SI-PHIAN 	(19)
[1]	Bô kiâⁿ pháiⁿ-lâng ê kè-bô͘,  Bô khiā chōe-jîn ê lō͘,  Bô chē bú-bān ê lâng ê ūi, chit-hō lâng ū hok-khì.
2)	I só͘ hoaⁿ-hí--ê chiū-sī Iâ-hô-hoa ê lu̍t-hoat;  Mî-ji̍t sàm-su--ê, iā sī I ê lu̍t-hoat;
3)	I beh chhin-chhiūⁿ chhiū chai tī khoe-piⁿ,  Chiàu-sî kiat ké-chí,  I ê hio̍h iā bōe ta--khì;  I só͘ chòe--ê it-chīn heng-thong.
4)	Pháiⁿ-lâng m̄-sī án-ni;  Sī chhin-chhiūⁿ chho͘-khng hō͘ hong chhe-sòaⁿ.
5)	Só͘-í tī sím-phòaⁿ, pháiⁿ-lâng khiā-bōe-tiâu;  Chōe-jîn tī gī-lâng ê hōe-tiong, ia̍h sī án-ni.
6)	In-ūi Iâ-hô-hoa chai gī-lâng ê lō͘,  Nā-sī pháiⁿ-lâng ê lō͘ ōe bia̍t-bô.

[2]	Lia̍t-pâng siáⁿ-sū soan-hoa,  Chèng peh-sìⁿ siáⁿ-sū kè-bô͘ khang-khang ê sū?
2)	Sè-chiūⁿ ê kun-ông khiā--khí-lâi,  Chiáng koân-pèng--ê saⁿ-kap gī-lūn,  Beh tí-te̍k Iâ-hô-hoa, iā tí-te̍k I ê siū boah-iû--ê.
3)	Kóng, Lán tio̍h chhoah-tn̄g in ê khún-pa̍k,  Hiat-ka̍k in ê soh.
4)	Chē tī thiⁿ-téng--ê beh chhiò,  Chú beh biáu-sī in.
5)	Hit-sî I beh tī I ê siū-khì-tiong lâi tùi i kóng,  Tī I ê tōa siū-khì lâi hō͘ in kiaⁿ.
6)	Chú kóng, Góa í-keng siat-li̍p Góa ê ông,  Tī Sek-an, Góa ê sèng-soaⁿ.
7)	Góa beh thoân sèng-chí,  Iâ-hô-hoa bat kā góa kóng,  Lí sī Góa ê kiáⁿ,  Góa kin-á-ji̍t siⁿ lí.
8)	Lí kiû Góa, Góa chiū chiong lia̍t-pang hō͘ lí chòe ki-gia̍p;  Chiong tōe ê ke̍k-thâu hō͘ lí chòe sán-gia̍p.
9)	Lí beh ēng thih-koáiⁿ phah-phòa in;  Beh kòng-chhùi in chhin-chhiūⁿ sio-hûi lâng ê hûi-khì.
10)	Taⁿ lín lia̍t-ông tio̍h ū tì-hūi;  Lín sè-chiūⁿ ê sím-phòaⁿ-koaⁿ tio̍h siū kéng-kài.
11)	Tio̍h ēng kèng-ùi lâi ho̍k-sāi Iâ-hô-hoa,  Tio̍h ēng kiaⁿ-hiâⁿ lâi hoaⁿ-hí.
12)	Tio̍h ēng chhùi chim Sèng Kiáⁿ, kiaⁿ-liáu I siū-khì, lín chiū bia̍t-bô tī lō͘-tiong.  In-ūi I ê siū-khì beh kín-kín hoat-chhut.  Hoān-nā óa-khò I--ê, lóng sī ū hok-khì ê lâng.

[3]	Tāi-pi̍t siám-pī i ê kiáⁿ Ap-sa-liông ê sî, lâi chòe ê si.
1)	Iâ-hô-hoa ah, góa ê tùi-te̍k chiah--nih chōe!  Chōe-chōe lâng khí--lâi kong-kek góa.
2)	Chōe-chōe lâng gī-lūn góa kóng,  I bô thang tit-tio̍h Siōng-tè ê chín-kiù. [Sè-la̍h
3)	Chóng-sī, Iâ-hô-hoa, Lí sī góa sì-ûi ê tîn-pâi;  Sī góa ê êng-kng; koh sī hō͘ góa ê thâu kia̍h-koâiⁿ--ê.
4)	Góa ēng góa ê siaⁿ kiû-kiò Iâ-hô-hoa,  I tùi I ê sèng-soaⁿ ìn góa. [Sè-la̍h
5)	Góa tó--teh, góa khùn;  Góa cheng-sîn, in-ūi Iâ-hô-hoa lóng pó-hō͘ góa.
6)	Sui-jiân chheng-bān lâng khí--lâi, ûi-lûi kong-kek góa,  Góa ia̍h bô kiaⁿ.
7)	Iâ-hô-hoa ah, kiû Lí khí--lâi;  Góa ê Siōng-tè ah, kiû Lí chín-kiù góa,  In-ūi Lí siàn góa it-chhè tùi-te̍k ê chhùi-phóe,  Phah-chi̍h pháiⁿ-lâng ê chhùi-khí.
8)	Chín-kiù sio̍k-tī Iâ-hô-hoa;  Goān Lí sù-hok Lí ê peh-sìⁿ.  [Sè-la̍h

[4]	Tāi-pi̍t ê si, kau hō͘ Ga̍k-koaⁿ; ēng si hiân ê ga̍k-khì.
1)	Hián-bêng góa ê gī ê Siōng-tè ah, góa kiû-kiò ê sî, kiû Lí ìn góa.  Góa tī khùn-khó͘ ê tiong-kan, Lí bat hō͘ góa khoan-khoah.  Taⁿ kiû Lí lîn-bín góa, lâi thiaⁿ góa ê kî-tó.
2)	Lín chiah ê siōng-téng-lâng ah, chiong góa ê êng-kng piàn-chòe lêng-jio̍k, beh kàu tī-sî?  Lín ì-ài khang-hu, chhiau-chhē bô iáⁿ-chiah, beh kàu tī-sî?	[Sè-la̍h
3)	Lín tio̍h chai Iâ-hô-hoa í-keng hun-piat kèng-khiân ê lâng chòe I ka-kī ê.  Góa kiû-kiò Iâ-hô-hoa, I beh thiaⁿ góa.
4)	Lín tio̍h kiaⁿ-hiâⁿ, m̄-thang hoān-chōe;  Tī bîn-chhn̂g--nih, sim tio̍h sàm-su, ia̍h tio̍h siok-chēng.  [Sè-la̍h
5)	Tio̍h hiàn gī ê chè,  Ia̍h tio̍h óa-khò Iâ-hô-hoa.
6)	Chōe-chōe lâng kóng, Chī-chūi ōe chí-sī goán sím-mi̍h hó--chhù?  Iâ-hô-hoa ah, kiû Lí ēng Lí ê bīn ê kng lâi chiò goán.
7)	Lí hō͘ góa sim-lāi ū hoaⁿ-hí,  Iâⁿ-kè lâng tit-tio̍h chōe-chōe gō͘-kak kap sin-chiú ê sî.
8)	Góa beh an-jiân tó--teh khùn,  In-ūi chí-ū Iâ-hô-hoa Lí hō͘ góa an-ún khiā-khí.

[5]	Tāi-pi̍t ê si, kau hō͘ Ga̍k-koaⁿ; ēng pûn ê ga̍k-khì.
1)	Iâ-hô-hoa ah, kiû Lí àⁿ hī-khang thiaⁿ góa ê ōe.  Kàm-chhat góa ê sim-su.
2)	Góa ê Ông, góa ê Siōng-tè ah,  Kiû Lí àⁿ-lo̍h thiaⁿ góa kiû-kiò ê siaⁿ:  In-ūi góa ǹg Lí kî-tó.
3)	Iâ-hô-hoa ah, chá-khí-sî Lí ōe thiaⁿ góa ê siaⁿ;  Chá-khí-sî góa beh tùi Lí pâi-lia̍t góa ê sim-ì, sòa beh liâu-bāng.
4)	In-ūi Lí m̄-sī hoaⁿ-hí chōe-ok ê Siōng-tè;  Pháiⁿ--ê bōe-tit-thang kap Lí tâng khiā-khí.
5)	Kiau-ngō͘ ê lâng bōe-ōe khiā tī Lí ê bīn-chêng;  Chòe-pháiⁿ ê lâng lóng sī Lí só͘ oàn-hūn.
6)	Kóng pe̍h-chha̍t--ê, Lí beh bia̍t in;  Ài thâi lâng kap kan-kúi--ê, lóng sī Iâ-hô-hoa só͘ iàm-ò͘ⁿ.
7)	Lūn-kàu góa, góa beh pîn Lí hong-sēng ê chû-ài ji̍p Lí ê chhù;  Góa beh chûn kèng-ùi Lí ê sim, ǹg Lí ê sèng-tiān lâi kèng-pài.
8)	Iâ-hô-hoa ah, kiû Lí in-ūi góa ê tùi-te̍k, pîn Lí ê kong-gī chhōa góa;  Hō͘ Lí ê lō͘ tī góa ê bīn-chêng chèng-ti̍t.
9)	In-ūi in ê chhùi bô láu-si̍t;  In ê sim ok-to̍k móa-móa;  In ê nâ-âu sī khui-khui ê bōng;  In ēng chi̍h thiám-mī lâng.
10)	Siōng-tè ah, kiû Lí tēng in ê chōe;  Hō͘ in tùi ka-kī ê kè-bô͘ poa̍h-tó.  In ê chōe-kòa chin-chōe, goān Lí chiong in kóaⁿ-chhut;  In-ūi in pōe-poān Lí.
11)	Kìⁿ-nā óa-khò Lí--ê, goān in hoaⁿ-hí;  Goān in éng-éng hoaⁿ-hí chhut-siaⁿ; in-ūi Lí pì-iū in.  Koh goān hiah ê thiàⁿ-sioh Lí ê miâ ê lâng, lóng tiàm-tī Lí lâi hoaⁿ-hí.
12)	In-ūi Lí beh sù-hok hō͘ gī-lâng;  Iâ-hô-hoa ah, Lí beh ēng un-hūi, chhin-chhiūⁿ tîn-pâi, sì-bīn ûi--i.

[6]	Tāi-pi̍t ê si, kau hō͘ Ga̍k-koaⁿ; ēng si-hiân ê ga̍k-khì; tiāu, ēng tē poeh.
1)	Iâ-hô-hoa ah, m̄-thang tī Lí ê siū-khì-tiong chek-pī góa,  Ia̍h m̄-thang tī Lí tōa siū-khì-tiong khiàn-chek góa.	
2)	Iâ-hô-hoa ah, kiû Lí khó-lîn góa, in-ūi góa soe-lám;  Iâ-hô-hoa ah, kiû Lí i-tī góa, in-ūi góa ê kut-thâu ngia̍uh-ngia̍uh-chhoah.
3)	Góa ê sim tōa-tōa kiaⁿ-hiâⁿ;  Iâ-hô-hoa ah, Lí beh kàu tī-sî chiah kiù góa?
4)	Iâ-hô-hoa ah, kiû Lí oa̍t-tò-tńg kiù góa ê sìⁿ-miā;  Ūi-tio̍h Lí ê chû-ài lâi kiù góa.
5)	In-ūi sí-bô ê tiong-kan, bô kì-liām Lí;  Im-hú ê tiong-kan, chī-chūi kám-siā Lí?
6)	Góa in-ūi haiⁿ-haiⁿ-chhan lâi ià-siān;  Góa ta̍k-mî lâu ba̍k-sái, im góa ê bîn-chhn̂g,  Sip-thàu góa ê jio̍k-á.
7)	Góa in-ūi iu-būn, ba̍k-chiu phah-pháiⁿ;  Koh in-ūi góa it-chhè ê tùi-te̍k, lâi ba̍k-chiu hoe.
8)	Lín it-chhè chòe pháiⁿ ê lâng, tio̍h lī-khui góa;  In-ūi Iâ-hô-hoa thiaⁿ-kìⁿ góa thî-khàu ê siaⁿ.
9)	Iâ-hô-hoa ū thiaⁿ góa ê khún-kiû;  Iâ-hô-hoa beh chiap-la̍p góa ê kî-tó.
10)	Góa ê tùi-te̍k lóng beh kiàn-siàu, tōa-tōa kiaⁿ-hiâⁿ;  In beh thè tò-tńg, hut-jiân kiàn-siàu.

[7]	Tāi-pi̍t chí Piān-ngá-bín lâng Kó͘-si̍t ê ōe, ǹg Iâ-hô-hoa chhiùⁿ-koa; tiāu, ēng Si-kai-un.
1)	Iâ-hô-hoa góa ê Siōng-tè ah, góa óa-khò Lí;  Kiû Lí kiù góa thoat-lī it-chhè tui-kóaⁿ góa ê lâng, kiù góa chhut-lâi.
2)	Kiaⁿ-liáu i chhin-chhiūⁿ sai, thiah-li̍h góa;  Thiah kàu chhùi-chhùi, bô chín-kiù góa--ê.
3)	Iâ-hô-hoa góa ê Siōng-tè ah, góa nā kiâⁿ chit-ê;  Nā ū chōe-ok tī góa ê chhiú;
4)	Góa nā ēng pháiⁿ pò hit ê kap góa hô-hó ê lâng;  (Kî-si̍t liân hit ê bô iân-kò͘ kap góa chòe tùi-te̍k ê lâng, góa ia̍h ū kiù i;)
5)	Chiū chhut-chāi tùi-te̍k tui-jip góa, kàu jip-tio̍h;  Chiong góa ê sìⁿ-miā ta̍h tī thô͘-kha,  Chiong góa ê êng-kng hē tī thô͘-hún.	[Sè-la̍h
6)	Iâ-hô-hoa ah, kiû Lí tī Lí ê siū-khì-tiong khí--lâi,  Peh--khí-lâi khiā, tí-tng góa ê tùi-te̍k ê tōa siū-khì,  Kiû Lí ūi-tio̍h góa lâi chhíⁿ, chiàu Lí só͘ tiāⁿ-tio̍h lâi sím-phòaⁿ.
7)	Goān lia̍t-pang ê hōe ûi Lí;  Goān Lí tò-tńg tī Koâiⁿ-ūi tī in ê téng-bīn.
8)	Iâ-hô-hoa sím-phòaⁿ chèng peh-sìⁿ;  Iâ-hô-hoa ah, kiû Lí phòaⁿ-toàn góa, chiàu góa ê gī kap góa sim-lāi ê chèng-ti̍t.
9)	Goān pháiⁿ-lâng ê pháiⁿ kàu chia soah, gī-lâng Lí hō͘ i khiā-chāi;  In-ūi kong-gī ê Siōng-tè kàm-chhat lâng ê sim-tn̂g.
10)	Góa ê tîn-pâi chāi-tī Siōng-tè,  I chín-kiù sim-lāi chèng-ti̍t ê lâng.
11)	Siōng-tè sī kong-gī ê sím-phòaⁿ-si;  Ia̍h sī ji̍t-ji̍t hoat-chhut siū-khì ê Siōng-tè.
12)	Lâng nā m̄ hoán-hóe, I beh bôa I ê to;  I ū tiuⁿ I ê keng, pī-pān piān-piān.
13)	I pī-pān ōe hō͘ lâng sí ê ke-si,  I só͘ siā ê chìⁿ sī hé chìⁿ.
14)	Lí khòaⁿ, pháiⁿ lâng tô͘-bô͘ kan-ok,  Hoâi-īn to̍k-hāi, siⁿ-chhut hu-ké.
15)	I khui khut, ku̍t hō͘ i chhim;  Kéng-jiân poa̍h-lo̍h tī i só͘ khui ê hām-khiⁿ.
16)	I ê to̍k-hāi beh tò-tńg kàu i ê thâu-khak;  I ê kiông-pō beh lo̍h tī i ê thâu-khak-téng.
17)	Góa beh chiàu Iâ-hô-hoa ê kong-gī kám-siā I;  Koh o-ló chì-koâiⁿ Iâ-hô-hoa ê miâ.

[8]	Tāi-pi̍t ê si, kau hō͘ Ga̍k-koaⁿ, ēng Ka-te̍k ê ga̍k-khì;
1)	Iâ-hô-hoa goán ê Chú ah,  Lí ê miâ tī choân-tōe kàu chiah koâiⁿ-tōa!  Lí chiong Lí ê êng-kng pâi-siat tī thiⁿ--nih.
2)	Lí in-ūi Lí ê tùi-te̍k ê iân-kò͘, tùi eⁿ-á kap chia̍h-leng--ê ê chhùi, kiàn-li̍p lêng-le̍k;  Beh hō͘ tùi-te̍k kap pò-oan--ê chēng-chēng.
3)	Góa khòaⁿ Lí ê thiⁿ, Lí ê chhiú só͘ chō--ê,  Kap Lí só͘ pâi-lia̍t ê ge̍h kap chhiⁿ;
4)	Sè-kan lâng sī sím-mi̍h, Lí siàu-liām i?  Lâng ê kiáⁿ sī sím-mi̍h, Lí koàn-kò͘--i?
5)	Lí hō͘ i pí thiⁿ-sài lî-á khah-su,  Koh siúⁿ-sù i êng-kng chun-kùi chòe bián-liû.
6)	Lí siat-li̍p i koán-lí Lí ê chhiú só͘ chō--ê,  Hē bān-mi̍h tī i ê kha-ē;
7)	Chiū-sī it-chhè ê iûⁿ kap gû, Soaⁿ-iá ê cháu-siù;
8)	Thiⁿ-tiong ê chiáu, hái-lāi ê hî,  Kap kìⁿ-nā keng-kè hái--nih ê lō͘ ê, lóng hē tī i ê kha-ē.
9)	Iâ-hô-hoa, goán ê Chú ah,  Lí ê miâ tī choân-tōe kàu hiah koâiⁿ-tōa!

[9]	Tāi-pi̍t ê si, kau hō͘ Ga̍k-koaⁿ, tiāu, ēng Bō͘-la̍h-piān.
1)	Góa beh choân-sim kám-siā Iâ-hô-hoa;  Góa beh pò-iông Lí it-chhè kî-biāu ê só͘-chòe.
2)	Góa beh chāi-tī Lí hoaⁿ-hí khoài-lo̍k;  Chì-koâiⁿ--ê ah, góa beh o-ló Lí ê miâ.
3)	Góa ê tùi-te̍k oa̍t-tńg-sin thè--khì ê sî,  Chiū tī Lí ê bīn-chêng poa̍h-tó bia̍t-bô.
4)	Lí í-keng thòe góa sin-oan, thòe góa piān-bêng;  Lí chē tī pó-chō, chiàu kong-gī sím-phòaⁿ.
5)	Lí ū chek-pī lia̍t-pang, Lí ū bia̍t-bô pháiⁿ-lâng,  Lí ū chhat-bia̍t in ê miâ kàu éng-oán.
6)	Tùi-te̍k kàu kiat-kio̍k, siū hong-hòe kàu éng-oán;  Lí húi-hoāi in ê siâⁿ;  Liân in ê kì-liām ia̍h bô--khì.
7)	To̍k-to̍k Iâ-hô-hoa chē-ūi kàu éng-oán;  I í-keng ūi sím-phòaⁿ, an-tì I ê pó-chō.
8)	I beh chiàu kong-gī sím-phòaⁿ sè-kài,  Chiàu chèng-ti̍t phòaⁿ-toàn chèng peh-sìⁿ.
9)	Iâ-hô-hoa koh beh chòe siū ap-pek ê lâng ê koâiⁿ-tâi,  Tī hoān-lān ê sî ê koâiⁿ-tâi.  
10)	Bat Lí ê miâ ê lâng beh óa-khò Lí;  In-ūi, Iâ-hô-hoa, Lí bē-bat khì-sak chhē Lí ê lâng.
11)	Tio̍h o-ló khiā-khí Sek-an ê Iâ-hô-hoa,  Chiong I só͘ kiâⁿ--ê pò-iông tī chèng peh-sìⁿ ê tiong-kan.
12)	In-ūi hit ê cha-pān bēng-àn--ê kì-tit in;  Bô bōe kì-tit khùn-khó͘ lâng ê ai-kiû.
13)	Iâ-hô-hoa ah, kiû Lí lîn-bín góa;  Lí sī tùi sí-mn̂g kiù góa khí--lâi--ê,  Tio̍h kàm-chhat hiah ê oàn-hūn góa ê lâng só͘ hō͘ góa tú-tio̍h ê khó͘-lān.
14)	Thang hō͘ góa kóng-khí Lí it-chhè ê hó miâ-siaⁿ;  Góa beh tī Sek-an siâⁿ ê mn̂g,  Ūi-tio̍h Lí ê kiù-un lâi hoaⁿ-hí.
15)	Lia̍t-pang hām-lo̍h tī in só͘ khui ê hām-khiⁿ;  In ê kha tîⁿ tī in àm-chīⁿ siat ê lô-bāng.
16)	Iâ-hô-hoa í-keng hián-bêng ka-kī, I í-keng kiâⁿ sím-phòaⁿ;  Pháiⁿ lâng hō͘ ka-kī ê chhiú só͘ chòe--ê tîⁿ--tio̍h. [Hi-kai-un. Sè-la̍h
17)	Pháiⁿ-lâng beh kui tī im-hú,  Bōe kì--tit Siōng-tè ê lia̍t-pang ia̍h beh án-ni.
18)	In-ūi sòng-hiong-lâng tek-khak bô éng-oán hō͘ Siōng-tè bōe kì-tit,  Khùn-khó͘ ê lâng ê ǹg-bāng, tek-khak bōe éng-éng bô--khì.
19)	Iâ-hô-hoa ah, kiû Lí khí--lâi, m̄-thang iông-ún lâng khah-iâⁿ;  Goān lia̍t-pang tī Lí ê bīn-chêng siū sím-phòaⁿ.
20)	Iâ-hô-hoa ah, kiû Lí hō͘ in kiaⁿ-hiâⁿ;  Goān lia̍t-pang chai ka-kī put-kò sī lâng nā-tiāⁿ.  [Sè-la̍h

[10]	Iâ-hô-hoa ah, Lí siáⁿ-sū hn̄g-hn̄g teh khiā?  Tī hoān-lān ê sî, Lí siáⁿ-sū tiàm-ba̍t?
2)	Pháiⁿ-lâng tī kiau-ngō͘ ê tiong-kan, tui-jip khùn-khó͘ ê lâng chin kín-kip,  Goān in hām-lo̍h tī ka-kī só͘ siat ê kè-bô͘.
3)	Pháiⁿ-lâng khoa-kháu i ê sim só͘ ài,  Tham--sim--ê khì-sak Iâ-hô-hoa, koh bú-bān I.
4)	Pháiⁿ-lâng bīn tài kiau-ngō͘, kóng, I bô-beh kiù-khàm;  I só͘ siūⁿ--ê lóng lia̍h-chòe bô Siōng-tè.
5)	Kìⁿ-nā i só͘ kiâⁿ--ê siông-siông ún-tàng;  Lí ê sím-phòaⁿ pôaⁿ-kè i ê gán-kài;  Lūn-kàu i it-chhè ê tùi-te̍k, i lóng biáu-sī in.
6)	I sim-lāi kóng, Góa tek-khak bōe iô-choah,  Tāi-tāi bōe tú-tio̍h chai-lān.
7)	I ê chhùi móa-móa chiù-mē, kan-chà, khi-ap;  I ê chi̍h-ē ok-to̍k, hu-ké.
8)	I tī hiuⁿ-chhng bâi-ho̍k ê só͘-chāi chē-teh;  I tī ún-ba̍t ê só͘-chāi hāi-sí bô chōe ê lâng,  I ê ba̍k-chiu àm-chīⁿ ti̍t-ti̍t siòng bô i-óa ê lâng.
9)	I bâi-ho̍k tī àm-chīⁿ ê só͘-chāi,  chhin-chhiūⁿ sai bih tī i ê hia̍t;  I bâi-ho̍k beh lia̍h sòng-hiong lâng;  Ēng bāng ûi sòng-hiong lâng, lâi lia̍h--tio̍h i.
10)	I khut-sin phak--teh,  Bô i-óa ê lâng chiū tó tī i jiáu-gê--ê ē-bīn.
11)	I sim-lāi kóng, Siōng-tè bōe-kì-tit;  Ng I ê bīn; éng-oán bô khòaⁿ-kìⁿ.
12)	Iâ-hô-hoa ah, kiû Lí khí--lâi;  Siōng-tè ah, kia̍h-khí Lí ê chhiú;  M̄-thang bōe kì-tit sòng-hiong-lâng.
13)	Pháiⁿ-lâng siáⁿ-sū biáu-sī Siōng-tè,  Sim-lāi kóng, Lí bô beh kun-kiù?
14)	Lí í-keng khòaⁿ-kìⁿ; in-ūi ok-to̍k oàn-tò͘, Lí lóng kàm-chhat, beh ēng Lí ê chhiú pò-èng;  Bô i-óa ê lâng, chiong pún-sin kau-tài Lí;  Lí sī pang-chān bô pē ê kiáⁿ--ê.
15)	Goān Lí phah-chi̍h pháiⁿ-lâng ê chhiú-kut;  Lūn-kàu ok-lâng, goān Lí kun-kiù i ê pháiⁿ kàu thiat-tí.
16)	Iâ-hô-hoa chòe ông, tùi éng-oán kàu éng-oán;  Lia̍t-pang-lâng tùi I ê tōe lóng bia̍t-bô.
17)	Iâ-hô-hoa ah, khiam-pi ê lang ê sim-goān, Lí í-keng thiaⁿ-kìⁿ;  Lí beh pī-pān in ê sim, Lí beh àⁿ hī-khang lâi thiaⁿ.
18)	Beh thòe bô pē ê kiáⁿ, í-ki̍p siū ap-pek ê lâng, sin-oan.  Hō͘ sè-kan-lâng bô koh háng-hoah lâng.

[11]	Tāi-pi̍t ê si, kau hō͘ Ga̍k-koaⁿ.
1)	Góa sī óa-khò Iâ-hô-hoa;  Lín siáⁿ-sū tùi góa ê sîn-hûn kóng,  Lí tio̍h chhin-chhiūⁿ chiáu, pe--khì lín ê soaⁿ.
2)	Khòaⁿ ah, pháiⁿ-lâng tiuⁿ keng,  An in ê chìⁿ tī keng-hiân,  Beh àm-chīⁿ siā sim-lāi chèng-ti̍t ê lâng.
3)	Tōe-ki nā tó-hoāi,  Gī-lâng iáu ōe chòe sím-mi̍h?
4)	Iâ-hô-hoa tī I ê sèng-tiān,  Iâ-hô-hoa ê pó-chō tī thiⁿ--nih;  I ê ba̍k-chiu teh khòaⁿ,  I ê ba̍k-chiu kàm-chhat sè-kan-lâng.
5)	Iâ-hô-hoa chhì-giām gī-lâng,  to̍k-to̍k pháiⁿ-lâng kap ài kiông-pō--ê, I ê sim oàn-hūn i.
6)	I beh chiong lô-bāng pha tī pháiⁿ-lâng ê sin-chiūⁿ;  Ū hé-iām, jiû-n̂g, kap jia̍t-jia̍t ê hong, chòe in poe-tiong ê hūn-gia̍h.
7)	In-ūi Iâ-hô-hoa sī kong-gī;  I hoaⁿ-hí kong-gī,  Chèng-ti̍t ê lâng beh kìⁿ-tio̍h I ê bīn.

[12]	Tāi-pi̍t ê si, kau hō͘ Ga̍k-koaⁿ; tiāu, ēng tē poeh.
1)	Iâ-hô-hoa ah, kiû Lí chín-kiù;  In-ūi khiân-sêng ê lâng choa̍t--lah; sè-kan-lâng ê tiong-kan, tiong-sìn ê lâng bô--lah.
2)	Lâng-lâng kap chhù-piⁿ kóng pe̍h-chha̍t;  Ēng thiám-mī ê chhùi-tûn, kap nn̄g-iūⁿ ê sim lâi kóng-ōe.
3)	Iâ-hô-hoa beh koah-tn̄g thiám-mī ê chhùi-tûn,  Í-ki̍p kóng tōa-ōe ê chi̍h.
4)	In bat kóng, Goán beh ēng chi̍h lâi khah-iâⁿ;  Goán ê chhùi-tûn sī goán ê;  chī-chūi ōe chòe goán ê chú ah?
5)	Iâ-hô-hoa kóng, In-ūi khùn-khó͘ ê lâng ê oan-óng, kap sòng-hiong lâng ê thó͘-khùi,  Góa taⁿ beh khí--lâi, an-tì i tī i só͘ chhiat-chhiat him-bō͘ ún-tàng ê só͘-chāi.
6)	Iâ-hô-hoa ê ōe sī sûn-choân chheng-khì ê ōe;  Chhin-chhiūⁿ gûn tī thô͘ ê lô͘ thoàn-liān,  Thoàn-kè chhit-pái.
7)	Iâ-hô-hoa ah, Lí beh pó-hō͘ in,  Beh pì-iū in, éng-oán thoat-lī chit sè-tāi ê lâng.
8)	Put-tiòng-iōng lâng ko-seng tī sè-kan-lâng ê tiong-kan,  Chiū pháiⁿ-lâng ta̍k só͘-chāi teh kiâⁿ-iû.

[13]	Tāi-pi̍t ê si, kau hō͘ Ga̍k-koaⁿ.
1)	Iâ-hô-hoa ah, Lí bōe-kì-tit góa, beh jōa-kú ah? kàu éng-oán mah?  Lí ng bīn m̄ khòaⁿ góa, beh jōa-kú ah?
2)	Góa ê sim-sîn siūⁿ-lâi siūⁿ khì, góa ê sim thong-ji̍t iu-khó͘, beh kàu jōa-kú ah?  Góa ê tùi-te̍k ko-seng iâⁿ-kè góa beh kàu jōa-kú ah?
3)	Iâ-hô-hoa góa ê Siōng-tè ah, kiû Lí khòaⁿ-kò͘ góa, thiaⁿ góa;  Hō͘ góa ê ba̍k-chiu kng-bêng; kiaⁿ-liáu góa khùn kàu sí;
4)	Kiaⁿ-liáu góa ê tùi-te̍k kóng, Góa khah-iâⁿ i;  Kiaⁿ-liáu góa ê kiû-siû tī góa iô-choah ê sî lâi hoaⁿ-hí.
5)	Chóng-sī góa óa-khò Lí ê chû-ài;  Góa ê sim in-ūi Lí ê chín-kiù lâi khoài-lo̍k.
6)	Góa beh chhiùⁿ-koa o-ló Iâ-hô-hoa;  In-ūi I ēng tōa-un khoán-thāi góa.

[14]	Tāi-pi̍t ê si, kau hō͘ Ga̍k-koaⁿ.
1)	Gōng-lâng sim-lāi kóng, Bô ū Siōng-tè.  In thàn siâ-ok, kiâⁿ khó-ò͘ⁿ ê sū;  Bô chi̍t-lâng kiâⁿ-hó.
2)	Iâ-hô-hoa tùi thiⁿ àⁿ-lo̍h khòaⁿ sè-kan-lâng,  Beh khòaⁿ ū bêng-lí--ê, Ū chhē-kiû Siōng-tè--ê á-bô.
3)	In lóng oai-chhoa̍h, it-khài piàn-chòe ù-òe;  Bô lâng kiâⁿ-hó, liân chi̍t-ê ia̍h bô.
4)	Chòe-pháiⁿ ê lâng kiám lóng bōe hiáu-tit mah?  In thun-chia̍h Góa ê peh-sìⁿ chhin-chhiūⁿ chia̍h piáⁿ,  Ia̍h bô kiû-kiò Iâ-hô-hoa.
5)	In tī-hia tōa-tōa kiaⁿ-hiâⁿ;  In-ūi Siōng-tè tī gī-lâng ê cho̍k-lūi-tiong.
6)	Lín hō͘ sòng-hiong lâng ê kè-bô͘ pìⁿ-chòe kiàn-siàu,  Chóng-sī Iâ-hô-hoa chòe i tô-siám ê só͘-chāi.
7)	Goān Í-sek-lia̍t ê chín-kiù tùi Sek-an chhut!  Iâ-hô-hoa kiù I siū-lia̍h ê peh-sìⁿ tò-tńg-lâi,  Hit-sî Ngá-kok beh khoài-lo̍k, Í-sek-lia̍t beh hoaⁿ-hí.

[15]	Tāi-pi̍t ê si.
1)	Iâ-hô-hoa ah, chī-chūi ōe kià-kha tī Lí ê pò͘-pîⁿ?  Chī-chūi ōe khiā-khí tī Lí ê Sèng-soaⁿ?
2)	Chiū-sī só͘ kiâⁿ chèng-ti̍t, só͘-chòe kong-gī,  Sim-lāi kóng sêng-si̍t ê lâng.
3)	I bô ēng chi̍h ka-bû lâng,  Bô pháiⁿ khoán-thāi pêng-iú,  Lâng húi-pòng chhù-piⁿ, i bô sì-kòe iâu.
4)	I ê ba̍k-chiu khòaⁿ-khin húi-lūi,  Chun-tiōng kèng-ùi Iâ-hô-hoa ê lâng.  I chiù-chōa, sui-bóng ka-kī khek-khui, ia̍h bô piàn-ōaⁿ.
5)	I gûn chioh lâng bô ūi-tio̍h lī-sek;  Bô siū pò͘-lō͘ lâi hāi bô chōe--ê;  Kiâⁿ chit-hō sū ê lâng éng-éng bô iô-choah.

[16]	Tāi-pi̍t kim ê si.
1)	Siōng-tè ah, kiû Lí pó-hō͘ góa; in-ūi góa óa-khò Lí.
2)	Góa ê lêng ah, lí bat tùi Iâ-hô-hoa kóng, Lí sī góa ê Chú,  Lí í-gōa, góa bô hok-khì.
3)	Lūn-kàu tōe-chiūⁿ sèng ê peh-sìⁿ,  In sī kek-kî hó, sī góa só͘ chhim-chhim hoaⁿ-hí ê.
4)	Ēng pa̍t ê sîn thòe-ōaⁿ Iâ-hô-hoa ê, in ê iu-khó͘ beh ná ke-thiⁿ;  In hiàn tiān-huih ê chè, góa bô beh hiàn;  Góa ê chhùi-tûn ia̍h m̄ thê-khí in ê miâ.
5)	Iâ-hô-hoa sī góa ê sán-gia̍p, kap góa poe-tiong ê hūn-gia̍h;  Góa só͘ èng-tit--ê, Lí kā góa kò͘-siú.
6)	Só͘ niû hō͘ góa ê tōe, sī tī chin súi ê só͘-chāi;  Góa ê sán-gia̍p si̍t-chāi chin hó.
7)	Góa beh o-ló hit ê kà-sī góa ê Iâ-hô-hoa;  Mî--sî góa ê sim-tn̂g ia̍h chí-tiám góa.
8)	Góa siông-siông kèng-hōng Iâ-hô-hoa tī góa ê bīn-chêng;  In-ūi I tī góa ê chiàⁿ-pêng, góa chiū bô iô-choah.
9)	In-ūi án-ni góa ê sim hoaⁿ-hí, góa ê sîn khoài-lo̍k;  Góa ê jio̍k-sin ia̍h beh an-jiân khiā-khí.
10)	In-ūi Lí bô chiong góa ê lêng-hûn pàng-hē tī im-kan;  Ia̍h bô hō͘ Lí ê sèng--ê tú-tio̍h hiú-nōa.
11)	Lí beh chiong oa̍h-miā ê lō͘ chí-sī góa;  Tī Lí ê bīn-chêng ū móa-chiok ê hoaⁿ-hí;  Tī Lí ê chiàⁿ-chhiú ū éng-oán ê khoài-lo̍k.

[17]	Tāi-pi̍t ê kî-tó.
1)	Iâ-hô-hoa ah, kiû Lí thiaⁿ kong-gī, liû-sim thiaⁿ góa ê kiû-kiò;  Góa ê kî-tó m̄-sī tùi kan-chà ê chhùi-tûn chhut; kiû Lí àⁿ hī-khang lâi thiaⁿ.
2)	Goān góa ê phòaⁿ-sû tùi Lí ê bīn-chêng hoat-chhut,  Goān Lí ê ba̍k-chiu kàm-chhat chèng-ti̍t.
3)	Lí í-keng chhì-giām góa ê sim,  Lí tī mî--sî kàm-chhat góa;  Lí thoàn-liān góa, bô chhē--tio̍h sím-mi̍h;  Góa li̍p-chì, hō͘ góa ê chhùi bô ū kè-sit.
4)	Lūn-kàu lâng ê kiâⁿ-chòe, góa thàn Lí só͘ kóng ê ōe,  Ka-kī kín-siú, bô kiâⁿ kiông-ok lâng ê lō͘.
5)	Góa ê kha tiāⁿ-tiāⁿ kiâⁿ Lí ê lō͘, Góa ê kha bē-bat ta̍h-chhū.
6)	Siōng-tè ah, lūn-kàu góa, góa bat kiû-kiò Lí, in-ūi Lí beh ìn góa;  Kiû Lí àⁿ hī-khang thiaⁿ góa ê ōe.
7)	Kiû Lí hián-bêng Lí koh-iūⁿ ê jîn-chû, Lí sī ēng chiàⁿ-chhiú kiù óa-khò Lí ê lâng,  Thoat-lī hiah ê khí-lâi kong-kek in--ê.
8)	Kiû Lí pó-hō͘ góa chhin-chhiūⁿ pó-hō͘ ba̍k-chiu-jîn,  Chiong góa khàm-ba̍t tī Lí ê si̍t-ē.
9)	Hō͘ góa thoat-lī hiah ê chhiúⁿ-kiap góa ê pháiⁿ-lâng,  Chiū-sī ûi-khùn góa, beh hāi góa sìⁿ-miā ê tùi-te̍k.
10)	In hō͘ ka-kī ê iû pau-ba̍t;  In ê chhùi kóng kiau-ngō͘ ê ōe.
11)	In hiān-chāi ûi-khùn goán ê kha-pō͘;  In chù-ba̍k beh chhia-tó goán tī tōe--nih.
12)	In chhin-chhiūⁿ sai siàu-siūⁿ beh kā mi̍h;  Koh chhin-chhiūⁿ béng ê sai-á-thûn bih tī àm-ba̍t ê só͘-chāi.
13)	Iâ-hô-hoa ah, kiû Lí khí--lâi, tí-tng tùi-te̍k;  Chiong i táⁿ-tó;  Ēng Lí ê to kiù góa ê sìⁿ-miā thoat-lī pháiⁿ-lâng.
14)	Iâ-hô-hoa ah, ēng Lí ê chhiú kiù góa thoat-lī sè-kan-lâng;  Thoat-lī hiah ê tī kim-seng ū hok-hūn ê sè-kan-lâng.  Lí chiong Lí ê châi-pó chhiong-móa in ê pak-tó͘;  In ū kiáⁿ-jî kàu sim-móa ì-chiok;  chiong kî-û ê châi-bu̍t lâu hō͘ in ê eⁿ-á.
15)	Lūn-kàu góa, góa beh tī gī ê tiong-kan khòaⁿ-kìⁿ Lí ê bīn;  Góa khùn-chhíⁿ ê sî, khòaⁿ-kìⁿ Lí ê hêng-iông, chiū sim-móa ì-chiok.

[18]	Iâ-hô-hoa ê lô͘-po̍k Tāi-pi̍t ê si; kau hō͘ Ga̍k-koaⁿ.  Tng Iâ-hô-hoa kiù i thoat-lī it-chhè ê tùi-te̍k, kap Sò-lô ê chhiú ê ji̍t, i tùi Iâ-hô-hoa liām chit ê si ê ōe; kóng,
1)	Iâ-hô-hoa góa ê khùi-la̍t ah, góa thiàⁿ Lí.
2)	Iâ-hô-hoa sī góa ê soaⁿ-giâm, góa ê soaⁿ-chē, góa ê Kiù-chú;  Góa ê Siōng-tè, góa ê chio̍h-pôaⁿ, góa beh óa-khò I;  I sī góa ê tîn-pâi, sī kiù góa ê kak, sī góa ê koâiⁿ-tâi.
3)	Góa beh kiû-kiò eng-kai o-ló ê Iâ-hô-hoa;  Góa chiū tit-tio̍h kiù thoat-lī góa ê tùi-te̍k.
4)	Sí-bô ê soh tîⁿ góa, Húi-lūi ê tōa-chúi hō͘ góa kiaⁿ.
5)	Im-kan ê soh ûi-khùn góa, Sí-bô ê lô-bāng lîm-kàu góa.
6)	Góa tī khó͘-lān-tiong kî-kiû Iâ-hô-hoa,  Tùi góa ê Siōng-tè kiû-kiò;  I tùi I ê tiān-lāi thiaⁿ góa ê siaⁿ,  Góa tī I ê bīn-chêng só͘ kiû--ê ji̍p tī I ê hī-khang.
7)	In-ūi I siū-khì, tōe chiū iô koh choah;  Soaⁿ ê tōe-ki ia̍h tín-tāng iô-choah.
8)	Tùi I ê phīⁿ-khang chhèng-chhut ian,  Tùi I ê chhùi-lāi hoat-chhut hé,  Thô͘-thòaⁿ tùi án-ni to̍h.
9)	I hō͘ thiⁿ sûi-lo̍h kē, pún-sin lîm-kàu,  I ê kha -ē o͘-àm-àm.
10)	I khiâ ki-lō͘-peng teh pe;  I ēng hong ê si̍t kín-kín pe.
11)	I ēng o͘-àm chòe bih-sin ê só͘-chāi, chòe tiùⁿ-pâng lâi ûi I;  Chiū-sī chúi ê o͘-àm, khong-tiong ê ba̍t-hûn.
12)	In-ūi I thâu-chêng ê kng, chiū I ê ba̍t-hûn kiâⁿ kè-khì,  Ū pha̍uh kap to̍h ê thô͘-thòaⁿ.
13)	Iâ-hô-hoa tī thiⁿ--nih khí lûi,  Chì-koâiⁿ--ê chhut I ê siaⁿ;  Ū pha̍uh kap to̍h ê thô͘-thòaⁿ.
14)	I siā-chhut I ê chìⁿ, hō͘ tùi-te̍k sì-sòaⁿ;  Hoat-chhut chōe-chōe sih-nà, hō͘ in jiáu-loān.
15)	Iâ-hô-hoa ah, Lí ê chek-pī chi̍t-ē hoat,  Lí ê phīⁿ-khang ê khì chi̍t-ē chhut,  Chúi-tóe chiū chhut-hiān,  Tōa-tōe ê kun-ki ia̍h lō͘-hiān.
16)	I tùi téng-bīn chhun-chhiú khiú góa,  Khan góa chhut tōa-chúi ê tiong-kan.
17)	I kiù góa thoat-lī góa béng ê tùi-te̍k,  Í-ki̍p hiah ê oàn-hūn góa ê lâng;  In-ūi in pí góa khah-kiông.
18)	Góa tú-tio̍h chai-lān ê ji̍t, in lâi kong-kek góa;  chóng-sī Iâ-hô-hoa sī góa só͘ óa-khò--ê.
19)	I ia̍h chhōa góa kàu khui-khoah ê só͘-chāi,  I kiù góa, in-ūi I hoaⁿ-hí góa.
20)	Iâ-hô-hoa chiàu góa ê gī pò-tap góa;  Chiàu góa chhiú ê chheng-khì pò-siúⁿ góa.
21)	In-ūi góa chun-siú Iâ-hô-hoa ê tō-lō͘,  Bē-bat chòe-pháiⁿ, lī-khui góa ê Siōng-tè.
22)	I ê hoat-lu̍t lóng tī góa ê bīn-chêng;  I ê lé-gî, góa bē-bat khì-sak.
23)	Góa tī I ê bīn-chêng chòe oân-choân,  Góa ia̍h pó-siú ka-kī, lī-khui góa ê chōe-ok.
24)	Só͘-í Iâ-hô-hoa pò-siúⁿ góa, sī chiàu góa ê gī;  Ia̍h sī chiàu góa tī I ê ba̍k-chiu chêng, góa chhiú ê chheng-khì.
25)	Chû-ài ê lâng, Lí ēng chû-ài khoán-thāi i;  Oân-choân ê lâng, Lí ēng oân-choân khoán-thāi i;
26)	Chheng-khì ê lâng, Lí ēng chheng-khì khoán-thāi i;  Koāi-phiah ê lâng, Lí ēng oan-khiau khoán-thāi i.
27)	In-ūi khùn-khó͘ ê peh-sìⁿ, Lí beh kiù i;  Chū-ko ê ba̍k-chiu, Lí beh hō͘ i hê--lo̍h-khì.
28)	In-ūi Lí beh tiám-to̍h góa ê teng;  Iâ-hô-hoa góa ê Siōng-tè beh chiò-kng góa ê àm.
29)	In-ūi góa óa-khò Lí, chhiong-ji̍p kun-tūi,  Óa-khò góa ê Siōng-tè thiàu-kè chhiûⁿ.
30)	Lūn-kàu Siōng-tè, I ê lō͘ sī oân-choân;  Iâ-hô-hoa ê ōe sī kè thoàn-liān--ê;  Kìⁿ-nā óa-khò I--ê, I chiū chòe in ê tîn-pâi.
31)	In-ūi Iâ-hô-hoa í-gōa, chī-chūi sī Siōng-tè?  Goán ê Siōng-tè í-gōa, chī-chūi sī chio̍h-pôaⁿ?
32)	Chiū-sī hit ê ēng khùi-la̍t hâ góa ê io,  Hō͘ góa ê lō͘ oân-choân ê Siōng-tè.
33)	I hō͘ góa ê kha chhin-chhiūⁿ lo̍k-bú ê kha,  Koh an-tì góa tī góa koâiⁿ ê só͘-chāi.
34)	I kà-sī góa ê chhiú gâu kau-chiàn,  Tì-kàu góa ê chhiú-kut ōe khui tâng ê keng.
35)	Lí ēng Lí kiù-un ê tîn-pâi hō͘ góa;  Lí ēng chiàⁿ-chhiú hû-chhî góa;  Lí ê un-hô hō͘ góa chòe tōa.
36)	Lí hō͘ góa só͘ ta̍h ê tōe khui-khoah;  Góa ê kha bē-bat ta̍h-chhū.
37)	Góa beh tui góa ê tùi-te̍k, ia̍h beh jip--tio̍h in;  In iáu-bē bia̍t-bô ê tāi-seng, góa bô beh tò-tńg.
38)	Góa beh phah in thiám-thiám, tì-kàu in bōe khí-lâi;  In beh tó tī góa ê kha-ē.
39)	In-ūi Lí bat ēng khùi-la̍t hâ góa ê io, hō͘ góa gâu kau-chiàn;  Lí hō͘ hiah ê khí-lâi kong-kek góa--ê, lóng hâng-ho̍k tī góa ê ē-bīn.
40)	Lí ia̍h hō͘ góa ê tùi-te̍k oa̍t-tńg-sin tô-cháu;  Hō͘ góa ōe châu-bia̍t hiah ê oàn-hūn góa ê lâng.
41)	In kiû-kiò, ia̍h bô lâng kiù in;  Chiū kiû-kiò Iâ-hô-hoa, I ia̍h bô ìn.
42)	Góa tûi in kàu chhùi-chhùi, chhin-chhiūⁿ hong chhe ê thô͘-hún;  Piàⁿ-chhut in, chhin-chhiūⁿ koe-lō͘ ê thô͘-bê.
43)	Lí kiù góa thoat-lī peh-sìⁿ ê saⁿ-chiⁿ;  Lí siat-li̍p góa chòe lia̍t-pang ê thâu;  Góa pún-jiân m̄-bat ê peh-sìⁿ beh ho̍k-sāi góa;
44)	In chi̍t-ē thiaⁿ-kìⁿ góa ê miâ chiū beh sūn-thàn góa; Īⁿ-pang ê lâng beh tâu-hâng góa.
45)	Īⁿ-pang lâng beh soe-thè,  Kiaⁿ-hiâⁿ ngia̍uh-ngia̍uh-chhoah, chhut in ê iâⁿ-chē.
46)	Iâ-hô-hoa sī oa̍h--ê, goān góa ê chio̍h-pôaⁿ tit-tio̍h o-ló;  Goān kiù góa ê Siōng-tè tit-tio̍h seng-koâiⁿ.
47)	Chit ê Siōng-tè chiū-sī hit ê kā góa sin-oan,  Hō͘ chèng peh-sìⁿ hâng-ho̍k tī góa ê ē-bīn--ê.
48)	I kiù góa thoat-lī góa ê tùi-te̍k,  Lí chiong góa kú-khí khah koâiⁿ hiah ê khí-lâi kong-kek góa ê;  Lí kiù góa thoat-lī kiông-pō ê lâng.
49)	Iâ-hô-hoa ah, in-ūi án-ni góa beh tī lia̍t-pang-tiong kám-siā Lí;  Chhiùⁿ-koa o-ló Lí ê miâ.
50)	Iâ-hô-hoa siúⁿ-sù ke̍k-tōa ê kiù-un, hō͘ I só͘ siat-li̍p ê ông;  Si-chhut chû-ài hō͘ I siū-boah-iû ê,  Chiū-sī hō͘ Tāi-pi̍t kap i ê hō͘-è, ti̍t-kàu éng-oán.

[19]	Tāi-pi̍t ê si; kau hō͘ Ga̍k-koaⁿ.
1)	Chiah ê thiⁿ kóng-khí Siōng-tè ê êng-kng,  Kiong-chhong pò-iông I ê chhiú só͘ chòe--ê.
2)	Chit-ji̍t tùi hit-ji̍t hoat-chhut giân-gú,  Chit-mî tùi hit-mî thoân-chhut chai-bat.
3)	Bô giân bô gú;  In ê siaⁿ bô thang thiaⁿ-kìⁿ.
4)	In ê chún-chîn piàn tī thiⁿ-ē,  In ê giân-gú kàu tī tōe-ke̍k.  Siōng-tè tī in tiong-kan ūi-tio̍h ji̍t-thâu an-tì tiùⁿ-pâng.
5)	Ji̍t-thâu chhin-chhiūⁿ sin-kiáⁿ-sài chhut i ê pâng,  Ia̍h chhin-chhiūⁿ béng-ióng ê lâng hoaⁿ-hí cháu i ê lō͘.
6)	I tùi thiⁿ ê chit-pêng chhut,  Se̍h kàu thiⁿ ê hit-pêng;  Bô chi̍t-hāng-mi̍h khǹg-ba̍t, bô tit-tio̍h i ê jia̍t-khì.
7)	Iâ-hô-hoa ê lu̍t-hoat chiâu-chn̂g, ōe hō͘ lâng ê sim-sîn oa̍h--khí-lâi;  Iâ-hô-hoa ê kan-chèng khak-si̍t, ōe hō͘ gōng-lâng ū tì-hūi.
8)	Iâ-hô-hoa ê kà-sī chèng-ti̍t, ōe hō͘ lâng ê sim hoaⁿ-hí;  Iâ-hô-hoa ê bēng-lēng chheng-kiat, ōe hō͘ lâng ê ba̍k-chiu kng-bêng.
9)	Keng-ùi Iâ-hô-hoa ê tō-lí sī chheng-khì, éng-oán chûn-chāi;  Iâ-hô-hoa ê phòaⁿ-toàn chin-si̍t, it-khài sī kong-gī.
10)	Pí kim, pí chōe-chōe hó kim, khah thang him-bō͘;  Pí bi̍t, pí phang-pâng tih--lo̍h-lâi ê bi̍t khah-tiⁿ.
11)	Koh Lí ê lô͘-po̍k tùi chiah-ê siū kéng-kài;  Siú chiah-ê ū tōa siúⁿ-sù.
12)	Chī-chūi ōe chai i ê sit-chhò ah?  Kiû Lí tû--khì góa àm-chīⁿ ê kè-sit.
13)	Kiû Lí chó͘-chí Lí ê lô͘-po̍k, bô kò͘-ì hoān-chōe;  M̄-chún hit ê chōe-ok koán-hat góa;  Góa chiū oân-choân, bián hoān tōa-chōe.
14)	Iâ-hô-hoa góa ê chio̍h-pôaⁿ, kiù-sio̍k góa ê Chú ah;  Goān góa ê chhùi só͘ kóng--ê, sim só͘ siūⁿ--ê, tī Lí ê bīn-chêng tit-tio̍h chiap-la̍p.

[20]	Tāi-pi̍t ê si; kau hō͘ Ga̍k-koaⁿ.
1)	Goān Iâ-hô-hoa tī hoān-lān ê ji̍t thiaⁿ lí;  Goān Ngá-kok ê Siōng-tè ê miâ an-tì lí tī koâiⁿ ê só͘-chāi;
2)	Tùi sèng-só͘ pang-chān lí,  Tùi Sek-an hû-chhî lí.
3)	Kì-liām lí it-chhè só͘ hiàn--ê,  Chiap-la̍p lí ê sio-chè.  [Sè-la̍h
4)	Chiàu lí ê sim só͘-ài-ê hō͘ lí,  Chiâⁿ lí it-chhè ê kè-e̍k.
5)	Goán beh in-ūi Lí ê kiù-un lâi chhiùⁿ-koa;  Goán beh hōng goán ê Siōng-tè ê miâ lâi khiā-kî.  Goān Iâ-hô-hoa chiâⁿ lí it-chhè só͘ kiû--ê.
6)	Taⁿ góa chai Iâ-hô-hoa kiù I siū-boah-iû--ê,  Beh tùi I sèng ê thiⁿ thiaⁿ--i;  Ēng i chiàⁿ-chhiú ê khùi-la̍t kiù i.
7)	Ū lâng óa-khò chhia, ū lâng óa-khò bé;  To̍k-to̍k goán beh kóng-khí Iâ-hô-hoa goán Siōng-tè ê miâ.
8)	In phak-lo̍h poa̍h-tó;  Goán chiū khí--lâi khiā chāi-chāi.
9)	Kiû Iâ-hô-hoa chín-kiù; Goán kiû-kiò ê sî, goān Ông thiaⁿ goán.

[21]	Tāi-pi̍t ê si; kau hō͘ Ga̍k-koaⁿ.
1)	Iâ-hô-hoa ah, ông beh in-ūi Lí ê khùi-la̍t lâi hoaⁿ-hí.  In-ūi Lí ê chín-kiù, i ê khoài-lo̍k cháiⁿ-iūⁿ ê tōa!
2)	I ê sim só͘-ài--ê, Lí í-keng hō͘ i;  I ê chhùi só͘ kiû--ê, Lí bô m̄ ún i.  [Sè-la̍h
3)	In-ūi Lí ēng tōa hok-khì ngiâ-chih i,  Ēng hó-kim ê bián-liû tì tī i ê thâu-khak.
4)	I tùi Lí kiû oa̍h-miā, Lí chiū hō͘ i;  Chiū-sī tn̂g hè-siū kàu tī éng-oán.
5)	I in-ūi Lí ê chín-kiù, ū tōa êng-kng;  Lí koh chiong chun-kùi ui-giâm hē tī i ê sin-chiūⁿ.
6)	Lí hō͘ i ū tōa hok-khì,  kàu tī éng-oán;  Koh hō͘ i tī Lí ê bīn-chêng hoaⁿ-hí khoài-lo̍k.
7)	In-ūi ông óa-khò Iâ-hô-hoa;  tī Chì-koâiⁿ--ê ê chû-ài bô tì-kàu iô-choah.
8)	Lí ê chhiú beh chhē-tio̍h Lí it-chhè ê tùi-te̍k;  Lí ê chiàⁿ-chhiú beh chhē-tio̍h hiah ê oàn-hūn Lí ê lâng.
9)	Lí siū-khì ê sî, beh hō͘ in chhin-chhiūⁿ iām-jia̍t ê hé-lô͘;  Iâ-hô-hoa beh tī I ê tōa siū-khì-tiong thun--in,  Hé beh kā in sio-lio--khì.
10)	Lí beh tùi sè-chiūⁿ châu-bia̍t in ê kiáⁿ-sun;  Tùi lâng ê tiong-kan châu-bia̍t in ê hō͘-è.
11)	In-ūi in ū ì-sù beh hāi Lí;  In siat kè-bô͘, chóng-sī bōe chiâⁿ.
12)	Lí beh hō͘ in oa̍t-tńg-sin cháu,  Lí beh khui keng, siā in ê bīn.
13)	Iâ-hô-hoa ah, goān Lí tùi Lí ê khùi-la̍t seng-koâiⁿ;  Án-ni goán beh gîm-si o-ló Lí ê tōa koân-lêng.

[22]	Tāi-pi̍t ê si; kau hō͘ Ga̍k-koaⁿ; tiāu, ēng "Chá-khí sî ê lo̍k-bú".
1)	Góa ê Siōng-tè, góa ê Siōng-tè, siáⁿ-sū pàng-lī góa?  Siáⁿ-sū lī-khui hn̄g-hn̄g, bô kiù góa; m̄-thiaⁿ góa âu-kiò ê ōe?
2)	Góa ê Siōng-tè ah, góa ji̍t--sî kiû-kiò, Lí bô thiaⁿ góa;  Mî--sî kiû-kiò, góa ia̍h bô chēng-chēng.
3)	Chóng-sī Lí sī sèng,  Lí sī ēng Í-sek-lia̍t ê o-ló chòe chō-ūi--ê.
4)	Goán ê lia̍t-chó͘ óa-khò Lí,  In óa-khò Lí, Lí chiū chín-kiù in.
5)	In ai-kiû Lí, chiū tit-tio̍h chín-kiù;  In óa-khò Lí chiū put-tì kiàn-siàu.
6)	Chóng-sī góa sī thâng-thōa, m̄-sī lâng;  Hō͘ lâng ki-chhì, hō͘ peh-sìⁿ khòaⁿ-khin.
7)	Hoān-nā khòaⁿ-kìⁿ góa ê, lóng thí-chhiò góa;  In ngiauh-chhùi iô-thâu, kóng,
8)	Tio̍h chiong pún-sin kau-tài Iâ-hô-hoa, I thang kiù--i;  Iâ-hô-hoa kì-jiân hoaⁿ-hí i, I thang kiù--i.
9)	Chóng-sī Lí sī hō͘ góa chhut lāu-bú ê thai--ê,  Góa tī lāu-bú ê heng-chêng, Lí hō͘ góa óa-khò Lí.
10)	Góa tùi thai--nih chhut, chiū kau-tài Lí;  Tùi góa chhut lāu-bú ê pak-tó͘, Lí sī góa ê Siōng-tè.
11)	M̄-thang lī-khui góa hn̄g-hn̄g; in-ūi hoān-lān pek-kūn,  Bô ū pang-chān góa ê.
12)	Ū chōe-chōe gû-káng ûi-lûi góa;  Pa-san ióng ê gû sì-bīn ûi-khùn góa.
13)	In ǹg góa khui-chhùi,  Chhin-chhiūⁿ teh peh-thiah, teh tōa-siaⁿ háu ê sai.
14)	Góa chhin-chhiūⁿ chúi piàⁿ-chhut,  Góa ê kut lóng thu̍t-lûn;  Góa ê sim chhin-chhiūⁿ la̍h,  Siau-iûⁿ tī pak-lāi.
15)	Góa ê cheng-le̍k ko͘-tâ, chhin-chhiūⁿ hāu-phiaⁿ-phè;  Góa ê chi̍h liâm tī góa ê chiūⁿ-kiuⁿ;   Lí hē góa tī sí-tōe ê thô͘-hún.
16)	Káu ê lūi ûi góa;  Pháiⁿ-tóng pau-ûi góa;  In chha̍k góa ê chhiú, góa ê kha.
17)	Góa ê kut-thâu, góa lóng ōe sǹg-tit;  In teh khòaⁿ góa, teh siòng góa.
18)	In pun góa ê saⁿ,  Liam-khau góa ê i-ho̍k.
19)	Iâ-hô-hoa ah, kiû Lí m̄-thang lī-khui góa hn̄g-hn̄g;  Góa ê khùi-la̍t ah, kiû Lí kín-kín lâi pang-chān góa.
20)	Kiû Lí kiù góa ê sîn-hûn thoat-lī to-kiàm;   Kiù góa ê sìⁿ-miā thoat-lī káu ê lūi ê sè-le̍k.
21)	Kiù góa thoat-lī sai ê chhùi;  Lí í-keng thiaⁿ góa, hō͘ góa thoat-lí iá-gû ê kak.
22)	Góa beh pò-iông Lí ê miâ tī góa ê hiaⁿ-tī;  Góa beh o-ló Lí tī hōe-tiong.
23)	Lín kiaⁿ-ùi Iâ-hô-hoa--ê, tio̍h o-ló I;  Ngá-kok ê hō͘-è, lóng tio̍h êng-kng I.  Í-sek-lia̍t ê hō͘-è, lóng tio̍h kèng-ùi I.
24)	In-ūi I bô khòaⁿ-khin, ia̍h bô iàm-chiàn, khùn-khó͘ lâng ê khùn-khó͘;  Ia̍h bô tùi i ng-bīn;  I kiû-kiò I ê sî, I chiū thiaⁿ i.
25)	Góa tī tōa chū-hōe ê tiong-kan só͘ o-ló--ê, sī tùi lí lâi;  Góa beh tī kiaⁿ-ùi I ê lâng ê bīn-chêng, siā góa ê goān.
26)	Khiam-pi ê lâng beh tit-tio̍h chia̍h-pá;  Chhē Iâ-hô-hoa ê lâng beh o-ló I;  Goān lín ê sim oa̍h kàu éng-oán.
27)	Tōe ê ke̍k-thâu lóng beh siàu-liām, lâi kui-sūn Iâ-hô-hoa;  Lia̍t-pang ê bān-cho̍k lóng beh kèng-pài tī Lí ê bīn-chêng.
28)	In-ūi kok sī Iâ-hô-hoa ê;  I sī bān-kok ê chú-cháiⁿ.
29)	Tōe-chiūⁿ it-chhè hó-hàn ê lâng beh lim chia̍h lâi kèng-pài;  Kìⁿ-nā kui-thó͘ ê lâng, bōe-ōe pó-choân sìⁿ-miā--ê, lóng beh phak-pài tī I ê bīn-chêng.
30)	Ū hō͘-è beh ho̍k-sāi I;  Chú ê tāi-chì beh thoân tī āu-tāi.
31)	In beh lâi, ia̍h beh thoân I ê kong-gī,  Hō͘ tit-beh chhut-sì ê peh-sìⁿ chai chit ê sū sī I chòe--ê.

[23]	Tāi-pi̍t ê si.
1)	Iâ-hô-hoa sī góa ê bo̍k-chiá, góa bô khiàm-kheh.
2)	I hō͘ góa tó tī chhiⁿ-chhùi ê chháu-po͘;  Chhōa góa tī an-chēng ê chúi-piⁿ.
3)	I hō͘ góa ê lêng-hûn cheng-eng;  Ūi-tio̍h I ê miâ, chhōa góa kiâⁿ gī ê lō͘.
4)	Góa sui-jiân kiâⁿ-kè sí-ìm ê soaⁿ-kok,  Ia̍h m̄-kiaⁿ chai-hāi;  In-ūi Lí kap góa tī-teh;  Lí ê thûi, Lí ê koáiⁿ, an-ùi góa.
5)	Tī góa tùi-te̍k ê bīn-chêng, Lí kā góa pâi-siat iân-sia̍h;  Lí ēng iû boah góa ê thâu-khak;  góa ê poe móa--chhut-lâi.
6)	Un-tián kap chû-pi tek-khak  tè góa kàu chi̍t-sì-lâng;  Góa beh éng-oán khiā-khí tī Iâ-hô-hoa ê chhù.

[24]	Tāi-pi̍t ê si.
1)	Tōe kap kî-tiong só͘ chhiong-móa ê,  Sè-kài kap tiàm tī i tiong-kan ê, lóng sio̍k Iâ-hô-hoa.
2)	I chiong tōe kiàn-li̍p tī hái ê téng-bīn,  An-tì tī tōa-chúi ê téng-bīn.
3)	Chī-chūi ōe chiūⁿ Iâ-hô-hoa ê soaⁿ?  Chī-chūi ōe khiā tī I sèng ê só͘-chāi?
4)	Chiū-sī chhiú chheng-khì, sim chheng-kiat;  Chûn-sim bô ǹg hu-ké, chiù-chōa bô khǹg kan-kúi ê lâng.
5)	Chit-hō lâng beh tit-tio̍h Iâ-hô-hoa sù-hok;  Koh tùi kiù i ê Siōng-tè tit-tio̍h gī.
6)	Chiah-ê sī chhē Iâ-hô-hoa ê cho̍k-lūi,  Ngá-kok ê Siōng-tè ah, che sī ài kìⁿ Lí ê bīn ê lâng.	[Sè-la̍h
7)	Siâⁿ-mn̂g ah, kia̍h-khí lín ê thâu;  Éng-oán ê mn̂g ah, lín tio̍h siū kú-khí;  Êng-kng ê Ông beh ji̍p.
8)	Hit ê êng-kng ê Ông sī chī-chūi?  Chiū-sī tōa khùi-la̍t tōa koân-lêng ê Iâ-hô-hoa,  Tī kau-chiàn ū tōa koân-lêng ê Iâ-hô-hoa.
9)	Siâⁿ-mn̂g ah, kia̍h-khí lín ê thâu,  Éng-oán ê mn̂g ah, lín ia̍h tio̍h kia̍h-khí;  Êng-kng ê Ông beh ji̍p.
10)	Hit ê êng-kng ê Ông sī chī-chūi?  Bān-kun ê Iâ-hô-hoa, I sī êng-kng ê Ông.  [Sè-la̍h

[25]	Tāi-pi̍t ê si.
1)	Iâ-hô-hoa ah, góa ê sim-sîn gióng-bōng Lí.
2)	Góa ê Siōng-tè ah, góa pêng-sò͘ óa-khò Lí, m̄-thang hō͘ góa kiàn-siàu.  M̄-thang hō͘ góa ê tùi-te̍k in-ūi iâⁿ góa lâi khoa-kháu.
3)	Kìⁿ-nā thèng-hāu Lí--ê, tek-khak bô kiàn-siàu;  Hiah ê bô iân-kò͘ kiâⁿ kan-chà--ê, beh kiàn-siàu.
4)	Iâ-hô-hoa ah, kiû Lí chiong Lí ê tō-lō͘ chí-sī góa,  Chiong Lí ê lō͘-tô͘ kà-sī góa.
5)	Kiû Lí chhōa góa tī Lí ê chin-lí, koh kà-sī góa;  In-ūi Lí sī kiù góa ê Siōng-tè.  Góa thong-ji̍t thèng-hāu Lí.
6)	Iâ-hô-hoa ah, kiû Lí kì-liām Lí ê lîn-bín kap Lí ê chû-ài;  In-ūi che sī kó͘-chá í-lâi siông-siông ū--ê.
7)	Kiû Lí m̄-thang kì-liām góa siàu-liân ê chē-kòa, kap góa ê kè-sit;  Iâ-hô-hoa ah, kiû Lí chiàu Lí ê chû-ài, in-ūi Lí ê un-hūi kì-liām góa.
8)	Iâ-hô-hoa sī hó koh chèng-ti̍t;  Só͘-í I beh chí-sī chōe-jîn kiâⁿ chiàⁿ-lō͘.
9)	I beh ēng kong-pêng ín-chhōa khiam-sùn ê lâng,  I beh ēng I ê tō-lō͘ kà-sī khiam-sùn ê lâng.
10)	Kìⁿ-nā siú I ê iok, kap I ê kan-chèng ê lâng,  Iâ-hô-hoa khoán-thāi in lóng sī ēng chû-ài sêng-si̍t.
11)	Iâ-hô-hoa ah, góa ê chōe chin tāng;  Kiû Lí in-ūi Lí ê miâ sià-bián góa.
12)	Sím-mi̍h lâng kèng-ùi Iâ-hô-hoa?  Iâ-hô-hoa beh chí-sī i só͘ tio̍h kéng ê lō͘.
13)	I ê sim-sîn beh tit-tio̍h an-hioh;  I ê hō͘-è beh sêng-chiap thó͘-tōe.
14)	Iâ-hô-hoa kap kèng-ùi I ê lâng chhin-bi̍t;  Koh beh chiong I ê iok chí-sī in.
15)	Góa ê ba̍k-chiu siông-siông ǹg Iâ-hô-hoa;  In-ūi I beh hō͘ góa ê kha thoat-lī lô-bāng.
16)	Kiû Lí oa̍t-tńg ǹg góa,  khó-lîn góa;  In-ūi góa sī ko͘-toaⁿ koh khùn-khó͘.
17)	Góa ê sim-lāi ê iu-khó͘ chin chōe,  Kiû Lí kiù góa thoat-lī tī góa lóng-chóng ê hoān-lān.
18)	Kiû Lí khòaⁿ góa ê kan-lân kap góa ê lô-khó͘;  Sià-bián góa it-chhè ê chōe.
19)	Kiû Lí khòaⁿ góa ê tùi-te̍k, in-ūi in chin chōe;  In oàn-hūn góa chin ok-to̍k.
20)	Kiû Lí pó-hō͘ góa ê sìⁿ-miā, chín-kiù góa;  Hō͘ góa bô kiàn-siàu, in-ūi góa óa-khò Lí.
21)	Goān sûn-choân chèng-ti̍t pó-hō͘ góa,  In-ūi góa thèng-hāu Lí.
22)	Siōng-tè ah, kiû Lí kiù-sio̍k Í-sek-lia̍t,  Thoat-lī i it-chhè ê kan-khó͘.

[26]	Tāi-pi̍t ê si.
1)	Iâ-hô-hoa ah, kiû Lí kā góa phòaⁿ-toàn; in-ūi góa ū chiàu góa ê sûn-choân lâi kiâⁿ;  Góa óa-khò Iâ-hô-hoa bô iô-choah.
2)	Iâ-hô-hoa ah, kiû Lí kàm-chhat góa, chhì-giām góa;  Thoàn-liān góa ê sim-tn̂g.
3)	In-ūi Lí ê chû-ài siông-siông tī góa ê ba̍k-chiu-chêng;  Góa ia̍h ū chiàu Lí ê chin-lí kiâⁿ.
4)	Góa bē-bat kap hong-hàm ê lâng saⁿ-kap chē;  Ia̍h bô kap ké-chòe ê lâng chòe-tīn.
5)	Góa oàn-hūn pháiⁿ-lâng ê hōe;  Bô beh kap ok-to̍k ê lâng tâng chē.
6)	Iâ-hô-hoa ah, góa beh sóe chhiú piáu-bêng góa ê bô chōe,  Chiah lâi se̍h Lí ê chè-tôaⁿ;
7)	Thang hō͘ lâng thiaⁿ-kìⁿ kám-siā ê siaⁿ,  Koh thang kóng-khí Lí it-chhè kî-biāu ê só͘-chòe.
8)	Iâ-hô-hoa ah, góa thiàⁿ-sioh Lí só͘ tòa ê chhù;  Í-ki̍p Lí êng-kng só͘ tī-teh ê só͘-chāi.
9)	M̄-theng chiong góa ê lêng-hûn kap chōe-jîn chòe chi̍t-ē siu-si̍p--khì;  M̄-thang chiong góa ê oa̍h-miā kap thâi-lâng--ê chòe chi̍t-ē siu-si̍p--khì.
10)	In ê chhiú-tiong ū kan-ok;  In ê chiàⁿ-chhiú móa-móa pò͘-lō͘.
11)	Lūn-kàu góa, góa beh chiàu góa ê sûn-choân lâi kiâⁿ;  Kiû Lí kiù-sio̍k góa, lîn-bín góa.
12)	Góa ê kha khiā tī pîⁿ-tháⁿ ê só͘-chāi,  Tī chèng-hōe-tiong, góa beh o-ló Iâ-hô-hoa.

[27]	Tāi-pi̍t ê si.
1)	Iâ-hô-hoa sī góa ê kng, sī góa ê chín-kiù; góa beh kiaⁿ chī-chūi?  Iâ-hô-hoa sī góa oa̍h-miā ê khùi-la̍t; góa beh kiaⁿ chī-chūi?	
2)	Hiah ê chòe pháiⁿ ê lâng, chiū-sī góa ê kiû-siû, góa ê tùi-te̍k, lâi kong-kek góa, beh chia̍h góa ê bah,  Hit-sî in chiū tio̍h-tak poa̍h-tó.
3)	Sui-jiân ū kun-peng chat-iâⁿ, beh kong-kek góa,  Góa ê sim ia̍h bô kiaⁿ-hiâⁿ;  Sui-jiân heng-khí to-peng kong-kek góa,  Góa iû-goân chū-chāi.
4)	Ū chi̍t hāng sū góa bat tùi Iâ-hô-hoa kiû, góa iû-goân tì-ì ài tit-tio̍h;  Chiū-sī chi̍t-sì-lâng khiā-khì Iâ-hô-hoa ê chhù,  Khòaⁿ I ê êng-kng, siàu-liām I ê tiān.
5)	In-ūi hoān-lān ê ji̍t, I beh àm-chīⁿ pó-hō͘ góa tī I ê tiùⁿ-ûi lāi;  Chiong góa khǹg tī I pò͘-pîⁿ khàm-ba̍t ê só͘-chāi;  Kú-khí góa tī chio̍h-pôaⁿ-téng.
6)	Taⁿ góa ê thâu-khak tit-tio̍h kia̍h-khí, khah-koâiⁿ tī góa sì-bīn ê tùi-te̍k;  Góa beh tī I ê pò͘-pîⁿ hiàn hoaⁿ-hí ê chè;  Góa beh gîm-si, ia̍h beh chhiùⁿ-koa o-ló Iâ-hô-hoa.
7)	Iâ-hô-hoa ah, góa chhut-siaⁿ kiû-kiò ê sî, kiû Lí thiaⁿ;  Koh kiû Lí lîn-bín góa, ìn góa.
8)	Lí bat kóng, Lín tio̍h him-bō͘ kìⁿ Góa ê bīn; hit-sî góa ê sim tùi Lí kóng,  Iâ-hô-hoa ah, góa beh him-bō͘ kìⁿ Lí ê bīn.
9)	M̄-thang tùi góa ng Lí ê bīn;  M̄-thang siū-khì lâi kóaⁿ Lí ê lô͘-po̍k;  Lí pêng-sò͘ sī chòe góa ê pang-chān;  Kiù góa ê Siōng-tè ah, m̄-thang pàng-sak góa, ia̍h m̄-thang lī-khui góa.
10)	In-ūi pē-bú lī-khui góa, Iâ-hô-hoa beh siu-liû góa.
11)	Iâ-hô-hoa ah, kiû Lí ēng Lí ê tō-lō͘ chí-sī góa;  In-ūi góa ê tùi-te̍k ê iân-kò͘, chhōa góa tī pîⁿ-tháⁿ ê lō͘.
12)	M̄-thang chiong góa kau hō͘ tùi-te̍k, chiâⁿ in ê sim-goān;  In-ūi lām-sám kan-chèng ê lâng khí-lâi kong-kek góa, in ia̍h thò͘-chhut hiong-ok ê ōe.
13)	Góa nā m̄-sìn tī oa̍h-lâng ê tōe tit-tio̍h khòaⁿ-kìⁿ Iâ-hô-hoa ê un-hūi,  Chiū tek-khak choa̍t-bāng.
14)	Tio̍h thèng-hāu Iâ-hô-hoa,  Tio̍h ióng-chòng, lí ê sim tio̍h kian-kò͘;  Si̍t-chāi tio̍h thèng-hāu Iâ-hô-hoa.

[28]	Tāi-pi̍t ê si.
1)	Iâ-hô-hoa ah, góa beh kiû-kiò Lí;  Góa ê chio̍h-pôaⁿ ah, m̄-thang bô beh thiaⁿ góa.  Nā Lí tùi góa chēng-chēng,  Góa chiū chhin-chhiūⁿ ji̍p bōng ê lâng chi̍t-iūⁿ.
2)	Góa kiû-kiò Lí, ǹg Lí ê chì-sèng-só͘ kia̍h chhiú ê sî, kiû Lí thiaⁿ góa khún-kiû ê siaⁿ.
3)	M̄-thang chiong góa kap pháiⁿ-lâng, í-ki̍p chok-gia̍t ê lâng, chòe chi̍t-ē tû--khì.  In kap chhù-piⁿ kóng hô-pêng ê ōe, chóng-sī in ê sim kan-hiám.
4)	Goān Lí chiàu in só͘ chòe--ê, iā chiàu in só͘ kiâⁿ ê pháiⁿ-tāi, khoán-thāi in;  Goān Lí chiàu in ê chhiú só͘ chòe--ê, khoán-thāi in;  Chiong in só͘ eng-kai tú-tio̍h-ê pò-èng in.
5)	In kì-jiân bô liû-sim tī Iâ-hô-hoa só͘ kiâⁿ--ê,  Í-ki̍p I ê chhiú só͘ chòe--ê;  I chiū beh húi-hoāi in, bô beh kiàn-li̍p in.
6)	Iâ-hô-hoa sī eng-kai o-ló--ê,  In-ūi I thiaⁿ góa khún-kiû ê siaⁿ.
7)	Iâ-hô-hoa sī góa ê khùi-la̍t, ia̍h sī góa ê tîn-pâi.  Góa ê sim óa-khò I, góa chiū tit-tio̍h pang-chān.  Só͘-í góa ê sim tōa hoaⁿ-hí;  Góa beh ēng góa ê si-koa o-ló I.
8)	Iâ-hô-hoa sī I ê peh-sìⁿ ê khùi-la̍t;  Iā sī I siū boah-iû--ê tit-kiù ê ōe-só͘.
9)	Kiû Lí chín-kiù Lí ê peh-sìⁿ, sù-hok Lí ê sán-gia̍p,  Iúⁿ-chhī in, hû-chhî in, kàu tī éng-oán.

[29]	Tāi-pi̍t ê si.
1)	Tōa koân-lêng--ê ê kiáⁿ ah, lín tio̍h chiong êng-kng khùi-la̍t kui hō͘ Iâ-hô-hoa,  Kui hō͘ Iâ-hô-hoa.
2)	Tio̍h chiong Iâ-hô-hoa ê miâ só͘ eng-kai tit-tio̍h ê êng-kng kui hō͘ I.  Ēng sèng-kiat ê chng-thāⁿ kèng-pài Iâ-hô-hoa.
3)	Iâ-hô-hoa ê siaⁿ tī chúi-bīn;  Êng-kng ê Siōng-tè khí lûi;  Iâ-hô-hoa tī chōe-chōe chúi ê téng-bīn.
4)	Iâ-hô-hoa ê siaⁿ ū tōa khùi-la̍t;  Iâ-hô-hoa ê siaⁿ móa-móa ui-giâm.
5)	Iâ-hô-hoa ê siaⁿ phah-chi̍h pek-hiuⁿ-chhiū;  Iâ-hô-hoa phah-chhùi Lī-pa-lùn ê pek-hiuⁿ-chhiū.
6)	I ia̍h hō͘ i tiô-thiàu chhin-chhiūⁿ gû-á;  Hō͘ Lī-pa-lùn kap Se-liân tiô-thiàu chhin-chhiūⁿ iá-gû ê kiáⁿ.
7)	Iâ-hô-hoa ê siaⁿ hō͘ hé-iām pun-chhe.
8)	Iâ-hô-hoa ê siaⁿ tín-tāng khòng-iá;  Iâ-hô-hoa tín-tāng Ka-te-su ê khòng-iá.
9)	Iâ-hô-hoa ê siaⁿ hō͘ lo̍k-bú kiaⁿ-tio̍h, lâi siⁿ-kiáⁿ;  Ia̍h hō͘ chhiū-nâ ê chhiū-hio̍h lak kng-kng;  Kìⁿ-nā tī tiān-lāi--ê lóng kóng, Êng-kng.
10)	Tōa-chúi hoàn-lām ê sî, Iâ-hô-hoa chē-teh chòe ông,  Iâ-hô-hoa chē-teh chòe ông, ti̍t kàu éng-oán.
11)	Iâ-hô-hoa beh siúⁿ-sù khùi-la̍t hō͘ I ê peh-sìⁿ;  Iâ-hô-hoa beh ēng pêng-an sù-hok I ê peh-sìⁿ.

[30]	 Chit ê si sī hiàn kiong-tiān ê koa; Tāi-pi̍t chòe--ê.
1)	Iâ-hô-hoa ah, góa beh chun-tiōng Lí chòe chì-koâiⁿ, in-ūi Lí bat thê-poa̍t góa,  Bô hō͘ góa ê kiû-siû tùi góa khoa-kháu.
2)	Iâ-hô-hoa góa ê Siōng-tè ah,  Góa bat kiû-kiò Lí, Lí chiū i-hó góa.
3)	Iâ-hô-hoa ah, Lí bat kiù góa ê lêng-hûn tùi im-kan khí--lâi.  Lí hō͘ góa oa̍h-teh, bián-tì ji̍p bōng.
4)	Iâ-hô-hoa sèng ê peh-sìⁿ ah, lín tio̍h chhiùⁿ-koa o-ló I,  Kì-liām I ê sèng miâ lâi kám-siā I.
5)	In-ūi I ê siū-khì put-kò ba̍k-nih-kú;  I ê un-tián sī it-seng ê kú;  Kui-mî sui-jiân ū thî-khàu,  Chá-khí sî chiū ū hoaⁿ-hí.
6)	Lūn-kàu góa, góa tī heng-thong ê sî chiū kóng,  Góa éng bōe iô-choah.
7)	Iâ-hô-hoa ah, Lí bat si-un, hō͘ góa ê soaⁿ khiā-chāi kian-kò͘,  Lí ng Lí ê bīn, góa chiū peh-pak.
8)	Iâ-hô-hoa ah, góa kiû-kiò Lí;  Góa tùi Iâ-hô-hoa kiû un, kóng,
9)	Góa lâu-huih, góa ji̍p bōng, ū siáⁿ lī-ek?  Tîn-ai kiám ōe o-ló Lí?  kiám ōe pò-iông Lí ê chin-si̍t mah?
10)	Iâ-hô-hoa ah, kiû Lí thiaⁿ góa, lîn-bín góa;  Iâ-hô-hoa ah, kiû Lí pang-chān góa.
11)	Lí í-keng chiong góa ê thî-khàu piàn-chòe thiàu-bú;  Lí chiong góa ê môa-saⁿ thǹg--khì, ēng hoaⁿ-hí kā góa hâ;
12)	Thang hō͘ góa ê sim-sîn chhiùⁿ-koa, o-ló Lí, ia̍h bô chēng-chēng. Iâ-hô-hoa góa ê Siōng-tè ah, góa beh kám-siā Lí, kàu éng-oán.

[31]	Tāi-pi̍t ê si; kau hō͘ Ga̍k-koaⁿ.
1)	Iâ-hô-hoa ah, góa óa-khò Lí, kiû Lí hō͘ góa éng-éng bô kiàn-siàu;  Chiàu Lí ê kong-gī chín-kiù góa.
2)	Kiû Lí àⁿ hī-khang thiaⁿ góa, kín-kín lâi kiù góa;  Chòe góa kian-kò͘ ê chio̍h-pôaⁿ, chòe chín-kiù góa ê ōe-só͘.
3)	In-ūi Lí sī góa ê soaⁿ-giâm, góa ê soaⁿ-chē.  Só͘-í kiû Lí in-ūi Lí ê miâ lâi ín-chhōa góa, chí-tiám góa.
4)	Lâng àm-chīⁿ tiuⁿ lô-bāng beh bāng góa, kiû Lí kiù góa thoat-lī;  In-ūi Lí sī góa ê ōe-só͘.
5)	Góa chiong góa ê lêng-hûn kau tī Lí ê chhiú;  Iâ-hô-hoa chin-si̍t ê Siōng-tè ah, Lí ū kiù-sio̍k góa.
6)	Góa oàn-hūn hiah ê sìn-hōng hu-ké ê lâng;  To̍k-to̍k góa óa-khò Iâ-hô-hoa.
7)	Góa in-ūi Lí ê chû-ài beh hoaⁿ-hí khoài-lo̍k;  In-ūi Lí ū khòaⁿ-kìⁿ góa ê kan-khó͘,  Chai góa sim-sîn ê kan-lân.
8)	Lí bē-bat chiong góa kau tī tùi-te̍k ê chhiú;  Lí hō͘ góa ê kha khiā tī khui-khoah ê só͘-chāi.
9)	Iâ-hô-hoa ah, góa tī hoān-lān tiong, kiû Lí lîn-bín góa;  Góa ê ba̍k-chiu in-ūi iu-būn phah-pháiⁿ,  Góa ê sim-sîn, góa ê sin-thé ia̍h sī án-ni.
10)	Góa ê sìⁿ-miā in-ūi iu-khó͘ lâi siau-bô,  Góa ê nî-hè ūi-tio̍h thó͘-khùi ia̍h án-ni;  Góa ê khùi-la̍t in-ūi góa ê chōe-ok lâi soe-lám;  Góa ê kut-thâu ia̍h ko͘-tâ.
11)	Góa in-ūi góa it-chhè ê tùi-te̍k chiâⁿ-chòe lêng-jio̍k;  Tī góa ê chhù-piⁿ-tau koh-khah siong-tiōng; hiah ê bat góa ê lâng lóng kiaⁿ góa;  Tī gōa-bīn khòaⁿ-kìⁿ góa ê lâng cháu-siám lī-khui góa.
12)	Góa chhin-chhiūⁿ sí-lâng hō͘ lâng bōe kì-tit, bô lâng siàu-liām;  Góa chhin-chhiūⁿ phòa-chhùi ê khí-kū.
13)	In-ūi góa thiaⁿ-kìⁿ chōe-chōe lâng ê húi-pòng,  Sì-ûi lóng sī kiaⁿ-hiâⁿ;  In saⁿ-kap chham-siông kong-kek góa ê sî,  Chiū kè-bô͘ beh hāi góa ê sìⁿ-miā.
14)	Iâ-hô-hoa ah, góa iû-goân óa-khò Lí;  Góa kóng, Lí sī góa ê Siōng-tè.
15)	Góa ê cho-gū tī Lí ê chhiú;  Kiû Lí kiù góa thoat-lī góa ê tùi-te̍k ê chhiú, í-ki̍p khún-pek góa ê lâng.
16)	Kiû Lí hō͘ Lí ê bīn chiò-kng Lí ê lô͘-po̍k;  Chiàu Lí ê chû-ài chín-kiù góa.
17)	Iâ-hô-hoa ah, kiû Lí hō͘ góa bô kiàn-siàu; in-ūi góa ū kiû-kiò Lí.  Kiû Lí hō͘ pháiⁿ-lâng kiàn-siàu, hō͘ in tī im-kan chēng chauh-chauh.
18)	Goān Lí hō͘ hiah ê pe̍h-chha̍t ê chhùi piàn é-káu;  Chiū-sī kiau-ngō͘ khòaⁿ-khin, lām-sám bú-bān gī-lâng--ê.
19)	Kèng-ùi Lí ê lâng, Lí ūi-tio̍h in só͘ chek-chū ê un-hūi,  Ūi-tio̍h óa-khò Lí ê lâng, tī sè-kan-lâng ê bīn-chêng, só͘ si-hêng ê un-hūi, cháiⁿ-iūⁿ hiah tōa!
20)	Lí beh chiong in khǹg tī Lí ê bīn-chêng ún-ba̍t ê só͘-chāi; bián-tì tú-tio̍h lâng ê kè-bô͘;  Lí beh àm-chīⁿ pó-siú in tī tiùⁿ-ûi-lāi, bián siū chhùi-chi̍h ê cheng-piān.
21)	Iâ-hô-hoa sī eng-kai o-ló--ê,  In-ūi I tī kian-kò͘ ê siâⁿ tùi góa si-chhut I kî-biāu ê chû-ài.
22)	Lūn-kàu góa, góa bat tio̍h-kip kóng, Tùi Lí ê ba̍k-chiu-chêng, góa siū keh-tn̄g;  Chóng-sī góa kiû-kiò Lí ê sî, Lí iû-goân thiaⁿ góa khún-kiû ê siaⁿ.
23)	Iâ-hô-hoa sèng ê peh-sìⁿ ah, lín lóng tio̍h thiàⁿ I;  Iâ-hô-hoa pó-siú sêng-si̍t ê lâng,  Tāng-tāng pò-èng kiâⁿ kiau-ngō͘ ê lâng.
24)	Kìⁿ-nā ǹg-bāng Iâ-hô-hoa ê lâng,  Lín tio̍h chòng-táⁿ, lín ê sim tio̍h kian-kò͘.

[32]	Tāi-pi̍t  ê kà-sī ê si.
1)	Kè-sit tit-tio̍h sià-bián, chōe-kòa tit-tio̍h jia-khàm--ê, che lâng ū hok-khì.
2)	Iâ-hô-hoa bô sǹg i chòe ū chōe,  I ê sim bô kan-chà--ê, che lâng ū hok-khì.
3)	Góa chēng-chēng ê sî, góa ê kut-thâu ko͘-tâ;  In-ūi góa thong-ji̍t tōa-siaⁿ háu.
4)	In-ūi mî-ji̍t Lí ê chhiú tāng-tāng chhi̍h góa;  Góa ê cheng-e̍k pìⁿ chhin-chhiūⁿ hē-thiⁿ ê ta-sò.  [Sè-la̍h
5)	Góa tùi Lí pâi-lia̍t góa ê chōe-kòa, bô ún-môa góa ê chōe-ok;  Góa kóng, Góa beh tùi Iâ-hô-hoa sêng-jīn góa ê kè-sit;  Lí chiū sià-bián góa hoān-hoat ê chōe.	[Sè-la̍h
6)	In-ūi án-ni, kìⁿ-nā khiân-sêng ê lâng, tī thang chhē--tio̍h Lí ê sî, tio̍h kî-tó Lí.  Tōa-chúi hoàn-lām ê sî, tek-khak bōe kàu i hia.
7)	Lí sī góa siám-bih ê só͘-chāi;  Lí beh pì-iū góa thoat-lī kan-khó͘;  Lí beh ēng tit-kiù ê koa sì-bīn ûi góa.	[Sè-la̍h
8)	Góa beh kà-sī lí, chí-sī lí eng-kai kiâⁿ ê lō͘;  Góa beh chù-ba̍k khòaⁿ lí, lâi khoàn-kài lí.
9)	M̄-thang chhin-chhiūⁿ bé, lô, in bô tì-sek;  Tio̍h ēng bé-ka-kiuⁿ bé-le̍k-soh iok-sok--in,  Nā bô, in chiū m̄ óa-kūn lí.
10)	Pháiⁿ-lâng siū chōe-chōe khó͘-lān;  to̍k-to̍k óa-khò Iâ-hô-hoa ê lâng beh ū chû-ài sì-bīn ûi i.
11)	Lín gī-lâng ah, tio̍h in-ūi Iâ-hô-hoa lâi hoaⁿ-hí khoài-lo̍k;  Sim chèng-ti̍t ê lâng ah, lín tio̍h chhut hoaⁿ-hí ê siaⁿ.

[33]	Lín gī-lâng ah, tio̍h in-ūi Iâ-hô-hoa lâi hoaⁿ-hí;  Chèng-ti̍t ê lâng ê o-ló sī ha̍p-gî.
2)	Lín tio̍h tôaⁿ-khîm kám-siā Iâ-hô-hoa;  Ēng cha̍p-tiâu hiân ê sek o-ló I.
3)	Tio̍h tùi I chhiùⁿ sin ê koa,  Tôaⁿ kàu chin hó, siaⁿ-im hiáng-liāng.
4)	In-ūi Iâ-hô-hoa ê giân-gú chèng-ti̍t;  Hoān I só͘ chòe--ê, it-chīn sī sêng-si̍t.
5)	I hoaⁿ-hí gī-lí kap kong-pêng;  Iâ-hô-hoa ê chû-ài móa-móa tī tōe-chiūⁿ.
6)	Chiah ê thiⁿ tùi Iâ-hô-hoa ê ōe lâi chō,  Thiⁿ--nih ê bān-lūi tùi I ê chhùi ê khì lâi chiâⁿ.
7)	I chū-chi̍p hái-chúi chhin-chhiūⁿ kui-tui,  Siu-khǹg chhim-ian tī khò͘-pâng.
8)	Choân-tōe tio̍h kèng-ùi Iâ-hô-hoa;  Hoān-nā khiā-khí tī sè-chiūⁿ--ê, lóng tio̍h kiaⁿ I.
9)	In-ūi I kóng-chhut chiū ū;  I bēng-lēng chiū khiā-chāi.
10)	Iâ-hô-hoa hō͘ lia̍t-pang ê kè-e̍k kui tī khang-khang;  Hō͘ chèng peh-sìⁿ só͘ siūⁿ--ê, bô kong-hāu.
11)	Iâ-hô-hoa ê kè-e̍k éng-oán khiā-chāi,  I ê sim só͘ siūⁿ--ê kàu bān sè-tāi.
12)	Jīn Iâ-hô-hoa chòe i ê Siōng-tè--ê, hit kok ū hok-khì;  I kéng-soán chòe I ê sán-gia̍p--ê, hit ê peh-sìⁿ ū hok-khì.
13)	Iâ-hô-hoa tùi thiⁿ teh khòaⁿ;  I kàm-chhat lóng-chóng ê sè-kan lâng.
14)	I tùi I khiā-khí ê só͘-chāi ǹg gōa-bīn,  Khòaⁿ tōe-chiūⁿ it-chhè khiā-khí ê peh-sìⁿ.
15)	I sī chō-chiâⁿ in chèng-lâng ê sim--ê,  Liû-sim tī in it-chhè ê só͘-chòe--ê.
16)	Kun-ông bōe-ōe in-ūi peng chōe tit-tio̍h kiù;  Béng-lâng bōe-ōe in-ūi khùi-la̍t tōa tit-tio̍h kiù-chhut.
17)	Óa-khò bé tit-tio̍h kiù, sī bô chhái-kang;  Bōe-ōe ēng i ê tōa la̍t lâi kiù lâng.
18)	Iâ-hô-hoa ê ba̍k-chiu khòaⁿ kèng-ùi I ê lâng,  Khòaⁿ ǹg-bāng I ê chû-ài ê lâng;
19)	Beh kiù in ê sìⁿ-miā thoat-lī sí-bô,  Pó-chûn in ê oa̍h-miā tī ki-hng ê sî.
20)	Goán ê sim-sîn pêng-sò͘ thèng-hāu Iâ-hô-hoa;  I sī chòe goán ê pang-chān, chòe goán ê tîn-pâi.
21)	Goán ê sim beh óa-khò I lâi hoaⁿ-hí,  In-ūi goán pêng-sò͘ óa-khò I ê sèng-miâ.
22)	Iâ-hô-hoa ah, goān Lí ê chû-ài lîm-kàu goán,  Chiàu goán só͘ ǹg-bāng Lí ê.

[34]	Tāi-pi̍t ê si; chiū-sī i tī A-pì-bí-le̍k ê bīn-chêng ké hong-tian, siū kóaⁿ--chhut-khì ê sî só͘ chòe--ê.
1)	Góa beh sî-sî o-ló Iâ-hô-hoa;  O-ló I ê ōe beh siông-siông tī góa ê chhùi.
2)	Góa ê sim-sîn beh in-ūi Iâ-hô-hoa lâi khoa-kháu;  Khiam-pi ê lâng thiaⁿ-kìⁿ, ia̍h beh hoaⁿ-hí.
3)	Lín kap góa tio̍h o-ló Iâ-hô-hoa chòe tōa,  Saⁿ-kap chun I ê miâ chòe koâiⁿ.
4)	Góa bat kiû Iâ-hô-hoa, I chiū ìn góa;  Kiù góa thoat-lī góa it-chhè thang kiaⁿ ê sū.
5)	In kia̍h-thâu khòaⁿ I, chiū tit-tio̍h kng-bêng;  In ê bīn éng bōe kiàn-siàu.
6)	Chit ê khùn-khó͘ ê lâng kiû-kiò, Iâ-hô-hoa thiaⁿ-kìⁿ;  Kiù i thoat-lī i it-chhè ê hoān-lān.
7)	Iâ-hô-hoa ê sù-chiá tī kèng-ùi I ê lâng ê sì-ûi chat-iâⁿ,  Lâi chín-kiù in.
8)	Lín tio̍h chhì-khòaⁿ, chiū chai Iâ-hô-hoa sī hó;  Óa-khò I ê lâng ū hok-khì.
9)	Iâ-hô-hoa sèng ê peh-sìⁿ ah, lín tio̍h kèng-ùi I;  In-ūi kèng-ùi I ê lâng bô khiàm-kheh chi̍t-hāng.
10)	Sai-á-thûn ū khiàm-kheh, ū iau;  To̍k-to̍k chhē Iâ-hô-hoa ê lâng bô khiàm sím-mi̍h hāng ê hó.
11)	Sòe-kiáⁿ ah, lín tio̍h lâi thiaⁿ góa,  Góa beh chiong kèng-ùi Iâ-hô-hoa ê tō-lí kà-sī lín.
12)	Sím-mi̍h lâng ài oa̍h-miā,  Him-bō͘ hè-siū, beh tit-tio̍h hok-khì?
13)	Chiū tio̍h kìm lí ê chi̍h bô kóng pháiⁿ-ōe;  Lí ê chhùi-tûn bô kóng kan-chà ê ōe.
14)	Tio̍h lī-khui pháiⁿ, kiâⁿ hó;  Chhē hô-pêng, lâi tui-jip--i.
15)	Iâ-hô-hoa ê ba̍k-chiu khòaⁿ gī-lâng;  I ê hī-khang thiaⁿ in ê kî-tó.
16)	Iâ-hô-hoa ê bīn ǹg kiâⁿ-pháiⁿ ê lâng,  Beh tùi sè-kan tû-bia̍t in ê miâ-jī.
17)	Gī-lâng kiû-kiò, Iâ-hô-hoa thiaⁿ-kìⁿ,  Chiū kiù in thoat-lī it-chhè ê hoān-lān.
18)	Iâ-hô-hoa óa-kūn siong-sim ê lâng,  Chín-kiù lêng-sèng thòng-hóe ê lâng.
19)	Gī-lâng ū chōe-chōe khó͘-lān,  Chóng-sī Iâ-hô-hoa kiù i lóng thoat-lī.
20)	Pó-choân i lóng-chóng ê kut;  Chi̍t-ki ia̍h bô phah-chi̍h.
21)	Chōe-ok beh hāi-sí pháiⁿ-lâng;  Oàn-hūn gī-lâng--ê beh siū tēng-chōe.
22)	Iâ-hô-hoa kiù-sio̍k I ê lô͘-po̍k ê sîn-hûn;  Hoān-nā óa-khò I--ê, bô chi̍t-ê siū tēng-chōe.

[35]	Tāi-pi̍t ê si.
1)	Iâ-hô-hoa ah, kap góa saⁿ-chiⁿ-ê, kiû Lí kap in saⁿ-chiⁿ;  Kap góa kau-chiàn--ê, kiû Lí kap in kau-chiàn.
2)	The̍h tōa-sòe ê tîn-pâi,  Khí-lâi pang-chān góa.
3)	Thiu-chhut chhiuⁿ, chó͘-chí hiah ê tui-kóaⁿ góa--ê;  Tùi góa ê sîn-hûn kóng, Góa sī chín-kiù lí--ê.
4)	Goān hiah ê siàu-siūⁿ góa ê sìⁿ-miā ê lâng siū kiàn-siàu lêng-jio̍k;  Goān hiah ê kè-bô͘ hāi góa ê lâng oa̍t-tò-tńg làu-khùi.
5)	Goān in chhin-chhiūⁿ hong chhe ê chho͘-khng;  Ū Iâ-hô-hoa ê sù-chiá teh kóaⁿ in.
6)	Goān in ê lō͘ àm koh ku̍t,  Ū Iâ-hô-hoa ê sù-chiá teh kóaⁿ in.
7)	In-ūi in bô in-toaⁿ ūi góa àm-siat lô-bāng tī khiⁿ-lāi,  Bô in-toaⁿ ku̍t hām-khiⁿ beh hāi góa ê sìⁿ-miā.
8)	Goān tī i bô phah-sǹg ê sî, chai-ē kàu i ê sin-chiūⁿ;  Goān i àm-siat ê lô-bāng tîⁿ-tio̍h i ka-kī;  Goān i poa̍h-lo̍h hí lāi-bīn, siū hāi.
9)	Chiū góa ê sim beh tī Iâ-hô-hoa lâi khoài-lo̍k;  Tī I ê kiù-un lâi hoaⁿ-hí.
10)	Góa ê kut-thâu lóng beh kóng,  Iâ-hô-hoa ah, chī-chūi ōe chhin-chhiūⁿ Lí?  Lí chín-kiù khùn-khó͘ ê lâng, thoat-lī hiah ê pí i khah-kiông--ê;  Chín-kiù khùn-khó͘ kap sòng-hiong ê lâng thoat-lī hiah ê chhiúⁿ-toa̍t i--ê.
11)	Hiong-ok ê kan-chèng--ê khí-lâi;  Góa só͘ m̄-chai ê sū, in chhâ-mn̄g góa.
12)	In tùi-tī góa ēng pháiⁿ pò hó:  Hō͘ góa ê sîn-hûn ko͘-toaⁿ.
13)	Lūn-kàu góa, tng in phòa-pīⁿ ê sî, góa chiū chhēng môa-saⁿ,  Ēng kìm-chia̍h khek-khó͘ góa ê sim-sîn;  Góa só͘ kiû--ê, lóng kui tī ka-kī ê sim-hoâi.
14)	Góa án-ni kiâⁿ, chhin-chhiūⁿ i sī góa ê pêng-iú, góa ê hiaⁿ-tī;  Góa khut-lo̍h seng-khu pi-ai, chhin-chhiūⁿ lâng ūi-tio̍h lāu-bú ai-siong.
15)	Góa tú-tio̍h hoān-lān, in chiū hoaⁿ-hí, saⁿ-kap chū-chi̍p;  Góa só͘ m̄ saⁿ-bat ê hā-téng-lâng chū-chi̍p kong-kek góa;  In khiú-la̍k góa bô soah.
16)	In chhin-chhiūⁿ hì-hiauh, piàn-chia̍h ê bô hē-lo̍h lâng,  Tùi góa kā chhùi-khí-kun.
17)	Chú ah, Lí tiāⁿ-tiāⁿ teh khòaⁿ, beh kàu jōa-kú?  Kiû Lí kiù góa ê sîn-hûn thoat-lī in ê chân-hāi,  Kiù góa ê sìⁿ-miā thoat-lī béng ê sai-á-thûn.
18)	Góa tī tōa chū-hōe ê tiong-kan beh kám-siā Lí;  Tī chèng peh-sìⁿ ê tiong-kan beh o-ló Lí.
19)	Kiû Lí bo̍h-tit iông-ún hiah ê bô lí-iû tùi-te̍k góa-ê, tùi góa khoa-kháu;  Bo̍h-tit iông-ún hiah ê bô in-toaⁿ oàn-hūn góa-ê gîn--góa.
20)	In-ūi in bô kóng hô-pêng ê ōe;  Chiū-sī kè-bô͘ khúi-khiat ê ōe; hāi tōe-chiūⁿ an-hūn ê lâng.
21)	In tōa-tōa khui-chhùi kong-kek góa;  Kóng, Ho͘h--chhāi!  Ho͘h--chāi!  Goán ê ba̍k-chiu í-keng khòaⁿ-kìⁿ lah.
22)	Iâ-hô-hoa ah, Lí í-keng khòaⁿ-kìⁿ; kiû Lí m̄-thang chēng-chēng;  Chú ah, m̄-thang lī-khui góa.
23)	Góa ê Siōng-tè, góa ê Chú ah, kiû Lí cheng-sîn, khí--lâi;  Phòaⁿ-koat góa ê sū, pān-lí góa ê àn.
24)	Iâ-hô-hoa góa ê Siōng-tè ah, kiû Lí chiàu Lí ê kong-gī phòaⁿ-toàn góa;  Bo̍h-tit iông-ún in tùi góa khoa-kháu.
25)	Bo̍h-tit iông-ún in sim-lāi kóng,  Ho͘h--chāi, chiàu goán ê sim-goān lah;  Bo̍h-tit iông-ún in kóng, Goán í-keng kā i thun--lo̍h-khì lah.
26)	Goān hiah ê hoaⁿ-hí góa tú-tio̍h hoān-lān--ê, lóng kiàn-siàu làu-khùi;  Goān hiah ê tùi góa ka-kī chun-tōa--ê, siū kiàn-siàu lak-lián.
27)	Goān hiah ê ài góa tit-tio̍h sin-oan ê lâng, chhut hoaⁿ-hí ê siaⁿ khoài-lo̍k;  Goān in siông-siông kóng, Tio̍h chun Iâ-hô-hoa chòe tōa.  In-ūi I hoaⁿ-hí I ê lô͘-po̍k pêng-an.
28)	Góa ê chi̍h beh kóng-khí Lí ê gī,  Thong-ji̍t o-ló Lí.

[36]	Iâ-hô-hoa ê lô͘-po̍k Tāi-pi̍t ê si, kau-hō͘ Gak-koaⁿ.
1)	Pháiⁿ-lâng ê chōe-kòa, ū ōe tī góa ê sim kóng,  I ê ba̍k-chiu-tiong bô kiaⁿ Siōng-tè.
2)	In-ūi tī i ê ba̍k-chiu-lāi i ka-kī thiám-mī,  Phah-sǹg i ê chōe-ok éng bōe lō͘-hiān, bōe siū oàn-hūn.
3)	I chhùi-lāi ê ōe, lóng sī chōe-ok kap kan-chà;  I kap tì-hūi hó ê só͘-kiâⁿ í-keng toān-choa̍t.
4)	I tī bîn-chhn̂g tô͘-bô͘ chōe-ok,  I tiāⁿ-tio̍h ì-sù khiā tī m̄-hó ê lō͘;  I bô oàn-hūn pháiⁿ-tāi.
5)	Iâ-hô-hoa ah, Lí ê chû-ài sī tī thiⁿ--nih;  Lí ê sìn-si̍t kàu tī kiong-chhong.
6)	Lí ê gī chhin-chhiūⁿ ke̍k-koâiⁿ ê soaⁿ;  Lí ê phòaⁿ-toàn sī chhin-chhiūⁿ chhim-ian.  Iâ-hô-hoa ah, lâng kap cheng-siⁿ, Lí lóng pó-hō͘ in.
7)	Siōng-tè ah, Lí ê chû-ài cháiⁿ-iūⁿ hiah pó-pòe ah!  Sè-kan-lâng bih tī Lí si̍t-kó͘ ê tì-ìm-ē.
8)	In beh in-ūi Lí ê chhù ê hó-mi̍h, tit-tio̍h pá-chiok;  Lí ia̍h beh hō͘ in lim Lí khoài-lo̍k ê hô-chúi.
9)	In-ūi oa̍h-miā ê goân-thâu, chāi tī Lí hia;  Tī Lí ê kng, goán beh khòaⁿ-kìⁿ kng.
10)	Goān Lí siông-siông si chû-ài hō͘ bat Lí ê lâng;  Siông-siông ēng Lí ê kong-gī si hō͘ sim-lāi chèng-ti̍t ê lâng.
11)	M̄-thang iông-ún kiau-ngō͘ ê lâng ê kha thún-ta̍h góa,  M̄-thang iông-ún hiong-ok ê lâng ê chhiú kóaⁿ-tio̍k góa.
12)	Tī-hia chòe pháiⁿ ê lâng í-keng tó--lo̍h-khì;  I siū chhia-tó, bōe-ōe koh khí-lâi.

[37]	Tāi-pi̍t ê si.
1)	M̄-thang in-ūi chòe pháiⁿ ê lâng, sim-lāi put-pêng;  Ia̍h m̄-thang oàn-tò͘ kiâⁿ put-gī ê lâng.
2)	In-ūi in chhin-chhiūⁿ chháu khoài-khoài koah;  Koh chhin-chhiūⁿ chhiⁿ-chhùi ê chhài láu--khì.
3)	Tio̍h óa-khó Iâ-hô-hoa  lâi kiâⁿ hó,  Tiàm tī chit ê thó͘-tōe, ēng sêng-si̍t chòe bí-niû.
4)	Tio̍h lia̍h Iâ-hô-hoa chòe hoaⁿ-hí,  I beh chiong lí ê sim só͘ kiû--ê hō͘ lí.
5)	Tio̍h chiong lí ê tāi-chì kau-tài Iâ-hô-hoa;  Koh óa-khó I, I beh hō͘ i chiâⁿ.
6)	I beh hō͘ lí ê gī hoat-chhut chhin-chhiūⁿ kng;  Lí ê phòaⁿ-toàn, chhin-chhiūⁿ tiong-tàu ê kng.
7)	Tio̍h chēng-chēng tī Iâ-hô-hoa ê bīn-chêng, khoan-sim thèng-hāu I;  M̄-thang  in-ūi hit-hō sū-sū heng-thong-ê,  Kap hit-hō pháiⁿ kè-bô͘ tit-tio̍h chiâⁿ--ê, lâi put-pêng.
8)	Tio̍h soah siū-khì, lī-khui tōa siū-khì;  M̄-thang put-pêng, kiaⁿ-liáu ōe chòe pháiⁿ.
9)	In-ūi kiâⁿ-pháiⁿ ê lâng beh siū châu-bia̍t;  To̍k-to̍k thèng-hāu Iâ-hô-hoa ê lâng, in beh sêng-chiap thó͘-tōe.
10)	In-ūi koh tiap-á-kú, pháiⁿ-lâng beh bô--khì;  Lí nā siông-sè chhâ i ê só͘-chāi, i ia̍h bô--khì;
11)	To̍k-to̍k khiam-pi ê lâng beh sêng-chiap thó͘-tōe;  In-ūi pêng-an hong-sēng tōa-tîm hoaⁿ-hí.
12)	Pháiⁿ-lâng siat kè-bô͘ beh hāi gī-lâng,  Koh ǹg i kā chhùi-khí-kun.
13)	Chú beh chhiò i,  In-ūi khòaⁿ-kìⁿ i ê ji̍t-chí beh kàu.
14)	Pháiⁿ-lâng pu̍ih-to khui-keng, beh táⁿ-tó khùn-khó͘ sòng-hiong ê lâng;  Beh thâi-sí kiâⁿ-chòe chèng-ti̍t ê lâng.
15)	In ê to beh chhì-ji̍p ka-kī ê sim,  In ê keng beh siū at-chi̍h.
16)	Gī-lâng só͘-ū-ê chió-chió,  Iâⁿ-kè chōe-chōe pháiⁿ-lâng ê pù-ū.
17)	In-ūi pháiⁿ-lâng ê chhiú beh siū at-chi̍h;  To̍k-to̍k Iâ-hô-hoa hû-chhî gī ê lâng.
18)	Iâ-hô-hoa chai oân-choân ê lâng ê sî-ji̍t;  In ê sán-gia̍p beh éng-oán tī-teh.
19)	In tī hoān-lān ê sî put-tì kiàn-siàu;  Tī ki-hng ê ji̍t beh tit-tio̍h pá-chiok.
20)	Chóng-sī pháiⁿ-lâng beh bia̍t-bô,  Iâ-hô-hoa ê tùi-te̍k beh chhin-chhiūⁿ chháu-po͘ ê bō͘-sēng;  In beh siau-bô chhin-chhiūⁿ hé-hun ê siau-bô.
21)	Pháiⁿ-lâng kā lâng chioh, iā bô hêng;  Nā-sī gī-lâng kiâⁿ lîn-bín, siá-sì lâng.
22)	Iâ-hô-hoa sù-hok ê lâng, in beh sêng-chiap thó͘-tōe;  Hō͘ I chiù-chó͘ ê lâng beh siū bia̍t-bô.
23)	Gī-lâng ê kha-pō͘ sī Iâ-hô-hoa só͘ an-tì;  Koh I hoaⁿ-hí i ê lō͘.
24)	I sui-bóng poa̍h-tó, ia̍h bô kàu kui-sin siak--lo̍h-khì;  In-ūi Iâ-hô-hoa ēng I ê chhiú hû i.
25)	Góa chêng siàu-liân, taⁿ nî lāu;  Chóng-sī bē-bat khòaⁿ-kìⁿ gī-lâng siū pàng-sak,  Ia̍h i ê hō͘-è chòe khit-chia̍h.
26)	I thong-ji̍t lîn-bín lâng, chioh lâng,  I ê hō͘-è tit-tio̍h hok-khì.
27)	Lí tio̍h lī-khui pháiⁿ, kiâⁿ hó,  Chiah thang éng-oán khiā-khí.
28)	In-ūi Iâ-hô-hoa hoaⁿ-hí kong-pêng,  Bô pàng-sak I sèng ê peh-sìⁿ;  In éng-oán siū pó-hō͘,  To̍k-to̍k pháiⁿ-lâng ê hō͘-è beh siū châu-bia̍t.
29)	Gī-lâng beh sêng-chiap thó͘-tōe,  Éng-oán tiàm tī-hia.
30)	Gī-lâng ê chhùi kóng tì-hūi,  I ê chi̍h tâm-lūn kong-pêng.
31)	I ê Siōng-tè ê lu̍t-hoat tī i ê sim-lāi;  I ê kha lóng bōe ta̍h-thu̍t.
32)	Pháiⁿ-lâng thau-khòaⁿ gī-lâng,  Siàu-siūⁿ thâi--i.
33)	Iâ-hô-hoa bô pàng-sak i tī pháiⁿ lâng ê chhiú;  Tng sím-phòaⁿ ê sî, ia̍h bô tēng i ê chōe.
34)	Lí tio̍h thèng-hāu Iâ-hô-hoa chun-siú I ê tō-lō͘;  I chiū ko-seng lí, hō͘ lí sêng-chiap thó͘-tōe;  Pháiⁿ-lâng siū châu-bia̍t ê sî, lí beh khòaⁿ-kìⁿ.
35)	Góa bat khòaⁿ-kìⁿ pháiⁿ-lâng ū tōa sè-le̍k,  Koh hoat-ta̍t chhin-chhiūⁿ ām ê chhiū tī i ê pún thó͘-tōe.
36)	Ū lâng tùi hia keng-kè, khòaⁿ ah, i bô--khì lah;  Góa ia̍h chhē i, chhē bōe tio̍h.
37)	Lí tio̍h siông-sè khòaⁿ hit ê oân-choân ê lâng, khòaⁿ hit ê chèng-ti̍t ê lâng,  In-ūi hô-pêng ê lâng ū hó ê kiat-kio̍k.
38)	Lūn-kàu hoān-hoat ê lâng, beh chòe-chi̍t-ē bia̍t-bô;  Pháiⁿ-lâng ê kiat-kio̍k beh siū châu-bia̍t.
39)	Chóng-sī gī-lâng tit-tio̍h kiù, sī tùi Iâ-hô-hoa;  Tng hoān-lān ê sî, I chòe in ê iâⁿ-chē.
40)	Iâ-hô-hoa pang-chān in, chín-kiù in;  I chín-kiù in thoat-lī pháiⁿ-lâng, lâi khan-kiù in;  In-ūi in óa-khò I.

[38]	Tāi-pi̍t ê kì-liām si.
1)	Iâ-hô-hoa ah, kiû Lí m̄-thang tī siū-khì-tiong chek-pī góa;  M̄-thang tī tōa siū-khì-tiong kéng-kài góa.
2)	In-ūi Lí ê chìⁿ siā góa ê seng-khu,  Lí ê chhiú tāng-tāng chhi̍h góa.
3)	In-ūi Lí ê siū-khì, góa ê bah bô chi̍t-ūi oân-choân;  In-ūi góa ê chōe-kòa, góa ê kut ia̍h bô pêng-an.
4)	Góa ê chōe-ok pôaⁿ-kè góa ê thâu-khak,  Chhin-chhiūⁿ tāng-tàⁿ hō͘ góa taⁿ-bōe-khí.
5)	In-ūi góa ê gû-gōng,  Góa ê siong nōa, koh chhàu.
6)	Góa thàng-thiàⁿ koh khiau-ku,  Thong-ji̍t ai-siong.
7)	In-ūi góa móa-io sī hé;  Góa ê bah bô chi̍t-ūi oân-choân.
8)	Góa siū phah-siong, chin bô la̍t;  In-ūi góa ê sim put-an, chiū tōa ai-chhan.
9)	Chú ah, góa ê sim-goān lóng tī Lí ê bīn-chêng,  Góa ê thó͘-khùi bô tùi Lí ún-môa.
10)	Góa ê sim pko̍k-pho̍k-chhéng, góa ê la̍t soe-bî;  Liân góa ba̍k-chiu-tiong ê kng ia̍h lī-khui góa.
11)	Thiàⁿ góa ê lâng kap góa ê pêng-iú, in-ūi góa ê pháiⁿ chèng-thâu, lóng siám tī piⁿ-á;  Góa ê chhin-chhek ia̍h hn̄g-hn̄g teh khiā.
12)	Hiah ê siàu-siūⁿ góa ê sìⁿ-miā--ê siat lô-bāng;  Siūⁿ beh hāi góa ê, kóng-chhut ok-to̍k ê ōe;  Thong-ji̍t siūⁿ khúi-khiat ê kè-bô͘.
13)	Chóng-sī góa chhin-chhiūⁿ chhàu-hī-lâng--ê bô thiaⁿ-kìⁿ,  Chhin-chhiūⁿ é-káu--ê, bô khui chhùi.
14)	Góa ia̍h chhin-chhiūⁿ bô thiaⁿ-kìⁿ ê lâng,  Chhùi bô ìn-tap--ê.
15)	Iâ-hô-hoa ah, góa thèng-hāu Lí;  Chú, Góa ê Siōng-tè ah, Lí beh thiaⁿ góa.
16)	In-ūi góa bat kóng, Kiaⁿ-liáu in tùi góa khoa-kháu;  Góa ê kha ta̍h-thu̍t ê sî, in tùi góa ka-kī chun-tōa.
17)	In-ūi góa hiám-hiám poa̍h-tó,  Góa ê iu-būn siông-siông tī góa ê bīn-chêng.
18)	In-ūi góa beh jīn góa ê chōe-ok;  Koh ūi-tio̍h góa ê chōe lâi iu-būn.
19)	Chóng-sī góa ê tùi-te̍k iā oa̍h-tāng, ia̍h ióng-béng;  Bô lí-iû oàn-hūn góa ê, ke-thiⁿ ná-chōe.
20)	Ēng pháiⁿ pò hó--ê, kap góa chòe tùi-thâu;  In-ūi góa sī tui-jip hó.
21)	Iâ-hô-hoa ah, m̄-thang pàng-sak góa;  Góa ê Siōng-tè ah, m̄-thang lī-khui góa hn̄g-hn̄g.
22)	Chú ah, Chín-kiù góa ê,  Kiû Lí kín-kín pang-chān góa.

[39]	Tāi-pi̍t ê si, kau hō͘ Ga̍k-koaⁿ, Iâ-tō͘-tùn.
1)	Góa bat kóng, Góa beh kín-sīn góa ê lō͘,  Bián-tit ēng góa ê chi̍h hoān-chōe;  Pháiⁿ-lâng tī góa bīn-chêng ê sî, Góa beh iok-sok góa ê chhùi chhin-chhiūⁿ bé-kā-kiuⁿ.
2)	Góa chēng-chēng bô siaⁿ, liân hó-ōe ia̍h bô kóng-chhut chhùi;  Góa ê iu-būn chiū giâ--khí-lâi.
3)	Góa ê sim tī góa ê lāi-bīn jia̍t-jia̍t;  Góa chēng-chēng siūⁿ ê sî, hé chiū to̍h--khí-lâi;  Góa chiū ēng chi̍h lâi kóng:
4)	Iâ-hô-hoa ah, kiû Lí hō͘ góa chai pún-sin ê kiat-kio̍k,  Kap góa nî-hè ê siàu-gia̍h jōa-chōe;  Hō͘ góa chai loán-jio̍k kàu cháiⁿ-iūⁿ.
5)	Lí hō͘ góa ê ji̍t-chí chhin-chhiūⁿ chi̍t-pa-chiúⁿ,  Góa it-seng ê nî-hé, tī Lí ê bīn-chêng chhin-chhiūⁿ bô;  Ta̍k-lâng khiā-chāi ê sî, chin-chiàⁿ lóng sī khang-khang.  [Sè-la̍h
6)	Sè-kan-lâng kiâⁿ-chòe si̍t-chāi chhin-chhiūⁿ iáⁿ;  In bô-êng chhih-chhih, chin-chiàⁿ bô chhái-kang;  I só͘ chek-chū--ê, m̄-chai chiong-lâi chī-chūi tit--khì.
7)	Chú ah, góa taⁿ thèng-hāu sím-mi̍h?  Góa ê ǹg-bāng chāi-tī Lí.
8)	Kiû Lí kiù góa thoat-lī góa it-chhè ê kè-sit;  M̄-thang hō͘ góa siū gōng-lâng ê lêng-jio̍k.
9)	Góa chēng-chēng bô khui-chhùi;  In-ūi sī Lí chòe ê.
10)	Lí só͘ kàng ê chek-hoa̍t kiû Lí kā góa tû--khì;  In-ūi Lí ê chhiú ê tok-chek, góa chiū siau-bia̍t.
11)	Lí in-ūi lâng ê chōe-ok, kéng-kài i ê sî,  Hō͘ i só͘ hoaⁿ-hí--ê siau-bia̍t, chhin-chhiūⁿ tio̍h chiù-thâng;  Sè-kan lâng chin-chiàⁿ sī khang-khang.	  [Sè-la̍h
12)	Iâ-hô-hoa ah, kiû Lí thiaⁿ góa ê kî-tó, àⁿ hī-khang thiaⁿ góa ê kiû-kiò,  Góa lâu ba̍k-sái, kiû Lí m̄-thang bô chhut siaⁿ;  In-ūi góa tī Lí ê bīn-chêng sī chhut-gōa-lâng,  Sī kià-kha--ê, chhin-chhiūⁿ góa ê lia̍t-chó͘ chi̍t-poaⁿ-iūⁿ.
13)	Kiû Lí khoan-iông góa, hō͘ góa iáu-bē khì lâi kui tī bô ê tāi-seng,  Thang tit-tio̍h sóng-khoài.

[40]	Tāi-pi̍t ê si, kau hō͘ Ga̍k-koaⁿ.
1)	Góa bat thun-lún thèng-hāu Iâ-hô-hoa;  I àⁿ-lo̍h ǹg góa, thiaⁿ góa ê kiû-kiò.
2)	I tùi thang kiaⁿ ê hām-khiⁿ, tùi thô͘-bê tiong, khan góa khí-lâi; Hō͘ góa ê kha khiā tī chio̍h-pôaⁿ-téng, hō͘ góa ê kha-pō͘ chāi-ngó͘.
3)	I hō͘ góa ê chhùi chhiùⁿ sin ê koa, chiū-sī o-ló goán ê Siōng-tè--ê;  Chōe-chōe lâng beh khòaⁿ-kìⁿ lâi kiaⁿ-ùi,  Ia̍h beh óa-khò Iâ-hô-hoa.
4)	To̍k-to̍k óa-khò Iâ-hô-hoa, bô chhap hiah ê kiau-ngō͘, í-ki̍p phian-ǹg hu-ké ê lâng,  Chit-hō lâng ū hok-khì.
5)	Iâ-hô-hoa góa ê Siōng-tè ah, Lí só͘ kiâⁿ ê kî-sū,  Í-ki̍p Lí tùi goán só͘ chûn ê liām-thâu chin-chōe;  Bōe-ōe tùi Lí pâi-lia̍t;  Góa nā beh thê-khí lâi kóng,  Hit ê siàu-gia̍h sǹg-bōe-liáu.
6)	Chè-sū kap lé-mi̍h Lí bô hoaⁿ-hí;  Lí ū khui góa ê hī-khang;  Sio-chè kap sio̍k-chōe-chè, Lí bô ài-ti̍h:
7)	Hit-sî góa kóng, Lí khòaⁿ, Góa lâi lah;  Góa ê sū í-keng kì-tī chheh--nih.
8)	Góa ê Siōng-tè ah, Lí ê chí-ì góa hoaⁿ-hí thàn;  Lí ê lu̍t-hoat tī góa ê sim-lāi.
9)	Góa tī tōa chū-hōe ê tiong-kan, soan-thoân kong-gī ê hó siau-sit;  Góa bô beh thêng-chí góa ê chhùi-tûn;  Iâ-hô-hoa ah, che sī Lí só͘ chai ê.
10)	Góa bē-bat chiong Lí ê kong-gī khàm-ba̍t tī góa ê sim-lāi;  Góa í-keng pâi-lia̍t Lí ê sìn-si̍t, kap Lí ê kiù-un.  Góa tùi tōa chū-hōe bē-bat ún-khǹg Lí ê chû-ài kap sêng-si̍t.
11)	Iâ-hô-hoa ah, kiû Lí m̄-thang tùi góa thêng-chí Lí ê chû-pi;  Goān Lí ê chû-ài kap sêng-si̍t siông-siông pó-hō͘ góa.
12)	In-ūi ū bōe-sǹg-tit ê chai-ē ûi-khùn góa;  Góa ê chōe-ok jip-tio̍h góa, hō͘ góa bōe-ōe kia̍h-ba̍k;  Chiah ê chōe-ok pí góa ê thâu-mn̂g khah-chōe; góa ê sim sòa lī-khui góa.
13)	Iâ-hô-hoa ah, kiû Lí hoaⁿ-hí chín-kiù góa;  Iâ-hô-hoa ah, kiû Lí kín-kín pang-chān góa.
14)	Goān hiah ê siàu-siūⁿ beh hāi góa sìⁿ-miā--ê chòe chi̍t-ē kiàn-siàu, làu-khùi;  Goān hiah ê hoaⁿ-hí góa siū hām-hāi--ê, oa̍t-tò-tńg siū lêng-jio̍k.
15)	Goān hiah ê tùi góa kóng, Ho͘h--chāi, Ho͘h--chāi ê, In-ūi kiàn-siàu lâi pāi-bô.
16)	Goān it-chhè chhē Lí ê, in-ūi Lí lâi hoaⁿ-hí khoài-lo̍k;  Goān hiah ê him-bō͘ Lí kiù-un--ê siông-siông kóng,  Tio̍h chun Iâ-hô-hoa chòe tōa.
17)	Chóng-sī góa sī khùn-khó͘ sòng-hiong--ê,  Chú iáu-kú siàu-liām góa;  Lí sī pang-chān góa--ê, chín-kiù góa--ê;  Góa ê Siōng-tè ah, kiû Lí m̄-thang iân-chhiân.

[41]	Tāi-pi̍t ê si, kau hō͘ Ga̍k-koaⁿ.
1)	Koàn-kò͘ sòng-hiong lâng ê, ū hok-khì;  Tng hoān-lān ê ji̍t, Iâ-hô-hoa beh kiù i.
2)	Iâ-hô-hoa beh pó-choân i, hō͘ i oa̍h--teh, i beh tī tōe-chiūⁿ hióng-hok;  Kiû Lí m̄-thang chiong i kau hō͘ tùi-te̍k, lâi chiàu in só͘ ài.
3)	I tó chāi-chhn̂g, Iâ-hô-hoa beh hû-chhî i;  I phòa-pīⁿ ê sî,  Lí beh liāu-lí i ê phē-pho͘.
4)	Góa bat kóng, Iâ-hô-hoa ah, kiû Lí lîn-bín góa;  I-hó góa ê sim-sîn, in-ūi góa ū teh-chōe tī Lí.
5)	Góa ê tùi-te̍k ēng pháiⁿ-ōe gī-lūn góa, kóng,  I tī-sî ōe sí, i ê miâ tī-sî ōe bia̍t-bô?
6)	I nā lâi khòaⁿ góa, chiū kóng bô-iáⁿ ōe;  I ê sim chek-chū kan-ok,  Chhut-khì gōa-kháu, chiū sì-kòe kóng.
7)	It-chhè oàn-hūn góa ê lâng chi-bú chī-chū gī-lūn góa;  In siat kè-bô͘ beh hāi góa;
8)	In kóng, Ū koài-pīⁿ tiâu tī i ê seng-khu;  I í-keng tó-chhn̂g, éng bōe koh khí--lâi.
9)	Liân góa ti-kí ê pêng-iú, góa só͘ óa-khò, chia̍h góa ê piáⁿ--ê,  Kia̍h-khí kha-āu-tiⁿ that góa.
10)	Iâ-hô-hoa ah, kiû Lí lîn-bín góa,  Hō͘ góa khí-lâi thang pò-èng in.
11)	In-ūi góa ê tùi-te̍k bōe tit-tio̍h tùi góa khoa-kháu khah-iâⁿ;  Góa tùi án-ni chiū chai Lí hoaⁿ-hí góa.
12)	Lūn-kàu góa, Lí in-ūi góa ê sûn-choân chiū hû-chhî góa,  Hō͘ góa éng-oán khiā tī Lí ê bīn-chêng.
13)	Tio̍h o-ló Iâ-hô-hoa Í-sek-lia̍t ê Siōng-tè,  Tùi éng-oán kàu éng-oán,  A-bēng, koh A-bēng.

[42]	Khó-la̍h hō͘-è kà-sī ê si, kau hō͘ Ga̍k-koaⁿ.
1)	Siōng-tè ah, góa ê sim chhiat-chhiat him-bō͘ Lí,  Chhin-chhiūⁿ lo̍k chhiat-chhiat him-bō͘ khoe-chúi.
2)	Góa ê sim chhùi-ta, him-bō͘ Siōng-tè, chiū-sī oa̍h ê Siōng-tè;  Góa siáⁿ-sî ōe kàu Siōng-tè bīn-chêng, lâi kìⁿ I ah?
3)	Góa mî-ji̍t ēng góa ê ba̍k-sái chún pn̄g chia̍h,  In tùi góa kóng bô soah, Lí ê Siōng-tè tī toh-lo̍h?.
4)	Góa chá-chêng kap chèng-lâng chòe-tīn khì, chhōa in kàu Siōng-tè ê chhù;  Ēng hoaⁿ-hí o-ló ê siaⁿ, tāi-ke siú choeh;  Góa tui-liām chiah ê sū, góa ê sim ke̍k-kî pi-siong.
5)	Góa ê sim ah, lí siáⁿ-sū ut-chut?  Siáⁿ-sū tī góa ê lāi-bīn tio̍h-kip?  Lí tio̍h ǹg-bāng Siōng-tè,  In-ūi I ê bīn ǹg góa, lâi chín-kiù góa; só͘-í góa iáu-kú beh o-ló I.
6)	Góa ê Siōng-tè ah, góa ê sim tī góa ê lāi-bīn ut-chut;  Só͘-í góa tùi Iok-tàn ê tōe kap Hek-bûn,  Ia̍h tùi Bí-sat ê soaⁿ kì-liām Lí.
7)	Lí ê pho̍k-pò͘ chhut-siaⁿ, chiū chhim-ian kap chhim-ian saⁿ kiò ìn;  Lí ê pho-lōng, Lí ê tōa-éng, lóng im-ba̍t góa.
8)	Chóng-sī Iâ-hô-hoa ji̍t--sî beh si-chhut I ê chû-ài;  Mî--sî I hō͘ góa chhiùⁿ-koa,  Lâi kiû siúⁿ-sù góa oa̍h-miā ê Siōng-tè.
9)	Góa beh tùi Siōng-tè, góa ê chio̍h-pôaⁿ, kóng, Lí siáⁿ-sū bōe-kì-tit góa?  Góa siáⁿ-sū in-ūi tùi-te̍k ê ap-pek, iu-būn lâi kiâⁿ ah?
10)	Góa ê tùi-te̍k ki-chhì góa, chhin-chhiūⁿ phah-chhùi góa ê kut-thâu;  In tùi góa kóng bô soah, Lí ê Siōng-tè tī toh-lo̍h?
11)	Góa ê sim ah, lí siáⁿ-sū ut-chut?  Siáⁿ-sū tī góa ê lāi-bīn tio̍h-kip?  Lí tio̍h ǹg-bāng Siōng-tè; in-ūi góa iáu-kú beh o-ló I;  I sī góa ê bīn ê êng-kng, ia̍h sī góa ê Siōng-tè.

[43]	Siōng-tè ah, kiû Lí kā góa phòaⁿ-toàn; tùi bô khiân-sêng ê kok, piān-bêng góa ê àn.  Kiû Lí kiù góa thoat-lī kan-chà put-gī ê lâng.
2)	In-ūi Lí sī hō͘ góa ū khùi-la̍t ê Siōng-tè; siáⁿ-sū pàng-sak góa?  Góa siáⁿ-sū in-ūi tùi-te̍k ê ap-pek, siông-siông iu-būn lâi kiâⁿ ah?
3)	Kiû Lí hoat-chhut Lí ê kng kap Lí ê chin-si̍t, hō͘ i chhōa góa;  Tòa góa kàu Lí ê sèng-soaⁿ, kàu Lí ê hōe-bō͘.
4)	Góa chiū beh kàu Siōng-tè ê chè-tôaⁿ, kàu góa ke̍k hoaⁿ-hí ê Siōng-tè hia;  Siōng-tè ah, góa ê Siōng-tè ah, góa beh tôaⁿ khîm lâi o-ló Lí.
5)	Góa ê sim ah, lí siáⁿ-sū ut-chut?  Siáⁿ-sū tī góa ê lāi-bīn tio̍h-kip?  Lí tio̍h ǹg-bāng Siōng-tè;  In-ūi góa iáu-kú beh o-ló I;  I sī góa ê bīn ê êng-kng, ia̍h sī góa ê Siōng-tè.

[44]	Khó-la̍h hō͘-è kà-sī ê si, kau hō͘ Ga̍k-koaⁿ.
1)	Siōng-tè ah, Lí tī kó͘-chá, goán ê lia̍t-chó͘ ê sî, só͘ kiâⁿ ê sū, goán chhin-hī thiaⁿ-kìⁿ,  Goán ê lia̍t-chó͘ ia̍h ū tùi goán kóng-khí.
2)	Lí bat ēng Lí ê chhiú kóaⁿ lia̍t-pang, lâi chai-pôe goán ê lia̍t-chó͘,  Lí khó͘-chhó͘ hiah ê cho̍k, lâi hō͘ in hoat-ta̍t.
3)	In-ūi in m̄-sī tùi in ê to-kiàm lâi tit-tio̍h thó͘-tōe;  Ia̍h m̄-sī in ê chhiú kiù in;  Chiū-sī Lí ê chiàⁿ-chhiú, Lí ê chhiú-kut, Lí ê bīn ê kng kiù in;  In-ūi Lí hoaⁿ-hí in.
4)	Siōng-tè ah, Lí sī góa ê Ông;  Kiû Lí chhut lēng, chín-kiù Ngá-kok.
5)	Goán óa-khò Lí, beh chhia-tó goán ê tùi-te̍k;  Goán óa-khò Lí ê miâ, beh thún-ta̍h hiah ê khí-lâi kong-kek goán ê lâng.
6)	In-ūi góa bô beh óa-khò góa ê keng,  Góa ê to ia̍h bōe kiù góa.
7)	To̍k-to̍k Lí bat kiù goán thoat-lī tùi-te̍k,  Hō͘ oàn-hūn goán ê lâng kiàn-siàu.
8)	Goán thong-ji̍t in-ūi Siōng-tè lâi khoa-kháu,  Goán beh o-ló Lí ê miâ kàu éng-oán.		[Sè-la̍h
9)	Chóng-sī hiān-kim Lí pàng-sak goán, hō͘ goán siū lêng-jio̍k;  Bô kap goán ê kun-peng saⁿ-kap chhut-khì.
10)	Lí hō͘ goán tī tùi-te̍k ê bīn-chêng oa̍t-tńg-sin cháu;  Hiah ê oàn-hūn goán ê lâng, chhut-chāi in lâi chhiúⁿ-the̍h.
11)	Lí hō͘ goán chhin-chhiūⁿ iûⁿ chòe lâng ê chia̍h-mi̍h;  Hō͘ goán sìⁿ-sòaⁿ tī lia̍t-pang tiong.
12)	Lí bōe Lí ê peh-sìⁿ, ia̍h bô thàn-chîⁿ,  só͘ tit-tio̍h ê kè-chîⁿ, iā bô ke-thiⁿ Lí ê hó-gia̍h.
13)	Lí hō͘ goán siū keh-piah kok ê lêng-jio̍k;  Siū sì-ûi ê lâng thí-chhiò ki-chhì.
14)	Lí hō͘ goán tī lia̍t-pang-tiong chòe ōe-pìⁿ;  Hō͘ chèng peh-sìⁿ tùi goán iô-thâu.
15)	Góa ê lêng-jio̍k thong-ji̍t tī góa ê thâu-chêng;  Góa ê bīn ê kiàn-siàu jia-khàm góa;
16)	Sī in-ūi hit ê lóe-mē, húi-pòng ê lâng ê siaⁿ,  Koh in-ūi tùi-te̍k kap pò-oan ê lâng ê iân-kò͘.
17)	Chiah-ê lóng lîm-kàu goán, goán bô bōe-kì-tit Lí.  Ia̍h bô ké-iáⁿ siú Lí ê iok.
18)	Goán ê sim bô pōe Lí;  Goán ê kha-pō͘ bô phian-lī Lí ê lō͘.
19)	Lí kéng-jiân tī soaⁿ-káu ê só͘-chāi teh-siong goán,  Ēng sí ê ìm-ńg jia-khàm goán.
20)	Siat-sú goán bōe-kì-tit goán ê Siōng-tè ê miâ,  Á-sī ǹg pa̍t ê sîn kia̍h-khí chhiú;
21)	Siōng-tè kiám bô kàm-chhat chit ê sū mah?  In-ūi I chai lâng sim-lāi ê ún-ba̍t.
22)	Goán in-ūi Lí ê iân-kò͘, thong-ji̍t siū thâi;  Khòaⁿ chòe chhin-chhiūⁿ beh thâi ê iûⁿ.
23)	Chú ah, kiû Lí cheng-sîn, siáⁿ-sū teh khùn?  Kiû Lí khí--lâi, m̄-thang éng-oán khì-sak goán.
24)	Lí siáⁿ-sū ng Lí ê bīn?  Siáⁿ-sū bōe-kì-tit goán só͘ siū ê khó͘-lān kap ap-chè?
25)	In-ūi goán ê sìⁿ-miā phak tī thô͘-hún;  goán ê pak-tó͘ liâm tī tōe-bīn.
26)	Kiû Lí khí-lâi pang-chān goán,  Tài-liām Lí ê chû-ài kiù-sio̍k goán.

[45]	Khó-la̍h hō͘-è kà-sī ê si, koh sī ài-bō͘ ê koa; kau hō͘ Ga̍k-koaⁿ; tiāu, sī ēng "Pek-ha̍p-hoe".
1)	Góa ê sim chhèng-chhut hó ê ōe;  Góa kóng-khí góa ūi-tio̍h ông só͘ chòe--ê;  Góa ê chi̍h sī bín-chia̍t ê lâng ê pit.
2)	Lí pí sè-kan lâng khah hó-khòaⁿ,  Tī lí ê chhùi móa-móa ū un-hūi,  Só͘-í Siōng-tè sù-hok lí, ti̍t-kàu éng-oán.
3)	Tōa koân-lêng--ê ah, lí tio̍h pē kiàm tī io--nih,  Hián-chhut lí ê êng-kng kap ui-giâm.
4)	Koh tī ui-giâm ê tiong-kan, ūi-tio̍h chin-lí, khiam-pi, kong-gī,  Lí chē-chhia chìn-chêng khì, bô m̄ tek-sèng;  Lí ê chiàⁿ-chhiú beh chòe thang kiaⁿ ê sū, hō͘ lí khòaⁿ.
5)	Lí ê chìⁿ-bah chin lāi, Siā-tio̍h ông ê tùi-te̍k ê sim,  Lia̍t-pang tó tī lí ê ē-bīn.
6)	Siōng-tè ah, Lí ê pó-chō sī éng-éng oán-oán ê,  Lí ê kok ê koân-pèng sī chèng-ti̍t ê koân-pèng.
7)	Lí hoaⁿ-hí kong-gī, oàn-hūn put-hoat,  Só͘-í Siōng-tè, lí ê Siōng-tè, ēng hoaⁿ-hí ê iû boah lí,  Iâⁿ-kè lí chiah ê tâng-phōaⁿ.
8)	Lí ê i-chiûⁿ lóng ū bu̍t-io̍h, tîm-hiuⁿ, jio̍k-kùi ê phang;  Tùi chhiūⁿ-gê ê ông-kiong, ū si-hiân ê ga̍k-khì hō͘ lí hoaⁿ-hí.
9)	Ū ông ê cha-bó͘-kiáⁿ tī lí chun-kùi hū-lú ê tiong-kan;  Ông-hō͘ ēng Gô-hui ê kim chng-thāⁿ, khiā tī lí ê chiàⁿ-pêng.
10)	Cha-bó͘-gín-á ah, lí tio̍h thiaⁿ,  tio̍h khòaⁿ, tio̍h àⁿ hī-khang;  M̄-thang kì-tit lí ê peh-sìⁿ, kap lí ê lāu-pē ê ke;
11)	Ông chiū beh him-bō͘ lí ê súi;  In-ūi i sī lí ê chú, lí tio̍h pài i.
12)	Chhui-lô ê peh-sìⁿ beh lâi sàng lé-mi̍h,  Peh-sìⁿ tiong ê hó-gia̍h lâng beh tùi lí kiû un.
13)	Ông ê cha-bó͘-kiáⁿ tī ông-kiong-lāi, ke̍k-kî êng-hôa;  I ê i-ho̍k sī ēng kim-sòaⁿ siù--ê.
14)	I beh chhēng siù-hoe ê i-ho̍k, siū chhōa kàu ông ê bīn-chêng;  Chòe-phōaⁿ kun-sûi i ê chāi-sek-lú ia̍h beh siū chhōa kàu lí ê bīn-chêng;
15)	In beh hoaⁿ-hí khoài-lo̍k siū ín-chhōa;  In beh chìn-ji̍p ông-kiong.
16)	Lí ê kiáⁿ-sun beh sòa-chiap lí ê lia̍t-chó͘;  Lí beh siat-li̍p in tī choân-tōe chòe-ông.
17)	Góa beh hō͘ lí ê miâ bān-tāi hō͘ lâng kì-liām;  Só͘-í bān peh-sìⁿ beh éng-éng oán-oán kám-siā lí.

[46]	Khó-la̍h hō͘-è ê si; kau hō͘ Ga̍k-koaⁿ; tiāu, sī ēng  lú-im.
1)	Siōng-tè sī goán tô-siám ê só͘-chāi kap khùi-la̍t.  Ia̍h sī hoān-lān-tiong ki̍p-sî ê pang-chān.
2)	Só͘-í tōe sui-jiân piàn-chhian,  Soaⁿ sui-jiân iô-tāng kàu hái-tiong,
3)	Kî-tiong ê chúi sui-jiân hōa-hōa-háu giâ-éng,  Soaⁿ sui-jiân in-ūi hái-tiòng iô-choah, goán ia̍h bô kiaⁿ.		[Sè-la̍h
4)	Ū chi̍t tiâu hô, i ê khui-chhe hō͘ Siōng-tè ê siâⁿ hoaⁿ-hí;  chiū-sī Chì-koâiⁿ--ê só͘ khiā-khí sèng ê só͘-chāi.
5)	Siōng-tè tī hit tiong-kan, siâⁿ tek-khak bōe iô-tāng;  Thiⁿ-phú-kng, Siōng-tè beh pang-chān i.
6)	Īⁿ-pang hōa-hōa-háu, lia̍t-kok iô-tāng;  Siōng-tè chhut I ê siaⁿ, tōe chiū siau-iûⁿ.
7)	Bān-kun ê Iâ-hô-hoa kap goán tī--teh,  Ngá-kok ê Siōng-tè chòe goán ê koâiⁿ-tâi.		[Sè-la̍h
8)	Lâi ah, lâi khòaⁿ Iâ-hô-hoa ê só͘-chòe,  Khòaⁿ I hō͘ tōe hong-hòe kàu cháiⁿ-iūⁿ.
9)	I hō͘ kau-chiàn soah, kàu tī tōe-ke̍k;  I at-chi̍h keng, chām-tn̄g chhiuⁿ;  chiong chiàn-chhia sio tī hé-tiong.
10)	Lín tio̍h tiāⁿ-tiāⁿ, tio̍h chai Góa sī Siōng-tè;  góa beh tī lia̍t-pang-tiong chòe koâiⁿ-tōa, siū chun chòe tōa, Tī piàn tōe-chiūⁿ ia̍h chòe koâiⁿ-tōa.
11)	Bān-kun ê Iâ-hô-hoa kap goán tī-teh;  Ngá-kok ê Siōng-tè chòe goán ê koâiⁿ-tâi.

[47]	Khó-la̍h hō͘-è ê si; kau hō͘ Ga̍k-koaⁿ.
1)	Lín chèng peh-sìⁿ ah, lín lóng tio̍h tah-chhiú;  Tio̍h ēng tek-sèng ê siaⁿ, tōa-siaⁿ o-ló Siōng-tè.
2)	In-ūi Iâ-hô-hoa chì-koâiⁿ--ê, thang kiaⁿ--ê,  I sī tōa kun-ông, koán-lí choân-tōe.
3)	I beh hō͘ bān peh-sìⁿ hâng-ho̍k tī goán ê ē-bīn;  Ia̍h beh hō͘ lia̍t-pang tī goán ê kha-ē.
4)	I kā goán kéng goán ê sán-gia̍p,  chiū-sī I só͘ thiàⁿ ê Ngá-kok ê êng-kng. [Sè-la̍h
5)	Siōng-tè chiūⁿ-khì, ū hoah ê siaⁿ tè--I,  Iâ-hô-hoa chiūⁿ-khì, ū hō-thâu ê siaⁿ tè--I.
6)	Lín tio̍h chhiùⁿ-koa, o-ló Siōng-tè, tio̍h chhiùⁿ-koa o-ló;  Chhiùⁿ-koa o-ló lán ê Ông, tio̍h chhiùⁿ-koa o-ló;
7)	In-ūi Siōng-tè sī choân-tōe ê Ông,  Tio̍h ēng tì-hūi chhiùⁿ-koa o-ló I.
8)	Siōng-tè chòe ông tī-lí bān-kok;  Siōng-tè chē tī I sèng ê pó-chō.
9)	Lia̍t-pang ê kùi-cho̍k chū-chi̍p,  Beh chòe A-pek-la̍h-hán ê Siōng-tè ê peh-sìⁿ;  In-ūi sè-kài ê tîn-pâi sī sio̍k tī Siōng-tè;  I sī ke̍k-koâiⁿ.

[48]	Khó-la̍h hō͘-è ê si-koa.
1)	Iâ-hô-hoa chì tōa, eng-kai tōa-tōa tit-tio̍h o-ló;  Chiū-sī tī lán Siōng-tè ê siâⁿ, tī I sèng ê soaⁿ.
2)	Sek-an soaⁿ, tōa kun-ông ê siâⁿ, tī pak-bīn,  Koâiⁿ-tōa koh hó-khòaⁿ,  Hō͘ choân-tōe só͘ hoaⁿ-hí.
3)	Siōng-tè tī i ê keng-tiān-lāi ka-kī hián-bêng chòe koâiⁿ-tâi.
4)	Khòaⁿ ah, lia̍t-ông chū-chi̍p,  In saⁿ-kap tùi-chia keng-kè.
5)	In khòaⁿ-kìⁿ chiū gông-ngia̍h;  Kiaⁿ-hiâⁿ kín-kín cháu.
6)	In tī-hia ngia̍uh-ngia̍uh-chhoah,  Thàng-thiàⁿ chhin-chhiūⁿ siⁿ-kiáⁿ ê hū-jîn-lâng.
7)	Lí ēng tang-hong,  Phah-phòa Tha-si ê chûn.
8)	Goán tī bān-kun ê Iâ-hô-hoa ê siâⁿ-tiong, chiū-sī goán ê Siōng-tè ê siâⁿ-tiong,  Só͘ khòaⁿ-kìⁿ-ê tú-tú chiàu goán só͘ thiaⁿ-kìⁿ;  Siōng-tè beh hō͘ chit ê siâⁿ kian-kò͘ kàu éng-oán.		[Sè-la̍h
9)	Siōng-tè ah, goán tī Lí ê tiān-lāi,  Siàu-liām Lí ê chû-ài.
10)	Siōng-tè ah, Lí só͘ siū ê o-ló,  Tú-tú kap Lí ê miâ saⁿ-ha̍p, kàu tī tōe-ke̍k.  Lí ê chiàⁿ-chhiú móa-móa kong-gī.
11)	In-ūi Lí ê phòaⁿ-toàn,  Sek-an soaⁿ tio̍h hoaⁿ-hí, Iû-tāi ê siâⁿ tio̍h khoài-lo̍k.
12)	Lín tio̍h se̍h Sek-an, sì-ûi kiâⁿ i,  Sǹg i ê siâⁿ-lâu,
13)	Siông-sè khòaⁿ i ê siâⁿ-chhiûⁿ,  Séng-chhat i ê ông-kiong,  Beh hō͘ lín soan-thoân tī āu-tāi.
14)	In-ūi chit ê Siōng-tè éng-éng oán-oán chòe lán ê Siōng-tè;  I beh chhōa lán kàu tī sí ê sî.

[49]	Khó-la̍h hō͘-è ê si; kau hō͘ Ga̍k-koaⁿ;
1)	Chèng peh-sìⁿ ah, lín lóng tio̍h thiaⁿ chit-ê,  Sè-chiūⁿ lóng-chóng khiā-khí ê peh-sìⁿ, lín tio̍h àⁿ hī-khang;
2)	Bô-lūn hā-téng siōng-téng,  Hó-gia̍h sòng-hiong, lóng tio̍h án-ni.
3)	Góa ê chhùi beh kóng tì-hūi,  Góa ê sim só͘ siūⁿ sī thong-ta̍t.
4)	Góa beh àⁿ hī-khang thiaⁿ phì-jū,  Góa beh ēng khîm kóe-bêng góa ê ò-biāu.
5)	Kan-ok tè góa ê kha-āu-tiⁿ sì-bīn ûi góa,  Tī chit-hō hoān-lān ê ji̍t góa mih-sái kiaⁿ?
6)	Hiah ê óa-khò in ê sè-le̍k,  khoa-kháu in ê pù-ū ê lâng,
7)	Bô chi̍t-ê ū hoat-tō͘ thang sio̍k-hôe ka-kī ê hiaⁿ-tī,  Ia̍h bōe-ōe thòe i chiong sio̍k-hôe ê kè-chîⁿ hō͘ Siōng-tè;
8)	(In-ūi sio̍k-hôe in ê sìⁿ-miā ê kè-chîⁿ chin kùi,  Chí-ū éng-oán pàng-soah;)
9)	Hō͘ i tn̂g-tn̂g oa̍h--teh,  Bô khòaⁿ-kìⁿ hiú-hoāi;
10)	In-ūi i khòaⁿ-kìⁿ tì-hūi ê lâng sí,  Gû-gōng ê lâng, kap chhin-chhiūⁿ cheng-siⁿ hit-khoán ê lâng, ia̍h chòe-chi̍t-ē bia̍t-bô;  Lâu in ê chîⁿ-châi hō͘ pa̍t-lâng.
11)	In sim-lāi siūⁿ in ê chhù beh éng-éng tī-teh,  In khiā-khí ê só͘-chāi beh kàu bān-tāi;  In ēng ka-kī ê miâ lâi miâ ka-kī ê tōe.
12)	Chóng-sī lâng tiàm tī chun-kùi ê tiong-kan, bōe kú-tn̂g;  Chhin-chhiūⁿ ōe sí ê cheng-siⁿ.
13)	In kiâⁿ chit ê lō͘, sī in ê gōng;  Chóng-sī in í-āu ê lâng iáu-kú lia̍h in ê ōe chòe tio̍h.		[Sè-la̍h
14)	In chhin-chhiūⁿ iûⁿ-kûn, tiāⁿ-tio̍h tio̍h lo̍h im-kan;  Sí-bô beh chòe in ê bo̍k-chiá;  Kàu chá-khí sî, chèng-ti̍t ê lâng beh koán-hat in;  In ê súi beh hō͘ im-kan bia̍t--khì,  Tì-kàu bô khiā-khí ê só͘-chāi.
15)	To̍k-to̍k Siōng-tè beh sio̍k-hôe góa ê lêng-hûn, thoat-lī im-kan ê koân-pèng;  In-ūi I beh chiap-la̍p góa.		[Sè-la̍h
16)	Lâng hoat-châi, ka-têng ke-thiⁿ êng-kng,  Lí m̄-bián in-ūi án-ni lâi kiaⁿ;
17)	In-ūi i sí, bô chi̍t-hāng ōe tòa khì,  I ê êng-kng bōe-ōe tè i khì.
18)	I chāi-siⁿ sui-jiân ka-kī khoa-kháu ū hok-khì,  (Lí nā gâu chiàu-kò͘ ka-kī, lâng beh o-ló lí),
19)	Nā-sī i beh kui kàu i le̍k-tāi ê chó͘-kong hia,  In éng-oán bô khòaⁿ-kìⁿ kng.
20)	Lâng tiàm tī chun-kùi ê tiong-kan, ia̍h bô chhíⁿ-gō͘,  Sī chhin-chhiūⁿ ōe sí ê cheng-siⁿ.

[50]	A-sat ê si.
1)	Choân-lêng ê Siōng-tè Iâ-hô-hoa ū kóng-chhut ōe, lâi tiàu thiⁿ-ē;  Tùi ji̍t-chhut kàu ji̍t-lo̍h ê só͘-chāi.
2)	Tùi chiâu-chn̂g súi ê Sek-an, Siōng-tè ū hoat-chhut kng.
3)	Goán ê Siōng-tè beh lâi, koat-toàn bô chēng-chēng;  Ū hé tī I ê bīn-chêng teh sio,  Ū hong tī I ê sì-ûi chin thàu.
4)	I beh kiò téng-bīn ê thiⁿ kap tōe;  Ūi-tio̍h beh sím-phòaⁿ I ê peh-sìⁿ;
5)	Kóng, Tio̍h chio-chi̍p Góa sèng ê peh-sìⁿ lâi Góa chia,  Chiū-sī hiah-ê ēng chè-sū kap Góa li̍p-iok ê lâng.
6)	Chiah ê thiⁿ beh hián-bêng I ê kong-gī;  In-ūi Siōng-tè pún-sin sī chòe sím-phòaⁿ--ê.		[Sè-la̍h
7)	Góa ê peh-sìⁿ ah, lín tio̍h thiaⁿ, Góa beh kóng;  Í-sek-lia̍t ah, Góa beh kéng-kài lí;  Góa sī Siōng-tè, lí ê Siōng-tè.
8)	Góa bô in-ūi lí ê chè-sū chek-pī lí;  Lí ê sio-chè siông-siông tī Góa ê bīn-chêng.
9)	Góa bô tùi lí ê chhù chhú kang ê gû,  Ia̍h bô tùi lí ê tiâu chhú kang ê soaⁿ-iûⁿ.
10)	In-ūi chhiū-nâ-lāi ê pah-siù,  Chheng-soaⁿ ê cheng-siⁿ, lóng sī Góa ê.
11)	Soaⁿ-tiong ê pe-chiáu, Góa lóng chai;  Khòng-iá ê cháu-siù ia̍h lóng sio̍k tī Góa.
12)	Góa nā iau, bô beh kā lí kóng;  In-ūi sè-kài kap kî-tiong só͘ chhiong-móa ê, lóng sī Góa ê.
13)	Góa kiám beh chia̍h gû-káng ê bah,  Á-sī lim soaⁿ-iûⁿ-káng ê huih mah?
14)	Lí tio̍h ēng kám-siā chòe chè, hiàn hō͘ Siōng-tè;  Koh tio̍h tùi Chì-koâiⁿ--ê, siā lí ê goān;
15)	Tī hoān-lān ê ji̍t tio̍h kiû-kiò Góa;  Góa beh kiù lí, lí ia̍h beh êng-kng Góa.
16)	Nā-sī Siōng-tè tùi pháiⁿ-lâng kóng,  Lí thái-thó káⁿ thoân Góa ê lu̍t-lē,  Chhùi kóng-khí Góa ê iok ah?
17)	Kî-si̍t lí iàm-chiān kà-sī,  Chiong Góa ê ōe hiat tī lí ê ka-chiah-āu.
18)	Lí khòaⁿ-kìⁿ chha̍t, chiū kap i tâng-sim;  Koh kap kiâⁿ kan-îm ê lâng saⁿ-kap ū hūn.
19)	Lí hō͘ lí ê chhùi siông-siông kóng pháiⁿ-ōe,  Lí ê chi̍h chō-chok kan-chà.
20)	Lí chē-teh húi-pòng lí ê hiaⁿ-tī;  Bû-lōa lí ê tâng-pau.
21)	Lí kiâⁿ chiah ê sū, Góa chēng-chēng bô kóng;  Lí phah-sǹg Góa tú-tú kap lí chi̍t-iūⁿ.  Kî-si̍t Góa beh chek-pī lí; chiong chiah ê sū pâi tī lí ê ba̍k-chiu-chêng.
22)	Lín bōe-kì-tit Siōng-tè ê lâng, tio̍h siūⁿ chit ê sū,  Bián-tì Góa chiong lín thiah-chhùi, bô lâng chín-kiù.
23)	Kìⁿ-nā ēng kám-siā hiàn chòe chè-ê, chiū-sī êng-kng Góa;  Kín-sīn kiâⁿ ê lâng,  Góa beh hō͘ i khòaⁿ-kìⁿ Siōng-tè ê kiù-un.

[51]	Tāi-pi̍t kap Poa̍t-sī-pa tâng-pâng í-āu, sian-ti Ná-tan lâi kìⁿ i, i chòe chit ê si; kau hō͘ Ga̍k-koaⁿ.
1)	Siōng-tè ah, chiàu Lí ê chû-ài lîn-bín góa;  Chiàu Lí hong-sēng ê chû-pi chhat-siau góa ê kè-sit;
2)	Chiong góa ê chōe-ok it-chīn sóe-tû,  Ia̍h sóe-chheng góa, kàu bô chōe.
3)	In-ūi góa ka-kī chai góa ê kè-sit;  Góa ê chōe siông-siông tī góa ê bīn-chêng.
4)	Góa só͘ hoān-tio̍h--ê, chiū-sī tek-chōe Lí nā-tiāⁿ,  Tī Lí ê ba̍k-chiu-chêng kiâⁿ chit-hō pháiⁿ;  Tì-kàu Lí kóng-ōe ê sî, hián-bêng chòe-gī;  Phòaⁿ-toàn ê sî, hián-bêng kong-tō.
5)	Góa sī tī chōe-ok-tiong siⁿ--ê,  Tī chōe ê tiong-kan, góa ê lāu-bú hoâi-īn góa.
6)	Lí só͘ ài--ê sī sim-lāi sêng-si̍t;  Tī góa ê pak-lāi, Lí beh hō͘ góa tit-tio̍h tì-hūi.
7)	Kiû Lí ēng giû-chhek-chháu sóe góa, góa chiū chheng-khì;  Kiû Lí sóe góa, góa chiū pí seh khah-pe̍h.
8)	Kiû Lí hō͘ góa tit-tio̍h thiaⁿ-kìⁿ hoaⁿ-hí khoài-lo̍k ê siaⁿ;  Hō͘ Lí só͘ at-chi̍h ê kut thang hoaⁿ-hí.
9)	Kiû Lí ng Lí ê bīn, bô khòaⁿ góa ê chōe,  Chhat-siau góa it-chhè ê chōe-ok.
10)	Siōng-tè ah, kiû Lí kā góa chhòng-chō chheng-khì ê sim,  Hō͘ góa ê lāi-bīn ū ōaⁿ-sin chèng-ti̍t ê sîn.
11)	M̄-thang kóaⁿ góa, hō͘ góa lī-khui Lí ê bīn;  M̄-thang tùi góa siu-hôe Lí sèng ê sîn.
12)	Kiû Lí hō͘ góa iû-goân tit-tio̍h Lí kiù-un ê khoài-lo̍k;  Siúⁿ-sù góa ū chū-iû ê sîn, lâi hû-chhî góa.
13)	Góa chiū chiong Lí ê tō-lō͘ chí-sī ū kè-sit ê lâng;  Ū chōe ê lâng chiū beh kui-sūn Lí.
14)	Siōng-tè ah, Lí sī kiù góa ê Siōng-tè,  Kiû Lí kiù góa thoat-lī thâi-lâng ê chōe;  Góa ê chi̍h beh tōa-siaⁿ gîm-si o-ló Lí ê gī.
15)	Chú ah, kiû Lí khui góa ê chhùi-tûn;  Góa ê chhùi chiū beh pò-iông Lí ê hó miâ-siaⁿ.
16)	In-ūi Lí bô ài chè-mi̍h; nā ài, góa chiū beh hiàn;  Sio-chè Lí ia̍h bô hoaⁿ-hí.
17)	Siōng-tè só͘ ài ê chè, chiū-sī iu-siong ê sîn;  Siōng-tè ah, iu-siong thòng-hóe ê sim,  Lí bô beh khòaⁿ-khin i.
18)	Kiû Lí chiàu Lí ê hó ì-sù, hó khoán-thāi Sek-an;  Khí-chō Iâ-lō͘-sat-léng ê siâⁿ-chhiûⁿ.
19)	Hit-sî Lí beh hoaⁿ-hí gī ê chè, kap sio-chè, í-ki̍p ka-nn̂g-chiah cheng-siⁿ ê sio-chè;  Hit-sî lâng beh chiong kang ê gû hiàn tī Lí ê tôaⁿ.

[52]	Í-tong lâng To-ek lâi pò Sò-lô kóng, Tāi-pi̍t kàu A-hi-bí-le̍k ê ke.  Hit-sî Tāi-pi̍t chòe chit ê kà-sī ê si; kau hō͘ Ga̍k-koaⁿ.
1)	Ióng-béng ê lâng ah, lí siáⁿ-sū ūi-tio̍h chòe-pháiⁿ lâi khoa-kháu?  Siōng-tè ê chû-ài éng-oán tī-teh.
2)	Lí ê chi̍h tô͘-bô͘ siâ-ok;  Chhin-chhiūⁿ lāi ê thì-thâu-to, kiâⁿ kan-chà.
3)	Lí ài pháiⁿ iâⁿ-kè ài hó;  Ài pe̍h-chha̍t iâⁿ-kè ài kóng gī-lí.	[Sè-la̍h
4)	Khúi-khiat ê chi̍h ah,  Lí ài kóng it-chhè thun-chia̍h ê ōe.
5)	Siōng-tè ia̍h beh húi-hoāi lí, kàu éng-oán,  I beh lia̍h lí, tùi lí ê pò͘-pîⁿ-tiong khiú--chhut-lâi;  Tùi oa̍h lâng ê tōe, chiong lí pu̍ih chhut lâi.	[Sè-la̍h
6)	Gī-lâng beh khòaⁿ-kìⁿ lâi kiaⁿ-hiâⁿ,  Ia̍h beh chhiò i, kóng,
7)	Khòaⁿ ah, che chiū-sī hit-hō bô lia̍h Siōng-tè chòe i ê khùi-la̍t ê lâng;  Sī óa-khò i ê chîⁿ-châi ê chōe,  Tī siâ-ok ka-kī khiā-chāi.
8)	Lūn-kàu góa, góa sī chhin-chhiūⁿ Siōng-tè chhù-lāi chhiⁿ-chhùi ê kaⁿ-ná-chhiū;  Góa éng-éng oán-oán óa-khò Siōng-tè ê chû-ài.
9)	In-ūi Lí kiâⁿ che, góa beh kám-siā Lí kàu éng-oán;  Góa ia̍h beh tī Lí sèng ê peh-sìⁿ ê bīn-chêng ǹg-bāng Lí ê miâ; in-ūi i ê miâ sī hó.

[53]	Tāi-pi̍t kà-sī ê si; kau hō͘ Ga̍k-koaⁿ; tiāu, sī ēng Bâ-hap-la̍h.
1)	Gōng-lâng sim-lāi kóng, Bô ū Siōng-tè.  In thàn siâ-ok, kiâⁿ khó-ò͘ⁿ ê chōe;  Bô chi̍t-lâng kiâⁿ hó.
2)	Siōng-tè tùi thiⁿ àⁿ-lo̍h khòaⁿ sè-kan-lâng,  Beh khòaⁿ ū bêng-lí ê lâng,  Ū chhē-kiû Siōng-tè ê lâng á-bô.
3)	In ta̍k-lâng lóng thè-āu, it-khài piàn-chòe ù-òe;  Bô lâng kiâⁿ hó, liân chi̍t-ê ia̍h bô.
4)	Chòe pháiⁿ ê lâng kiám bōe hiáu-tit mah?  In thun-chia̍h Góa ê peh-sìⁿ chhin-chhiūⁿ chia̍h-piáⁿ.  Ia̍h bô kiû-kiò Siōng-tè.
5)	In tī bô thang kiaⁿ-hiâⁿ ê só͘-chāi, chiū tōa-tōa kiaⁿ-hiâⁿ;  In-ūi siōng-tè chiong hit-ê an-iâⁿ kong-kek lí ê lâng ê kut-thâu phah-sòaⁿ;  Lí hō͘ in kiàn-siàu, in-ūi Siōng-tè khì-sak in.
6)	Goān Í-sek-lia̍t ê chín-kiù tùi Sek-an chhut;  Siōng-tè kiù I siū-lia̍h ê peh-sìⁿ tò-tńg--lâi,  Hit-sî Ngá-kok beh khoài-lo̍k, Í-sek-lia̍t beh hoaⁿ-hí.

[54]	Se-hut lâng lâi tùi Sò-lô kóng, Tāi-pi̍t kiám-m̄-sī bih tī goán hia mah?  Hit-sî Tāi-pi̍t chòe chit ê kà-sī ê si; kau hō͘ Ga̍k-koaⁿ; ēng si-hiân ê ga̍k-khì.
1)	Siōng-tè ah, kiû Lí ēng Lí ê miâ kiù góa;  Ēng Lí ê tōa koân-lêng thòe góa sin-oan.
2)	Siōng-tè ah, kiû Lí thiaⁿ góa ê kî-tó;  Àⁿ hī-khang thiaⁿ góa ê chhùi só͘ kóng ê ōe.
3)	In-ūi gōa-lâng khí-lâi kong-kek góa,  Kiông-ok ê lâng siàu-siūⁿ góa ê sìⁿ-miā;  In bô kèng-hōng Siōng-tè tī in ê bīn-chêng.	[Sè-la̍h
4)	Siōng-tè sī pang-chān góa ê,  Chú sī hû-chhî góa ê oa̍h-miā ê.
5)	I beh chiong góa ê tùi-te̍k só͘ kiâⁿ ê pháiⁿ pò-èng in;  Kiû Lí chiàu Lí ê sêng-si̍t bia̍t-bô in.
6)	Góa beh chiong kam-sim ê chè-sū hiàn hō͘ Lí;  Iâ-hô-hoa ah, góa beh kám-siā o-ló Lí ê miâ; in-ūi Lí ê miâ sī hó.
7)	I kiù góa chhut it-chhè ê hoān-lān;  Góa chhin-ba̍k khòaⁿ-kìⁿ góa ê tùi-te̍k tú-tio̍h pò-èng.

[55]	Tāi-pi̍t kà-sī ê si; kau hō͘ Ga̍k-koaⁿ; ēng si-hiân ê ga̍k-khì. 
1)	Siōng-tè ah, kiû Lí àⁿ hī-khang thiaⁿ góa ê kî-tó;  M̄-thang tiàm-ba̍t, m̄ thiaⁿ góa ê khún-kiû.
2)	Kiû Lí àⁿ-lo̍h thiaⁿ góa, ìn góa;  Góa pi-siong bô pêng-an, haiⁿ-haiⁿ-chhan;
3)	Lóng sī in-ūi tùi-te̍k ê siaⁿ, pháiⁿ-lâng ê chè-ap;  In-ūi in chiong chōe-kòa chhia hō͘ góa, ēng siū-khì pek góa.
4)	Góa ê sim tī góa lāi-bīn chin khó͘-thàng;  Sí-bô ê kiaⁿ-hiâⁿ kàu tī góa.
5)	Kiaⁿ-hiâⁿ ngia̍uh-ngia̍uh-chhoah kàu tī góa,  Kiaⁿ-hiâⁿ im-ba̍t góa.
6)	Góa chiū kóng, Goān góa tit-tio̍h si̍t, chhin-chhiūⁿ kap,  Góa chiū pe--khì, tit-tio̍h an-jiân khiā-khí.
7)	Góa beh pe--khì hn̄g-hn̄g,  Hioh tī khòng-iá.		[Sè-la̍h
8)	Góa beh kín-kín cháu kàu siám-pī ê só͘-chāi,  thoat-lī kông-hong pò-thâu.
9)	Chú ah, kiû Lí thun-bia̍t in, pun-khui in ê chi̍h;  In-ūi góa tī siâⁿ-lāi bat khòaⁿ-kìⁿ kiông-pō kap saⁿ-chiⁿ ê sū.
10)	In mî-ji̍t kiâⁿ-se̍h tī siâⁿ-chhiûⁿ-téng;  Tī siâⁿ-lāi ū hu-ké ok-to̍k.
11)	Siâ-ok tī hit lāi-bīn;  Ap-chè kan-chà bô lī-khui i ê koe-lō͘.
12)	In-ūi húi-pòng góa--ê, m̄-sī tùi-te̍k;  Siat-sú sī, chiū iáu ōe lún--tit;  Chū-ko kong-kek góa--ê, m̄-sī oàn-hūn góa ê lâng;  Siat-sú sī, chiū ōe bih lâi siám i.
13)	Bô phah-sǹg sī lí, to͘ sī góa pêng-pòe ê lâng,  Góa ê tâng-phōaⁿ, góa ti-kí ê pêng-iú.
14)	Lán pêng-sò͘ saⁿ-kap tâm-lūn chin chhin-bi̍t, Lán kap chèng-lâng saⁿ-kap kiâⁿ tī Siōng-tè ê chhù.
15)	Goān sí-bô hut-jiân kàu tī in,  Hō͘ in oa̍h-oa̍h lo̍h im-kan;  In-ūi siâ-ok tī in khiā-khí ê só͘-chāi, tī in ê tiong-kan.
16)	Lūn-kàu góa, góa beh kiû-kiò Siōng-tè;  Iâ-hô-hoa beh kiù góa.
17)	Ê-hng, chá-khí, ji̍t-tàu, góa beh ai-siong thó͘-khùi;  I ia̍h beh thiaⁿ góa ê siaⁿ.
18)	I kiù-sio̍k góa ê sìⁿ-miā, thoat-lī kong-kek góa ê lâng; hō͘ góa tit-tio̍h pêng-an;  In-ūi hoán-tùi góa ê lâng chōe.
19)	Tùi kó͘-chá siông-siông tī-teh ê Siōng-tè,  Beh thiaⁿ-kìⁿ, ia̍h beh pò-èng in;	[Sè-la̍h	
	Chiū-sī  hiah ê bô kóe-pìⁿ, bô kèng-ùi Siōng-tè ê lâng.
20)	I chhun-chhiú kong-kek kap i saⁿ-hô ê lâng;  I í-keng pōe i ê iok.
21)	I ê chhùi ku̍t-tia̍h, chhin-chhiūⁿ lin-iû;  I ê sim khǹg kau-chiàn;  I ê ōe jiû-loán, khah-iâⁿ ko-iû,  Kî-si̍t sī chhut-siù ê to.
22)	Tio̍h chiong lí ê tàⁿ, sià hō͘ Iâ-hô-hoa;  I beh hû-chhî lí, I éng-éng bô hō͘ gī-lâng iô-choah.
23)	Siōng-tè ah, Lí beh hō͘ in hām-lo̍h tī bia̍t-bô ê khiⁿ;  Thâi-sí lâng kiâⁿ kan-chà ê, bōe oa̍h kàu tiong-liân;  To̍k-to̍k góa beh óa-khò Lí.

[56]	Hui-lī-sū lâng tī Ka-te̍k lia̍h-tio̍h Tāi-pi̍t, hit-sî i chòe chit ê kim ê si; kau hō͘ Ga̍k-koaⁿ; tiāu, sī ēng "hn̄g-hn̄g gô siaⁿ ê kap"
1)	Siōng-tè ah, kiû Lí khó-lîn góa, in-ūi lâng beh thun-chia̍h góa;  Thong-ji̍t kong-kek, ap-chè góa.
2)	Góa ê tùi-te̍k thong-ji̍t beh thun-chia̍h góa,  In-ūi khí kiau-ngō͘ kong-kek góa ê lâng chin chōe.
3)	Góa tī kiaⁿ-hiâⁿ ê sî,  Góa beh óa-khò Lí.
4)	Góa khò Siōng-tè, góa beh o-ló I ê ōe;  Góa í-keng óa-khò Siōng-tè, góa chiū bô kiaⁿ.  Sio̍k tī hiat-khì--ê beh siáⁿ hoat-tit góa ta-ôa?
5)	In thong-ji̍t kóe-chhoa̍h góa ê ōe;  In tùi góa só͘-siūⁿ--ê, lóng sī beh hāi góa.
6)	In chū-chi̍p, bâi-ho̍k, teh siòng góa ê kha-pō͘,  Chhin-chhiūⁿ tng-tán beh hāi góa ê sìⁿ-miā.
7)	In chòe-pháiⁿ kiám ōe tô-thoat mah?  Siōng-tè ah, kiû Lí tī siū-khì-tiong, hō͘ chèng peh-sìⁿ tūi-lo̍h.
8)	Góa ê liû-lo̍k, Lí lóng kì-siàu;  Kiû Lí chiong góa ê ba̍k-sái siu tī Lí ê phê-lông;  Che kiám bô lóng kì tī Lí ê chheh mah?
9)	Góa kiû-kiò ê ji̍t, góa ê tùi-te̍k lóng beh oa̍t-tńg-sin thè--khì;  Siōng-tè ūi góa, che sī góa só͘ chai.
10)	Góa khò Siōng-tè, góa beh o-ló I ê ōe;  Góa khò Iâ-hô-hoa, góa beh o-ló I ê ōe.
11)	Góa í-keng óa-khò Siōng-tè, góa chiū bô kiaⁿ;  Lâng beh siáⁿ hoat-tit góa ta-ôa?
12)	Siōng-tè ah, góa tùi Lí só͘ hē ê goān tī góa ê sin-chiūⁿ;  Góa beh ēng siā-un ê chè hiàn hō͘ Lí.
13)	In-ūi Lí kiù góa ê oa̍h-miā thoat-lī sí-bô;  Lí kiám-m̄-sī pó-hō͘ góa ê kha bô poa̍h-tó mah?  Hō͘ góa tī Siōng-tè ê bīn-chêng, kiâⁿ tī oa̍h-miā ê kng tiong mah?

[57]	Tāi-pi̍t siám-pī Sò-lô, bih tī tōng-lāi;  hit-sî i chòe chit ê kim ê si; kau hō͘ Ga̍k-koaⁿ; tiāu, sī ēng "Bo̍h-tit húi-hoāi--ê".
1)	Siōng-tè ah, kiû Lí khó-lîn góa, khó-lîn góa;  Góa ê sin beh tâu-hioh tī Lí;  Góa beh tâu-hioh tī Lí si̍t-kó͘ ê tì-ìm-ē,  Thèng-hāu chiah ê chai-ē keng-kè.
2)	Góa beh kiû-kiò Chì-koâiⁿ ê Siōng-tè;  Chiū-sī kā góa chhiâⁿ-tî ta̍k-hāng sū ê Siōng-tè.
3)	Tng hit ê beh thun-chia̍h góa ê lâng húi-pòng góa ê sî,  Siōng-tè beh si-un, tùi thiⁿ kiù góa;  [Sè-la̍h	Ia̍h beh hoat-chhut I ê chû-ài, kap I ê sêng-si̍t.
4)	Góa ê sìⁿ-miā tī sai ê tiong-kan;  Góa tó tī chhin-chhiūⁿ hé to̍h ê sè-kan lâng ê tiong-kan;  In ê chhùi-khí sī chhiuⁿ sī chìⁿ,  In ê chi̍h sī lāi-to.
5)	Siōng-tè ah, goān Lí koâiⁿ-tōa pôaⁿ-kè chiah ê thiⁿ,  Goān Lí ê êng-kng pôaⁿ-kè choân-tōe.
6)	In kā góa ê kha-pō͘ siat lô-bāng,  Ap-chè góa ê sim-sîn;  In tī góa ê bīn-chêng khui hām-khiⁿ,  Ka-kī hoán-tńg poa̍h-lo̍h hit lāi-bīn.		[Sè-la̍h
7)	Siōng-tè ah, góa ê sim chū-chāi, góa ê sim chū-chāi;  Góa beh gîm-si, góa beh chhiùⁿ-koa o-ló.
8)	Góa ê sîn ah, lí tio̍h cheng-sîn khí-lâi;  Khîm ah, sek ah, lín tio̍h cheng-sîn khí-lâi;  Góa pún-sin beh chin chá cheng-sîn khí-lâi.
9)	Chú ah, Góa beh tī bān peh-sìⁿ ê tiong-kan kám-siā Lí;  Tī lia̍t-pang ê tiong-kan chhiùⁿ-koa o-ló Lí.
10)	In-ūi Lí ê chû-ài tōa kàu tú-thiⁿ,  Lí ê sêng-si̍t kàu kiong-chhong.
11)	Siōng-tè ah, goān Lí koâiⁿ-tōa pôaⁿ-kè chiah ê thiⁿ;  Goān Lí ê êng-kng pôaⁿ-kè choân-tōe.

[58]	Tāi-pi̍t  kim ê si; kau hō͘ Ga̍k-koaⁿ; tiāu, sī ēng "Bo̍h-tit húi-hoāi".
1)	Sè-kan lâng ah, lín chēng-chēng kiám chin-chiàⁿ kóng kong-gī mah?  Lín kiám chiàu sêng-si̍t kiâⁿ sím-phòaⁿ mah?	
2)	M̄-sī, lín sī sim-lāi chòe pháiⁿ;  Lín tī tōe-chiūⁿ, ēng lín ê chhiú só͘ chòe ê kiông-pō, chhìn hō͘ lâng.
3)	Pháiⁿ-lâng chi̍t-ē chhut bú-thai, chiū kap Siōng-tè chhiⁿ-so͘;  Chi̍t-ē lī-khui lāu-bú ê pak-tó͘, chiū kiâⁿ chha-lō͘, kóng pe̍h-chha̍t ōe.
4)	In ê to̍k chhin-chhiūⁿ chôa ê to̍k,  In chhin-chhiūⁿ chhàu-hī-lâng ê to̍k-chôa that-ba̍t hī-khang;
5)	M̄-thiaⁿ khu-chôa ê lâng ê siaⁿ,  Sui-bóng gâu ūi-hû liām-chiù--ê, in ia̍h m̄-thiaⁿ.
6)	Siōng-tè ah, kiû Lí phah-chi̍h in chhùi-lāi ê khí;  Iâ-hô-hoa ah, kiû Lí phah-chi̍h sai-á-thûn ê tōa ki chhùi-khí.
7)	Goān in siau-bia̍t chhin-chhiūⁿ kín-kín lâu ê chúi;  In ê chìⁿ pí beh siā ê sî, goān in ê chìⁿ chhin-chhiūⁿ phah-chi̍h.
8)	Goān in chhin-chhiūⁿ lô͘-lê, siau-iûⁿ--khì;  Koh chhin-chhiūⁿ hû-jîn-lâng ka-la̍uh bô kìⁿ-tio̍h thiⁿ-ji̍t ê thai.
9)	Lín ēng chhì-á hiâⁿ hé,  tiáⁿ iáu-bē jia̍t,  I beh ēng kńg-lê-hong, chiong chhiⁿ--ê kap to̍h--ê, chòe chi̍t-ē sàu--khì.
10)	Gī-lâng khòaⁿ-kìⁿ pò-èng ê sū, chiū hoaⁿ-hí;  I beh tī pháiⁿ-lâng ê huih sóe i ê kha.
11)	Lâng chiū beh kóng, Gī-lâng chin-chiàⁿ ū hó-pò;  Tī tōe-bīn-chiūⁿ kó-jiân ū Siōng-tè teh phòaⁿ-toàn.

[59]	Sò-lô chhe lâng khì bâi-ho̍k Tāi-pi̍t ê chhù, beh thâi--i;  hit-sî Tāi-pi̍t chòe chit ê kim ê si; kau hō͘ Ga̍k-koaⁿ; tiāu, ēng "Bo̍h-tit húi-hoāi".
1)	Góa ê Siōng-tè ah, kiû Lí kiù góa thoat-lī góa ê tùi-te̍k;  An-tì góa tī koâiⁿ ê só͘-chāi, tit-tio̍h thoat-lī hiah-ê khí-lâi kong-kek góa ê lâng.
2)	Kiû Lí kiù góa thoat-lī chòe-pháiⁿ ê lâng,  Koh kiù góa thoat-lī ài thâi-sí lâng ê lâng.
3)	In-ūi in bâi-ho̍k beh hāi góa ê sìⁿ-miā;  Ū béng-lâng chū-chi̍p lâi kong-kek góa;  Iâ-hô-hoa ah, che m̄-sī in-ūi góa ê kè-sit, ia̍h m̄-sī in-ūi góa ê chōe-kòa.
4)	Góa sui-jiân bô kè-sit, in cháu lâi, pī-pān beh hāi góa;  Kiû Lí cheng-sîn khí-lâi pang-chān góa, lâi kàm-chhat.
5)	Bān-kun ê Siōng-tè Iâ-hô-hoa, chiū-sī Í-sek-lia̍t ê Siōng-tè ah,  Kiû Lí khí--lâi, pān-lí bān-kok; m̄-thang lîn-bín kìⁿ-nā kiâⁿ kan-chà ê pháiⁿ-lâng.	[Sè-la̍h
6)	In ê-hng-sî tò--lâi, âu-kiò chhin-chhiūⁿ káu;  Tī siâⁿ--nih sì-kòe kiâⁿ.
7)	In ê chhùi thò͘-chhut pháiⁿ-ōe,  Chhùi-tûn ū to.  In-ūi in kóng, Chī-chūi thiaⁿ-kìⁿ?
8)	Nā-sī Lí Iâ-hô-hoa beh chhiò in,  Lí beh chhìn-chhiò lia̍t-pang.
9)	Góa ê khùi-la̍t ah, góa beh ǹg-bāng Lí;  In-ūi Siōng-tè sī góa ê koâiⁿ-tâi.
10)	Góa ê Siōng-tè beh ēng chû-ài ngiâ-chih góa;  Siōng-tè beh hō͘ góa khòaⁿ-kìⁿ góa ê tùi-te̍k siū pò-èng.
11)	Bo̍h-tit châu-bia̍t in, kiaⁿ-kìⁿ góa ê peh-sìⁿ bōe-kì-tit;  Chú ah, goán ê tîn-pâi ah,  Kiû  Lí ēng Lí ê khùi-la̍t, hō͘ in sì-sòaⁿ, koh kàng-kē.
12)	In-ūi in chhùi ê chōe-kòa kap chhùi-tûn ê ōe,  Í-ki̍p in só͘ kóng ê chiù-mē kap pe̍h-chha̍t,  Goān in tī kiau-ngō͘ ê tiong-kan siū lia̍h-tio̍h.
13)	Kiû Lí siū-khì châu-bia̍t in, châu-bia̍t in, kàu lóng bô--khì;  Hō͘ in chai Siōng-tè tī Ngá-kok ê tiong-kan chiáng-koân,  Kàu tī tōe-ke̍k.	[Sè-la̍h
14)	In ê-hng-sî tò--lâi, âu-kiò chhin-chhiūⁿ káu;  Tī siâⁿ--nih sì-kòe kiâⁿ.
15)	In beh cháu-lâi cháu-khì chhē chia̍h-mi̍h;  Nā bô tit-tio̍h pá, chiū thong-mî thèng-hāu.
16)	Nā-sī góa beh chhiùⁿ-koa o-ló Lí ê khùi-la̍t,  Chá-khí-sî beh tōa-siaⁿ o-ló Lí ê chû-ài;  In-ūi Lí bat chòe góa ê koâiⁿ-tâi,  Tī hoān-lān ê ji̍t, chòe góa tô-siám ê só͘-chāi.
17)	Góa ê khùi-la̍t ah, góa beh chhiùⁿ-koa o-ló Lí;  In-ūi Siōng-tè sī góa ê koâiⁿ-tâi, sī góa chû-ài ê Siōng-tè.

[60]	Tāi-pi̍t tī nn̄g-tiâu khoe ê A-lân, í-ki̍p Só-pa ê A-lân, kau-chiàn ê sî, Iok-ap tò-lâi tī Iâm-kok, thâi-sí Í-tong lâng chi̍t-bān nn̄g-chheng, hit-sî Tāi-pi̍t chòe chit ê kim ê si, hō͘ lâng ha̍k-si̍p; kau hō͘ Ga̍k-koaⁿ; tiāu, ēng "Chòe kan-chèng ê pek-ha̍p-hoe".
1)	Siōng-tè ah, Lí bat khì-sak goán, phò-hoāi goán;  Lí bat siū-khì goán, kiû Lí hō͘ goán koh heng-khí.
2)	Lí hō͘ tōe tín-tāng, ia̍h hō͘ i pang-li̍h;  Goān Lí i-hó i ê li̍h-hûn; in-ūi tōe iô-tāng.
3)	Lí hō͘ Lí ê peh-sìⁿ tú-tio̍h kan-lân;  Lí hō͘ goán lim hit ê hō͘ lâng tian-lâi tó-khì ê chiú.
4)	Lí ēng kî siúⁿ-sù kèng-ùi Lí ê lâng,  Thang ūi chin-lí kia̍h--khí-lâi ia̍t. [Sè-la̍h
5)	Kiû Lí thiaⁿ goán, ēng chiàⁿ-chhiú khan-kiù goán,  Thang hō͘ Lí só͘ thiàⁿ ê lâng tit-tio̍h kiù.
6)	Siōng-tè í-keng kí I ê sèng-kiat lâi kóng, Góa beh tāi-ia̍t,  Góa beh pun-khui Sī-kiàm, niû So͘-kat ê soaⁿ-kok.
7)	Ki-lia̍t sī Góa-ê, Má-ná-se ia̍h sī Góa-ê;  Í-hoat-liân sī Góa ê thâu-khoe;  Iû-tāi sī Góa ê koân-pèng.
8)	Mô͘-ap beh chòe Góa ê e̍k-phûn;  Góa beh hiat Góa ê ôe tī Í-tong;  Hui-lī-sū tōe ah, lí in-ūi Góa lâi tōa-siaⁿ hoah.
9)	Chī-chūi ōe chhōa góa ji̍p kian-kò͘ ê siâⁿ?  Chī-chūi chhōa góa ji̍p Í-tong ê tōe?
10)	Siōng-tè ah, Lí kiám m̄-sī khì-sak goán mah?  Siōng-tè ah, Lí bô kap goán ê kun-peng saⁿ-kap chhut-khì.
11)	Kiû Lí pang-chān goán kong-kek tùi-te̍k;  In-ūi lâng ê chín-kiù sī khang-khang.
12)	Goán óa-khò Siōng-tè, chòe-chiâⁿ tōa tāi-chì;  In-ūi thún-ta̍h goán ê tùi-te̍k--ê, chiū-sī I.

[61]	Tāi-pi̍t ê si, kau hō͘ Ga̍k-koaⁿ; ēng si-hiân ê ga̍k-khì.
1)	Siōng-tè ah, kiû Lí thiaⁿ góa ê kiû-kiò;  Àⁿ-lo̍h thiaⁿ góa ê kî-tó.
2)	Góa ê sim sit-chì ê sî, chiū beh tùi tōe-ke̍k kiû-kiò Lí;  Kiû Lí chhōa góa kàu hit-ê pí góa khah-koâiⁿ ê chio̍h-pôaⁿ.
3)	In-ūi Lí bat chòe góa tô-siám ê só͘-chāi.  Chòe góa kian-kò͘ ê tâi, lâi thoat-lī tùi-te̍k.
4)	Góa beh éng-oán tòa tī Lí ê pò͘-pîⁿ;  Góa beh bih tī Lí si̍t-ē ún-ba̍t ê só͘-chāi.		[Sè-la̍h
5)	Siōng-tè ah, góa só͘ hē ê goān,  Lí ū thiaⁿ-kìⁿ;  Lí ū chiong sán-gia̍p siúⁿ-sù kèng-ùi Lí ê miâ ê lâng.
6)	Lí beh ke-thiⁿ ông ê hè-siū;  I ê nî-hè beh kàu tāi-tāi.
7)	I beh éng-oán chē-ūi tī Siōng-tè ê bīn-chêng;  Goān Lí pī-pān chû-ài kap sêng-si̍t lâi pó-hō͘ i.
8)	Án-ni góa beh chhiùⁿ-koa o-ló Lí ê miâ, kàu éng-oán;  Thang ji̍t-ji̍t siā góa ê goān.

[62]	Tāi-pi̍t ê si, chiàu Iâ-tō͘-tùn ê chòe-hoat; kau hō͘ Ga̍k-koaⁿ.
1)	Góa ê sim chēng-chēng, choan-bū thèng-hāu Siōng-tè,  Góa ê chín-kiù sī tùi I lâi.
2)	To̍k-to̍k I sī góa ê chio̍h-pôaⁿ, chín-kiù góa-ê;  I sī góa ê koâiⁿ-tâi, góa bōe tōa iô-tāng.
3)	Lín tāi-ke kong-kek lâng,  Chiong i húi-hoāi,  Chhin-chhiūⁿ húi-hoāi khi-chhiâ ê chhiûⁿ, beh tó ê piah, beh kàu tī-sî ah?
4)	In saⁿ-kap kè-bô͘ choan-bū beh tùi i chun-kùi ê ūi kā i chhia--lo̍h-khì,  In hoaⁿ-hí pe̍h-chha̍t;  In chhùi chiok-hok, sim chiù-chó͘.	[Sè-la̍h
5)	Góa ê sîn ah, lí tio̍h chēng-chēng, choan-bū thèng-hāu Siōng-tè;  In-ūi góa ê ǹg-bāng sī tùi I lâi.
6)	To̍k-to̍k I sī góa ê chio̍h-pôaⁿ, sī chín-kiù góa ê;  I sī góa ê koâiⁿ-tâi, góa bōe iô-tāng.
7)	Góa ê chín-kiù, góa ê êng-kng, chāi-tī Siōng-tè;  Góa ê khùi-la̍t ê chio̍h-pôaⁿ, góa ê siám-pī ê só͘-chāi, ia̍h chāi-tī Siōng-tè.
8)	Lín chèng peh-sìⁿ, tio̍h sî-sî óa-khò I;  Tī I ê bīn-chêng piàⁿ-chhut lín ê sim;   Siōng-tè sī lán tô-siám ê só͘-chāi.	[Sè-la̍h
9)	Pi-bî ê lâng chin-chiàⁿ sī khang-hu, chun-kùi ê lâng iā sī hu-ké;  Hē tī thian-phêng-óaⁿ, tek-khak phû--khí-lâi,  In it-khài pí ho͘-khip ê khì khah-khin.
10)	M̄-thang óa-khò pō-gio̍k;  M̄-thang in-ūi chhiúⁿ-the̍h lâi kiau-ngō͘;  Nā châi-pó ke-thiⁿ, m̄-thang chù-ì tī-hia.
11)	Siōng-tè kóng chi̍t-pái,  Góa ū thiaⁿ-kìⁿ nn̄g-hāng;  Chiū-sī koân-lêng sio̍k tī Siōng-tè.
12)	Chú ah, chû-ài ia̍h sī sio̍k tī Lí;  In-ūi Lí chiàu ta̍k-lâng ê só͘-kiâⁿ lâi pò-èng i.

[63]	Tāi-pi̍t tī Iû-tāi khòng-iá ê sî chòe chit siú si.
1)	Siōng-tè ah, Lí sī góa ê Siōng-tè; góa thàn-chá beh chhē Lí.  Tī khòng-hān, khùn-khó͘, bô chúi ê tōe,  Góa ê sim chhùi-ta siàu-liām Lí,  góa ê jio̍k-thé chhiat-chhiat him-bō͘ Lí.
2)	Góa bat án-ni tī sèng-só͘ tiâu-kìⁿ Lí,  Ūi-tio̍h ài khòaⁿ Lí ê koân-lêng kap Lí ê êng-kng.
3)	In-ūi Lí ê chû-ài pí sìⁿ-miā khah-hó,  Góa ê chhùi-tûn beh o-ló Lí.
4)	Góa iáu-oa̍h ê sî, beh án-ni o-ló Lí;  Góa beh hōng Lí ê miâ, kia̍h-khí góa ê chhiú.
5)	Góa ê sim-sîn beh pá-chiok chhin-chhiūⁿ chia̍h kut-chhé iû-jī;  Góa ia̍h beh ēng hoaⁿ-hí ê chhùi-tûn o-ló Lí;
6)	Chiū-sī góa tó tī bîn-chhn̂g kì-liām Lí,  Tī mî-kan ta̍k-kiⁿ siàu-liām Lí ê sî.
7)	In-ūi Lí bat pang-chān góa,  Góa tiàm tī Lí si̍t-kó͘ ê tì-ìm-ē beh hoaⁿ-hí chhut-siaⁿ.
8)	Góa ê sim tè Lí tiâu-tiâu;  Lí ê chiàⁿ-chhiú hû-chhî góa.
9)	To̍k-to̍k hiah ê siàu-siūⁿ beh bia̍t góa ê sìⁿ-miā ê lâng,  I beh hām-lo̍h tī tōe-ē chhim ê só͘-chāi.
10)	In beh hō͘ to-kiàm thâi;  In beh hō͘ soaⁿ-káu chia̍h.
11)	Chóng-sī ông beh in-ūi Siōng-tè lâi hoaⁿ-hí;  Hoān-nā kí I lâi chiù-chōa--ê teh-beh khoa-kháu;  In-ūi pe̍h-chha̍t lâng ê chhùi beh siū that-ba̍t.

[64]	Tāi-pi̍t ê si,  kau hō͘ Ga̍k-koaⁿ.
1)	Siōng-tè ah, góa ai-siong ê sî, kiû Lí thiaⁿ góa ê siaⁿ;  Kiû Lí pó-hō͘ góa ê oa̍h-miā bián kiaⁿ tùi-te̍k.
2)	Kiû Lí chiong góa khǹg-ba̍t, hō͘ góa thoat-lī chòe-pháiⁿ ê lâng àm-chīⁿ ê kè-bô͘,  Kap kiâⁿ put-gī ê lâng ê jiáu-loān.
3)	In bôa in ê chi̍h chhin-chhiūⁿ to;  In pí-chún in ê chìⁿ, chiū-sī ok-to̍k ê ōe.
4)	Beh tī àm-chīⁿ ê só͘-chāi siā oân-choân ê lâng;  In hut-jiân siā-tio̍h i, ia̍h m̄-kiaⁿ.
5)	In saⁿ bián-lē siat pháiⁿ kè-bô͘;  In chham-siông àm-chīⁿ tiuⁿ lô-bāng;  Kóng, Chī-chūi ōe khòaⁿ-kìⁿ in?
6)	In tô͘-bô͘ pháiⁿ-tāi, kóng, Goán chīn-la̍t tô͘-bô͘ í-keng ū tú-hó ê kè-bô͘;  In ta̍k-lâng ê liām-thâu kap sim-su put-chí chhim.
7)	Chóng-sī Siōng-tè beh ēng chìⁿ siā in;  In hut-jiân tio̍h-siong.
8)	In beh tio̍h-tak, in ê chi̍h ōe hāi in pún-sin;  Hoān-nā khòaⁿ-kìⁿ in ê , lóng beh iô-thâu.
9)	Chèng-lâng lóng beh kiaⁿ-hiâⁿ,  Beh pò-iông Siōng-tè só͘ chòe--ê,  Koh siông-sè siūⁿ I ê só͘-kiâⁿ.
10)	Gī-lâng beh in-ūi Iâ-hô-hoa lâi hoaⁿ-hí, ia̍h beh óa-khò I;  Hoān-nā sim chèng-ti̍t ê lâng, lóng beh khoa-kháu.

[65]	Tāi-pi̍t ê si-koa,  kau hō͘ Ga̍k-koaⁿ.
1)	Siōng-tè ah, tī Sek-an ū lâng o-ló teh thèng-hāu Lí;  Ia̍h beh tùi Lí siā só͘ hē ê goān.
2)	Thiaⁿ lâng kî-tó ê Chú ah,  Kìⁿ ū hiat-khì-ê lóng beh chiū-kūn Lí.
3)	Chōe-ok khah-iâⁿ góa;  Lūn-kàu goán ê kè-sit, Lí lóng beh sià-bián.
4)	Lí só͘ kéng-soán, hō͘ i chhin-kūn Lí,  Tiàm tī Lí ê īⁿ-lāi--ê, chit-hō lâng ū hok-khì;  Goán beh in-ūi Lí ê chhù, Lí ê sèng-tiān ê hok-khì,  Lâi sim-móa ì-chiok.
5)	Kiù goán ê Siōng-tè ah,  Lí beh ēng ui-giâm, péng kong-gī lâi ìn goán;  Lí sī tōe-ke̍k kap hái-bīn hn̄g-hn̄g ê lâng,  Lóng-chóng só͘ óa-khò--ê.
6)	I í-keng ēng tōa koân-lêng hâ-io;  Chiū ēng I ê khùi-la̍t an-tiāⁿ chiah ê soaⁿ.
7)	Chiah ê hái hōa-hōa-háu, kap kî-tiong hái-éng hōa-hōa-háu,  Í-ki̍p bān peh-sìⁿ ê soan-hoa, I hō͘ in pêng-chēng.
8)	Khiā-khí tōe-ke̍k ê lâng in-ūi Lí ê sîn-jiah lâi kiaⁿ-hiâⁿ;  Ji̍t-chhut ji̍t-lo̍h ê só͘-chāi, Lí hō͘ in lóng hoaⁿ-hí.
9)	Lí koàn-kò͘ thó͘-tōe, lo̍h hō͘ koàn-ak i, hō͘ i chin-pûi;  Siōng-tè ê hô, i ê chúi móa-móa;  Lí án-ni pī-pān thó͘-tōe, chiū-sī thòe lâng pī-pān gō͘-kak.
10)	Lí koàn-ak chhân-hn̂g, móa i ê kau, siu pîⁿ i ê lêng;  Lo̍h hó ê hō͘-chúi, hō͘ thó͘-tōe nńg-nńg;  Kî-tiong só͘ hoat-siⁿ--ê tit-tio̍h Lí sù-hok.
11)	Lí ēng Lí ê un-tián chòe nî-tang ê bián-liû,  Lí ê lō͘-kèng lóng ū iû teh tih.
12)	Tih tī khòng-iá ê chháu-po͘;  Soaⁿ-thâu ēng hoaⁿ-hí chòe-tòa lâi hâ.
13)	Chháu-po͘ ēng iûⁿ-kûn chòe saⁿ lâi chhēng;  Soaⁿ-kok ēng gō͘-kak chòe moa  lâi khàm;  In lóng hoaⁿ-hí chhut-siaⁿ, lâi gîm-si.

[66]	Chit phiⁿ si-koa,  kau hō͘ Ga̍k-koaⁿ.
1)	Choân-tōe lóng tio̍h tùi Siōng-tè lâi chhut hoaⁿ-hí ê siaⁿ;
2)	Chhiùⁿ-koa o-ló I ê miâ ê êng-kng;  Ēng o-ló ê ōe lâi hián-bêng I ê êng-kng.
3)	Tio̍h tùi Siōng-tè kóng, Lí ê só͘-chòe kàu hiah thang kiaⁿ!  In-ūi Lí ê tōa koân-lêng, Lí ê tùi-te̍k beh hâng-ho̍k Lí.
4)	Choân-tōe beh kèng-pài Lí,  Gîm-si o-ló Lí;  Beh gîm-si o-ló Lí ê miâ.	[Sè-la̍h
5)	Lín tio̍h lâi, lâi khòaⁿ Siōng-tè só͘-kiâⁿ ê sū,  I tùi sè-kan-lâng só͘-chòe--ê, put-chí thang kiaⁿ.
6)	I chiong hái piàn-chòe ta-tōe;  In pō͘-kiâⁿ kè-hô;  Tī-hia goán in-ūi I lâi hoaⁿ-hí.
7)	I ēng I ê koân tī-lí, ti̍t kàu éng-oán;  I ê ba̍k-chiu kàm-chhat lia̍t-pang;  Pōe-ge̍k ê lâng m̄ thang chū-ko.	[Sè-la̍h
8)	Bān peh-sìⁿ ah, lín tio̍h o-ló goán ê Siōng-tè;  Hō͘ lâng thiaⁿ-kìⁿ o-ló I ê siaⁿ.
9)	I hō͘ goán ê sìⁿ-miā oa̍h-teh;  Ia̍h bô hō͘ goán ê kha iô-tāng.
10)	Siōng-tè ah, Lí bat chhì-giām goán;  Thoàn-liān goán chhin-chhiūⁿ thoàn-liān gûn chi̍t-iūⁿ.
11)	Lí hō͘ goán ji̍p lô-bāng;  Ēng tāng-tàⁿ hē tī goán ê sin-chiūⁿ.
12)	Lí hō͘ lâng chē-chhia, pôaⁿ-kè goán ê thâu-khak;  Goán keng-kè chúi-hé.  Chóng-sī Lí hō͘ goán kàu pù-ū ê só͘-chāi.
13)	Góa beh ēng sio-chè chìn-ji̍p Lí ê chhù;  Góa beh tùi Lí siā góa ê goān,
14)	Chiū-sī tī góa hoān-lān ê sî, góa ê chhùi-tûn só͘ kóng--ê,  Góa ê chhùi só͘ hē ê goān.
15)	Góa beh ēng pûi ê cheng-siⁿ ê sio-chè,  Kap kang-iûⁿ ê phang-bī, hiàn hō͘ Lí;  Koh ēng kang ê gû, kang ê soaⁿ-iûⁿ, lâi hiàn.	[Sè-la̍h
16)	Hoān-nā kèng-ùi Siōng-tè ê lâng, lín lóng tio̍h lâi thiaⁿ;  Góa beh kóng-khí I ūi góa só͘ kiâⁿ ê sū.
17)	Góa bat ēng góa ê chhùi kiû-kiò I;  Ēng góa ê chi̍h o-ló I chòe koâiⁿ.
18)	Góa nā sim-lāi chù-tiōng chōe-ok,  Chú tek-khak bô beh thiaⁿ;
19)	Chóng-sī Siōng-tè si̍t-chāi ū thiaⁿ-kìⁿ;  Í-keng àⁿ-lo̍h thiaⁿ góa kî-tó ê siaⁿ.
20)	Siōng-tè sī eng-kai o-ló--ê,  I bē-bat the-sî góa ê kî-tó, ia̍h bē-bat hō͘ I ê chû-ài lī-khui góa.

[67]	Chit phiⁿ si-koa,  kau hō͘ Ga̍k-koaⁿ; ēng si-hiân ê ga̍k-khì.
1)	Goān Siōng-tè lîn-bín goán, sù-hok goán;  Hō͘ I ê bīn chiò-kng goán;	[Sè-la̍h
2)	Thang hō͘ sè-kài chai Lí ê tō-lō͘,  Bān-kok-tiong chai Lí ê kiù-un.
3)	Siōng-tè ah, goān lia̍t-pang o-ló Lí;  Goān lia̍t-pang lóng o-ló Lí.
4)	Goān bān-kok khoài-lo̍k, chhut hoaⁿ-hí ê siaⁿ;  In-ūi Lí beh chiàu kong-tō sím-phòaⁿ lia̍t-pang;  Tī-lí tōe-chiūⁿ ê bān-kok.	[Sè-la̍h
5)	Siōng-tè ah, goān lia̍t-pang o-ló Lí;  Goān lia̍t-pang lóng o-ló Lí.
6)	Tōe í-keng chhut thó͘-sán,  Siōng-tè, chiū-sī goán ê Siōng-tè, beh sù-hok goán.
7)	Siōng-tè beh sù-hok goán;  tōe ê sì-ke̍k lóng beh kèng-ùi I.

[68]	Tāi-pi̍t ê si-koa;  kau hō͘ Ga̍k-koaⁿ.
1)	Goān Siōng-tè khí--lâi,  hō͘ I ê tùi-te̍k sì-sòaⁿ;  Hō͘ oàn-hūn I ê lâng, tùi I ê bīn-chêng tô-cháu.
2)	Lí kā in kóaⁿ-sòaⁿ, chhin-chhiūⁿ ian siū chhe-sòaⁿ;  Pháiⁿ-lâng kìⁿ-tio̍h Siōng-tè ê bīn chiū siau-bia̍t;  Chhin-chhiūⁿ la̍h kìⁿ-tio̍h hé chiū iûⁿ--khì.
3)	Chóng-sī gī-lâng beh hoaⁿ-hí, in tī Siōng-tè ê bīn-chêng beh khoài-lo̍k;  In ia̍h beh hoaⁿ-hoaⁿ hí-hí.
4)	Lín tio̍h tùi Siōng-tè gîm-si, chhiùⁿ-koa o-ló I ê miâ;  Ūi-tio̍h hit ê chē-chhia keng-kè khòng-iá--ê, siu-chō tōa-lō͘;  I ê miâ sī Iâ-hô-hoa.  Tio̍h tī I ê bīn-chêng khoài-lo̍k.
5)	Siōng-tè tī I sèng ê só͘-chāi, chòe ko͘-jî ê pē;  chòe kóaⁿ-hū ê sin-oan--ê.
6)	Siōng-tè hō͘ ko͘-toaⁿ ê lâng ū ke;  Hō͘ siū koaiⁿ-kaⁿ ê lâng chhut-lâi hióng-hok;  To̍k-to̍k pōe-ge̍k ê lâng tiàm tī ta-sò ê tōe.
7)	Siōng-tè ah, chá Lí kiâⁿ tī peh-sìⁿ ê thâu-chêng,  Keng-kè khòng-iá;	[Sè-la̍h
8)	Hit-sî tōe kìⁿ-tio̍h Siōng-tè ê bīn chiū tín-tāng,  Thiⁿ ia̍h lo̍h hō͘;  Hit ê Se-nái iā tín-tāng, sī kìⁿ-tio̍h Siōng-tè, Í-sek-lia̍t ê Siōng-tè ê bīn.
9)	Siōng-tè--ah, Lí lo̍h tōa hō͘,  Lí ê sán-gia̍p Í-sek-lia̍t ià-siān ê sî, Lí hō͘ i kian-kò͘.
10)	Lí ê hōe-chiòng tiàm tī hit tiong-kan;  Siōng-tè ah, Lí ūi-tio̍h sòng-hiong lâng pī-pān un-hūi.
11)	Chú chhut bēng-lēng;  Thoân hó siau-sit ê hū-lú chiâⁿ tōa-tīn.
12)	Koán-peng ê ông tô-cháu lah, tô-cháu lah,  Tiàm tī ke-lāi ê hū-lú pun-tio̍h só͘ chhiúⁿ ê mi̍h.
13)	Lín tó tī iûⁿ-tiâu-lāi ê sî,  Chhin-chhiūⁿ kap ê si̍t siuⁿ pe̍h-gûn;  I ê mn̂g siuⁿ n̂g-kim.
14)	Choân-lêng--ê tī hit lāi-bīn kóaⁿ-sòaⁿ lia̍t-ông ê sî,  Sè-bīn chhin-chhiūⁿ tī Sat-bûn-soaⁿ lo̍h-seh.
15)	Pa-san soaⁿ sī Siōng-tè ê soaⁿ;  Pa-san soaⁿ sī chōe-chōe soaⁿ-chiam ê soaⁿ.
16)	Lín chōe-chōe soaⁿ-chiam ê soaⁿ ah,  Lín siáⁿ-sū gîn Siōng-tè só͘ ài khiā-khí ê soaⁿ?  Iâ-hô-hoa beh tiàm tī-hia kàu éng-oán.
17)	Siōng-tè ê chhia chheng-chheng bān-bān;  Chú tī hit tiong-kan, chhin-chhiūⁿ tī Se-nái, tī sèng ê só͘-chāi.
18)	Lí í-keng chiūⁿ kàu koâiⁿ ê só͘-chāi, lia̍h hiah ê siū-lia̍h--ê;  Lí tī lâng ê tiong-kan siū in só͘ hiàn--ê, liân pōe-ge̍k ê lâng ia̍h hiàn;  Hō͘ Iâ-hô-hoa Siōng-tè thang khiā-khí in tiong-kan.
19)	Chú sī eng-kai o-ló--ê, I ji̍t-ji̍t pē goán ê tàⁿ;  Chiū-sī kiù goán ê Siōng-tè.	[Sè-la̍h
20)	Siōng-tè sī kā goán kiâⁿ ta̍k-iūⁿ chín-kiù ê Siōng-tè;  Ōe thoat-lī sí-bô, sī chāi-tī Chú Iâ-hô-hoa.
21)	Chóng-sī Siōng-tè beh phah-phòa I ê tùi-te̍k ê thâu-khak;  Chiū-sī hit ê siông-siông hoān-chōe ê lâng ê thâu-khak.
22)	Chú kóng, Góa beh hō͘ in tùi Pa-san tò-tńg--lâi,  Tùi chhim-ian hō͘ in tò-tńg-lâi;
23)	Hō͘ lí phah-chhùi in, lí ê kha ta̍h tī tùi-te̍k ê huih;  Lí ê káu ê chi̍h chī--in.
24)	Siōng-tè ah, Lí sī góa ê Siōng-tè, góa ê ông;  Lâng í-keng khòaⁿ-kìⁿ Lí teh kiâⁿ, kiâⁿ ji̍p sèng ê só͘-chāi.
25)	Chhiùⁿ-koa--ê kiâⁿ tī thâu-chêng, chok-ga̍k--ê tè tī āu-bīn,  Iô lin-long-kó͘ ê cha-bó͘-gín-á tī tiong-kan.
26)	Tùi Í-sek-lia̍t ê goân-thâu lâi--ê,  Tī ta̍k ê hōe-tiong, tio̍h o-ló Siōng-tè, chiū-sī Chú.
27)	Tī-hia ū koán-hat in ê sió Piān-ngá-bín,  Ū Iû-tāi ê cho̍k-tiúⁿ kap in kui-kûn ê chèng-lâng;  Ū Se-pò͘-lûn ê cho̍k-tiúⁿ, ū Ná-hut-tha-lī ê cho̍k-tiúⁿ.
28)	Lí ê Siōng-tè tiāⁿ-tio̍h lí ê khùi-la̍t;  Siōng-tè ah, kiû Lí kian-kò͘ Lí kā goán só͘ chiâⁿ ê sū.
29)	Ūi-tio̍h Lí Iâ-lō͘-sat-léng ê tiān,  Lia̍t-ông beh tòa lé-mi̍h hiàn hō͘ Lí.
30)	Kiû Lí chek-pī lô͘-úi-tiong ê iá-siù,  Kap kui-kûn ê gû-káng, í-ki̍p lia̍t-pang-tiong ê gû-á,  Chiong gûn ta̍h tī kha-ē;  Siōng-tè kóaⁿ-sòaⁿ ài kau-chiàn ê peh-sìⁿ.
31)	Tōa-koaⁿ beh tùi Ai-ki̍p lâi;  Kó͘-si̍t beh kóaⁿ-kín ǹg Siōng-tè lâi kia̍h-khí chhiú.
32)	Sè-chiūⁿ ê lia̍t-kok ah, lín tio̍h tùi Siōng-tè chhiùⁿ-koa,  Goān lín gîm-si o-ló Chú.	[Sè-la̍h
33)	Chiū-sī o-ló hit ê chē tī tùi kó͘-chá chiū ū, ke̍k-koâiⁿ ê thiⁿ ê Chú.  I hoat-chhut I ê siaⁿ, chiū-sī ke̍k-tōa ê siaⁿ.
34)	Lín tio̍h chiong koân-lêng kui hō͘ Siōng-tè;  I ê ui-giâm tī Í-sek-lia̍t ê téng-bīn,  I ê koân-lêng sī tī kiong-chhong.
35)	Siōng-tè ah, Lí tùi Lí sèng ê só͘-chāi chin-chiàⁿ thang kiaⁿ;  Í-sek-lia̍t ê Siōng-tè sī hit ê chiong khùi-la̍t koân-lêng siúⁿ-sù I ê peh-sìⁿ ê,  Siōng-tè sī eng-kai o-ló ê.

[69]	Tāi-pi̍t ê si;  kau hō͘ Ga̍k-koaⁿ; tiāu sī ēng "Pek-ha̍p-hoe".
1)	Siōng-tè ah, kiû Lí kiù góa,  In-ūi chiah ê chúi beh im góa ê sìⁿ-miā.
2)	Góa hām-lo̍h tī chhim ê thô͘-bê-lāi, bô thang khiā-kha ê só͘-chāi;  Góa kàu chhim ê chúi-lāi, tōa-chúi im-ba̍t góa.
3)	Góa in-ūi góa ê âu-kiò kàu ià-siān, góa ê nâ-âu ta--khì;  Góa in-ūi thèng-hāu góa ê Siōng-tè, ba̍k-chiu hoe.
4)	Bô in-toaⁿ oàn-hūn góa-ê khah chōe góa ê thâu-mn̂g;  Lām-sám chòe góa ê tùi-te̍k, beh bia̍t-bô góa-ê, put-chí kiông-béng;  Góa só͘ bô chhiúⁿ ê, góa iā tio̍h hêng.
5)	Siōng-tè ah, góa ê gû-gōng Lí pún chai;  Góa ê chōe-kòa bô ún-môa tī Lí.
6)	Bān-kun ê Chú Iâ-hô-hoa ah, kiû Lí m̄-thang hō͘ hiah ê thèng-hāu Lí ê lâng ūi-tio̍h góa lâi kiàn-siàu;  Í-sek-lia̍t ê Siōng-tè ah, kiû Lí m̄-thang hō͘ hiah ê chhē Lí ê lâng ūi-tio̍h góa lâi siū lêng-jio̍k.
7)	In-ūi góa ūi-tio̍h Lí ê iân-kò͘ siū lóe-mē,  Góa móa-bīn kiàn-siàu.
8)	Góa ê hiaⁿ-tī khòaⁿ góa chòe kè-lō͘ ê lâng,  Góa ê tâng-pau khòaⁿ góa chòe gōa-pang-lâng.
9)	In-ūi góa ūi-tio̍h Lí ê chhù sim-lāi chhin-chhiūⁿ hé to̍h;  Koh lóe-mē Lí ê lâng ê lóe-mē lóng kàu tī góa.
10)	Góa lâu ba̍k-sái, ēng kìm-chia̍h khek-khó͘ góa ê sim;  Che hoán-tńg chòe góa ê lêng-jio̍k.
11)	Góa ēng môa-pò͘ chòe i-chiûⁿ,  Lâng chiū ēng góa chòe chhiàu-tâm.
12)	Chē tī siâⁿ-mn̂g--ê tâm-lūn góa;  Chiú-hàn ēng góa chòe koa-khek.
13)	Chóng-sī góa tī tit-tio̍h chiap-la̍p ê sî, tùi Iâ-hô-hoa Lí kî-tó;  Siōng-tè ah, kiû Lí chiàu Lí chû-ài ê hong-sēng,  Chiàu Lí chín-kiù ê chin-si̍t lâi ìn góa.
14)	Kiû Lí kiù góa chhut thô͘-bê, hō͘ góa bô tîm--lo̍h-khì;  Kiû Lí kiù góa thoat-lī oàn-hūn góa ê lâng, hō͘ góa chhut chhim ê chúi.
15)	Kiû Lí bo̍h-tit iông-ún tōa-chúi im-ba̍t góa;  Bo̍h-tit iông-ún chhim-ian thun góa;  Bo̍h-tit ióng-ún hām-khiⁿ hām góa.
16)	Iâ-hô-hoa ah, kiû Lí ìn góa, in-ūi Lí ê chû-ài sī hó;  Kiû Lí chiàu Lí chû-pi ê hong-sēng oa̍t--kè-lâi khòaⁿ góa.
17)	M̄-thang ng-bīn m̄-khòaⁿ Lí ê lô͘-po̍k;  In-ūi góa tī hoān-lān ê tiong-kan, kiû Lí kín-kín lâi ìn góa.
18)	Kiû Lí chhin-kūn góa ê lêng-hûn lâi kiù-sio̍k i;  Kiû Lí in-ūi góa ê tùi-te̍k lâi sio̍k-hôe góa.
19)	Lí chai góa só͘ siū ê lóe-mē, kiàn-siàu, lêng-jio̍k;  Góa ê tùi-te̍k lóng tī Lí ê bīn-chêng.
20)	Lóe-mē í-kneg thiah-li̍h góa ê sim, góa ê iu-būn móa-móa;  Góa ǹg-bāng lâng khó-lîn, iā bô chi̍t-ê,  Ǹg-bāng lâng an-ùi, iā chhē bô chi̍t-ê.
21)	In the̍h khó͘-táⁿ hō͘ góa chòe chia̍h-mi̍h,  Góa chhùi-ta, in ēng chhò͘ hō͘ góa lim.
22)	Goān in ê iân-toh tī in ê bīn-chêng pìⁿ-chòe lô-bāng,  Tī in pêng-an ê sî, pìⁿ-chòe oa̍h-tauh.
23)	Goān in ê ba̍k-chiu o͘-àm bōe khòaⁿ-kìⁿ,  Goān Lí hō͘ in ê io siông-siông gī-gī-chhoah.
24)	Goān Lí ê thòng-hūn piàⁿ tī in ê sin-chiūⁿ;  Hō͘ Lí lia̍t-lia̍t ê siū-khì jip--tio̍h in.
25)	Goān in khiā-khí ê só͘-chāi pìⁿ-chòe pha-hng;  Goān in ê pò͘-pîⁿ bô lâng khiā-khí.
26)	In-ūi Lí só͘ phah hit ê lâng, in chiū khún-pek i;  Lí só͘ phah-siong hiah ê lâng, in poaⁿ-tia̍h in ê iu-khó͘.
27)	Goān Lí tī in ê chōe-siōng ka chōe;  Bo̍h-tit iông-ún in ū hūn Lí ê gī.
28)	Goān in tùi oa̍h-miā ê chheh siū chhat-bia̍t,  Bô kì tī gī-lâng ê tiong-kan.
29)	Chóng-sī góa sī khùn-khó͘ iu-siong ê lâng;  Siōng-tè ah, goān Lí ê kiù-un an-tì góa tī koâiⁿ ê só͘-chāi.
30)	Góa beh ēng si-koa o-ló Siōng-tè ê miâ;  Iā beh ēng kám-siā chheng I chòe tōa.
31)	Che sī hō͘ Iâ-hô-hoa hoaⁿ-hí, iâⁿ-kè hiàn gû,  Á-sī hiàn ū-kak ū-tôe ê gû-káng.
32)	Khiam-pi ê lâng khòaⁿ-kìⁿ chiū hoaⁿ-hí;  Lín chhē Siōng-tè ê lâng, goān lín ê sim oa̍h--khí-lâi.
33)	In-ūi Iâ-hô-hoa thiaⁿ sòng-hiong ê lâng,  Bô khòaⁿ-khin ūi-tio̍h I siū koaiⁿ-kaⁿ ê lâng.
34)	Goān thiⁿ kap tōe o-ló I;  Hái kap kî-tiong it-chhè ê tōng-bu̍t iā tio̍h o-ló I.
35)	In-ūi Siōng-tè beh kiù Sek-an, khí-chō Iû-tāi ê siâⁿ;  In beh khiā-khí tī-hia, tit-tio̍h i chòe-gia̍p.
36)	I ê lô͘-po̍k ê hō͘-è beh sòa-chiap i,  Thiàⁿ I ê miâ ê lâng beh tiàm tī hit tiong-kan.

[70]	Tāi-pi̍t ê kì-liām si; kau hō͘ Ga̍k-koaⁿ.
1)	Siōng-tè ah, kiû Lí kín-kín chín-kiù góa;  Iâ-hô-hoa ah, kiû Lí kín-kín pang-chān góa.
2)	Goān hiah ê siàu-siūⁿ góa ê sìⁿ-miā ê lâng, kiàn-siàu làu-khùi;  Goān hiah ê hoaⁿ-hí góa siū hām-hāi--ê, oa̍t-tò-tńg siū lêng-jio̍k.
3)	Goān hiah-ê kóng, Ho͘h-chāi, Ho͘h--chāi ê,  In-ūi kiàn-siàu lâi oa̍t-tò-tńg.
4)	Goān it-chhè chhē Lí ê in-ūi Lí hoaⁿ-hí khoài-lo̍k;  Goān hiah ê him-bō͘ Lí kiù-ūn-ê siông-siông kóng,  Tio̍h chun Siōng-tè chòe tōa.
5)	Chóng-sī góa sī khùn-khó͘ sòng-hiong-ê,  Siōng-tè ah, kiû Lí kín-kín kàu góa chia;  Lí sī pang-chān góa ê, chín-kiù góa ê,  Iâ-hô-hoa ah, kiû Lí m̄-thang iân-chhiân.

[71]	Iâ-hô-hoa ah, góa óa-khò Lí,  Kiû Lí hō͘ góa éng-éng bô kiàn-siàu.
2)	Chiàu Lí ê kong-gī chín-kiù góa, hō͘ góa thoat-lī;  Àⁿ hī-khang thiaⁿ góa, lâi kiù góa.
3)	Kiû Lí chòe góa thang khiā-khí ê chio̍h-pôaⁿ, hō͘ góa siông-siông khì tiàm hia;  Lí í-keng bēng-lēng beh kiù góa.  In-ūi Lí sī góa ê soaⁿ-giâm, góa ê soaⁿ-chē.
4)	Góa ê Siōng-tè ah, kiû Lí kiù góa thoat-lī pháiⁿ-lâng ê chhiú,  Thoat-lī put-gī kap chân-jím ê lâng ê chhiú-thâu.
5)	In-ūi Chú Iâ-hô-hoa, Lí sī góa só͘ ǹg-bāng-ê;  Tùi góa siàu-liân ê sî Lí sī góa só͘ óa-khò-ê.
6)	Góa tùi thai--nih hō͘ Lí hû-chhî,  Hō͘ góa chhut lāu-bú ê pak-tó͘ ê, sī Lí;  Góa beh siông-siông o-ló Lí.
7)	Chōe-chōe lâng lia̍h góa chòe kî-koài;  Chóng-sī Lí sī góa kian-kò͘ tô-siám ê só͘-chāi.
8)	Góa móa-chhùi beh o-ló Lí,  Thong-ji̍t beh êng-kng Lí.
9)	Góa nî-lāu ê sî, kiû Lí m̄-thang pàng-sak góa;  Góa khùi-la̍t soe-lám ê sî, kiû Lí m̄-thang lī-khui góa.
10)	In-ūi góa ê tùi-te̍k gī-lūn góa;  Hiah-ê tng-tán beh hāi góa ê sìⁿ-miā--ê saⁿ-kap chham-siông,
11)	Kóng, Siōng-tè í-keng pàng-sak i;  Taⁿ tio̍h tui-kóaⁿ i, lia̍h i;  in-ūi bô kiù i ê.
12)	Siōng-tè ah, kiû Lí m̄-thang lī-khui góa hn̄g-hn̄g;  Góa ê Siōng-tè ah, kiû Lí kín-kín lâi pang-chān góa.
13)	Goān hiah-ê chòe góa sìⁿ-miā ê tùi-te̍k ê, siū kiàn-siàu bia̍t-bô;  Goān hiah ê kè-bô͘ hāi góa ê, siū lêng-jio̍k làu-khùi.
14)	Chóng-sī góa beh siông-siông ǹg-bāng,  Góa beh ná-kú ná o-ló Lí,
15)	Lí ê kong-gī, í-ki̍p Lí ê chín-kiù sǹg-bōe-liáu,  Góa ê chhùi thong-ji̍t beh kóng-khí.
16)	Góa beh lâi kóng Chú Iâ-hô-hoa tōa koân-lêng ê sū;  Góa toaⁿ-toaⁿ beh kóng-khí Lí ê gī.
17)	Siōng-tè ah, tùi góa siàu-liân ê sî Lí ū kà-sī góa;  Kàu hiān-kim góa bat pò-iông Lí kî-biāu ê só͘-chòe.
18)	Siōng-tè ah, góa kàu nî-lāu; thâu-mn̂g-pe̍h ê sî, kiû Lí m̄-thang pàng-sak góa;  Thèng-hāu góa chiong Lí ê khùi-la̍t chí-sī ē-tāi,  Chiong Lí ê tōa koân-lêng chí-sī it-chhè chiong-lâi ê lâng.
19)	Siōng-tè ah, Lí ê gī chin koâiⁿ;  Siōng-tè ah, Lí bat kiâⁿ tōa ê sū;  Chī-chūi ōe chhin-chhiūⁿ Lí?
20)	Lí sī hō͘ goán le̍k-kè chōe-chōe tōa hoān-lān ê;  Lí beh hō͘ goán koh-chài oa̍h;  Iā beh kiù goán tùi tōe ê chhim-ian khí-lâi.
21)	Kiû Lí hō͘ góa ná koâiⁿ-tōa,  Koh tò-tńg an-ùi góa.
22)	Góa ê Siōng-tè ah, góa beh tôaⁿ-sek o-ló Lí,  O-ló Lí ê chin-si̍t;  Í-sek-lia̍t ê Sèng-ê ah,  Góa beh tôaⁿ-khîm o-ló Lí.
23)	Góa chhiùⁿ-koa o-ló Lí ê sî,  Góa ê chhùi-tûn, í-ki̍p Lí só͘ kiù-sio̍k góa ê lêng-hûn, beh hoaⁿ-hí chhut-siaⁿ.
24)	Koh góa ê chi̍h kui-ji̍t beh káng-lūn Lí ê gī,  In-ūi hiah ê kè-bô͘ hāi góa ê lâng í-keng kiàn-siàu siū lêng-jio̍k.

[72]	Só͘-lô-bûn ê si.
1)	Siōng-tè ah, kiû Lí chiong Lí ê phòaⁿ-toàn siúⁿ-sù ông,  Chiong Lí ê kong-gī siúⁿ-sù ông ê kiáⁿ.
2)	I beh chiàu kong-gī sím-phòaⁿ Lí ê peh-sìⁿ,  Chiàu kong-pêng phòaⁿ-toàn Lí hiah ê khùn-khó͘ ê lâng.
3)	Tōa-soaⁿ beh in-ūi kong-gī, hō͘ peh-sìⁿ pêng-an,  Soaⁿ-á iā beh án-ni.
4)	I beh kā peh-sìⁿ-tiong khùn-khó͘ ê lâng phòaⁿ-toàn,  I beh kiù sòng-hiong ê lâng,  I beh teh-chhùi pō-gio̍k ê lâng.
5)	Lâng beh kèng-ùi Lí ji̍t-kú ge̍h-tn̂g,  Ti̍t-kàu bān sè-tāi.
6)	I beh kàng-lîm chhin-chhiūⁿ hō͘ lo̍h tī í-keng koah ê chháu,  Chhin-chhiūⁿ ki̍p-sî ê hō͘ lūn-te̍k thó͘-tōe.
7)	Tī i ê ji̍t-chí gī-lâng beh heng-ōng;  Tōa-tōa pêng-an kap ge̍h pîⁿ kú.
8)	I beh chiáng-koân tùi chit ê hái kàu hit ê hái,  Tùi tōa-hô kàu tōe-ke̍k.
9)	Khiā-khí tī khòng-iá-ê beh kūi-pài tī i ê bīn-chêng;  I ê tùi-te̍k beh chī thô͘-hún.
10)	Tha-si kap hái-sū ê lia̍t-ông beh chìn-kòng;  Sī-pa kap Se-pa ê ông beh hiàn lé-mi̍h.
11)	Lia̍t-ông lóng beh phak-lo̍h pài i,  Bān-kok lóng beh ho̍k-sāi i.
12)	In-ūi sòng-hiong lâng kiû-kiò ê sî, i beh kiù i;  Khùn-khó͘ bô i-óa ê lâng i iā beh kiù.
13)	I beh lîn-bín chheng-tām sòng-hiong ê lâng,  I beh chín-kiù sòng-hiong lâng ê sìⁿ-miā.
14)	I beh kiù-sio̍k in ê sìⁿ-miā thoat-lī ap-pek kap pō-gio̍k;  I beh khòaⁿ in ê huih chòe pó-pòe.
15)	I beh oa̍h--teh; beh chiong Sī-pa ê kim hō͘ i,  Beh siông-siông ūi i kî-tó,  Thong-ji̍t o-ló i.
16)	Tī tōe--nih, tī soaⁿ-téng, gō͘-kak tek-khak bō͘-sēng,  Só͘ kiat ê gō͘-kak beh iô-tāng, chhin-chhiūⁿ Lī-pa-lùn ê chhiū;  Siâⁿ-lāi ê lâng beh heng-ōng, chhin-chhiūⁿ tōe-chiūⁿ ê chháu.
17)	I ê miâ beh lâu kàu éng-oán;  I ê miâ beh liû-thoân chhin-chhiūⁿ ji̍t ê kú;  Lâng beh in-ūi i lâi tit-tio̍h hok-khì;  Bān-kok beh chheng-ho͘ i ū hok-khì.
18)	Iâ-hô-hoa Siōng-tè, chiū-sī Í-sek-lia̍t ê Siōng-tè,  Chí-ū I kiâⁿ kî-īⁿ ê sū, eng-kai o-ló I.
19)	Goān I êng-kng ê miâ éng-oán siū o-ló;  Goān I ê êng-kng chhiong-móa choân-tōe.  A-bēng, koh A-bēng.
20)	Iâ-se ê kiáⁿ Tāi-pi̍t ê kî-tó bêng-pe̍k.

[73]	A-sat ê si.
1)	Siōng-tè si̍t-chāi hó khoán-thāi Í-sek-lia̍t,  Hó khoán-thāi hiah ê sim chheng-khì ê lâng.
2)	Chóng-sī lūn-kàu góa, góa ê kha hiám-hiám ta̍h-thu̍t,  Góa ê kha hiám-hiám chhū--lo̍h-khì.
3)	In-ūi góa khòaⁿ-kìⁿ pháiⁿ-lâng kap kiau-ngō͘ ê lâng heng-ōng,  Hit-sî góa chiū put-pêng.
4)	In-ūi in sí ê sî bô thàng-thiàⁿ,   In ê khùi-la̍t iā ióng-kiāⁿ.
5)	In bô chhin-chhiūⁿ pa̍t-lâng lô-khó͘,  Iā bô chhin-chhiūⁿ pa̍t-lâng siū chai-ē.
6)	Só͘-í ēng kiau-ngō͘ chòe liān-á kòa tī in ê ām-kún,  Ēng pō-gio̍k chòe i-chiûⁿ jia in ê seng-khu.
7)	In in-ūi sin-thé pûi, ba̍k-chiu chiū phòng-chhut;  In só͘ tit-tio̍h-ê, iâⁿ-kè sim só͘ ài--ê.
8)	In ki-chhì lêng, chiàu pháiⁿ ì-sù kóng chè-ap lâng ê ōe;  In kóng tōa-ōe.
9)	In ê chhùi siat-to̍k thiⁿ,  In ê chi̍h ho͘-hat choân-tōe.
10)	Só͘-í i ê peh-sìⁿ kui-óa tī-chia,  Móa-poe ê chúi in lim kàu liáu.
11)	In kóng, Siōng-tè thái-thó ōe chai?  Chì-koâiⁿ--ê kiám ōe hiáu-tit mah?
12)	Khòaⁿ, chiah-ê chiū-sī pháiⁿ-lâng;  In siông-siông an-ia̍t, châi-pó ná ke-thiⁿ.
13)	Góa chheng-khì góa ê sim si̍t-chāi khang-khang;  Góa bô chōe lâi sóe chhiú iā sī khang-khang.
14)	In-ūi góa thong-ji̍t tú-tio̍h chai-ē,  Ta̍k chá-khí siū chek-pī.
15)	Góa nā kóng, Góa beh án-ni kóng,  Che sī ēng kan-chà khoán-thāi Lí ê kiáⁿ-lūi.
16)	Góa teh siūⁿ ài bêng-pe̍k chit ê lí,  Khòaⁿ-liáu si̍t-chāi ûi-lân;
17)	Kàu góa ji̍p Siōng-tè sèng ê só͘-chāi,  Siông-sè siūⁿ in ê kiat-kio̍k.
18)	Lí si̍t-chāi chiong in hē tī ku̍t-ku̍t ê tōe,  Hō͘ in poa̍h tī tîm-lûn ê tiong-kan.
19)	In ba̍k-nih-kú chiâⁿ-chòe hiah-nih chhiⁿ-chhìn;  In hō͘ kiaⁿ-hiâⁿ bia̍t kàu liáu.
20)	Lâng khùn cheng-sîn cháiⁿ-iūⁿ khòaⁿ i ê bāng,  Chú ah, Lí cheng-sîn iā beh án-ni khòaⁿ-khin in ê iáⁿ-siōng.
21)	In-ūi góa ê sim chin sng,  Góa ê chōng-hú chhì-chha̍k.
22)	Góa chit-khoán ê gû-gōng, bû-ti;  Tī Lí ê bīn-chêng chhin-chhiūⁿ cheng-siⁿ chi̍t-poaⁿ.
23)	Chóng-sī góa siông-siông kap Lí tī-teh,  Lí khan góa ê chiàⁿ-chhiú.
24)	Lí beh ēng Lí ê kà-sī ín-chhōa góa,  Āu-lâi beh chiap-la̍p góa ji̍p tī êng-kng.
25)	Lí í-gōa tī thiⁿ--nih góa ū chī-chūi?  Lí í-gōa tī tōe--nih góa bô só͘ him-bō͘.
26)	Góa ê jio̍k-thé, góa ê sim-tn̂g, siau-bô,  Chóng-sī Siōng-tè sī góa sim-koaⁿ ê khùi-la̍t, iā sī góa ê ki-gia̍p ti̍t-kàu éng-oán.
27)	Lī-khui Lí hn̄g-hn̄g-ê tek-khak sí-bô;  Hoān-nā pàng-sak Lí kiâⁿ kan-îm-ê, Lí lóng bia̍t-bô in.
28)	Chóng-sī góa chiū-kūn Siōng-tè sī chòe góa ê lī-ek;  Góa ēng Chú Iâ-hô-hoa chòe góa siám-pī ê só͘-chāi,  Thang hō͘ góa kóng-khí Lí it-chhè ê só͘-chòe.

[74]	A-sat kà-sī ê si.
1)	Siōng-tè ah, Lí siáⁿ-sū éng-oán pàng-sak goán?  Lí siáⁿ-sū siū-khì Lí chháu-tiûⁿ ê iûⁿ, chhin-chhiūⁿ chhut hé-ian?
2)	Kiû Lí kì-liām Lí chá-sî só͘ tit-tio̍h ê hōe-chiòng,  Chiū-sī Lí só͘ sio̍k-hôe chòe Lí ê gia̍p ê chi-phài ê;  Iā tio̍h kì-liām Lí pêng-sî só͘ khiā-khí ê Sek-an soaⁿ.
3)	Kiû Lí kiâⁿ kàu hiah ê kú-kú pha-hng ê tōe,  Khòaⁿ tùi-te̍k tī sèng-só͘ it-chhè só͘ húi-hoāi ê.
4)	Lí ê tùi-te̍k tī Lí ê hōe-lāi hōa-hōa-háu;  In khiā in ê kî chòe kì-hō.
5)	In chhin-chhiūⁿ lâng kia̍h-khí pó͘-thâu,  Lâi chhò chhiū-nâ ê chhiū.
6)	Sèng-só͘ ê lāi-bīn it-chhè tiau-khek-ê,  In hiān-chāi ēng pó͘-thâu kap thûi it-chīn phah-pháiⁿ.
7)	In pàng-hé sio Lí ê sèng-só͘,  Phah lâ-sâm Lí ê miâ só͘ khiā-khí ê só͘-chāi, chiâⁿ-chòe pîⁿ-tōe.
8)	In sim-lāi kóng, Lán tio̍h it-chīn húi-hoāi in;  In tī piàn-tōe chiong Siōng-tè ê hōe-tn̂g lóng sio-lio--khì.
9)	Goán bô khòaⁿ-kìⁿ goán ê tiāu-thâu,  Bô koh ū sian-ti;  Goán tiong-kan iā bô lâng chai beh kàu sím-mi̍h sî.
10)	Siōng-tè ah, tùi-te̍k ki-chhì beh kàu sím-mi̍h sî?  Kiû-siû siat-to̍k Lí ê miâ beh kàu éng-oán mah?
11)	Lí ūi-hô kiu Lí ê chhiú, chiū-sī Lí ê chiàⁿ-chhiú?  Kiû Lí tùi Lí ê heng-chêng chhun-chhut--lâi, húi-bia̍t in.
12)	Chóng-sī Siōng-tè tùi chá í-lâi chòe góa ê ông,  Tī tōe--nih kiâⁿ chín-kiù.
13)	Lí bat ēng Lí ê koân-lêng chiong hái pun-khui;  Phah-phòa chúi-tiong tōa tōng-bu̍t ê thâu-khak.
14)	Lí bat kòng-chhùi go̍k-hî ê thâu-khak,  Chiong i hō͘ khòng-iá ê iá-siù chòe chia̍h-mi̍h.
15)	Lí bat pun-khui chúi-goân kap hô;  Lí bat hō͘ tn̂g-lâu ê kang-hô ta--khì.
16)	Ji̍t--sî sio̍k Lí, mî--sî iā sio̍k Lí;  Kng kap ji̍t-thâu sī Lí só͘ pī-pān--ê.
17)	Tōe-chiūⁿ it-chhè ê kài-hān sī Lí só͘ siat-li̍p;  Hē-thiⁿ kap tang-thiⁿ sī Lí só͘ tiāⁿ-tio̍h.
18)	Iâ-hô-hoa ah, kiû Lí kì-tit, tùi-te̍k ū húi-pòng,  Gōng ê peh-sìⁿ siat-to̍k Lí ê miâ.
19)	Lí ê ka-chui ê sìⁿ-miā, m̄-thang kau hō͘ iá-siù;  Lí sòng-hiong lâng ê oa̍h-miā m̄-thang éng-oán bōe kì-tit.
20)	Kiû Lí siàu-liām só͘ li̍p ê iok;  In-ūi tōe-chiūⁿ o͘-àm ê só͘-chāi móa-móa sī kiông-pō ê châu-hia̍t
21)	Siū ap-chè ê lâng, m̄-thang hō͘ in kiàn-siàu tò--khì;  Khùn-khó͘ sòng-hiong ê lâng tio̍h hō͘ in o-ló Lí ê miâ.
22)	Siōng-tè ah, kiû Lí khí-lâi ūi ka-kī hun-sò͘;  Tio̍h kì--tit gōng-lâng thong-ji̍t cháiⁿ-iūⁿ teh húi-pòng Lí.
23)	M̄-thang bōe-kì--tit Lí ê tùi-te̍k ê siaⁿ;  Hiah ê khí-lâi kong-kek Lí ê lâng, in ê hán-hōa siông-siông chiūⁿ kàu téng-bīn.

[75]	A-sat ê si-koa, kau hō͘ Ga̍k-koaⁿ; tiāu, sī ēng "Bo̍h-tit húi-hoāi--ê".
1)	Siōng-tè ah, goán kám-siā Lí,  Goán kám-siā Lí, in-ūi Lí ê miâ kūn-kūn;  Lâng pò-iông Lí kî-biāu ê só͘-chòe.
2)	Góa kàu tiāⁿ-tio̍h ê ji̍t-kî,  Góa beh chiàu chèng-ti̍t sím-phòaⁿ.
3)	Tōe kap tōe-chiūⁿ khiā-khí ê peh-sìⁿ lóng siau-iûⁿ;  Góa chim-chio̍k khiā-chāi tōe ê thiāu.	[Sè-la̍h
4)	Góa tùi kiau-ngō͘ ê lâng kóng, Bo̍h-tit kiau-ngō͘;  Tùi pháiⁿ-lâng kóng, Bo̍h-tit kia̍h-khí lí ê kak;
5)	Bo̍h-tit koâiⁿ-koâiⁿ kia̍h-khí li ê kak;  Bo̍h-tit ngī lí ê ām-kún lâi kóng-ōe.
6)	In-ūi m̄-sī tùi tang, m̄-sī tùi sai,  Ia̍h m̄-sī tùi lâm lâi tit-tio̍h kú-khí;
7)	Chí-ū Siōng-tè sī phòaⁿ-toàn--ê,  I hō͘ chit-ê kàng-kē, hō͘ hit-ê seng-koâiⁿ.
8)	Iâ-hô-hoa chhiú--nih ū poe, kî-tiong ê chiú khí phe̍h;  Poe-lāi ū kè-thàu ê chiú móa-móa, I piàⁿ--chhut-lâi;  Tōe-chiūⁿ ê pháiⁿ-lâng beh lóng lim chit ê chiú ê che-tái, lim kàu liáu-liáu.
9)	To̍k-to̍k góa beh pò-iông ti̍t kàu éng-oán;  Góa beh chhiùⁿ-koa o-ló Ngá-kok ê Siōng-tè.
10)	Pháiⁿ-lâng it-chhè ê kak, Góa beh chām-tn̄g;  Gī-lâng ê kak beh tit-tio̍h kú-khí.

[76]	A-sat ê si-koa, kau hō͘ Ga̍k-koaⁿ; ēng si-hiân ê ga̍k-khì.
1)	Tī Iû-tāi Siōng-tè hō͘ lâng só͘ bat;  Tī Í-sek-lia̍t I ê miâ chòe tōa.
2)	Tī Sat-léng ū I ê tiùⁿ-pâng,  Tī Sek-an ū I khiā-khí ê só͘-chāi.
3)	I tī-hia at-chi̍h keng ê chìⁿ,  Kap tîn-pâi, to-kiàm, í-ki̍p kau-chiàn ê ke-si.	[Sè-la̍h
4)	Lí tùi chhiúⁿ-mi̍h ê soaⁿ-chē lâi, ū êng-kng kap ui-giâm.
5)	Sim ióng-kám ê lâng lóng siū chhiúⁿ-kiap; in ê khùn sī tn̂g-tn̂g khùn;  Eng-hiông ê lâng, bô chi̍t-ê ōe chhut-chhiú.
6)	Ngá-kok ê Siōng-tè ah, Lí ê chek-pī chi̍t-ē hoat-chhut,  Chhia, bé, lóng khùn tāng-bîn.
7)	To̍k-to̍k Lí sī thang kiaⁿ--ê;  Lí ê siū-khì chi̍t-ē hoat-chhut, chī-chūi tī Lí ê bīn-chêng khiā-ōe-tiâu ah?
8)	Lí tùi thiⁿ--nih hō͘ lâng thiaⁿ phòaⁿ-toàn;  Tōe chiū kiaⁿ-hiâⁿ chēng-chēng;
9)	Chiū-sī Siōng-tè khí--lâi sím-phòaⁿ.  Beh kiù tōe-chiūⁿ it-chhè khiam-pi ê lâng.	[Sè-la̍h
10)	Lâng ê siū-khì, tek-khak hō͘ Lí tit-tio̍h o-ló;  Kî-û ê siū-khì, Lí beh kìm-chí.
11)	Lín tio̍h tùi lín ê Siōng-tè Iâ-hô-hoa hē-goān koh siā-goān;  Sì-ûi ê lâng tio̍h tòa lé-mi̍h kòng-hiàn tī thang kèng-ùi ê Chú.
12)	I beh at-chí kùi-cho̍k ê kiau-khì,  I hō͘ sè-chiūⁿ ê lia̍t-ông kiaⁿ-ùi.

[77]	A-sat ê si, chiàu Iâ-tō͘-tùn ê chòe-hoat;  kau hō͘ Ga̍k-koaⁿ.
1)	Góa beh tùi Siōng-tè chhut-siaⁿ kiû-kiò;  Góa tùi Siōng-tè chhut-siaⁿ, I beh àⁿ hī-khang thiaⁿ góa.
2)	Tī góa hoān-lān ê ji̍t góa chhē Chú;  Góa tī mî--sî kia̍h-khí chhiú bô thêng,  Góa ê sim m̄-khéng siū an-ùi.
3)	Góa siàu-liām Siōng-tè, chiū peh-pak;  Góa chēng-chēng siūⁿ, sim-sîn hūn--khì.	[Sè-la̍h
4)	Lí hō͘ góa ê ba̍k-chiu bô chi̍t-sî khoeh;  Góa hoân-ló kàu lóng bōe kóng-ōe.
5)	Góa tui-liām kó͘-chá ê ji̍t,  Chiū-sī ke̍k-chá ê nî.
6)	Góa siūⁿ-khí góa mî-kan ê si-koa,  Góa bong-sim ka-kī mn̄g,  Góa ê sim-sîn ia̍h siông-sè séng-chhat.
7)	Chú kiám beh éng-oán pàng-sak mah?  Bô koh si-un mah?
8)	I ê chû-ài kiám éng-oán kiông-chīn mah?  I ê èng-ún kiám tāi-tiā hòe-bô mah?
9)	Siōng-tè kiám bōe-kì-tit si-un mah?  Kiám in-ūi siū-khì that-ba̍t I ê chû-pi mah? [Sè-la̍h
10)	Góa kóng, Che chiū-sī góa ê loán-jio̍k;  Chì-koâiⁿ--ê chhun-chhut chiàⁿ-chhiú ê nî, góa beh siàu-liām.
11)	Góa beh kóng-khí Iâ-hô-hoa ê só͘-kiâⁿ,  Siàu-liām I chá-sî ê sîn-jiah.
12)	Góa beh chhún-to̍k Lí ê só͘-kiâⁿ,  Chēng-chēng siūⁿ Lí ê só͘-chòe.
13)	Siōng-tè ah, Lí ê lō͘ sī sèng--ê;  Ū sím-mi̍h sîn-bêng tōa chhin-chhiūⁿ Siōng-tè?
14)	Lí sī kiâⁿ kî-sū ê Siōng-tè;  Lí bat tī bān peh-sìⁿ ê tiong-kan, hián-bêng Lí ê koân-lêng.
15)	Lí bat ēng Lí ê chhiú sio̍k-hôe Lí ê peh-sìⁿ,  Chiū-sī Ngá-kok kap Iok-sek ê kiáⁿ-sun.	[Sè-la̍h
16)	Siōng-tè ah, chiah ê chúi kìⁿ-tio̍h Lí,  Chiah ê chúi kìⁿ-tio̍h Lí, lóng kiaⁿ-hiâⁿ,  Chhim-ian ia̍h ngia̍uh-ngia̍uh-chhoah.
17)	Ba̍t-hûn piàⁿ-chhut chúi,  Kiong-chhong chhut-siaⁿ,  Lí ê chìⁿ sì-kòe siā.
18)	Tī kńg-lê-hong-lāi ū Lí lûi ê siaⁿ;  Sih-nà ê kng sih kàu thong sè-kan;  Tōe ngia̍uh-ngia̍uh-chhoah, koh tín-tāng.
19)	Lí ê tō-lō͘ tī hái-tiong,  Lí ê lō͘-kèng tī tōa-chúi-tiong,  Lí ê kha-jiah bô lâng ōe chai.
20)	Chá Lí ēng Mô͘-se A-lûn ê chhiú,  Chhōa Lí ê peh-sìⁿ chhin-chhiūⁿ iûⁿ-kûn.

[78]	A-sat kà-sī ê si.
1)	Góa ê peh-sìⁿ ah, lín tio̍h thiaⁿ góa ê kà-sī,  Àⁿ hī-khang thiaⁿ góa ê chhùi ê ōe.
2)	Góa beh khui-chhùi siat phì-jū,  Góa beh kóng-chhut kó͘-chá ún-ba̍t ê ōe,
3)	Chiū-sī goán só͘ thiaⁿ-kìⁿ, só͘ chai ê;  Ia̍h sī goán ê chó͘-kong thoân hō͘ goán--ê.
4)	Goán bô beh chiong chiah ê sū tùi in ê kiáⁿ-sun ún-môa;  Beh chiong Iâ-hô-hoa ê miâ-siaⁿ kap I ê koân-lêng, í-ki̍p I só͘ kiâⁿ kî-biāu ê sū,  Thoân hō͘ āu sè-tāi.
5)	In-ūi I tī Ngá-kok li̍p kan-chèng ê ōe, tī Í-sek-lia̍t siat lu̍t-hoat;  Sī I bēng-lēng lán ê chó͘-kong ê, thang thoân hō͘ in ê kiáⁿ-sun.
6)	Hō͘ āu-tāi, chiū-sī tit-beh chhut-sì ê kiáⁿ-sun chai;   In ia̍h beh khí-lâi thoân hō͘ in ê kiáⁿ-sun;
7)	Hō͘ in ê ǹg-bāng chāi-tī Siōng-tè,  Bô bōe-kì-tit Choân-lêng--ê ê só͘ chòe,  Sī beh chun-siú I ê kài-bēng.
8)	Bián-tit chhin-chhiūⁿ in ê chó͘-kong,  Sī ngī-sim pōe-ge̍k ê sè-tāi,  Sī chûn-sim bô sì-chiàⁿ ê sè-tāi,  In ǹg Siōng-tè ê sim bô kian-kò͘.
9)	Í-hoat-liân ê kiáⁿ-sun kia̍h ke-si kap keng-chìⁿ,  Lîm-tīn ê ji̍t, oa̍t-tńg-sin thè-āu.
10)	In bô chun-siú Siōng-tè ê iok,  M̄-khéng chiàu I ê lu̍t-hoat lâi kiâⁿ.
11)	Koh bōe-kì-tit I só͘-kiâⁿ-ê,  Kap I só͘ hō͘ in khòaⁿ kî-biāu ê sū.
12)	I tī Ai-ki̍p tōe, Só-an ê chhân,  Tī in chó͘-kong ê ba̍k-chiu chêng, kiâⁿ kî-īⁿ ê sū.
13)	I pun-khui hái, hō͘ in kè--khì;  Koh hō͘ chúi khiā--khí-lâi, chhin-chhiūⁿ thô͘-tui.
14)	I ji̍t--sî ēng hûn chhōa--in,  Thong-mî ēng hé ê kng chhōa--in.
15)	I tī khòng-iá hō͘ chio̍h-pôaⁿ li̍h-khui,  Hō͘ in chōe-chōe chúi thang lim, chhin-chhiūⁿ tùi chhim-ian chhut.
16)	I hō͘ chúi tùi chio̍h-pôaⁿ chhèng-chhut,  Hō͘ chúi chhin-chhiūⁿ kang-hô lâu-lo̍h.
17)	In iû-goân ta̍uh-ta̍uh tek-chōe I;  Tī ta-sò ê tōe pōe-ge̍k Chì-koâiⁿ--ê.
18)	In sim-lāi chhì Siōng-tè,  Chiàu in ka-kī só͘-ài--ê kiû chia̍h-mi̍h.
19)	In lām-sám gī-lūn siōng-tè, kóng, Choân-lêng ê Chú tī khòng-iá kiám ōe pān-toh mah?
20)	I bat phah chio̍h-pôaⁿ hō͘ chúi chhèng-chhut,  Kang-hô móa--chhut-lâi;  I iā ōe siúⁿ-sù bí-niû mah?  I iā ōe kā I ê peh-sìⁿ pī-pān bah mah?
21)	Só͘-í Iâ-hô-hoa thiaⁿ-kìⁿ chiū siū-khì,  Chiū ū iām-hé sio Ngá-kok ê ke,  Siū-khì hoat-khí tī Í-sek-lia̍t cho̍k.
22)	In-ūi in m̄ sìn-ho̍k Siōng-tè,  M̄ óa-khò I ê kiù-un.
23)	Chóng-sī I chiū bēng-lēng tī téng-bīn ê kiong-chhong,  Koh khui thiⁿ ê mn̂g;
24)	I kàng-lo̍h má-ná chhin-chhiūⁿ lo̍h hō͘, hō͘ in chia̍h;  Chiong thiⁿ ê bí-niû siúⁿ-sù in.
25)	Lâng chia̍h tōa-koân-lêng--ê ê chia̍h-mi̍h;  I siúⁿ-sù bí-niû hō͘ in pá-chiok.
26)	I hō͘ tang-hong khí tī thiⁿ--nih;  Ēng I ê koân-lêng chhōa lâm-hong lâi.
27)	I kàng-lo̍h bah tī in tiong-kan, chòe chhin-chhiūⁿ thô͘-hún,  Koh pe-chiáu chōe chhin-chhiūⁿ hái-soa.
28)	Lo̍h tī in ê iâⁿ-tiong,  Tī in khiā-khí ê só͘-chāi ê sì-ûi.
29)	In chiū chia̍h kàu pá-pá;  I chiàu in só͘-ài-ê hō͘ in.
30)	In ê só͘-ài, iáu-bē pá-ià,  In ê chia̍h-mi̍h iáu tī in ê chhùi-lāi ê sî,
31)	Siōng-tè chiū tùi in hoat-khí siū-khì,  Thâi-sí in tiong-kan ê hó-hàn lâng,  Táⁿ-tó Í-sek-lia̍t ê siàu-liân lâng.
32)	Sui-jiân án-ni, in iû-goân koh hoān-chōe;  Bô in-ūi I kî-koài ê só͘-chòe lâi sìn I.
33)	Só͘-í I hō͘ in khang-khang kè-ji̍t;  Hō͘ in le̍k-nî kiaⁿ-hiâⁿ.
34)	I thâi in ê sî, in chiah lâi kiû I;  Chiū oa̍t-tò-tńg chhiat-chhiat kiû Siōng-tè.
35)	In ia̍h tui-liām Siōng-tè sī in ê chio̍h-pôaⁿ,  Chì-koâiⁿ ê Choân-lêng-ê sī sio̍k-hôe in--ê.
36)	Chóng-sī in ēng chhùi thiám-mī I,  Ēng chi̍h tùi I kóng pe̍h-chha̍t.
37)	In-ūi in bô kian-sim ì-hiòng I,  Bô chīn-tiong siú I ê iok.
38)	Chóng-sī I ū lîn-bín, sià-bián in ê chōe-ok, bô bia̍t-bô in;  Koh ta̍uh-ta̍uh siau I ê siū-khì,  Bô it-chīn hoat-chhut I ê siū-khì.
39)	I siūⁿ-tio̍h in put-kò sī hiat-khì,  Sī chhe-kè--khì bô tò-tńg ê hong.
40)	In tī khòng-iá pōe-ge̍k I,  Tī pha-hng ê só͘-chāi, hō͘ I iu-būn, kàu hiah chōe pái ah!
41)	In chài-saⁿ chhì Siōng-tè,  Tú-tak Í-sek-lia̍t ê Sèng--ê.
42)	In bōe-kì-tit I ê koân-lêng,  Kap sio̍k-hôe in thoat-lī tùi-te̍k ê ji̍t;
43)	I cháiⁿ-iūⁿ tī Ai-ki̍p hián-chhut I ê sîn-jiah;  Tī Só-an chhân, hián-chhut kî-sū;
44)	Chiong in ê kang-hô pìⁿ-chòe huih,  In ê káng ia̍h sī án-ni, tì-kàu lóng bōe lim--tit.
45)	I hō͘ hô͘-sîn kui-tīn kàu in tiong-kan lâi cham in;  Koh hō͘ chhân-kap-á lâi hāi in.
46)	Chiong in ê thó͘-sán, kau hō͘ thâng-thōa;  Chiong in lô-khó͘ lâi tit-tio̍h-ê kau hō͘ chháu-meh.
47)	I lo̍h-pha̍uh, húi-hoāi in ê phû-tô-chhiū,  Lo̍h-sng, húi-hoāi in ê sng-châi-chhiū.
48)	Koh chiong in ê cheng-siⁿ kau hō͘ pha̍uh,  Chiong in kui-kûn ê cheng-siⁿ kau hō͘ sih-nà.
49)	I hoat-chhut I ê tōa siū-khì,  Í-ki̍p siū-khì, thòng-hūn, khó͘-lān,  Kui-tīn kàng chai-ē ê sù-chiá lóng kàu tī in.
50)	I ūi-tio̍h ka-kī ê siū-khì pho͘-pîⁿ I ê lō͘;  Hō͘ in ê sìⁿ-miā bōe bián-tit sí;  Chiong in ê oa̍h-miā kau hō͘ un-e̍k.
51)	Tī Ai-ki̍p phah-sí it-chhè ê tōa-kiáⁿ,  Tī Hâm ê pò͘-pîⁿ-tiong phah-sí in ê thâu-chiūⁿ-kiáⁿ.
52)	Chóng-sī I chhōa-chhut ka-kī ê peh-sìⁿ, chhin-chhiūⁿ iûⁿ;  Tī khòng-iá chhōa in chhin-chhiūⁿ iûⁿ-kûn.
53)	I chhōa in an-ún, hō͘ in bô kiaⁿ-hiâⁿ;  Hái chiū im-sí in ê tùi-te̍k.
54)	I koh chhōa in kàu sèng-tōe ê kau-kài;  Kàu I chiàⁿ-chhiú só͘ tit-tio̍h chit ê soaⁿ.
55)	I tī in ê bīn-chêng kóaⁿ-chhut lia̍t-pang-lâng;  Ēng soh-á chiong gōa-pang-lâng ê tōe niû hō͘ in chòe-gia̍p;  Hō͘ Í-sek-lia̍t ê chi-phài khiā-khí in ê pò͘-pîⁿ.
56)	In iû-goân chhì chì-koâiⁿ ê Siōng-tè, lâi pōe-ge̍k I;  Bô siú I kan-chèng ê ōe.
57)	Sit-sìn pōe-ge̍k, bô koh-iūⁿ in ê chó͘-kong;  Piàn-khoán chhin-chhiūⁿ keng péng-lìn-tńg.
58)	In-ūi in ēng in soaⁿ-thâu ê tôaⁿ, jiá-tio̍h I ê siū-khì;  Ēng in tiau-khek ê ngó͘-siōng, hō͘ I thòng-hūn.
59)	Siōng-tè thiaⁿ-kìⁿ chiū siū-khì,  Tōa iàm-ò͘ⁿ Í-sek-lia̍t.
60)	Sīm-chì khì-sak Sī-lô ê hōe-bō͘,  Chiū-sī I tī lâng ê tiong-kan só͘ tah ê pò͘-pîⁿ.
61)	Koh chiong I ê khùi-la̍t, kau hō͘ lâng chhiúⁿ--khì;  Chiong I ê êng-kng kau tī tùi-te̍k ê chhiú.
62)	Ia̍h chiong I ê peh-sìⁿ kau hō͘ to-kiàm,  Lâi siū-khì I ê ke-gia̍p.
63)	In ê siàu-liân lâng hō͘ hé sio-bia̍t,  In ê chāi-sek-lú bô tit-tio̍h lâng ê hō-hí.
64)	Chè-si tó tī to-ē,  Chiú-kóaⁿ-lâng ia̍h bô thî-khàu.
65)	Hit-sî Chú chhin-chhiūⁿ khùn ê lâng cheng-sîn;  Chhin-chhiūⁿ ióng-béng ê lâng, lim-chiú teh hoah.
66)	I phah-thè I ê tùi-te̍k;  Hō͘ in éng-éng siū lêng-jio̍k.
67)	Koh I khì-sak Iok-sek ê pò͘-pîⁿ,  Bô kéng-soán Í-hoat-liân ê chi-phài;
68)	Chóng-sī kéng Iû-tāi ê chi-phài,  I só͘ ì-ài ê Sek-an soaⁿ.
69)	Koh khí-chō I ê Sèng-só͘, koâiⁿ chhin-chhiūⁿ thiⁿ,  Koh chhin-chhiūⁿ I kiàn-li̍p éng-éng tī-teh ê tōe.
70)	Koh kéng I ê lô͘-po̍k Tāi-pi̍t,  Chhōa i tùi iûⁿ-tiâu lâi.
71)	Hō͘ i bô koh tè hiah ê iûⁿ-bú,  Beh hō͘ i iúⁿ-chhī I ê peh-sìⁿ Ngá-kok, kap I ê ke-gia̍p Í-sek-lia̍t,
72)	I chiū chiàu i sim-lāi ê chèng-ti̍t iúⁿ-chhī in;  Koh ēng i khiáu-biāu ê chhiú ín-chhōa in.

[79]	A-sat ê si.
1)	Siōng-tè ah, gōa-pang-lâng chìn-ji̍p Lí ê sán-gia̍p,  Phah lâ-sâm Lí ê sèng-tiān,  Hō͘ Iâ-lō͘-sat-léng pìⁿ-chiâⁿ thô͘-tui.
2)	In chiong Lí ê lô͘-po̍k ê sin-si, kau hō͘ khong-tiong ê pe-chiáu, chòe chia̍h-mi̍h;  Chiong Lí sèng ê peh-sìⁿ ê bah, kau hō͘ tōe-chiūⁿ ê iá-siù.
3)	Tī Iâ-lō͘-sat-léng chiu-ûi, lâu in ê huih chhin-chhiūⁿ chúi;  Ia̍h bô lâng bâi-chòng i.
4)	Goán hō͘ goán keh-piah kok só͘ lêng-jio̍k,  Hō͘ goán sì-ûi ê lâng léng-chhiò ki-chhì.
5)	Iâ-hô-hoa ah, Lí ê siū-khì beh jōa-kú, kàu éng-oán mah?  Lí ê siū-khì beh chhin-chhiūⁿ hé to̍h mah?
6)	Goān Lí chiong Lí ê siū-khì piàⁿ-lo̍h tī hiah ê m̄-bat Lí ê gōa-pang,  Í-ki̍p hiah-ê bô kiû-kiò Lí ê miâ ê lia̍t-kok.
7)	In-ūi in thun-chia̍h Ngá-kok,  Hō͘ i khiā-khí ê só͘-chāi pha-hng.
8)	Kiû Lí m̄-thang kì-tit goán ê chó͘-kong ê chōe, lâi tùi goán thó;  Goān Lí ê chû-pi kín-kín lîm-kàu goán;  In-ūi goán lo̍h kàu ke̍k pi-bî ê tōe-ūi.
9)	Kiù goán ê Siōng-tè ah, kiû Lí in-ūi Lí ê miâ ê êng-kng pang-chān goán;  In-ūi Lí ê miâ ê iân-kò͘ kiù goán, sià-bián goán ê chōe.
10)	Siáⁿ-sū tì-kàu gōa-pang lâng kóng, In ê Siōng-tè tī toh-lo̍h?  Goān Lí sin Lí ê lô͘-po̍k lâu-huih ê oan, hō͘ gōa-pang lâng chai,  Hō͘ goán chhin-ba̍k khòaⁿ-kìⁿ.
11)	Goān siû-hoān ê thó͘-khùi thàu-kàu Lí ê bīn-chêng;  Goān Lí, chiàu Lí ê tōa koân-lêng, pó-chûn hiah ê gí-tiāⁿ tio̍h-sí ê lâng.
12)	Chú ah, goān Lí chiong goán keh-piah kok só͘ lêng-jio̍k Lí ê lêng-jio̍k,  Ke-thiⁿ chhit-pē, kui tī in ê sin-chiūⁿ.
13)	Án-ni goán chòe Lí ê peh-sìⁿ, Lí ê chháu-tiûⁿ ê iûⁿ-ê,  Beh kám-siā Lí kàu éng-oán;  Beh o-ló Lí ê miâ kàu bān sè-tāi.

[80]	A-sat ê si; kau hō͘ Ga̍k-koaⁿ; tiāu, ēng "Chòe kan-chèng ê peh-ha̍p-hoe".
1)	Í-sek-lia̍t ê bo̍k-chiá ah, chhōa Iok-sek chhin-chhiūⁿ iûⁿ-kûn--ê, kiû Lí àⁿ hī-khang thiaⁿ;  Chē tī ki-lō͘-peng ê téng-bīn--ê, kiû Lí hoat-chhut Lí ê kng.
2)	Tī Í-hoat-liân, Piān-ngá-bín, Má-ná-se ê bīn-chêng, tián-chhut Lí ê koân-lêng,  Lâi kiù goán.
3)	Siōng-tè ah, hō͘ goán tò-tńg;  Hō͘ Lí ê bīn hoat-chhut kng, goán chiū tit-tio̍h kiù.
4)	Bān-kun ê Siōng-tè Iâ-hô-hoa ah,  Lí ǹg Lí ê peh-sìⁿ ê kî-tó hoat-chhut siū-khì, beh jōa-kú ah?
5)	Lí ēng ba̍k-sái chòe chia̍h-mi̍h, hō͘ in chia̍h;  Koh niû chōe-chōe ba̍k-sài hō͘ in lim.
6)	Lí hō͘ keh-piah-kok in-ūi goán lâi saⁿ-chiⁿ,  Goán ê tùi-te̍k saⁿ-kap teh chhiò.
7)	Bān-kun ê Siōng-tè ah, hō͘ goán tò-tńg,  Hō͘ Lí ê bīn hoat-chhut kng, goán chiū tit-tio̍h kiù.
8)	Lí tùi Ai-ki̍p sóa chi̍t-châng phû-tô-chhiū,  Kóaⁿ-chhut lia̍t-pang, lâi chai--i,
9)	Lí tī i ê thâu-chêng piàⁿ-khang thó͘-tōe;  I ê kun tèng chhim, chiū siⁿ-thòaⁿ móa-tōe.
10)	I ê iáⁿ jia-ba̍t chiah ê soaⁿ,  I ê ki chhin-chhiūⁿ chin-hó ê peh-hiuⁿ-chhiū.
11)	Hoat-chhut i ê ki, chhun kàu tōa-hái,  I ê tîn thòaⁿ kàu Tōa-hô.
12)	Lí siáⁿ-sū thiah-húi i ê lî-pa,  Chhut-chāi it-chhè kè-lō͘ ê lâng bán--i?
13)	Chhiū-nâ-lāi chhut-lâi ê soaⁿ-ti chau-that--i,  Khòng-iá ê cháu-siù chia̍h--i.
14)	Bān-kun ê Siōng-tè ah, kiû Lí tò-tńg;  Tùi thiⁿ àⁿ-lo̍h khòaⁿ, chiàu-kò͘ chit châng phû-tô-chhiū,
15)	Pó-hō͘ Lí chiàⁿ-chhiú só͘ chai--ê,  Kap Lí ūi ka-kī só͘ kian-kò͘ ê ki.
16)	I í-keng siū hé sio, siū to chhò;  Ūi-tio̍h Lí ê bīn ê siū-khì, in chiū bia̍t-bô.
17)	Goān Lí ê chhiú hōaⁿ tī Lí chiàⁿ-pêng ê lâng,  Chiū-sī Lí ūi ka-kī só͘ kian-kò͘ ê jîn-chú.
18)	Án-ni, goán chiū bô tò-thè lī-khui Lí;  Kiû Lí hō͘ goán tit-tio̍h oa̍h, goán chiū beh kiû-kiò Lí ê miâ.
19)	Bān-kun ê Siōng-tè Iâ-hô-hoa ah, hō͘ goán tò-tńg;  Hō͘ Lí ê bīn hoat-chhut kng, goán chiū tit-tio̍h kiù.

[81]	A-sat ê si; kau hō͘ Ga̍k-koaⁿ; ēng Ka-te̍k ê tiāu.
1)	Siōng-tè sī goán ê khùi-la̍t, lín tio̍h tōa-siaⁿ o-ló I;  Tio̍h chhut hoaⁿ-hí ê siaⁿ, o-ló Ngá-kok ê Siōng-tè.
2)	Tio̍h chhiùⁿ si-koa, iô lin-long-kó͘;  Tôaⁿ hó-thiaⁿ ê khîm kap sek.
3)	Tio̍h tī chhoe-it cha̍p-gō͘,  Goán choeh-kî ê ji̍t, pûn sàu-kak.
4)	In-ūi che sī kā Í-sek-lia̍t tiāⁿ-tio̍h ê lu̍t-lē,  Ngá-kok ê Siōng-tè ê lé-gî.
5)	I khì kong-kek Ai-ki̍p tōe ê sî,  Tī Iok-sek ê tiong-kan, li̍p chit-ê chòe kan-chèng;  Tī-hia góa thiaⁿ-kìⁿ só͘ bōe hiáu-tit ê ōe.
6)	Siōng-tè kóng, Góa hō͘ i ê keng-thâu thoat-lī tāng-tàⁿ,  Hō͘ i ê chhiú pàng-lo̍h kheng-á.
7)	Lí tī hoān-lān-tiong kiû-kiò, Góa bat kiù lí;  Góa tī lûi ún-ba̍t ê só͘-chāi ìn lí;  Góa tī Bí-lī-pa ê chúi-piⁿ chhì lí.	[Sè-la̍h
8)	Góa ê peh-sìⁿ ah, lí tio̍h thiaⁿ;  Góa beh tùi lí chòe kan-chèng;  Í-sek-lia̍t ah, goān lí thiaⁿ-thàn Góa.
9)	Tī lí ê tiong-kan m̄-thang ū pa̍t ê siōng-tè,  Gōa-pang ê siōng-tè, lí ia̍h m̄-thang kūi-pài.
10)	Góa sī Iâ-hô-hoa, lí ê Siōng-tè,  Bat chhōa lí tùi Ai-ki̍p tōe chiūⁿ--lâi;  Tio̍h tōa khui lí ê chhùi, Góa chiū chhiong-móa--i.
11)	Chóng-sī Góa ê peh-sìⁿ m̄-thiaⁿ Góa ê siaⁿ;  Í-sek-lia̍t choân-jiân m̄ chhiù-chhái Góa.
12)	Góa chiū chhut-chāi in, chiàu in ê sim ê kò͘-chip;  Hō͘ in chiàu in ka-kī ê kè-bô͘ khì kiâⁿ.
13)	Goān Góa ê peh-sìⁿ khéng thiaⁿ Góa;  Í-sek-lia̍t khéng kiâⁿ Góa ê lō͘.
14)	Góa chiū kín-kín chè-ap in ê kiû-siû;  Oa̍t-tńg Góa ê chhiú, kong-kek in ê tùi-te̍k.
15)	Oàn-hūn Iâ-hô-hoa ê lâng, beh lâi tâu-hâng I,  Chóng-sī in ê sî-tāi beh kú-tn̂g tī-teh.
16)	I ia̍h beh ēng hó ê be̍h hō͘ in chia̍h;  Góa ēng tùi chio̍h-pôaⁿ chhut ê bi̍t, hō͘ in chia̍h pá.

[82]	A-sat ê si.
1)	Siōng-tè khiā tī Siōng-tè ê hōe-tiong,  Tī chiah ê siōng-tè ê tiong-kan teh sím-phòaⁿ.
2)	Lín sím-phòaⁿ bô chiàu kong-gī,  Sûn pháiⁿ-lâng ê chêng-biān, beh kàu tī-sî ah?	[Sè-la̍h
3)	Lín tio̍h kā sòng-hiong-lâng kap bô-pē ê kiáⁿ sin-oan;  Tio̍h kā khùn-khó͘ kap khiàm-kheh ê lâng kiâⁿ kong-gī.
4)	Tio̍h chín-kiù sòng-hiong kap khiàm-kheh ê lâng,  Hō͘ in thoat-lī pháiⁿ-lâng ê chhiú.
5)	In m̄-chai, ia̍h bô bêng-lí;  In tī o͘-àm-tiong kiâⁿ-lâi kiâⁿ-khì;  Tōe ê kun-ki lóng iô-tāng.
6)	Góa bat kóng, Lín sī siōng-tè.  Lín lóng sī Chì-koâiⁿ--ê ê kiáⁿ;
7)	Chóng-sī lín ōe sí, kap sè-kan lâng chi̍t-iūⁿ;  Beh tó--lo̍h-khì, chhin-chhiūⁿ kùi-cho̍k ê chi̍t-ê.
8)	Siōng-tè ah, kiû Lí khí--lâi, sím-phòaⁿ sè-kài;  In-ūi Lí beh tit-tio̍h bān-kok chòe ki-gia̍p.

[83]	A-sat ê si-koa.
1)	Siōng-tè ah, kiû Lí m̄-thang chēng-chēng;  Siōng-tè ah, kiû Lí m̄-thang bô khui-chhùi, ia̍h m̄-thang bô chòe-siaⁿ;
2)	In-ūi Lí ê tùi-te̍k hōa-hōa-jióng;  Oàn-hūn Lí ê lâng kia̍h-khí thâu.
3)	In ēng kan-chà ê kè-bô͘ beh hāi Lí ê peh-sìⁿ;  In saⁿ-kap gī-lūn, beh hāi Lí só͘ khǹg-ba̍t ê lâng.
4)	In kóng, Lâi ah, lán lâi bia̍t-bô in, hō͘ in bōe chiâⁿ kok,  Hō͘ Í-sek-lia̍t ê miâ bô koh hō͘ lâng kì-liām.
5)	In tâng-sim saⁿ-kap chham-siông,  Saⁿ-kap kiat-iok beh tí-te̍k Lí;
6)	Chiū-sī khiā-khí pò͘-pîⁿ ê Í-tong kap Í-si̍t-má-lī lâng,  Mô͘-ap kap Hā-Kah lâng,
7)	Ka-pa-le̍k, A-bûn, kap A-má-le̍k;  Hui-lī-sū, í-ki̍p Chhui-lô khiā-khí ê peh-sìⁿ;
8)	A-su̍t ia̍h kap in liân-ha̍p,  In chòe Lô-tek ê kiáⁿ-sun ê pang-chhiú.	[Sè-la̍h
9)	Kiû Lí khoán-thāi in, chhin-chhiūⁿ chá khoán-thāi Bí-tiân;  Chhin-chhiūⁿ tī Ki-sūn hô, khoán-thāi Se-se-lah kap Iâ-pin chi̍t-iūⁿ.
10)	In tī Ún-tô-jíⁿ bia̍t-bô,  Chiâⁿ-chòe tōe-chiūⁿ ê pùn-thô͘.
11)	Kiû Lí hō͘ in ê léng-siù chhin-chhiūⁿ O͘-li̍p kap Se-i-pek;  Hō͘ in ê kun-tiúⁿ lóng chhin-chhiūⁿ Se-pa kap Sat-bûn-ná.
12)	In kóng, Lán tio̍h chiong Siōng-tè khiā-khí ê só͘-chāi, Chiàm lâi chòe ka-kī ê.
13)	Góa ê Siōng-tè ah, kiû Lí hō͘ in chhin-chhiūⁿ kńg-lê-hong ê tîn-ai,  Chhin-chhiūⁿ hong-chêng ê tiū-sap;
14)	Chhin-chhiūⁿ hé sio chhiū-nâ,  Chhin-chhiūⁿ hé-iām sio soaⁿ-thâu.
15)	Kiû Lí ia̍h chhin-chhiūⁿ án-ni ēng Lí ê kông-hong tui-kóaⁿ in,  Ēng Lí ê tōa-hong hō͘ in kiaⁿ-hiâⁿ.
16)	Iâ-hô-hoa ah, kiû Lí hō͘ in móa-bīn kiàn-siàu,  Thang lâi kî-kiû Lí ê miâ.
17)	Hō͘ in éng-oán kiàn-siàu, kiaⁿ-hiâⁿ;  Hō͘ in làu-khùi bia̍t-bô.
18)	Hō͘ in chai chí-ū Lí, miâ chòe Iâ-hô-hoa ê,  Sī choân-tōe-chiūⁿ chì-koâiⁿ ê.

[84]	Khó-la̍h ê hō͘-è ê si; kau hō͘ Ga̍k-koaⁿ; ēng Ka-te̍k ê ga̍k-khì.
1)	Bān-kun ê Iâ-hô-hoa ah,  Lí khiā-khí ê só͘-chāi, cháiⁿ-iūⁿ hiah thang ì-ài.
2)	Góa ê sim-sîn loân-bō͘ Iâ-hô-hoa ê tiān-īⁿ kàu hūn-khì;  Góa ê sim-tn̂g, góa ê jio̍k-thé, ǹg oa̍h ê Siōng-tè kiû-kiò.
3)	Bān-kun ê Iâ-hô-hoa, góa ê Ông, góa ê Siōng-tè ah,  Chhek-chiáu-á ūi-tio̍h ka-kī chhē-tio̍h chi̍t ê chhù,  Ìⁿ-á ūi-tio̍h ka-kī chhē-tio̍h pū-kiáⁿ ê siū;  Chiū-sī tī Lí hiah ê chè-tôaⁿ hia.
4)	Khiā-khí tī Lí ê chhù ê, hit hō lâng ū hok-khì;  In beh ti̍t-ti̍t o-ló Lí.	[Sè-la̍h
5)	I ê la̍t chāi-tī Lí,  In ê sim ì-hiòng Sek-an ê tōa-lō͘--ê, hit-hō lâng ū hok-khì.
6)	In keng-kè Lâu-ba̍k-sái ê soaⁿ-kok, hō͘ i pìⁿ-chòe chúi-chôaⁿ ê só͘-chāi;  Koh ū chhiu-thiⁿ ê hō͘ ê hok-khì kā i khàm-móa.
7)	In ná-kiâⁿ, khùi-la̍t ná ke-thiⁿ,  Ta̍k-lâng kàu Sek-an tiâu-kìⁿ Siōng-tè.
8)	Bān-kun ê Siōng-tè Iâ-hô-hoa ah, kiû Lí thiaⁿ góa ê kî-tó;  Ngá-kok ê Siōng-tè ah, kiû Lí àⁿ hī-khang lâi thiaⁿ.	[Sè-la̍h
9)	Chòe goán ê tîn-pâi ê Siōng-tè ah, Lí tio̍h khòaⁿ;  Khòaⁿ Lí siū boah-iû--ê ê bīn.
10)	Tī Lí ê tiān-īⁿ tòa chi̍t-ji̍t, khah-hó chi̍t-chheng ji̍t;  Lêng-khó͘ tī góa ê Siōng-tè ê chhù kò͘-mn̂g,  Khah-hó tiàm tī pháiⁿ-lâng ê pò͘-pîⁿ,
11)	In-ūi Iâ-hô-hoa Siōng-tè sī ji̍t-thâu, sī tîn-pâi;  Iâ-hô-hoa siúⁿ-sù un-hūi kap êng-kng;  I bē-bat lâu chi̍t-hāng hó-mi̍h,  Bô hō͘ hiah ê kiâⁿ chèng-ti̍t ê lâng.
12)	Bān-kun ê Iâ-hô-hoa ah,  Óa-khò Lí ê lâng ū hok-khì.

[85]	Khó-la̍h ê hō͘-è ê si; kau hō͘ Ga̍k-koaⁿ.
1)	Iâ-hô-hoa ah, Lí í-keng si-un tī Lí ê tōe,  Ngá-kok siū-lia̍h ê lâng, Lí kiù i tò-lâi.
2)	Lí sià-bián Lí ê peh-sìⁿ ê chōe-ok,  Lí jia-khàm in it-chhè ê chōe-kòa.	[Sè-la̍h
3)	Lí siu-hôe Lí it-chhè ê siū-khì,  Soah Lí béng-lia̍t ê siū-khì.
4)	Kiù goán ê Siōng-tè ah, kiû Lí hō͘ goán tò-tńg,  Soah Lí ǹg goán ê siū-khì.
5)	Lí beh siū-khì goán kàu éng-oán mah?  Lí beh chiong Lí ê siū-khì lâu kàu bān-tāi mah?
6)	Lí kiám m̄ koh chiong goán kiù oa̍h,  Hō͘ Lí ê peh-sìⁿ in-ūi Lí lâi hoaⁿ-hí mah?
7)	Iâ-hô-hoa ah, kiû Lí hō͘ goán khòaⁿ-kìⁿ Lí ê chû-ài;  Koh chiong Lí ê kiù-un siúⁿ-sù goán.
8)	Góa goān thiaⁿ Choân-lêng ê Iâ-hô-hoa só͘ beh kóng--ê;  In-ūi I beh tùi I ê peh-sìⁿ, kap I sèng ê peh-sìⁿ, kóng pêng-an;  Chóng-sī in m̄-thang koh khì lām-sám kiâⁿ.
9)	I ê kiù-un si̍t-chāi kūn tī kiaⁿ-ùi I ê lâng;  Hō͘ êng-kng tiàm tī lán ê kéng-lāi.
10)	Chû-ài kap chin-si̍t saⁿ tú-tio̍h;  Kong-gī kap pêng-an saⁿ chim-chhùi.
11)	Chin-si̍t tùi tōe--nih hoat-siⁿ,  Kong-gī tùi thiⁿ khòaⁿ--lo̍h-lâi.
12)	Iâ-hô-hoa beh siúⁿ-sù hó-mi̍h,  Lán ê thó͘-tōe beh chhut i ê thó͘-sán.
13)	Kong-gī beh kiâⁿ tī I ê thâu-chêng,  Hō͘ I ê kha-jiah chiâⁿ-chòe lō͘.

[86]	Tāi-pi̍t ê kî-tó.
1)	Iâ-hô-hoa ah, kiû Lí àⁿ hī-khang thiaⁿ góa;  In-ūi góa sī khùn-khó͘ sòng-hiong ê.
2)	Kiû Lí pó-chûn góa ê sìⁿ-miā, in-ūi góa sī khiân-sêng ê lâng.  Góa ê Siōng-tè ah, Lí ê lô͘-po̍k óa-khò Lí; kiû Lí chín-kiù i.
3)	Chú ah, kiû Lí lîn-bín góa;  In-ūi góa thong-ji̍t kiû-kiò Lí.
4)	Chú ah, kiû Lí hō͘ Lí ê lô͘-po̍k sim hoaⁿ-hí;  In-ūi góa ēng góa ê sim gióng-bōng Lí.
5)	Chú ah, in-ūi Lí sī hó, hoaⁿ-hí sià-bián lâng;  Ū hong-sēng ê chû-ài, siúⁿ-sù hoān-nā kiû-kiò Lí ê lâng.
6)	Iâ-hô-hoa ah, kiû Lí àⁿ hī-khang thiaⁿ góa ê kî-tó;  Àⁿ-lo̍h thiaⁿ góa khún-kiû ê siaⁿ.
7)	Tī góa hoān-lān ê ji̍t, beh kiû-kiò Lí;  Lí beh ìn góa.
8)	Chú ah, chiah ê siōng-tè ê tiong-kan, bô chi̍t-ê ōe pí-tit Lí;  Lí ê só͘ chòe ia̍h bô thang pí-phēng.
9)	Chú ah, Lí só͘ chō ê bān-pang lóng beh lâi phak-pài tī Lí ê bīn-chêng;  In ia̍h beh êng-kng Lí ê miâ.
10)	In-ūi Lí chòe tōa, koh kiâⁿ kî-biāu ê sū;  Chí-ū Lí sī Siōng-tè.
11)	Iâ-hô-hoa ah, kiû Lí chiong Lí ê tō-lō͘ chí-sī góa; góa beh chiàu Lí ê chin-lí lâi kiâⁿ;  Hō͘ góa choan-it ê sim kèng-ùi Lí ê miâ.
12)	Chú, góa ê Siōng-tè ah, góa beh choân-sim o-ló Lí;  Góa beh êng-kng Lí ê miâ kàu éng-oán.
13)	In-ūi Lí tùi góa hoat-chhut tōa ê chû-ài,  Lí kiù góa ê sìⁿ-miā bián lo̍h ke̍k-chhim ê im-kan.
14)	Siōng-tè ah, kiau-ngō͘ ê lâng khí-lâi kong-kek góa;  Koh ū kiông-pō ê tóng siàu-siūⁿ góa ê sìⁿ-miā;  In bô kèng-hōng Lí tī in ê bīn-chêng.
15)	Chú ah, Lí sī jîn-chû un-tián ê Siōng-tè;  Bô khoài-khoài siū-khì, koh ū hong-sēng ê chû-ài kap sêng-si̍t.
16)	Kiû Lí oa̍t--kè-lâi khòaⁿ góa, khó-lîn góa;  Chiong Lí ê khùi-la̍t siúⁿ-sù Lí ê lô͘-po̍k,  Kiù Lí ê lú-pī ê kiáⁿ.
17)	Kiû Lí hián-chhut un-tián góa ê pîn-kù,  Hō͘ oàn-hūn góa ê lâng khòaⁿ-kìⁿ lâi kiàn-siàu;  In-ūi Iâ-hô-hoa Lí pang-chān góa, an-ùi góa.

[87]	Khó-la̍h ê hō͘-è ê si-koa.
1)	I ê tōe-ki chāi-tī sèng-soaⁿ.
2)	Iâ-hô-hoa thiàⁿ Sek-an ê mn̂g,  Iâⁿ-kè Ngá-kok lóng-chóng khiā-khí ê só͘-chāi.
3)	Siōng-tè ê siâⁿ ah,  Ū êng-kng ê sū, sī chí lí lâi kóng--ê.		[Sè-la̍h
4)	Góa beh sǹg La̍h-hap-pek kap Pa-pí-lûn tī bat Góa--ê ê lāi-bīn;  Khòaⁿ ah, Hui-lī-sū, Chhui-lô, Kó͘-si̍t,  Chit-ê chhut-sì tī-hia.
5)	Lūn-kàu Sek-an beh kóng, Chit-ê, hit-ê, chhut-sì tī hit tiong-kan;  Koh Chì-koâiⁿ-ê beh chhin-sin kian-kò͘--i.
6)	Tng Iâ-hô-hoa kì bān peh-sìⁿ siàu-gia̍h ê sî,  I beh sǹg chit-ê chhut-sì tī-hia.	[Sè-la̍h
7)	Chhiùⁿ-koa-ê, thiàu-bú-ê, lóng beh kóng,  Góa ê chúi-goân lóng chāi-tī Lí.

[88]	Khó-la̍h  hō͘-è ê si-koa, chiū-sī Í-sū-la̍h lâng Hi-bān kà-sī ê si; kau hō͘ Ga̍k-koaⁿ; tiāu, ēng Mô͘-ha̍p-la̍h Lī-àm-ngô͘.
1)	Iâ-hô-hoa, kiù góa ê Siōng-tè ah,  Góa ji̍t-mî tī Lí ê bīn-chêng kiû-kiò.
2)	Goān góa ê kî-tó kàu Lí ê bīn-chêng;  Kiû Lí àⁿ hī-khang thiaⁿ góa ê kî-kiû.
3)	In-ūi góa ê sim móa-móa hoān-lān,  Góa ê sìⁿ-miā kūn tī im-kan.
4)	Góa sǹg kap lo̍h-hia̍t ê lâng tâng-lia̍t;  Iā chhin-chhiūⁿ bô tit-tio̍h pang-chān ê lâng.
5)	Góa siū hiat-ka̍k tī sí-lâng-tiong,  Chhin-chhiūⁿ siū-thâi ê lâng tó tī bōng-lāi;  In sī Lí bô koh kì-tit-ê,  Tùi Lí ê chhiú keh-tn̄g.
6)	Lí hē góa tī ke̍k-chhim ê hia̍t;  Tī o͘-àm ê tōe-hng, tī chhim-ian.
7)	Lí ê siū-khì tāng-tāng teh góa;  Lí ēng Lí it-chhè ê hái-éng khó͘-chhó͘ khún-pek góa.	[Sè-la̍h
8)	Kap góa sio-bat ê lâng Lí hō͘ in lī-khui góa hn̄g-hn̄g,  Hō͘ in iàm-ò͘ⁿ góa;  Góa siū koaiⁿ-kìm, bōe-tit chhut-lâi.
9)	Góa ê ba̍k-chiu in-ūi khùn-khó͘ phah-pháiⁿ;  Iâ-hô-hoa ah, góa ji̍t-ji̍t kiû-kiò Lí,  Góa ǹg Lí kia̍h-chhiú.
10)	Lí kiám beh kiâⁿ kî-sū hō͘ sí-lâng khòaⁿ mah?  Chóng-bô im-hûn iáu ōe khí-lâi o-ló Lí ah?	[Sè-la̍h
11)	Kiám ōe tī bōng-lāi kóng-khí Lí ê chû-ài mah?  Kiám ōe tī bia̍t-bô ê tiong-kan kóng-khí Lí ê sìn-si̍t mah?
12)	Tī o͘-àm ê só͘-chāi, kiám ōe chai Lí ê kî-sū mah?  Tī bōe-kì-tit tāi-chì ê tōe-hng, kiám ōe chai Lí ê kong-gī mah?
13)	Iâ-hô-hoa ah, góa ū kî-kiû Lí;  Tī chá-khí-sî góa ê kî-tó beh thàu kàu Lí ê bīn-chêng.
14)	Iâ-hô-hoa ah, Lí siáⁿ-sū khì-sak góa?  Siáⁿ-sū ng Lí ê bīn, m̄ khòaⁿ góa?
15)	Góa tùi siàu-liân siū-khó͘, hiám-hiám sí;  Góa siū-tio̍h Lí ê kiaⁿ-hiâⁿ, tì-kàu sim hun-loān.
16)	Lí ê tōa siū-khì im-ba̍t góa;  Lí ēng kiaⁿ-hiâⁿ tû-bia̍t góa.
17)	Chiah-ê thong-ji̍t chhin-chhiūⁿ chúi ûi góa;  Chi̍t-chôe lâi ûi-khùn góa.
18)	Lí chiong góa ê liông-pêng bi̍t-iú keh-khui hn̄g-hn̄g;  Hō͘ góa só͘ saⁿ-bat ê lâng ji̍p tī o͘-àm ê só͘-chāi.

[89]	Í-su-la̍h lâng, Í-thàm, kà-sī ê si.
1)	Góa beh chhiùⁿ-koa o-ló Iâ-hô-hoa ê chû-ài kàu tī éng-oán.  Beh ēng góa ê chhùi thoân Lí ê sìn-si̍t kàu tāi-tāi.
2)	In-ūi góa bat kóng, Chû-ài beh siū kiàn-li̍p kàu éng-oán;  Lí beh chiong Lí ê sìn-si̍t kian-kò͘ tī thiⁿ--nih.
3)	Góa kap Góa só͘ kéng ê lâng li̍p-iok,  Tùi Góa ê lô͘-po̍k Tāi-pi̍t chiù-chōa.
4)	Góa beh hō͘ lí ê hō͘-è kian-kò͘ kàu éng-oán,  Koh hō͘ lí ê pó-chō kiàn-li̍p kàu tāi-tāi.		[Sè-la̍h
5)	Iâ-hô-hoa ah, chiah ê thiⁿ beh o-ló Lí ê kî-sū;  Tī sèng--ê ê hōe-tiong, beh o-ló Lí ê sìn-si̍t.
6)	Tī khong-tiong chī-chūi ōe pí-tit Iâ-hô-hoa?  Tōa koân-lêng--ê ê chèng-kiáⁿ-tiong, chī-chūi ōe chhin-chhiūⁿ Iâ-hô-hoa?
7)	I tī sèng--ê ê gī-hōe tiong, sī tōa-tōa ū ui-giâm ê Siōng-tè;  Pí it-chhè tī I sì-ûi ê, koh-khah thang kiaⁿ-ùi.
8)	Bān-kun ê Siōng-tè Iâ-hô-hoa ah,  Toh-lo̍h chi̍t-ê tōa koân-lêng--ê, chhin-chhiūⁿ Lí Iâ-hô-hoa?  Lí ê sìn-si̍t tī Lí ê sì-ûi.
9)	Hái-chúi tiòng-koâiⁿ, Lí koán-hat--i;  Hái-éng giâ--khí-lâi, Lí hō͘ i pîⁿ.
10)	Lí phah chhùi La̍h-hap-pek, chhin-chhiūⁿ í-keng thâi-sí ê lâng;  Lí ēng ū khùi-la̍t ê chhiú phah-sòaⁿ Lí ê tùi-te̍k.
11)	Thiⁿ sio̍k Lí, tōe ia̍h sio̍k Lí;  Sè-kài kap kî-tiong só͘ chhiong-móa--ê, lóng sī Lí só͘ kiàn-li̍p.
12)	Lâm-pak sī Lí só͘ chhòng-chō;  Tha-po̍k kap Hek-bûn, in-ūi Lí ê miâ lâi hoaⁿ-hí.
13)	Lí ū tōa koân-lêng ê chhiú,  Lí ê chhiú ū la̍t, Lí ê chiàⁿ-chhiú kia̍h koâiⁿ-koâiⁿ.
14)	Kong-pêng kap gī-lí sī Lí ê pó-chō ê tōe-ki;  Chû-ài kap sêng-si̍t kiâⁿ tī Lí ê bīn-chêng.
15)	Ōe bat hoaⁿ-hí ê siaⁿ--ê, hit ê peh-sìⁿ ū hok-khì;  Iâ-hô-hoa ah, in tī Lí ê bīn só͘ hoat-chhut ê kng teh kiâⁿ.
16)	In ji̍t-ji̍t in-ūi Lí ê miâ lâi hoaⁿ-hí;  In-ūi Lí ê kong-gī tit-tio̍h seng-koâiⁿ.
17)	In-ūi Lí sī in khùi-la̍t ê êng-kng;  Koh in-ūi Lí hoaⁿ-hí goán, goán ê kak beh tit-tio̍h kia̍h-koâiⁿ.
18)	Goán ê tîn-pâi sio̍k tī Iâ-hô-hoa;  Goán ê ông sio̍k tī Í-sek-lia̍t ê Sèng--ê.
19)	Tng-sî Lí tī īⁿ-siōng-tiong hoan-hù Lí sèng ê peh-sìⁿ, kóng,  Góa ēng pang-chān ê la̍t, hē tī hit ê ū koân-lêng--ê ê sin-chiūⁿ;  Tùi peh-sìⁿ-tiong kéng--ê, Góa ko-seng--i.
20)	Góa chhē-tio̍h Góa ê lô͘-po̍k Tāi-pi̍t;  Ēng Góa ê sèng-iû boah--i.
21)	Góa ê chhiú beh siông-siông kap i tī-teh,  Góa ê chhiú-kut ia̍h beh kian-kò͘--i.
22)	Tùi-te̍k bōe-ōe le̍k-sek i;  Hiong-ok ê lâng bōe-ōe khó͘-chhó͘--i.
23)	Góa beh tī i ê bīn-chêng phah-chhùi i ê tùi-te̍k;  Kong-kek hit ê oàn-hūn i ê lâng.
24)	Chóng-sī Góa ê sìn-si̍t, kap Góa ê chû-ài, beh kap i tī-teh;  In-ūi Góa ê miâ, i ê kak beh tit-tio̍h kia̍h-koâiⁿ.
25)	Góa beh hō͘ i ê chhiú chhun kàu hái;  Chiàⁿ-chhiú chhun kàu chiah ê hô.
26)	I beh chheng-ho͘ Góa kóng, Lí sī góa ê pē,  Sī góa ê Siōng-tè, sī kiù góa ê chio̍h-pôaⁿ.
27)	Góa ia̍h beh siat-li̍p i chòe tōa-kiáⁿ,  Chòe sè-chiūⁿ tē-it koâiⁿ ê kun-ông.
28)	Góa beh ūi-tio̍h i pó-chûn Góa ê chû-ài kàu éng-oán;  Góa kap i só͘ li̍p ê iok, tek-khak bô piàn-ōaⁿ.
29)	Góa ia̍h beh pó-chûn i ê hō͘-è kàu tāi-tāi;  Hō͘ i ê pó-chō chhin-chhiūⁿ thiⁿ ê kú.
30)	Siat-sú i ê kiáⁿ-sun pàng-sak Góa ê lu̍t-hoat;  Bô kiâⁿ Góa ê hoat-tō͘;
31)	Pōe-biū Góa ê lu̍t-lē,  Bô siú Góa ê kài-bēng;
32)	Góa chiū beh ēng koáiⁿ-á chek-hoa̍t in ê kè-sit;  Ēng piⁿ chek-hoa̍t in ê chōe-ok.
33)	Chóng-sī Góa tek-khak bô chiong góa ê chû-ài it-chīn tùi i siu-hôe;  Ia̍h tek-khak bô hō͘ Góa ê sìn-si̍t hòe-bô.
34)	Góa tek-khak bô sit Góa ê iok,  Ia̍h bô kóe-ōaⁿ Góa ê chhùi só͘ kóng--ê.
35)	Góa chi̍t-pái kí ka-kī ê sèng-kiat lâi chiù-chōa,  Góa koat-toàn bô tùi Tāi-pi̍t kóng pe̍h-chha̍t;
36)	I ê hō͘-è beh thoân kàu éng-oán;  I ê pó-chō tī Góa ê bīn-chêng, chhin-chhiūⁿ ji̍t ê kú-tn̂g;
37)	Ia̍h chhin-chhiūⁿ ge̍h ê éng-oán kiàn-li̍p;  Koh chhin-chhiūⁿ thiⁿ-téng khak-si̍t ê kan-chèng.	[Sè-la̍h
38)	Chóng-sī Lí ū siū-khì Lí ê siū-boah-iû--ê,  Iàm-chiān khì-sak i.
39)	Lí í-keng iàm-ò͘ⁿ kap Lí ê lô͘-po̍k só͘ li̍p ê iok,  Chiong i ê bián-liû chau-that tī tōe--nih.
40)	Lí í-keng thiah i it-chhè ê lî-pa;  Hō͘ i ê ōe-só͘ pìⁿ chòe pha-hng ê só͘-chāi.
41)	Kè-lō͘ lâng lóng chhiúⁿ-the̍h i;  I chiâⁿ-chòe keh-piah kok só͘ lêng-jio̍k--ê.
42)	Lí hō͘ i ê tùi-te̍k ê chiàⁿ-chhiú kia̍h-koâiⁿ;  Hō͘ i ê kiû-siû lóng hoaⁿ-hí.
43)	Lí hō͘ i ê to-kiàm tó-mî,  Hō͘ i tī kau-chiàn ê sî khiā-bōe-tiâu.
44)	Lí hō͘ i ê êng-hián bô--khì,  Chiong i ê pó-chō chhia-tó tī tōe--nih.
45)	Lí kiám-chió i chheng-liân ê ji̍t-chí;  Koh hō͘ i móa-móa kiàn-siàu.		[Sè-la̍h
46)	Iâ-hô-hoa ah, Lí beh jōa-kú ka-kī khǹg-ba̍t, kàu éng-oán mah?  Lí ê siū-khì chhin-chhiūⁿ hé to̍h, beh jōa-kú ah?
47)	Kiû Lí kì-tit góa ê sî-kan, cháiⁿ-iūⁿ hiah té-chió;  Lí chhòng-chō it-chhè ê sè-kan lâng, hō͘ in kàu hiah khang-hu ah!
48)	Sím-mi̍h lâng ōe tn̂g-tn̂g oa̍h, bô kìⁿ-tio̍h sí,  Ōe kiù i ê lêng-hûn thoat-lī im-kan ê koân-pèng ah?	[Sè-la̍h
49)	Chú ah, Lí chêng pîn Lí ê sìn-si̍t, tùi Tāi-pi̍t chiù-chōa--ê,  Hiah ê chû-ài taⁿ tī toh-lo̍h?
50)	Chú ah, kiû Lí kì-liām Lí ê lô͘-po̍k só͘ siū ê lêng-jio̍k,  Kì-liām góa cháiⁿ-iūⁿ chiong it-chhè kiông-sēng ê peh-sìⁿ ê lêng-jio̍k chûn tī góa ê sim-lāi;
51)	Iâ-hô-hoa ah, Lí ê tùi-te̍k ēng chit ê lêng-jio̍k,  Chiū-sī lêng-jio̍k Lí siū boah-iû--ê ê chong-chek.
52)	Tio̍h o-ló Iâ-hô-hoa kàu éng-oán.  A-bēng, koh A-bēng.


[90]	Siōng-tè ê lâng Mô͘-se ê kî-tó.
1)	Chú ah, Lí ta̍k sè-tāi chòe goán khiā-khí ê só͘-chāi.
2)	Chiah ê soaⁿ iáu-bē siⁿ-chhut,  Tōe kap sè-kài Lí iáu-bē chō-chiâⁿ,  Tùi éng-oán kàu éng-oán Lí sī Siōng-tè.
3)	Lí hō͘ lâng kui thó͘,  Kóng, Lín sè-kan lâng, tio̍h oa̍t-tò-tńg.
4)	In-ūi chāi Lí khòaⁿ, chi̍t-chheng nî chhin-chhiūⁿ í-keng kè--khì ê chā-ji̍t;  Koh chhin-chhiūⁿ mî-kan ê chi̍t-kiⁿ.
5)	Lí chhin-chhiūⁿ ēng tōa-chúi kā in lâu--khì; in chhin-chhiūⁿ khùn chi̍t-chhíⁿ;  Chá-khí-sî in chhin-chhiūⁿ hoat-siⁿ ê chháu.
6)	Chá-khí-sî hoat-siⁿ bō͘-sēng;  Ê-hng-sî siū-koah chiū ko͘-tâ.
7)	In-ūi goán tùi Lí ê siū-khì chiū siau-bia̍t,  Koh goán tùi Lí ê hoat-sèng lâi kiaⁿ-hiâⁿ.
8)	Lí chiong goán ê chōe-ok pâi tī Lí ê bīn-chêng,  Chiong goán ún-ba̍t ê pháiⁿ pâi tī Lí ê bīn ê kng-bêng-tiong.
9)	Goán ê ji̍t-chí lóng keng-kè tī Lí ê tōa siū-khì;  Goán ê nî-hè kè-liáu, chhin-chhiūⁿ thó͘ chi̍t ê khùi.
10)	Goán it-seng ê nî-ji̍t sī chhit-cha̍p hè,  Nā sī ióng-chòng thang kàu poeh-cha̍p hè,  Chóng-sī kî-tiong só͘ khoa-kháu--ê, put-kò sī lô-khó͘ iu-chhiû;  I kín-kín kè, goán chiū pe--khì.
11)	Chī-chūi chai Lí siū-khì ê koân-sè,  Ia̍h chiàu Lí eng-kai siū ê kèng-ùi, chai Lí ê siū-khì ah?
12)	Kiû Lí kà-sī goán, cháiⁿ-iūⁿ sǹg ka-kī ê ji̍t-chí;  Hō͘ goán tit-tio̍h tì-hūi ê sim.
13)	Iâ-hô-hoa ah, beh kàu tī-sî nih? kiû Lí tò-tńg;  Ūi-tio̍h Lí ê lô͘-po̍k lâi hôe-sim.
14)	Kiû Lí chá-khí-sî ēng Lí ê chû-ài hō͘ goán móa-chiok;  Hō͘ goán chi̍t-sì-lâng hoaⁿ-hí khoài-lo̍k.
15)	Kiû Lí chiàu Lí khó͘-chhó͘ goán ê ji̍t,  Chiàu goán tú-tio̍h hoān-lān ê nî, hō͘ goán hoaⁿ-hí.
16)	Goān Lí ê só͘-chòe tùi Lí ê lô͘-po̍k hián-hiān,  Lí ê êng-kng tùi in ê kiáⁿ-sun hián-bêng.
17)	Goān Chú goán ê Siōng-tè ê bí-biāu tiàm tī goán ê téng-bīn;  Goān Lí kian-kò͘ goán ê chhiú só͘ chòe ê kang,  Goán ê chhiú só͘ chòe ê kang, goān Lí kian-kò͘ i.

[91]	Tiàm tī Chì-koâiⁿ--ê ún-ba̍t ê só͘-chāi--ê,  Hit ê lâng beh khiā-khí tī Choân-lêng--ê ê ìm-ńg.
2)	Lūn-kàu Iâ-hô-hoa, góa beh kóng, I sī góa tô-siám ê só͘-chāi, sī góa ê soaⁿ-chē;  Sī góa ê Siōng-tè, góa só͘ óa-khò--ê.
3)	In-ūi I beh kiù lí thoat-lī tng chiáu-á ê lô-bāng,  Kap to̍k-hāi ê un-e̍k.
4)	I beh ēng I ê si̍t-kó͘ âⁿ lí,  Lí beh bih tī I ê si̍t-ē,  I ê sêng-si̍t sī tōa-sòe ê tîn-pâi.
5)	Lí m̄-bián kiaⁿ mî-kan ê kiaⁿ-hiâⁿ,  Á-sī ji̍t--sî teh pe ê chìⁿ.
6)	Ia̍h bián kiaⁿ o͘-àm-tiong liû-hêng ê un-e̍k,  Á-sī ji̍t tiong-kàu bia̍t-bô lâng ê to̍k-chèng.
7)	Ū chheng lâng lek--lo̍h-khì tī lí ê sin-piⁿ,  Ū bān lâng lek--lo̍h-khì tī lí ê chiàⁿ-pêng,  Che ia̍h bōe óa-kūn lí.
8)	Put-kò lí ōe chhin-ba̍k khòaⁿ-kìⁿ,  Ia̍h khòaⁿ-kìⁿ pháiⁿ-lâng siū pò-èng.
9)	In-ūi Iâ-hô-hoa Lí sī góa tô-siám ê só͘-chāi;  Lí bat ēng Chì-koâiⁿ--ê chòe lí khiā-khí ê só͘-chāi;
10)	Chiū chai-hāi bōe kàu tī lí,  Un-e̍k ia̍h bōe óa-kūn lí ê pò͘-pîⁿ.
11)	In-ūi I beh ūi-tio̍h lí hoan-hù I ê sù-chiá,  Tī lí it-chhè ê lō͘ pó-hō͘ lí.
12)	In beh ēng chhiú hû lí,  Bián-tit lí ê kha tak-tio̍h chio̍h.
13)	Lí beh ta̍h sai kap to̍k-chôa,  Lap sai-á-thûn kap tōa-bé chôa.
14)	In-ūi i chin thiàⁿ Góa, Góa chiū beh kiù i;  In-ūi i bat Góa ê miâ, Góa chiū beh an-tì i tī koâiⁿ ê só͘-chāi.
15)	I kiû-kiò Góa, Góa chiū beh ìn--i;  I tī gûi-kip ê sî, Góa beh kap i tī-teh;  Góa beh kiù i, hō͘ i chun-kùi.
16)	Góa beh ēng tn̂g hè-siū hō͘ i móa-chiok,  Hō͘ i khòaⁿ-kìⁿ Góa ê kiù-un.

[92]	An-hioh-ji̍t ê si-koa.
1)	Chin-hó ah, kám-siā Iâ-hô-hoa,  Chhiùⁿ-koa o-ló Lí Chì-koâiⁿ--ê ê miâ;
2)	Chá-khí-sî pò-iông Lí ê chû-ài;  Ê-hng-sî pò-iông Lí ê sìn-si̍t.
3)	Ēng cha̍p-tiâu-hiân ê ga̍k-khì kap sek;  Ēng khîm tôaⁿ chong-giâm ê siaⁿ-im.
4)	In-ūi Iâ-hô-hoa Lí ēng Lí ê só͘-kiâⁿ hō͘ góa hoaⁿ-hí;  Góa beh in-ūi Lí ê chhiú só͘ chòe--ê lâi khoài-lo̍k.
5)	Iâ-hô-hoa, Lí ê só͘-chòe cháiⁿ-iūⁿ hiah-tōa;  Lí ê sim-su ke̍k-kî chhim.
6)	Bû-ti ê lâng bōe hiáu-tit,  Gû-chhún ê lâng ia̍h bōe bêng-pe̍k chit-ê.
7)	Pháiⁿ-lâng hoat-siⁿ chhin-chhiūⁿ chháu,  It-chhè chòe-pháiⁿ ê lâng bō͘-sēng ê sî,  Chiàⁿ-sī in beh bia̍t-bô kàu éng-oán;
8)	Chóng-sī Iâ-hô-hoa Lí sī chì-koâiⁿ, ti̍t-kàu éng-oán.
9)	Iâ-hô-hoa ah, Lí khòaⁿ, Lí ê tùi-te̍k,  Lí khòaⁿ, Lí ê tùi-te̍k tek-khak bia̍t-bô;  It-chhè chòe-pháiⁿ ê lâng ia̍h beh sì-sòaⁿ.
10)	Chóng-sī Lí hō͘ góa ê kak kia̍h-koâiⁿ, chhin-chhiūⁿ iá-gû ê kak;  Góa sī siū sin ê iû boah--ê.
11)	Góa chhin-ba̍k khòaⁿ-kìⁿ góa ê tùi-te̍k tú-tio̍h pò-èng;  Góa chhin-hī thiaⁿ-kìⁿ hiah ê khí-lâi kong-kek góa ê pháiⁿ-lâng siū hêng-hoa̍t.
12)	Gī-lâng beh heng-ōng chhin-chhiūⁿ chó-chhiū;  Beh tióng-tōa chhin-chhiūⁿ Lī-pa-lùn ê pek-hiuⁿ-chhiū.
13)	Kìⁿ-nā chai tī Iâ-hô-hoa ê chhù--ê,  Beh heng-ōng tī lán ê Siōng-tè ê īⁿ-lāi.
14)	In nî-lāu ê sî iû-goân beh kiat ké-chí;  In ê chiap móa-móa, sek chhiⁿ-chhùi;
15)	Thang hián-bêng Iâ-hô-hoa sī chèng-ti̍t--ê,  I sī góa ê chio̍h-pôaⁿ, I lóng bô put-gī.

[93]	Iâ-hô-hoa chòe ông, I ēng ui-giâm ka-kī chhēng;  Iâ-hô-hoa ēng khùi-la̍t ka-kī chhēng, ka-kī hâ;  Sè-kài chiū kian-kò͘ bōe iô-tāng.
2)	Lí ê pó-chō tùi kó͘-chá kiàn-li̍p,  Lí tùi éng-oán chiū ū.
3)	Iâ-hô-hoa ah, tōa-chúi í-keng hoat-khí,  Tōa-chúi í-keng hoat-khí i ê siaⁿ;  Tōa-chúi hoat-khí i ê éng.
4)	Iâ-hô-hoa tī koâiⁿ-ūi ū tōa lêng-le̍k,  Iâⁿ-kè chiah ê chúi ê siaⁿ,  Í-ki̍p hái--nih ê tōa-éng.
5)	Iâ-hô-hoa ah, Lí ê kan-chèng put-chí khak-si̍t;  Sèng-kiat ha̍p tī Lí ê chhù, kàu éng-oán.

[94]	Iâ-hô-hoa sin-oan ê Siōng-tè ah,  Sin-oan ê Siōng-tè ah, kiû Lí hián-chhut kng.
2)	Sím-phòaⁿ sè-kài ê Chú ah, kiû Lí khí--lâi;  Hō͘ kiau-ngō͘ ê lâng siū eng-kai siū ê pò-èng.
3)	Iâ-hô-hoa ah, Pháiⁿ-lâng beh jōa-kú ah?  Pháiⁿ-lâng tek-sèng tāi-ia̍t, beh jōa-kú ah?
4)	In sûi-piān kóng, kóng-chhut kiau-ngō͘ ê ōe;  It-chhè kiâⁿ-pháiⁿ ê lâng lóng ka-kī phín-phóng.
5)	Iâ-hô-hoa ah, in ap-chè Lí ê peh-sìⁿ;  Khó͘-chhó͘ Lí ê sán-gia̍p.
6)	In thâi-sí chiú-kóaⁿ-lâng kap chhut-gōa lâng;  Koh hāi-sí ko͘-jî.
7)	In kóng, Iâ-hô-hoa tek-khak bô teh khòaⁿ;  Ngá-kok ê Siōng-tè tek-khak bô tì-ì.
8)	Lín peh-sìⁿ-tiong cheng-siⁿ hit-khoán ê lâng tio̍h siūⁿ;  Gû-gōng ê lâng kàu tī-sî chiah ū tì-hūi ah?
9)	An-tì hī-khang--ê, chóng bô I bô thiaⁿ-kìⁿ?  Chhòng-chō ba̍k-chiu--ê, chóng bô I bōe khòaⁿ-kìⁿ mah?
10)	Kàu-tok lia̍t-pang ê, chiū-sī hō͘ lâng tit-tio̍h tì-sek--ê,  Chóng bô I bōe hiáu pān-lí lâng mah?
11)	Iâ-hô-hoa chai lâng ê sim-su,  Chai in sī khang-khang.
12)	Iâ-hô-hoa ah, Lí só͘ kàu-tok koh ēng Lí ê lu̍t-hoat só͘ kà-sī--ê,  Hit ê lâng ū hok-khì.
13)	Beh hō͘ i tī hoān-lān ê ji̍t, tit-tio̍h pêng-an,  Kàu tī ūi-tio̍h pháiⁿ-lâng khui hām-khiⁿ ê sî.
14)	In-ūi Iâ-hô-hoa tek-khak bô khì-sak I ê peh-sìⁿ;  Ia̍h bô pàng-lī I ê sán-gia̍p.
15)	In-ūi sím-phòaⁿ beh chiàu kong-gī,  Sim chèng-ti̍t ê lâng beh lóng tè I.
16)	Chī-chūi beh ūi góa khí--lâi kong-kek pháiⁿ-lâng?  Chī-chūi beh ūi góa khiā--khí-lâi kong-kek kiâⁿ chōe-ok ê lâng?
17)	Nā m̄-sī Iâ-hô-hoa pang-chān góa,  chiū góa ê sîn-hûn khoài-khoài tiàm tī léng-chēng ê tiong-kan.
18)	Góa kóng, Góa ê kha tio̍h-tak;  Iâ-hô-hoa ah, hit-sî Lí ê chû-ài hû-chhî góa.
19)	Góa ê sim chōe-chōe iu-būn khòa-lū,  Lí ê an-ùi chiū hō͘ góa ê sim-sîn khoài-lo̍k.
20)	Kan-ok ê chō-ūi, ká-chià lu̍t-lē, kè-bô͘ chân-hāi,  Kiám ōe kap Lí kau-thong mah?
21)	In tāi-ke chū-chi̍p, kong-kek gī-lâng ê sìⁿ-miā;  chiong bô-chōe ê lâng tēng sí-chōe.
22)	Chóng-sī Iâ-hô-hoa pêng-sî chòe góa ê koâiⁿ-tâi;  Góa ê Siōng-tè chòe góa tô-siám ê  chio̍h-pôaⁿ.
23)	I hō͘ in ê chōe-ok kui tī in ê sin-chiūⁿ;  In tī kiâⁿ-pháiⁿ ê sî, I beh châu-bia̍t in;  Iâ-hô-hoa lán ê Siōng-tè beh châu-bia̍t in.

[95]	Lâi ah, lán tio̍h ǹg Iâ-hô-hoa chhiùⁿ-koa;  Ǹg kiù lán ê chio̍h-pôaⁿ chhut hoaⁿ-hí ê siaⁿ.
2)	Lán tio̍h kàu I ê bīn-chêng kám-siā I,  Ēng si-koa ǹg I chhut hoaⁿ-hí ê siaⁿ.
3)	In-ūi Iâ-hô-hoa sī tōa ê Siōng-tè,  Sī tōa ê ông, iâⁿ-kè lóng-chóng ê siōng-tè;
4)	Tōe chhim ê só͘-chāi tī I ê chhiú-tiong;  Soaⁿ koâiⁿ ê soaⁿ-chiam ia̍h sio̍k tī I.
5)	Iûⁿ-hái sio̍k tī I, sī I chhòng-chō--ê;  Ta-tōe ia̍h sī I ê chhiú chō-chiâⁿ-ê.
6)	Lâi ah, lán tio̍h kiok-kiong kèng-pài;  Kūi-lo̍h tī chhòng-chō lán ê Iâ-hô-hoa ê bīn-chêng;
7)	In-ūi I sī lán ê Siōng-tè,  Lán sī I iúⁿ-chhī ê peh-sìⁿ, sī I chhiú-ē ê iûⁿ.  Kin-á-ji̍t, lín nā thiaⁿ I ê siaⁿ,
8)	Chiū m̄-thang ngī lín ê sim, chhin-chhiūⁿ tī Bí-lī-pa,  Chhin-chhiūⁿ tong-ji̍t tī khòng-iá ê Má-sat;
9)	Hit-sî lín ê chó͘-kong chhì Góa,  Giām Góa, koh khòaⁿ-kìⁿ Góa ê só͘-chòe.
10)	Sì-cha̍p nî kú, Góa iàm-hūn hit sè-tāi ê lâng,  Kóng Chiah-ê sī sim bê-loān ê peh-sìⁿ,  M̄-bat Góa ê lō͘;
11)	Só͘-í Góa tī siū-khì ê tiong-kan, chiù-chōa kóng,  In toàn-toàn bōe-tit-thang ji̍p Góa ê an-hioh.

[96]	Lín tio̍h ǹg Iâ-hô-hoa chhiùⁿ sin ê koa,  Choân-tōe lóng tio̍h ǹg Iâ-hô-hoa chhiùⁿ-koa.
2)	Tio̍h ǹg Iâ-hô-hoa chhiùⁿ-koa, chiok-siā I ê miâ;  Ji̍t-ji̍t thoân-pò I ê kiù-un.
3)	Tī lia̍t-pang ê tiong-kan kóng khí I ê êng-kng;  Tī bān peh-sìⁿ ê tiong-kan kóng-khí I kî-biāu ê só͘-chòe.
4)	In-ūi Iâ-hô-hoa chòe tōa, eng-kai siū ke̍k-tōa ê o-ló;  I tī chèng sîn-bêng ê téng-bīn eng-kai siū kèng-ùi.
5)	In-ūi lia̍t-pang ê siōng-tè lóng sī hu-ké;  To̍k-to̍k Iâ-hô-hoa chhòng-chō chiah ê thiⁿ.
6)	Tī I ê bīn-chêng ū chun-kùi kap ui-giâm;  Tī I ê sèng-só͘ ū koân-lêng kap êng-kng.
7)	Peh-sìⁿ-tiong ê ta̍k-cho̍k ah, lín tio̍h chiong koân-lêng êng-kng,  Kui hō͘ Iâ-hô-hoa; kui hō͘ Iâ-hô-hoa.
8)	Ēng I ê miâ só͘ eng-kai tit-tio̍h ê êng-kng, kui hō͘ Iâ-hô-hoa;  Tòa lé-mi̍h lâi ji̍p I ê īⁿ.
9)	Tio̍h ēng sèng-kiat ê chng-thāⁿ kèng-pài Iâ-hô-hoa;  Choân-tōe tī I ê bīn-chêng ngia̍uh-ngia̍uh-chhoah.
10)	Tī lia̍t-pang-tiong tio̍h kóng, Iâ-hô-hoa chòe ông,  Sè-kài kian-kò͘, bōe iô-tāng;  I beh chiàu kong-pêng sím-phòaⁿ bān peh-sìⁿ.
11)	Goān thiⁿ hoaⁿ-hí, tōe khoài-lo̍k;  Goān hái kap kî-tiong só͘ chhiong-móa--ê lóng chhut tōa-siaⁿ;
12)	Goān chhân-hn̂g kap kî-tiong só͘-ū--ê lóng khoài-lo̍k;  Hit-sî chhiū-nâ-lāi ê chhiū-ba̍k lóng beh tī Iâ-hô-hoa ê bīn-chêng chhut hoaⁿ-hí ê siaⁿ;
13)	In-ūi I lâi lah, I lâi beh sím-phòaⁿ choân-tōe;  I beh chiàu kong-gī sím-phòaⁿ sè-kài,  Chiàu I ê sìn-si̍t sím-phòaⁿ bān peh-sìⁿ.

[97]	Iâ-hô-hoa chòe ông; tōe tio̍h khòia-lo̍k;  Chèng hái-sū tio̍h hóaⁿhi.
2)	Ba̍t-hûn kap o͘-àm tī I ê sì-ûi;  Gī-lí kap kong-pêng sī I pó-chō ê tōe-ki.
3)	Hé kiâⁿ tī I ê bīn-chêng,  Sio I sì-ûi ê tùi-te̍k.
4)	I ê sih-nà chiò-kng sè-kài;  Tōe khòaⁿ-kìⁿ, chiū tín-tāng.
5)	Tī Iâ-hô-hoa ê bīn-chêng, chiū-sī choân-tōe ê Chú ê bīn-chêng,  Chiah ê soaⁿ siau-iûⁿ chhin-chhiūⁿ la̍h.
6)	Chiah ê thiⁿ hián-bêng I ê gī,  Lia̍t-pang khòaⁿ-kìⁿ I ê êng-kng.
7)	Hoān-nā ho̍k-sài tiau-khek ê ngó͘-siōng,  Ēng hu-ké ê sîn chū-khoa--ê, lóng tio̍h siū kiàn-siàu;  Lín chiah ê sîn ah, lóng tio̍h kèng-pài I;
8)	Iâ-hô-hoa ah, in-ūi Lí ê phòaⁿ-toàn,  Sek-an thiaⁿ-kìⁿ chiū hoaⁿ-hí,  Iû-tāi ê siâⁿ ia̍h lóng khoài-lo̍k.
9)	In-ūi Iâ-hô-hoa Lí sī chì-koâiⁿ pôaⁿ-kè choân-tōe;  Lí sī chì-chun, pôaⁿ-kè chèng sîn-bêng.
10)	Thiàⁿ Iâ-hô-hoa ê lâng, lín lóng tio̍h oàn-hūn pháiⁿ;  I pó-hō͘ I sèng ê peh-sìⁿ ê sìⁿ-miā;  I chín-kiù in thoat-lī pháiⁿ-lâng ê chhiú.
11)	Kng-bêng sī ūi-tio̍h gī-lâng lâi pī-pān,  Hoaⁿ-hí sī ūi-tio̍h sim chèng-ti̍t ê lâng lâi pī-pān.
12)	Gī-lâng ah, lín tio̍h in-ūi Iâ-hô-hoa lâi hoaⁿ-hí;  Kì-liām I ê sèng-miâ lâi o-ló.

[98]	Chi̍t phiⁿ si.
1)	Lín tio̍h ǹg Iâ-hô-hoa chhiùⁿ sin ê koa;  In-ūi I bat kiâⁿ kî-biāu ê sū;  I ê chiàⁿ-chhiú, kap I sèng ê chhiú-kut, í-keng ūi ka-kī kiâⁿ chín-kiù.
2)	Iâ-hô-hoa hō͘ lâng chai I ê chín-kiù;  Tī lia̍t-pang-lâng ê ba̍k-chiu-chêng hián-bêng I ê kong-gī.
3)	I kì-liām I tùi Í-sek-lia̍t ke só͘ hoat-chhut ê chû-ài kap sìn-si̍t;  Tōe ê sì-kak lóng khòaⁿ-kìⁿ lán ê Siōng-tè ê chín-kiù.
4)	Choân-tōe lóng tio̍h ǹg Iâ-hô-hoa chhut hoaⁿ-hí ê siaⁿ;  Tio̍h chhut tōa-siaⁿ hoaⁿ-hí chhiùⁿ-koa o-ló I.
5)	Tio̍h tôaⁿ-khîm chhiùⁿ-koa o-ló Iâ-hô-hoa;  Tio̍h tôaⁿ-khîm hô si-koa ê siaⁿ o-ló I.
6)	Ēng hō-thâu kap sàu-kak ê siaⁿ,  Tī Kun-ông Iâ-hô-hoa ê bīn-chêng chhut hoaⁿ-hí ê siaⁿ.
7)	Goān hái, kap kî-tiong só͘ chhiong-móa--ê, lóng tio̍h chhut tōa-siaⁿ;  Sè-kài, kap tiàm tī hit tiong-kan--ê, ia̍h tio̍h chhut-siaⁿ;
8)	Goān tōa-chúi phah chhiú-chiúⁿ,  Goān chiah ê soaⁿ tī Iâ-hô-hoa ê bīn-chêng chhut hoaⁿ-hí ê siaⁿ.
9)	In-ūi I lâi beh sím-phòaⁿ choân-tōe;  I beh chiàu kong-gī sím-phòaⁿ sè-kài,  Chiàu I ê chèng-ti̍t sím-phòaⁿ lia̍t-pang.

[99]	Iâ-hô-hoa chòe ông, lia̍t-pang tio̍h ngia̍uh-ngia̍uh-chhoah;  I chē tī ki-lō͘-peng, tōe tio̍h iô-tāng.
2)	Iâ-hô-hoa tī Sek-an chòe tōa;  I pôaⁿ-kè tī bān peh-sìⁿ ê téng-bīn.
3)	In tio̍h o-ló Lí tōa koh thang kiaⁿ-ùi ê miâ;  I sī chì-sèng.
4)	Ông ū khùi-la̍t, hoaⁿ-hí kong-pêng;  Lí hō͘ chèng-ti̍t kian-kò͘.  Tī Ngá-kok tiong kiâⁿ kong-pêng kap gī-lí.
5)	Lín tio̍h chun-tiōng Iâ-hô-hoa lán ê Siōng-tè,  Tī I kha-ta̍h-í ê thâu-chêng kūi-pài;  I sī chì-sèng.
6)	Tī I ê chè-si-tiong, ū Mô͘-se kap A-lûn,  Tī kiû-kiò I ê miâ ê lâng ê tiong-kan, ū Sat-bó͘-jíⁿ;  In kiû-kiò Iâ-hô-hoa, I chiū thiaⁿ in.
7)	I tī hûn-thiāu ê tiong-kan tùi in kóng-ōe;  In chun-siú I kan-chèng ê ōe, kap I só͘ siúⁿ-sù in ê lu̍t-hoat.
8)	Iâ-hô-hoa goán ê Siōng-tè ah, Lí ū ìn--in;  Lí sui-jiân chiàu in ê só͘-kiâⁿ pò-èng in,  Iáu-kú Lí sī sià-bián in ê Siōng-tè.
9)	Lín tio̍h chun-tiōng Iâ-hô-hoa lán ê Siōng-tè,  Tī I ê sèng-soaⁿ kūi-pài;  In-ūi lán ê Siōng-tè Iâ-hô-hoa sī chì-sèng.

[100]	Kám-siā ê si.
1)	Choân-tōe tio̍h ǹg Iâ-hô-hoa chhut hoaⁿ-hí ê siaⁿ.
2)	Lín tio̍h hoaⁿ-hí ê sim ho̍k-sāi Iâ-hô-hoa,  Chhiùⁿ-koa lâi kàu I ê bīn-chêng.
3)	Lín tio̍h chai Iâ-hô-hoa sī Siōng-tè;  Lán sī I chhòng-chō-ê, lán ia̍h sī I ê;  Lán sī I ê peh-sìⁿ, ia̍h sī I chháu-tiûⁿ ê iûⁿ.
4)	Tio̍h ēng kám-siā ji̍p I ê mn̂g,  Ēng o-ló ji̍p I ê īⁿ;  Tio̍h kám-siā I, o-ló I ê miâ.
5)	In-ūi Iâ-hô-hoa sī hó;  I ê chû-ài kàu éng-oán;  I ê sìn-si̍t kàu bān sè-tāi.

[101]	Tāi-pi̍t ê si.
1)	Góa beh chhiùⁿ chû-ài kap kong-pêng ê koa;  Iâ-hô-hoa ah, góa beh ǹg Lí chhiùⁿ o-ló ê koa.
2)	Góa beh ēng tì-hūi kiâⁿ tī oân-choân ê lō͘;  Lí beh siáⁿ-sî kàu góa chia?  Góa beh ēng oân-choân ê sim kiâⁿ tī góa ê ke-lāi.
3)	Siâ-phiah ê sū, góa lóng m̄ pâi tī góa ê ba̍k-chêng;  Pōe-tō ê lâng só͘ chòe ê sū, góa chin oàn-hūn;  M̄ hō͘ i liâm-tio̍h góa.
4)	Oan-khiau ê sim tek-khak hō͘ i lī-khui góa;  It-chhè ê pháiⁿ góa m̄-bat i.
5)	Àm-tiong húi-pòng i ê chhù-piⁿ--ê, góa beh bia̍t i;  Ba̍k-chiu-kho͘ tōa ê, sim kiau-ngō͘ ê lâng, gōa bô iông-ún i.
6)	Góa ê ba̍k-chiu beh khòaⁿ kok-lāi sêng-si̍t ê lâng, hō͘ in kap góa saⁿ-kap tòa;  Kiâⁿ tī oân-choân ê lō͘--ê, i beh ho̍k-sāi góa.
7)	Kiâⁿ khúi-chà ê lâng bōe-tit-thang tòa góa ê ke-lāi;  Kóng pe̍h-chha̍t-ōe ê lâng bōe-tit-thang khiā-tiâu tī góa ê ba̍k-chiu-chêng.
8)	Ta̍k chá-khí góa beh bia̍t-bô kok-lāi ê pháiⁿ-lâng;  Thang chiong it-chhè chòe-pháiⁿ ê lâng, tùi Iâ-hô-hoa ê siâⁿ tû--khì.

[102]	Khùn-khó͘ ê lâng, ke̍k loán-jio̍k ê sî, tī Iâ-hô-hoa ê bīn-chêng thò͘-chhut khó͘-chêng ê kî-tó.
1)	Iâ-hô-hoa ah, kiû Lí thiaⁿ góa ê kî-tó, Hō͘ góa kiû-kiò ê siaⁿ thàu kàu Lí ê bīn-chêng.
2)	Góa tī gûi-kip ê ji̍t, m̄-thang ng Lí ê bīn m̄-khòaⁿ góa; kiû Lí àⁿ hī-khang thiaⁿ góa;  Góa kiû-kiò ê ji̍t, kiû Lí kín-kín ìn--góa.
3)	In-ūi góa ê ji̍t-chí chhin-chhiūⁿ hé-hun siau-sòaⁿ,  Góa ê kut siū sio, chhin-chhiūⁿ hé-tiong ê chhâ.
4)	Góa ê sim siū-siong, ko͘-tâ chhin-chhiūⁿ chháu;  Góa lóng bōe kò͘--tit chia̍h.
5)	In-ūi góa thó͘-khùi ê siaⁿ,  Góa ê bah khi̍h tī kut--nih.
6)	Góa chhin-chhiūⁿ khòng-iá ê thê-ô͘-chiáu,  Ia̍h chhin-chhiūⁿ pha-hng ê só͘-chāi ê àm-kong-chiáu.
7)	Góa kui-mî bô khùn;  Ia̍h chhin-chhiūⁿ chhù-téng ko͘-toaⁿ ê chhek-chiáu-á.
8)	Góa ê tùi-te̍k thong-ji̍t siat-to̍k góa;  Thòng-hūn góa ê lâng kí góa lâi chiù-chó͘.
9)	Góa ēng hé-hu chún pn̄g chia̍h;  Só͘ lim--ê ū chham ba̍k-sái.
10)	Che sī in-ūi Lí ê hoat-sèng tōa siū-khì;  In-ūi Lí chiong góa kú-khí, koh chiong góa hiat-lo̍h.
11)	Góa ê ji̍t-chí chhin-chhiūⁿ ji̍t-iáⁿ í-keng chhiâ,  Góa ia̍h chhin-chhiūⁿ chháu ko͘-tâ.
12)	To̍k-to̍k Lí Iâ-hô-hoa éng-oán tī-teh;  Lí hō͘ lâng kì-liām kàu bān-tāi.
13)	Lí beh khí--lâi lîn-bín Sek-an,  In-ūi hiān-chāi sī khó-lîn i ê sî; tiāⁿ-tio̍h ê kî í-keng kàu lah.
14)	Lí ê lô͘-po̍k hoaⁿ-hí Sek-an ê chio̍h-thâu,  Khó-lîn i ê thô͘-hún.
15)	Lia̍t-kok chiū beh kèng-ùi Iâ-hô-hoa ê miâ;  Sè-chiūⁿ chiah ê ông lóng beh kèng-ùi Lí ê êng-kng.
16)	In-ūi Iâ-hô-hoa khí-chō Sek-an,  Tī I êng-kng-tiong hián-hiān.
17)	I àⁿ-lo̍h thiaⁿ sòng-hiong lâng ê kî-tó,  Bô khòaⁿ-khin in ê kî-tó.
18)	Che beh ūi āu-tāi ê lâng kì-chài,  Chiong-lâi siū-chō ê peh-sìⁿ beh o-ló Iâ-hô-hoa.
19)	In-ūi I tùi I chì-koâiⁿ ê sèng-só͘ khòaⁿ--lo̍h-lâi,  Iâ-hô-hoa tùi thiⁿ khòaⁿ lo̍h tōe;
20)	Beh thiaⁿ siû-hoān ê thó͘-khùi;  Beh tháu-pàng gí tiāⁿ-tio̍h sí ê lâng.
21)	Hō͘ lâng tī Sek-an thoân-pò͘ Iâ-hô-hoa ê miâ;  Tī Iâ-lō͘-sat-léng thoân-pò͘ o-ló  I ê ōe.
22)	Chiū-sī bān peh-sìⁿ kap lia̍t-kok chū-chi̍p ho̍k-sāi Iâ-hô-hoa ê sî.
23)	I hō͘ góa ê khùi-la̍t pòaⁿ-lō͘ soe-lám;  Hō͘ góa ê ji̍t-chí té-chió.
24)	Góa kóng, Góa ê Siōng-tè ah, m̄-thang tī góa tiong-liân thó góa ê sìⁿ-miā;  Lí ê nî-hè bān sè-tāi bû-kiông-chīn.
25)	Lí khí-thâu hē tōe ê tōe-ki;  Thiⁿ ia̍h sī Lí ê chhiú só͘ chō--ê.
26)	In beh bia̍t-bô, to̍k-to̍k Lí kú-tn̂g tī-teh;  In beh chhin-chhiūⁿ saⁿ chiām-chiām kū;  Lí beh chiong in kóe-ōaⁿ, chhin-chhiūⁿ kóe-ōaⁿ saⁿ; in chiū piàn-ōaⁿ.
27)	To̍k-to̍k Lí bô piàn-ōaⁿ,  Lí ê hè-siū bô kiông-chīn.
28)	Lí ê lô͘-po̍k ê kiáⁿ-sun beh tn̂g-tn̂g tī-teh;  In ê hō͘-è beh khiā-chāi tī Lí ê bīn-chêng.

[103]	Tāi-pi̍t ê si.
1)	Góa ê sim-sîn ah, lí tio̍h o-ló Iâ-hô-hoa;  Hoān-nā tī góa lāi-bīn--ê, ia̍h tio̍h o-ló I ê sèng-miâ.
2)	Góa ê sim-sîn ah, lí tio̍h o-ló Iâ-hô-hoa;  M̄-thang bōe-kì-tit I it-chhè ê un-hūi;
3)	I sià-bián lí lóng-chóng ê chōe;  I-hó lí lóng-chóng ê pīⁿ;
4)	I kiù-sio̍k lí ê sìⁿ-miā thoat-lī sí-bô;  Ēng jîn-ài kap chû-pi chòe lí ê bián-liû;
5)	Ēng hó-mi̍h chiok lí ê sim-goān;  Hō͘ lí ho̍k-tò siàu-liân chhin-chhiūⁿ eng-chiáu.
6)	Iâ-hô-hoa kiâⁿ kong-gī,  Ūi-tio̍h it-chhè siū un-khut ê lâng sin-oan.
7)	Ēng I ê tō-lō͘ chí-sī Mô͘-se,  Ēng I ê kiâⁿ-chòe chí-sī Í-sek-lia̍t lâng.
8)	Iâ-hô-hoa ū lîn-bín, ū un-tián;  Bô khoài-khoài siū-khì, koh ū hong-sēng ê chû-ài.
9)	I bô tn̂g-tn̂g chek-pī,  Ia̍h bô éng-oán khǹg siū-khì.
10)	I bô chiàu lán ê chōe-kòa khoán-thāi lán,  Ia̍h bô chiàu lán ê chōe-ok pò-èng lán.
11)	In-ūi thiⁿ lī-khui tōe hiah--nih koâiⁿ,  I ê chû-ài tùi kèng-ùi I ê lâng ia̍h sī hiah--nih tōa.
12)	Tang lī-khui sai ū jōa-hn̄g,  I hō͘ lán ê chōe-kòa lī-khui lán ia̍h sī hiah hn̄g.
13)	Lāu-pē cháiⁿ-iūⁿ lîn-bín i ê kiáⁿ-jî,  Iâ-hô-hoa lîn-bín kèng-ùi I ê lâng ia̍h sī án-ni.
14)	In-ūi I chai lán ê thé-chit,  Siàu-liām lán sī thô͘-hún.
15)	Lūn-kàu lâng, i ê ji̍t-chí chhin-chhiūⁿ chháu,  I ê heng-ōng chhin-chhiūⁿ soaⁿ--nih ê hoe.
16)	Keng-kè hong chi̍t-ē chhe, chiū bô--khì;  I ê goân-ūi bōe koh jīn--tit.
17)	Chóng-sī Iâ-hô-hoa ê chû-ài kui tī kèng-ùi I ê lâng, tùi éng-oán kàu éng-oán;  I ê kong-gī iā kui tī kiáⁿ-kiáⁿ sun-sun;
18)	Chiū-sī hiah ê chun-siú I ê iok,  Kì-liām I ê kà-sī lâi chun-thàn ê lâng.
19)	Iâ-hô-hoa tī thiⁿ-téng siat-li̍p I ê pó-chō,  I ê kok-koân koán-hat bān-hāng-ū.
20)	Lín chiah ê ū tōa koân-lêng ê thiⁿ-sài ah,  Thiaⁿ I ê siaⁿ, chiâⁿ I ê bēng-lēng ê,  Lóng tio̍h o-ló Iâ-hô-hoa.
21)	Lín chiah ê chòe I ê chèng kun-peng, chòe I ê chhe-sài, kiâⁿ I só͘ hoaⁿ-hí--ê,  Lóng tio̍h o-ló Iâ-hô-hoa.
22)	Lín it-chhè siū I chhòng-chō--ê, tī I só͘ koán-lí ê ta̍k-ūi,  Lóng tio̍h o-ló Iâ-hô-hoa.  Góa ê sim-sîn ah, lí tio̍h o-ló Iâ-hô-hoa.

[104]	Góa ê sim-sîn ah, lí tio̍h o-ló Iâ-hô-hoa.  Iâ-hô-hoa góa ê Siōng-tè ah, Lí sī chì-tōa;  Lí ēng chun-êng ui-giâm chòe-saⁿ lâi chhēng.
2)	Lí chhēng kng-bêng chhin-chhiūⁿ gōa-saⁿ;  Thí-khui thiⁿ chhin-chhiūⁿ tiùⁿ-pak.
3)	I tī chúi-tiong an-tì I lâu-koh ê thong-îⁿ,  Ēng hûn chòe I ê chhia,  Ēng hong ê si̍t lâi kiâⁿ;
4)	Ēng hong chòe I ê sù-chiá,  Ēng iām-hé chòe I ê chhe-ēng;
5)	Chiong tōe hē tī i ê tōe-ki téng,  Hō͘ i éng-éng bô iô-choah.
6)	Lí ēng chhim-ian chhin-chhiūⁿ i-chiûⁿ jia-khàm tōe-bīn;  Chiah ê chúi im-kè soaⁿ-niá.
7)	Lí chi̍t-ē hoah, chúi chiū kín-kín cháu;  Lí ê lûi chi̍t-ē tân, chúi chiū kín-kín lâu;
8)	Chhèng kàu soaⁿ-thâu, lo̍h kàu soaⁿ-kok,  Kui tī Lí kā in tiāⁿ-tio̍h ê só͘-chāi.
9)	Lí tiāⁿ-tio̍h kài-hān hō͘ chúi bōe-ōe pôaⁿ-kè,  Bô koh tò-tńg-lâi jia-khàm tōe-bīn.
10)	Hō͘ chúi-chôaⁿ chhèng-chhut tī soaⁿ-kok,  Lâu tī soaⁿ-tiong;
11)	Hō͘ soaⁿ--nih ê cháu-siù lóng ū thang lim,  Iá-lû tit-tio̍h chí chhùi-ta.
12)	Thiⁿ-tiong ê pe-chiáu hioh tī chúi-piⁿ,  Háu tī chhiū-ki téng.
13)	I tùi I ê lâu-koh-tiong koàn-ak soaⁿ-niá,  Tùi Lí só͘ chòe ê hāu-kó tōe chiū chhiong-chiok.
14)	I hō͘ chháu hoat-siⁿ, hō͘ cheng-siⁿ thang chia̍h,  Iā ū chhài-soe chòe lâng ê lō͘-ēng,  Hō͘ chia̍h-mi̍h tùi tōe--nih chhut.
15)	Koh ū chiú hō͘ lâng ê sim hoaⁿ-hí,  Ū iû lūn-te̍k lâng ê bīn,  Ū chia̍h-mi̍h pó͘-ióng lâng ê sim-la̍t.
16)	Iâ-hô-hoa ê chhiū lóng tit-tio̍h chhiong-chiok ê lūn-te̍k;  Chiū-sī I só͘ chai Lī-pa-lùn ê pek-hiuⁿ-chhiū.
17)	Pe-chiáu choh-siū tī hit lāi-bīn;  Ho̍h khiā-khí tī siông-chhiū ê tiong-kan.
18)	Koâiⁿ-soaⁿ sī hō͘ iá-soaⁿ-iûⁿ tiàm,  Chio̍h-pôaⁿ sī sa-hoan siám-bih ê só͘-chāi.
19)	I ēng ge̍h lâi tiāⁿ-tio̍h sî-choeh;  Ji̍t-thâu iā chai thang lo̍h.
20)	Lí hō͘ i àm, chiū chòe mî--sî;  Hit-sî chhiū-nâ-lāi ê pah-siù chiū lóng pê--chhut-lâi.
21)	Sai-á-thûn háu, beh jiàu mi̍h-chia̍h,  Tùi Siōng-tè thó in ê chia̍h-mi̍h.
22)	Ji̍t-thâu chi̍t-ē chhut, in chiū cháu--khì bih,  Tó tī in ê tōng-lāi.
23)	Lâng chhut-khì chòe-kang,  Tio̍h-bôa kàu ê-hng-sî.
24)	Iâ-hô-hoa ah, Lí só͘ chō--ê cháiⁿ-iūⁿ hiah chōe!  Lóng sī Lí ēng tì-hūi chō-chiâⁿ--ê;  Piàn-tōe móa-móa Lí ê pù-ū.
25)	Hia ū hái, tōa koh khoah,  Kî-tiong ū sǹg-bōe-liáu ê tōng-bu̍t,  Tōa-sòe ê oa̍h-mi̍h lóng ū.
26)	Tī-hia ū chûn teh kiâⁿ;  Ū Lí só͘ chhòng-chō ê tōa-hî iû-lâi iû-khì.
27)	Chiah-ê lóng teh thèng-hāu Lí,  Thang chiàu-sî hō͘ in chia̍h-mi̍h.
28)	Lí hō͘ in, in chiū khioh--khí-lâi;  Lí thí-khui Lí ê chhiú, in tit-tio̍h hó-mi̍h kàu-pá.
29)	Lí ng Lí ê bīn, in chiū khòa-lū;  Lí chiong in ê khùi siu-hôe, in chiū sí-bô,  Lâi kui tī thô͘-hún.
30)	Lí hoat-chhut Lí ê sîn, in chiū siū chhòng-chō;  Lí hō͘ tōe-bīn ōaⁿ chòe sin.
31)	Goān Iâ-hô-hoa ê êng-kng éng-oán tī-teh;  Goān Iâ-hô-hoa ūi-tio̍h I só͘-chō--ê lâi hoaⁿ-hí.
32)	I khòaⁿ tōe, tōe chiū tín-tāng;  I bong soaⁿ, soaⁿ chiū chhut-ian.
33)	Góa beh chi̍t-sì-lâng ǹg Iâ-hô-hoa gîm-si;  Góa iáu oa̍h ê sî beh ǹg góa ê Siōng-tè chhiùⁿ-koa o-ló.
34)	Goān I lia̍h góa ê chēng-chēng-siūⁿ chòe ha̍h-ì;  Góa beh in-ūi Iâ-hô-hoa hoaⁿ-hí.
35)	Goān chōe-jîn tùi sè-chiūⁿ siau-bia̍t,  Goān pháiⁿ-lâng lóng bô--khì;  Góa ê sim-sîn ah, tio̍h o-ló Iâ-hô-hoa; Lín tio̍h o-ló Iâ-hô-hoa.

[105]	Lín tio̍h kám-siā Iâ-hô-hoa, kiû-kiò I ê miâ;  Tī bān peh-sìⁿ ê tiong-kan pò-iông I ê só͘-chòe.
2)	Tio̍h ǹg I gîm-si, ǹg I chhiùⁿ-koa o-ló,  Tâm-lūn I it-chhè kî-biāu ê só͘-kiâⁿ.
3)	Tio̍h in-ūi I ê sèng-miâ lâi khoa-kháu;  Chhē Iâ-hô-hoa ê lâng, sim-lāi tio̍h hoaⁿ-hí.
4)	Tio̍h kiû Iâ-hô-hoa kap I ê koân-lêng;  Siông-siông chhē-kìⁿ I ê bīn.
5)-6)	I ê lô͘-po̍k A-pek-la̍h-hán ê hō͘-è,  I só͘ kéng Ngá-kok ê kiáⁿ-sun ah,  Lín tio̍h siàu-liām I só͘-chòe kî-biāu ê sū,  Kap I ê sîn-jiah, kap I ê chhùi phòaⁿ-toàn ê ōe.
7)	I sī Iâ-hô-hoa, lán ê Siōng-tè;  Choân-tōe lóng ū I ê phòaⁿ-toàn.
8)	I kì-liām I ê iok, ti̍t-kàu éng-oán;  I só͘ hoan-hù ê ōe, ti̍t-kàu chheng-tāi;
9)	Chiū-sī kap A-pek-la̍h-hán só͘ li̍p ê iok,  Tùi Í-sat só͘ chiù ê chōa.
10)	I koh chiong chit ê iok tùi Ngá-kok tiāⁿ-tio̍h chòe lu̍t-lē;  tùi Í-sek-lia̍t tiāⁿ-tio̍h chòe éng-oán ê iok.
11)	Kóng, Góa beh chiong Ka-lâm tōe siúⁿ-sù lí,  Chòe lí sán-gia̍p ê hūn-gia̍h.
12)	Tng-sî in ê jîn-teng iú-hān;  Siàu-gia̍h chió-chió, koh tī-hia chòe chhut-gōa.
13)	In tùi chit-cho̍k kiâⁿ kàu hit-cho̍k,  Tùi chit-kok kàu pa̍t ê peh-sìⁿ.
14)	I bô iông-ún sím-mi̍h lâng khi-hū in,  Ūi-tio̍h in ê iân-kò͘ khiàn-chek chiah ê kun-ông;
15)	Kóng, M̄-thang hoān-tio̍h Góa ê siū boah-iû--ê,  Ia̍h m̄-thang pháiⁿ khoán-thāi Góa ê sian-ti.
16)	I bēng-lēng ki-hng kàng-lo̍h tī hit ê thó͘-tōe;  Chiong só͘ óa-khò ê bí-niû, it-khài toān-choa̍t.
17)	I tī in ê thâu-chêng chhe chi̍t-lâng khì;  Iok-sek siū-bōe chòe lô͘-po̍k;
18)	Lâng ēng kha-khàu siong i ê kha,  I siū thih-liān khún-pa̍k;
19)	Iâ-hô-hoa ê ōe chhì-liān i,  Ti̍t-kàu I só͘ kóng--ê èng-giām.
20)	Ông chhe lâng kā i tháu-khui,  Chiū-sī tī-lí peh-sìⁿ--ê, kā i tháu-pàng;
21)	Siat-li̍p i chòe ông-ka ê chú,  Koán-lí i it-chhè só͘-ū--ê,
22)	Thang sûi-ì pa̍k i ê jîn-sîn,  Chiong tì-hūi kà-sī i ê tióng-ló.
23)	Í-sek-lia̍t ia̍h kàu Ai-ki̍p,  Ngá-kok chhut-gōa tī Hâm ê tōe.
24)	Iâ-hô-hoa hō͘ i ê peh-sìⁿ siⁿ-thòaⁿ chōe-chōe;  Hō͘ in pí tùi-te̍k khah-kiông.
25)	I piàn-ōaⁿ tùi-te̍k ê sim, oàn-hūn I ê peh-sìⁿ,  Sòa ēng khúi-khiat ê kè-bô͘ khoán-thāi I ê lô͘-po̍k.
26)	I chhe I ê lô͘-po̍k Mô͘-se,  Kap I só͘ kéng ê A-lûn.
27)	In tī tùi-te̍k ê tiong-kan kiâⁿ I ê sîn-jiah,  Tī Hâm ê tōe kiâⁿ kî-sū.
28)	I bēng-lēng o͘-àm, chiū ū o͘-àm;  In bô ûi-ke̍h I ê ōe.
29)	I hō͘ in ê chúi piàn huih,  Hō͘ in ê hî lóng sí.
30)	Tī in ê thó͘-tōe chhân-kap-á siⁿ chōe-chōe,  Liân in ê ông ê ba̍t-pâng ia̍h ū.
31)	I chi̍t-ē chhut-siaⁿ, hô͘-sîn kui-tīn pe--lâi,  Koh ū sat-bú tī in ê kéng-lāi móa sì-kòe.
32)	I lo̍h-pha̍uh hō͘ in chòe hō͘;  Tī in ê thó͘-tōe kàng-lo̍h iām-hé.
33)	I ia̍h phah in ê phû-tô-chhiū kap bû-hoa-kó chhiū,  Húi-hoāi in kéng-lāi ê chhiū-ba̍k.
34)	I chi̍t-ē chhut-siaⁿ hông-thiông chiū lâi,  Chháu-meh bōe-sǹg--tit.
35)	It-chīn chia̍h in ê thó͘-tōe ê chhài-soe,  Koh chia̍h in chhân-hn̂g só͘ chhut--ê.
36)	I koh phah-sí in kok-lāi it-chhè ê tōa-kiáⁿ,  Chiū-sī in khùi-la̍t ê khí-thâu.
37)	I chhōa in chhut-lâi, tòa gûn tòa kim;  I ê chi-phài tiong, bô chi̍t ê loán-jio̍k ê lâng.
38)	In chhut--lâi ê sî, Ai-ki̍p chiū hoaⁿ-hí,  In-ūi Ai-ki̍p bat ūi-tio̍h in lâi kiaⁿ.
39)	I khí hûn chòe pò͘-phâng,  Mî--sî ēng hé chiò-kng.
40)	In chi̍t-ē kiû, I chiū hō͘ ian-chhun pe--lâi,  Koh ēng thiⁿ ê piáⁿ hō͘ in pá-chiok.
41)	I phah-khui chio̍h-pôaⁿ, chúi chiū chhèng-chhut;  Tī ta-tōe chúi lâu chhin-chhiūⁿ hô.
42)	In-ūi I kì-liām I sèng ê ōe,  Kap I ê lô͘-po̍k A-pek-la̍h-hán.
43)	I chhōa I ê peh-sìⁿ tāi-ia̍t chhut-lâi,  Chhōa I kéng ê peh-sìⁿ chhiùⁿ hoaⁿ-hí ê koa chhut--lâi.
44)	I chiong lia̍t-kok ê tōe siúⁿ-sù in,  In chiū sêng-chiap hiah ê peh-sìⁿ tio̍h-bôa só͘ tit-tio̍h--ê;
45)	Beh hō͘ in thàn I ê lu̍t-lē,  Siú I ê hoat-tō͘.  Lín tio̍h o-ló Iâ-hô-hoa.

[106]	Lín tio̍h o-ló Iâ-hô-hoa.  Lín tio̍h kám-siā Iâ-hô-hoa; in-ūi I sī hó;  I ê chû-ài éng-oán tī--teh.
2)	Chī-chūi ōe kóng-khí Iâ-hô-hoa ê tōa koân-lêng?  Chī-chūi ōe piáu-bêng I it-chhè ê miâ-siaⁿ?
3)	Kìⁿ-nā chun-siú kong-pêng, siông-siông kiâⁿ kong-gī--ê;  Chit-hō lâng chiū ū hok-khì.  
4)	Iâ-hô-hoa ah, Lí ēng un-hūi Khoán-thāi Lí ê peh-sìⁿ, kiû Lí ia̍h ēng che kì-liām góa;  Ēng Lí ê kiù-un lîm-kàu góa.
5)	Hō͘ góa khòaⁿ-kìⁿ Lí kéng ê peh-sìⁿ ê hok-khì,  Hoaⁿ-hí Lí ê kok ê khoài-lo̍k,  Kap Lí ê sán-gia̍p saⁿ-kap êng-kng.
6)	Goán kap goán ê chó͘-kong pîⁿ-pîⁿ hoān-chōe,  Goán chok-gia̍t, kiâⁿ pháiⁿ.
7)	Goán ê chó͘-kong tī Ai-ki̍p bô bêng-pe̍k Lí ê kî-sū;  Bô kì-liām Lí hong-sēng ê chû-ài;  Hoán-tńg tī hit ê hái, chiū-sī tī Âng-hái, kiâⁿ pōe-ge̍k.
8)	Nā-sī I in-ūi ka-kī ê miâ chín-kiù in,  Ūi-tio̍h beh hián-bêng I ê tōa koân-lêng.
9)	Koh hoah Âng-hái, hái chiū ta;  I chhōa in keng-kè chhim ê só͘-chāi, ná chhin-chhiūⁿ keng-kè khòng-iá.
10)	I kiù in thoat-lī oàn-hūn in ê lâng ê chhiú,  Tùi tùi-te̍k ê chhiú-tiong kiù-sio̍k in.
11)	Chúi im-ba̍t in ê tùi-te̍k;  In chiū bô lâu chi̍t-ê.
12)	Hit-tia̍p in chiah sìn I ê ōe;  Chhiùⁿ-koa o-ló I.
13)	In khoài-khoài bōe-kì-tit I ê só͘-chòe;  Bô thèng-hāu I ê chí-kàu;
14)	Hoán-tńg tī khòng-iá tōa khí tham-chia̍h;  Tī pha-hng ê só͘-chāi chhì Siōng-tè.
15)	I chiong in só͘ kiû--ê hō͘--in,  Chóng-sī hō͘ in ê sîn-hûn soe-lám.
16)	In koh tī iâⁿ-tiong oàn-tò͘ Mô͘-se,  Kap Iâ-hô-hoa ê sèng ê A-lûn.
17)	Tōe chiū khui, thun Tāi-tan,  Iám-ba̍t A-pí-lân ê tóng.
18)	Ū hé tī in ê tóng-tiong hoat-khí,  Ū hé-iām sio-bia̍t hiah ê pháiⁿ-lâng.
19)	In tī Hô-lia̍t chō gû-á,  Phak-pài só͘ chù ê siōng.
20)	Án-ni chiong in ê êng-kng  Ōaⁿ chòe chia̍h-chháu ê gû-á siōng.
21)	Bōe-kì-tit kiù in ê Siōng-tè,  Bat kiâⁿ tōa ê tāi-chì tī Ai-ki̍p--ê;
22)	Kiâⁿ kî-sū tī Hâm ê tōe,  Kiâⁿ thang kiaⁿ ê sū tī Âng-hái.
23)	Só͘-í I kóng beh bia̍t-bô in,  Nā m̄-sī ū I só͘ kéng ê Mô͘-se, tng koat-lia̍t ê sî, khiā I ê bīn-chêng,  Bán-hôe I ê siū-khì, kiaⁿ-liáu I bia̍t-bô in.
24)	In koh khòaⁿ-khin hit ê hó ê tōe,  M̄-sìn I ê ōe.
25)	Tī in pò͘-pîⁿ-lāi hoat-chhut oàn-hūn ê ōe,  M̄-thiaⁿ Iâ-hô-hoa ê siaⁿ.
26)	Só͘-í I tùi in kia̍h-khí chhiú chiù-chōa,  Beh hō͘ in sí tī khòng-iá.
27)	Hō͘ in ê hō͘-è sí tī lia̍t-kok ê tiong-kan,  Sì-sòaⁿ tī ta̍k só͘-chāi.
28)	In koh kap Pa-le̍k-pí-jíⁿ liân-ha̍p,  Chia̍h chè-hiàn sí--ê ê mi̍h.
29)	In án-ni kiâⁿ, jiá I ê siū-khì;  chiū ū un-e̍k liû-hêng tī in tiong-kan.
30)	Hit-sî Hui-nî-hap khí--lâi, kiâⁿ hêng-hoa̍t;  Un-e̍k chiah soah.
31)	Chit-ê chiū kā i sǹg-chòe gī,  Sè-sè tāi-tāi, ti̍t kàu éng-oán.
32)	In tī Bí-lī-pa ê chúi, koh hō͘ Iâ-hô-hoa siū-khì,  Sīm-chì Mô͘-se ūi-tio̍h in ê iân-kò͘ iā siū khui-sún;
33)	Sī in-ūi in ngó͘-ge̍k I ê sîn,  Tì-kàu Mô͘-se kóng-chhut sò-sèng ê ōe.
34)	Iâ-hô-hoa hoan-hù in châu-bia̍t hiah ê peh-sìⁿ;  In bô thiaⁿ-thàn.
35)	Hoán-tńg kap gōa-pang lâng hūn-cha̍p,  O̍h in ê só͘-chòe;
36)	Ho̍k-sāi in ê ngó͘-siōng,  Che sī chiâⁿ-chòe hāi in ê oa̍h-tauh.
37)	Chiong in ê kiáⁿ cha-bó͘-kiáⁿ chè-sū kúi-sîn,
38)	Lâu bô-chōe ê lâng ê huih, chiū-sī in ê kiáⁿ cha-bó͘-kiáⁿ ê huih,  chiong in chè-sū Ka-lâm ê ngó͘-siōng;  Hit ê tōe chiū hō͘ huih phah lâ-sâm.
39)	Án-ni in hō͘ ka-kī ê só͘-chòe phah lâ-sâm,  Tī in ê só͘-kiâⁿ hoān-tio̍h îm-hēng.
40)	Só͘-í Iâ-hô-hoa ê siū-khì tùi I ê peh-sìⁿ hoat-chhut,  Iàm-ò͘ⁿ I ê sán-gia̍p.
41)	Chiong in kau-tài gōa-pang lâng ê chhiú;  Oàn-hūn in ê lâng chiū koán-hat in.
42)	In ê tùi-te̍k iā ap-chè in,  In chiū khut-ho̍k tī tùi-te̍k ê chhiú-ē.
43)	I chōe-chōe pái chín-kiù in;  Chóng-sī in tī in ê kè-bô͘-tiong pōe-ge̍k I;  In-ūi ka-kī ê chōe-ok kàng-chòe pi-chiān.
44)	Iáu-kú I thiaⁿ-kìⁿ in ai-kiò ê sî, chiū thé-thiap in ê gûi-kip;
45)	Ūi-tio̍h in lâi kì-liām I ê iok,  Chiàu I hong-sēng ê chû-ài hôe-sim tńg-ì.
46)	I iā hō͘ in tī lóng-chóng lia̍h in ê lâng ê bīn-chêng Tit-tio̍h lîn-bín.
47)	Iâ-hô-hoa goán ê Siōng-tè ah, kiû Lí chín-kiù goán,  Tùi gōa-pang-tiong chū-chi̍p goán;  Thang hō͘ goán chiok-siā Lí ê sèng-miâ,  Lia̍h Lí ê siū o-ló chòe tāi-ia̍t.
48)	Tio̍h o-ló Iâ-hô-hoa, Í-sek-lia̍t ê Siōng-tè,  Tùi éng-oán kàu éng-oán.  Goān chèng peh-sìⁿ lóng kóng,  A-bēng.  Lín tio̍h o-ló Iâ-hô-hoa.


[107]	Lín tio̍h kám-siā Iâ-hô-hoa, in-ūi I sī hó,  In-ūi I ê chû-ài éng-éng tī-teh.
2)	Iâ-hô-hoa só͘ kiù-sio̍k--ê tio̍h kóng che ōe,  Chiū-sī I tùi tùi-te̍k chhiú-tiong só͘ kiù-sio̍k--ê;
3)	Tùi ta̍k-kok, tùi tang tùi sai, tùi lâm tùi pak,  Só͘ chū-chi̍p--ê lóng tio̍h án-ni kóng.
4)	In tī khòng-iá pha-hng ê lō͘ phiau-liû,  Chhē bô siâⁿ thang khiā-khí.
5)	Iā iau, iā chhùi-ta,  In ê sim-sîn hūn--khì.
6)	In chiū tī khó͘-lān-tiong ai-kiû Iâ-hô-hoa;  I tùi in ê hoān-lān-tiong chín-kiù in.
7)	Koh chhōa in kiâⁿ ti̍t ê lō͘,  Hō͘ in khì kàu thang khiā-khí ê siâⁿ.
8)	Ūi-tio̍h Iâ-hô-hoa ê chû-ài kap I tùi sè-kan lâng só͘ kiâⁿ ê kî-sū,  Goān lâng lóng o-ló I.
9)	In-ūi I hō͘ pek-chhiat him-bō͘ ê sim tit-tio̍h ti-chiok;  Hō͘ iau-gō ê sim tit-tio̍h hó-mi̍h kàu pá.
10)	Hiah-ê chē tī o͘-àm sí-ìm-tiong ê lâng,  Siū khùn-khó͘ kap thih-liān pé-pa̍k ê lâng;
11)	Sī in-ūi in pōe-ge̍k Siōng-tè ê ōe,  Khòaⁿ-khin Chì-koâiⁿ--ê ê chí-ì.
12)	Só͘-í I ēng lô-khó͘ kà-koai in ê sim;  In poa̍h-tó, bô lâng hû-chō͘.
13)	In chiū tī khó͘-lān-tiong ai-kiû Iâ-hô-hoa,  I tùi in ê hoān-lān-tiong khan-kiù in.
14)	I tùi o͘-àm sí-ìm-tiong chhōa in chhut--lâi,  Chhoah-tn̄g pa̍k in ê soh.
15)	Ūi-tio̍h Iâ-hô-hoa ê chû-ài kap I tùi sè-kan lâng só͘ kiâⁿ ê kî-sū,  Goān lâng lóng o-ló I.
16)	In-ūi I phah-phòa tâng ê mn̂g,  Chām-tn̄g thih ê mn̂g-kông.
17)	Gōng-lâng in-ūi in ê kè-sit,  Koh in-ūi in ê chōe-ok, siū khó͘-chhó͘.
18)	In ê sim iàm-ò͘ⁿ ta̍k-iūⁿ ê chia̍h-mi̍h,  Chiū óa-kūn sí ê mn̂g.
19)	In chiū tī khó͘-lān-tiong ai-kiû Iâ-hô-hoa;  I tùi in ê hoān-lān-tiong khan-kiù in.
20)	I chhut bēng-lēng i-hó in,  Kiù in thoat-lī sí-bô.
21)	Ūi-tio̍h Iâ-hô-hoa ê chû-ài, kap I tùi sè-kan lâng só͘ kiâⁿ ê kî-sū,  Goān lâng lóng o-ló I.
22)	Ia̍h goān in hiàn kám-siā ê chè,  Chhut hoaⁿ-hí ê siaⁿ kóng-khí I ê só͘-chòe.
23)	Chē-chûn kè-hái,  Tī tōa-chúi-tiong keng-êng sū-gia̍p--ê,
24)	In khòaⁿ-kìⁿ Iâ-hô-hoa ê só͘-chòe,  Kap I tī chhim-ian só͘ kiâⁿ ê kî-sū;
25)	In-ūi I chi̍t-ē bēng-lēng, kông-hong chiū khí;  Hái-tiong ê éng chiū giâ--khí-lâi;
26)	In chiūⁿ kàu kiong-chhong, lo̍h kàu hái-tóe;  In in-ūi gûi-hiám, sîn-hûn chiū siau-sòaⁿ.
27)	In tian-tian tó-tó, tang-tó sai-oai, chhin-chhiūⁿ chiú-chùi ê lâng,  In ê tì-hūi bû-hoat khó-si.
28)	In chiū tī khó͘-lān-tiong ai-kiû Iâ-hô-hoa,  I tùi in ê hoān-lān-tiong chhōa in chhut--lâi.
29)	I hō͘ kông-hong tiāⁿ,  Hái-éng chiū pêng-chēng.
30)	Hong tiāⁿ, éng chēng, in chiū hoaⁿ-hí;  I chiū chhōa in kàu só͘ ài khì ê hái-kháu.
31)	Ūi-tio̍h Iâ-hô-hoa ê chû-ài kap I tùi sè-kan-lâng só͘ kiâⁿ ê kî-sū, Goān lâng lóng o-ló I.
32)	Goān in tī peh-sìⁿ ê hōe-tiong chun I chòe koâiⁿ,  Tī tióng-ló ê chē-ūi o-ló I.
33)	I hō͘ kang-hô pìⁿ-chòe khòng-iá,  Hō͘ chúi-chôaⁿ pìⁿ-chòe ta-sò ê tōe.
34)	I hō͘ pûi-tōe pìⁿ kiâm ê tōe,  Lóng sī in-ūi khiā-khí tī-hia ê lâng ê chōe-ok.
35)	I hō͘ khòng-iá pìⁿ-chòe thâm-khut,  Hō͘ ta-tōe pìⁿ-chòe chúi-chôaⁿ.
36)	I hō͘ iau-gō ê lâng tiàm tī-hia,  Hō͘ in ōe khí-chō thang khiā-khí ê siâⁿ;
37)	Koh chèng-choh chhân-hn̂g, chai phû-tô,  Tit-tio̍h só͘ chhut ê thó͘-sán.
38)	I koh siúⁿ-sù hok-khì hō͘ in, hō͘ in siⁿ-thòaⁿ chōe-chōe,  Ia̍h hō͘ in ê cheng-siⁿ bô kiám-chió.
39)	In koh in-ūi pō-gio̍k, hoān-lān, iu-khó͘,  Chiū kiám-chió koh pi-kē.
40)	I hō͘ kùi-cho̍k siū khòaⁿ-khin,  Hō͘ in phiau-liû tī pha-hng bô lō͘ ê só͘-chāi.
41)	Chóng-sī I kú-khí sòng-hiong lâng, hō͘ in thoat-lī khó͘-lān,  Hō͘ i ê ka-cho̍k heng-ōng chhin-chhiūⁿ iûⁿ-kûn.
42)	Chèng-ti̍t ê lâng beh khòaⁿ-kìⁿ lâi hoaⁿ-hí;  It-chhè pháiⁿ-lâng ê chhùi beh that-ba̍t.
43)	Kìⁿ-nā ū tì-hūi ê lâng beh koan-sim chiah ê tāi-chì,  Ia̍h beh siàu-liām Iâ-hô-hoa ê chû-ài.

[108]	Tāi-pi̍t ê si-koa.
1)	Siōng-tè ah, góa ê sim chū-chāi;  Góa beh gîm-si, góa ê sim-sîn beh chhiùⁿ-koa o-ló.
2)	Khîm--ah, sek--ah, lín tio̍h cheng-sîn khí-lâi;  Góa pún-sin beh chin-chá cheng-sîn khí--lâi.
3)	Iâ-hô-hoa ah, góa beh tī bān peh-sìⁿ ê tiong-kan kám-siā Lí;  Tī lia̍t-pang ê tiong-kan chhiùⁿ-koa o-ló Lí.
4)	In-ūi Lí ê chû-ài khah-tōa thiⁿ,  Lí ê sêng-si̍t kàu kiong-chhong.
5)	Siōng-tè ah, goān Lí koâiⁿ-tōa pôaⁿ-kè chiah ê thiⁿ;  Goān Lí ê êng-kng pôaⁿ-kè choân-tōe.
6)	Kiû Lí thiaⁿ goán, ēng chiàⁿ-chhiú khan-kiù goán;  Thang hō͘ Lí só͘ thiàⁿ ê lâng tit-tio̍h kiù.
7)	Siōng-tè í-keng chí I ê sèng-kiat lâi kóng, Góa beh tāi-ia̍t;  Góa beh pun-khui Sī-kiàm, niû Sò͘-kat ê soaⁿ-kok.
8)	Ki-lia̍t sī Góa-ê; Má-ná-se ia̍h sī Góa-ê;  Í-hoat-liân sī Góa ê thâu-khoe;  Iû-tāi sī Góa ê koân-pèng.
9)	Mô͘-ap beh chòe Góa ê e̍k-phûn;  Góa beh hiat góa ê ôe tī Í-tong;  Góa beh in-ūi khah-iâⁿ Hui-lī-sū lâi tōa-siaⁿ hoah.
10)	Chī-chūi ōe chhōa góa ji̍p kian-kò͘ ê siâⁿ?  Chī-chūi chhōa góa ji̍p Í-tong ê tōe?
11)	Siōng-tè ah, Lí kiàm m̄-sī khì-sak goán mah?  Siōng-tè ah, Lí bô kap goán ê kun-peng saⁿ-kap khì.
12)	Kiû Lí pang-chān goán, kong-kek tùi-te̍k;  In-ūi lâng ê chín-kiù sī khang-khang.
13)	Goán óa-khò Siōng-tè, chòe-chiâⁿ tōa tāi-chì;  In-ūi thún-ta̍h goán ê tùi-te̍k--ê, chiū-sī I.

[109]	Tāi-pi̍t ê si; kau hō͘ Ga̍k-koaⁿ.
1)	Góa só͘ o-ló ê Siōng-tè ah, kiû Lí bo̍h-tit chēng-chēng;
2)	In-ūi pháiⁿ-lâng ê chhùi, kap kan-chà ê chhùi, in í-keng thí-khui kong-kek góa;  In ēng pe̍h-chha̍t ê chi̍h tùi góa kóng-ōe.
3)	In ēng oàn-hūn ê ōe pau-ûi góa;  Koh bô in-toaⁿ lâi kong-kek góa.
4)	Góa thiàⁿ--in, in hoán-tńg chòe góa ê tùi-te̍k;  To̍k-to̍k góa choan-bū kî-tó.
5)	In tùi góa ēng pháiⁿ pò hó,  Ēng oàn-hūn pò jîn-ài.
6)	Goān Lí phài chi̍t ê pháiⁿ-lâng koán-hat i,  Phài chi̍t ê tùi-te̍k khiā tī i ê chiàⁿ-pêng.
7)	I siū sím-phòaⁿ ê sî,  goān i chhut-lâi siū tēng-chōe;  Goān i ê kî-tó pìⁿ-chòe chōe-kòa.
8)	Goān i ê ji̍t-chí té-chió;  Goān pa̍t-lâng tit-tio̍h i ê chit.
9)	Goān i ê kiáⁿ-jî chòe ko͘-jî,  I ê bó͘ chòe kóaⁿ-hū.
10)	Goān i ê kiáⁿ-jî sì-kòe khì kiû-khit;  Tùi in pha-hng ê só͘-chāi chhut-lâi thó-chia̍h.
11)	Goān chè-chú ēng kè-tì chhú i it-chhè só͘-ū--ê;  Goān siⁿ-hūn-lâng chhiúⁿ i tio̍h-bòa só͘ tit-tio̍h--ê.
12)	Goān bô lâng chiap-sio̍k si-un hō͘ i;  Goān bô lâng khó-lîn i ê ko͘-jî.
13)	Goān i ê hō͘-è toān-choa̍t,  In ê miâ-jī siū chhat-bia̍t,  bô thoân tī ē-tāi.
14)	Goān i ê chó͘-kong ê chōe-ok hō͘ Iâ-hô-hoa kì-tit;  Goān i ê lāu-bú ê chē-kòa bô tit-tio̍h chhat-siau.
15)	Goān hiah ê chōe-ok siông-siông tī Iâ-hô-hoa ê bīn-chêng,  Tì-kàu I bia̍t in ê miâ tī sè-kan.
16)	In-ūi i bô siūⁿ-tio̍h beh kiâⁿ lîn-bín;  Hoán-tńg khún-pek hit ê sòng-hiong khún-khó͘ ê lâng,  Beh hāi-sí hiah ê siong-sim ê lâng.
17)	I ài chiù-chó͘, chiù-chó͘ chiū kàu tī i;  I m̄-ài chiok-hok, chiok-hok chiū lī-khui i hn̄g-hn̄g.
18)	I ēng chiù-chó͘ chòe saⁿ lâi chhēng;  chiù-chó͘ chiū chhin-chhiūⁿ chúi ji̍p i ê pak-lāi,  Chhin-chhiūⁿ iû ji̍p i ê kut.
19)	Goān chit ê chiù-chó͘ chòe i chhēng tī sin-khu ê i-ho̍k,  Chòe i siông-siông hâ ê io-tòa.
20)	Che chiū-sī góa ê tùi-te̍k, kap ēng pháiⁿ-ōe kong-kek góa ê sîn-hûn ê lâng,  Tùi Iâ-hô-hoa hia só͘ siū ê pò-èng.
21)	Chú Iâ-hô-hoa ah, kiû Lí in-ūi Lí ê miâ hó khoán-thāi góa;  In-ūi Lí ê chû-ài chin-hó, kiû Lí khan-kiù góa.
22)	In-ūi góa sòng-hiong, khùn-khó͘,  Góa ê lāi-sim siū-siong.
23)	Góa ê hè-siū chhin-chhiūⁿ ji̍t-iáⁿ chiām-chiām chhiâ;  Góa chhin-chhiūⁿ chháu-meh siū kóaⁿ-chhut.
24)	Góa in-ūi kìm-chia̍h, kha-thâu-u sng-nńg;  Góa ê bah siau-sán, bô lūn-te̍k.
25)	Góa siū in ê húi-pòng;  In khòaⁿ-kìⁿ góa, chiū iô-thâu.
26)	Iâ-hô-hoa góa ê Siōng-tè ah, kiû Lí pang-chān góa;  Chiàu Lí ê chû-ài chín-kiù góa;
27)	Hō͘ in chai che sī chhut tī Lí ê chhiú;  Sī Lí Iâ-hô-hoa só͘ kiâⁿ ê sū.
28)	Chhut-chāi in chiù-chó͘, kiû Lí sù-hok;  In khí--lâi ê sî, beh tú-tio̍h kiàn-siàu,  Lí ê lô͘-po̍k beh hoaⁿ-hí.
29)	Goān góa ê tùi-te̍k ēng lêng-jio̍k chòe-saⁿ chhēng;  Goān in ēng in ê kiàn-siàu chòe phàu, moa sin-khu.
30)	Góa beh ēng góa ê chhùi tōa-tōa kám-siā Iâ-hô-hoa;  Góa beh tī chèng-lâng ê tiong-kan o-ló I.
31)	In-ūi I beh khiā tī sòng-hiong lâng ê chiàⁿ-pêng,  Beh kiù i thoat-lī sím-phòaⁿ i ê sìⁿ-miā ê lâng.

[110]	Tāi-pi̍t ê si.
1)	Iâ-hô-hoa tùi góa ê chú kóng,  Lí chē Góa ê iū-pêng,  Thèng-hāu Góa hō͘ lí ê tùi-te̍k chòe Lí ê kha-ta̍h.
2)	Iâ-hô-hoa beh tùi Sek-an chhun-chhut lí ū lêng-le̍k ê koáiⁿ;  Lí tio̍h tī lí tùi-te̍k ê tiong-kan chiáng-koân.
3)	Lí chhut-kun ê ji̍t, lí ê peh-sìⁿ beh ēng sèng-kiat ê chng-thāⁿ chòe saⁿ, kam-sim hiàn ka-kī;  Lí ê chòng-teng kui-óa lí, chhin-chhiūⁿ chá-khí-sî só͘ kiat ê lō͘-chúi.
4)	Iâ-hô-hoa í-keng chiù-chōa, tek-khak bô thè-hóe, kóng,  Lí éng-oán chòe chè-si,  Chiàu Be̍k-ki-sé-tek ê pan-lia̍t.
5)	Tī lí chiàⁿ-pêng ê Chú,  Tng I siū-khì ê ji̍t, beh phah-pāi lia̍t-ông.
6)	I beh tī lia̍t-pang-tiong lâi sím-phòaⁿ,  I beh hō͘ sin-si piàn-móa ta̍k só͘-chāi;  I beh tī chōe-chōe kok phah-phòa tùi-te̍k ê thâu-khak.
7)	I beh lim lō͘-piⁿ ê khoe-chúi;  In-ūi án-ni, i beh kia̍h-khí thâu.

[111]	Lín tio̍h o-ló Iâ-hô-hoa.  Tī chèng-ti̍t lâng ê hōe-tiong, kap kong-hōe tiong,  Góa beh choan-sim kám-siā Iâ-hô-hoa.
2)	Iâ-hô-hoa ê só͘ chòe chin-tōa,  Hoān-nā hoaⁿ-hí I só͘ chòe--ê,  lóng beh chhâ-khó i.
3)	I só͘ kiâⁿ--ê sī chun-kùi ui-giâm;  I ê gī éng-éng tī-teh.
4)	I kiâⁿ kî-sū, hō͘ lâng kì-liām;  Iâ-hô-hoa ū un-hūi, ū lîn-bín.
5)	I siúⁿ-sù bí-niû hō͘ kèng-ùi I ê lâng;  I beh éng-oán kì-liām I ê iok.
6)	I chiong I tōa koân-lêng ê só͘-chòe hián-bêng tī I ê peh-sìⁿ;  Chiong lia̍t-pang ê gia̍p siúⁿ-sù in.
7)	I ê chhiú só͘-chòe sī sêng-si̍t kong-pêng;  I ê kà-sī lóng sī khak-si̍t.
8)	Sī éng sè-tāi kian-kò͘--ê,  Sī chiàu sêng-si̍t chèng-ti̍t siat-li̍p--ê.
9)	I ǹg I ê peh-sìⁿ si-hêng kiù-sio̍k;  I tiāⁿ-tio̍h I ê iok, ti̍t-kàu éng-oán;  I ê miâ sī sèng, thang kiaⁿ-ùi.
10)	Kèng-ùi Iâ-hô-hoa sī tì-hūi ê kun-pún;  Kìⁿ-nā chiàu án-ni kiâⁿ-ê, chiah ū chhang-miâ;  Iâ-hô-hoa ê miâ-siaⁿ ti̍t-kàu éng-oán.

[112]	Lín tio̍h o-ló Iâ-hô-hoa.  Kèng-ùi Iâ-hô-hoa, tōa hoaⁿ-hí I ê bēng-lēng--ê,  Chit-hō lâng ū hok-khì.
2)	I ê hō͘-è tī sè-kan tek-khak kiông-sēng;  Chèng-ti̍t ê lâng ê āu-tāi, tek-khak beh tit-tio̍h hok-khì.
3)	I ê ke-lāi ū hè-mi̍h, ū chîⁿ-châi;  I ê kong-gī chûn kàu éng-oán.
4)	Chèng-ti̍t ê lâng tī o͘-àm ê tiong-kan, ū kng ūi-tio̍h i hoat-hiān;  I ū un-hūi, ū lîn-bín, ū kong-gī.
5)	Si-un lâi chioh lâng--ê, ū hok-khì;  I siū sím-phòaⁿ ê sî, beh sò͘-bêng ka-kī ê sū.
6)	I éng-éng bô iô-choah;  Gī-lâng siū kì-liām, ti̍t-kàu éng-oán.
7)	I m̄-kiaⁿ pháiⁿ siau-sit;  I ê sim kian-kò͘, óa-khò Iâ-hô-hoa.
8)	I ê sim chū-chāi, lóng bô kiaⁿ-hiâⁿ,  Ti̍t-kàu i khòaⁿ-kìⁿ i ê tùi-te̍k siū pò-èng.
9)	I tōa siá-sì, i chín-chè sòng-hiong lâng;  I ê jîn-gī chûn kàu éng-oán;  I ê kak tit-tio̍h kú-khí, ū êng-kng.
10)	Pháiⁿ-lâng khòaⁿ-liáu bōe-khat-tit,  Tek-khak kā-gê chhiat-chhí, lâi siau-bia̍t;  Pháiⁿ-lâng ê sim-goān beh kui tī bô.

[113]	Lín tio̍h o-ló Iâ-hô-hoa.  Iâ-hô-hoa ê lô͘-po̍k ah, lín tio̍h o-ló,  O-ló Iâ-hô-hoa ê miâ.
2)	Goān Iâ-hô-hoa ê miâ siū o-ló,  Tùi chit-sî kàu éng-oán.
3)	Tùi ji̍t-chhut kàu ji̍t-lo̍h ê só͘-chāi,  Iâ-hô-hoa ê miâ sī eng-kai o-ló--ê.
4)	Iâ-hô-hoa pôaⁿ-kè lóng-chóng ê kok,  I ê êng-kng khah-koâiⁿ tī chiah ê thiⁿ.
5)	Chī-chūi chhin-chhiūⁿ Iâ-hô-hoa lán ê Siōng-tè ah?  I chē tī chì-koâiⁿ ê só͘-chāi--ê.
6)	I ka-kī khiam-pi,  Koan-khòaⁿ thiⁿ-téng tōe-ē ê tāi-chì.
7)	I tùi tîn-ai kú-khí sòng-hiong lâng,  Tùi pùn-sò-tui thê-poa̍t khiàm-kheh ê lâng;
8)	Hō͘ i kap kùi-cho̍k saⁿ-kap chē,  Chiū-sī kap pún-kok ê kùi-cho̍k saⁿ-kap chē.
9)	I hō͘ bōe seng-io̍k ê hū-jîn-lâng liāu-lí ke;  Chòe chōe-chōe kiáⁿ ê lāu-bú lâi hoaⁿ-hí.  Lín tio̍h o-ló Iâ-hô-hoa.

[114]	Í-sek-lia̍t chhut Ai-ki̍p.  Ngá-kok-ke lī-khui giân-gú bōe siong-thong ê peh-sìⁿ;
2)	Hit-sî Iû-tāi chòe I ê sèng-só͘,  Í-sek-lia̍t chòe I ê pang-kok.
3)	Tōa-hái khòaⁿ-kìⁿ chiū tô-cháu,  Iok-tàn hô ia̍h lâu tò-tńg.
4)	Tōa-soaⁿ tiô-thiàu chhin-chhiūⁿ iûⁿ-káng;  Sòe-soaⁿ tiô-thiàu chhin-chhiūⁿ iûⁿ-á-kiáⁿ.
5)	Tōa-hái ah, lí ūi siáⁿ tāi-chì tô-cháu?  Iok-tàn ah, lí ūi siáⁿ tāi-chì lâu tò-tńg?
6)	Tōa-soaⁿ ah, lí cháiⁿ-iūⁿ tiô-thiàu chhin-chhiūⁿ iûⁿ-káng?  Sòe-soaⁿ ah, lí cháiⁿ-iūⁿ tiô-thiàu chhin-chhiūⁿ iûⁿ-á-kiáⁿ?
7)	Tōe ah, lí kìⁿ-tio̍h Chú ê bīn,  Kìⁿ-tio̍h Ngá-kok ê Siōng-tè ê bīn, chiū tio̍h ngia̍uh-ngia̍uh-chhoah.
8)	I hō͘ chio̍h-pôaⁿ pìⁿ-chòe chúi-tî,  Hō͘ tēng-chio̍h pìⁿ-chòe chúi-chôaⁿ.

[115]	Iâ-hô-hoa ah, êng-kng bo̍h-tit kui hō͘ goán, bo̍h-tit kui hō͘ goán,  Tio̍h in-ūi Lí ê chû-ài kap sêng-si̍t, kui tī Lí ê miâ.
2)	Mih-sái tio̍h hō͘ gōa-pang-lâng kóng, Taⁿ, in ê Siōng-tè tī toh-lo̍h?
3)	Chóng-sī goán ê Siōng-tè tī thiⁿ-téng;  Lóng chiàu I só͘-ài--ê kiâⁿ tāi-chì.
4)	In ê ngó͘-siōng sī gûn--ê, kim--ê,  Sī lâng ê chhiú só͘ chō--ê.
5)	In ū chhùi, ia̍h bōe kóng-ōe;  Ū ba̍k-chiu, ia̍h bōe khòaⁿ;
6)	In ū hī-khang, ia̍h bōe thiaⁿ;  Ū phīⁿ-khang, ia̍h bōe phīⁿ;
7)	In ū chhiú, ia̍h bōe the̍h;  Ū kha, ia̍h bōe kiâⁿ;  In ia̍h bô ēng in ê nâ-âu chhut-siaⁿ.
8)	Chō in-ê, khò in-ê,  Lóng beh chhin-chhiūⁿ in.
9)	Í-sek-lia̍t ah, lí tio̍h óa-khò Iâ-hô-hoa;  I sī in ê pang-chān, in ê tîn-pâi.
10)	A-lûn ê ke ah, lín tio̍h óa-khò Iâ-hô-hoa;  I sī in ê pang-chān, in ê tîn-pâi.
11)	Lín kèng-ùi Iâ-hô-hoa--ê, tio̍h óa-khò Iâ-hô-hoa;  I sī in ê pang-chān, in ê tîn-pâi.
12)	Iâ-hô-hoa pêng-sî siàu-liām goán, I beh sù hok-khì;  Beh sù hok-khì hō͘ Í-sek-lia̍t ê ke;  Beh sù hok-khì hō͘ A-lûn ê ke.
13)	Kìⁿ-nā kèng-ùi Iâ-hô-hoa ê lâng, Bô-lūn tōa-sòe, I beh sù hok-khì hō͘ in.
14)	Goān Iâ-hô-hoa ke-thiⁿ lín,  Ke-thiⁿ lín kap lín ê kiáⁿ-sun.
15)	Chhòng-chō thiⁿ tōe ê Iâ-hô-hoa,  Siúⁿ-sù hok-khì hō͘ lín.
16)	Thiⁿ sī Iâ-hô-hoa ê thiⁿ,  Tōe sī I hō͘ sè-kan-lâng--ê.
17)	Sí-lâng bōe-ōe o-ló Iâ-hô-hoa;  Lo̍h kàu chēng-chēng ê só͘-chāi--ê, ia̍h lóng bōe-ōe.
18)	Chóng-sī goán beh o-ló Iâ-hô-hoa,  Tùi chit-sî kàu éng-oán.  Lín tio̍h o-ló Iâ-hô-hoa.

[116]	Góa thiàⁿ Iâ-hô-hoa,  In-ūi I thiaⁿ góa ê siaⁿ, góa ê khún-kiû.
2)	I í-keng àⁿ hī-khang thiaⁿ góa;  Só͘-í góa chi̍t-sì-lâng beh kiû-kiò I.
3)	Sí-bô ê soh tîⁿ-tio̍h góa,  Im-kan ê thòng-khó͘ khîⁿ-tio̍h góa;  Góa tú-tio̍h hoān-lān iu-khó͘.
4)	Góa chiū kiû-kiò Iâ-hô-hoa ê miâ, kóng,  Iâ-hô-hoa ah,  taⁿ kiû Lí kiù góa ê sìⁿ-miā.
5)	Iâ-hô-hoa ū un-hūi, ū kong-gī;  Goán ê Siōng-tè ū chû-pi.
6)	Iâ-hô-hoa pó-hō͘ gōng-ti̍t ê lâng;  Góa kàu tī pi-bî ê tōe-ūi, I chiū kiù góa.
7)	Góa ê sîn-hûn ah, tio̍h kui tī lí an-hioh ê só͘-chāi,  In-ūi Iâ-hô-hoa ēng tōa-un khoán-thāi lí.
8)	In-ūi Lí kiù góa ê sìⁿ-miā bián-tit sí-bô;  Kiù góa ê ba̍k-chiu bián lâu ba̍k-sái;  Kiù góa ê kha bián poa̍h-tó.
9)	Góa beh tī Iâ-hô-hoa ê bīn-chêng,  Kiâⁿ tī oa̍h-lâng ê tōe.
10)	Góa sìn, só͘-í kóng;  Góa siū ke̍k-tōa ê khùn-khó͘;
11)	Góa bat tio̍h-kip lâi kóng,  Lâng lóng sī hu-ké.
12)	Iâ-hô-hoa siúⁿ-sù góa it-chhè ê tōa-un,  Góa beh ēng sím-mi̍h pò-tap I?
13)	Góa beh phâng-khí kiù-un ê poe, kiû-kiò Iâ-hô-hoa ê miâ.
14)	Góa beh tī I chèng peh-sìⁿ ê bīn-chêng,  Tùi Iâ-hô-hoa siā góa ê goān.
15)	Iâ-hô-hoa khòaⁿ I sèng ê peh-sìⁿ ê sí,  Chòe chin pó-pòe.
16)	Iâ-hô-hoa ah, góa si̍t-chāi sī Lí ê lô͘-po̍k;  góa sī Lí ê lô͘-po̍k, sī Lí lú-pī ê kiáⁿ;  Lí í-keng tháu-khui khún-pa̍k góa ê soh.
17)	Góa beh ēng kám-siā ê chè hiàn hō͘ Lí;  Koh beh kiû-kiò Iâ-hô-hoa ê miâ.
18)	Góa beh tī I chèng peh-sìⁿ ê bīn-chêng,  Tùi Iâ-hô-hoa siā góa ê goān.
19)	Tī Iâ-hô-hoa chhù ê īⁿ-lāi,  Tī lí Iâ-lō͘-sat-léng ê tiong-kan;  Lín tio̍h o-ló Iâ-hô-hoa.

[117]	Ban-kok ah, lín tio̍h o-ló Iâ-hô-hoa;  Bān peh-sìⁿ ah, lín tio̍h chheng-hō͘ I.
2)	In-ūi I tùi lán tōa si chû-ài;  Iâ-hô-hoa ê sêng-si̍t éng-oán tī-teh.  Lín tio̍h o-ló Iâ-hô-hoa.

[118]	Lín tio̍h kám-siā Iâ-hô-hoa, in-ūi I sī hó;  In-ūi I ê chû-ài éng-oán tī-teh.
2)	Goān Í-sek-lia̍t kóng,  I ê chû-ài éng-oán tī-teh.
3)	Goān A-lûn ê ke kóng,  I ê chû-ài éng-oán tī-teh.
4)	Goān kèng-ùi Iâ-hô-hoa ê lâng kóng,  I ê chû-ài éng-oán tī-teh.
5)	Góa tī gûi-kip ê tiong-kan kiû-kiò Iâ-hô-hoa;  Iâ-hô-hoa chiū ìn góa, chiong góa hē tī khoan-khoah ê só͘-chāi.
6)	Ū Iâ-hô-hoa kap góa tī-teh, góa chiū bô kiaⁿ;  Lâng beh siáⁿ hoat-tit góa ta-ôa?
7)	Tī hiah ê pang-chān góa--ê ê tiong-kan, ū Iâ-hô-hoa kap góa tī-teh;  Só͘-í góa beh khòaⁿ-kìⁿ hiah ê oàn-hūn góa ê lâng siū pò-èng.
8)	Óa-khò Iâ-hô-hoa,  Pí óa-khò lâng khah-hó.
9)	Óa-khò Iâ-hô-hoa,  Pí óa-khò ông-chhin khah-hó.
10)	Bān peh-sìⁿ ûi-lûi góa;  góa óa-khò Iâ-hô-hoa ê miâ, beh châu-bia̍t in.
11)	In ûi--góa, khùn--góa;  góa óa-khò Iâ-hô-hoa ê miâ, beh châu-bia̍t in.
12)	In chhin-chhiūⁿ phang ûi góa;  Chhin-chhiūⁿ sio chhì-phè ê hé, siū phah-hoa.  Góa óa-khò Iâ-hô-hoa ê miâ beh châu-bia̍t in.
13)	Lí chhut-la̍t chhia góa, beh hō͘ góa tó;  Chóng-sī Iâ-hô-hoa pang-chān góa.
14)	Iâ-hô-hoa sī góa ê khùi-la̍t, sī góa ê si-koa;  I ia̍h chiâⁿ-chòe chín-kiù góa ê.
15)	Tī gī-lâng ê pò͘-pîⁿ-lāi ū hoaⁿ-hí ê siaⁿ, chín-kiù ê siaⁿ;  Iâ-hô-hoa ê chiàⁿ-chhiú si-chhut tōa koân-lêng.
16)	Iâ-hô-hoa ê chiàⁿ-chhiú kia̍h-koâiⁿ;  Iâ-hô-hoa ê chiàⁿ-chhiú si-chhut tōa koân-lêng.
17)	Góa bōe tì-kàu sí, iáu ōe oa̍h-teh;  Sòa beh pò-iông Iâ-hô-hoa ê só͘-chòe.
18)	Iâ-hô-hoa bat giâm-giâm kéng-kài góa;  Chóng-sī bē ū chiong góa kau tī sí-bô.
19)	Tio̍h kā góa khui gī ê mn̂g;  Góa beh ji̍p--khì, kám-siā Iâ-hô-hoa.
20)	Che sī Iâ-hô-hoa ê mn̂g,  gī ê lâng beh ji̍p--khì.
21)	Góa beh kám-siā Lí, in-ūi Lí í-keng ìn góa;  Koh chiâⁿ-chòe chín-kiù góa--ê.
22)	Sai-hū só͘ khì-sak ê chio̍h,  Í-keng chiâⁿ-chòe chhù-kak-thâu ê chio̍h.
23)	Che sī Iâ-hô-hoa só͘-chòe--ê,  Lán ê ba̍k-chiu khòaⁿ i chòe kî-koài.
24)	Che sī Iâ-hô-hoa só͘ tiāⁿ-tio̍h ê ji̍t;  Lán tī chit-ji̍t ê tiong-kan beh hoaⁿ-hí khoài-lo̍k.
25)	Iâ-hô-hoa ah, taⁿ kiû Lí chín-kiù;  Iâ-hô-hoa ah, taⁿ kiû Lí hō͘ goán hoat-ta̍t.
26)	Hōng Iâ-hô-hoa ê miâ lâi--ê, eng-kai tit-tio̍h hok-khì;  Goán tùi Iâ-hô-hoa ê chhù kā lín chiok-hok.
27)	Iâ-hô-hoa sī Siōng-tè, I ê kng chiò goán;  Tio̍h ēng soh pa̍k chè-sū ê cheng-siⁿ kàu tôaⁿ-kak.
28)	Lí sī góa ê Siōng-tè, góa beh kám-siā Lí;  Lí sī góa ê Siōng-tè, góa beh chun Lí chòe koâiⁿ.
29)	Lín tio̍h kám-siā Iâ-hô-hoa, in-ūi I sī hó;  In-ūi I ê chû-ài éng-oán tī-teh.

[119]	Só͘ kiâⁿ oân-choân, chun-thàn Iâ-hô-hoa lu̍t-hoat ê,  Chit-hō lâng ū hok-khì.
2)	Chun-siú I kan-chèng ê ōe,  Choan-sim chhē I--ê, chit-hō lâng ū hok-khì.
3)	In bô chòe put-gī ê sū;  In chun-thàn I ê tō-lō͘.
4)	Lí bat chiong Lí kà-sī ê ōe hoan-hù goán;  Sī ài goán un-khûn chun-siú.
5)	Goān góa ê chhu-hiòng tiāⁿ-tio̍h,  Lâi siú Lí ê lu̍t-lē.
6)	Góa tùi-tiōng Lí it-chhè ê kài-bēng,  Chiū put-tì kiàn-siàu.
7)	Góa ha̍k-si̍p Lí kong-gī ê phòaⁿ-toàn,  Chiū beh ēng chèng-ti̍t ê sim kám-siā Lí.
8)	Góa beh siú Lí ê lu̍t-lē;  Kiû Lí m̄-thang it-chīn pàng-sak góa.
9)	Siàu-liân lâng tio̍h ēng sím-mi̍h lâi chheng-khì i ê só͘-kiâⁿ?  Sī tio̍h chiàu Lí ê ōe lâi sòe-jī kiâⁿ.
10)	Góa choan-sim chhē Lí;  Kiû Lí m̄-thang hō͘ góa bê-lō͘ lī-khui Lí ê kài-bēng.
11)	Góa chiong Lí ê giân-gú khǹg tī góa ê sim-lāi,  Bián-tit góa tek-chōe Lí.
12)	Iâ-hô-hoa ah,  Lí sī eng-kai siū o-ló--ê;  Kiû Lí chiong Lí ê lu̍t-lē kà-sī góa.
13)	Lí só͘ kóng it-chhè ê phòaⁿ-sû,  Góa ēng chhùi-tûn pò-iông--i.
14)	Góa hoaⁿ-hí Lí kan-chèng ê lō͘,  Chhin-chhiūⁿ hoaⁿ-hí it-chhè ê châi-bu̍t.
15)	Góa beh chēng-chēng siūⁿ Lí kà-sī ê ōe,  Ia̍h beh chù-tiōng Lí ê tō-lō͘.
16)	Góa beh tī Lí ê lu̍t-lē-tiong ka-kī khoài-lo̍k,  Góa bô bōe-kì-tit Lí ê ōe.
17)	Kiû Lí ēng tōa-un khoán-thāi Lí ê lô͘-po̍k, hō͘ góa tit-tio̍h oa̍h;  Góa chiū beh siú Lí ê ōe.
18)	Kiû Lí khui góa ê ba̍k-chiu,  Hō͘ góa khòaⁿ-chhut Lí lu̍t-hoat-tiong ê kî-biāu.
19)	Góa tī tōe-chiūⁿ sī chòe kià-kha--ê;  Kiû Lí m̄-thang tùi góa ún-ba̍t Lí ê kài-bēng.
20)	Góa ê sim piak-li̍h,  In-ūi sî-siông chhiat-chhiat him-bō͘ Lí ê phòaⁿ-sû.
21)	Lí chek-pī kiau-ngō͘ siū chiù-chó͘ ê lâng,  Chiū-sī bê-lō͘ lī-khui Lí ê kài-bēng ê lâng.
22)	Kiû Lí kā góa tû--khì lêng-jio̍k kap khòaⁿ-khin,  In-ūi góa siú Lí kan-chèng ê ōe.
23)	Kùi-cho̍k chē-teh, lām-sám gī-lūn góa;  Nā-sī Lí ê lô͘-po̍k chēng-chēng siūⁿ Lí ê lu̍t-lē.
24)	Lí kan-chèng ê ōe sī góa só͘ hoaⁿ-hí--ê,  Sī góa ê bô͘-sū.
25)	Góa ê sìⁿ-miā kha̍h-tiâu tī thô͘-hún,  Kiû Lí, chiàu Lí ê ōe, chín-kiù góa oa̍h.
26)	Góa kóng-khí góa só͘ kiâⁿ ê lō͘,  Lí ìn góa;  Kiû Lí chiong Lí ê lu̍t-lē kà-sī góa.
27)	Kiû Lí hō͘ góa bêng-pe̍k Lí kà-sī ê lō͘,  Góa chiū chēng-chēng siūⁿ Lí ê kî-sū.
28)	Góa ê sim-sîn in-ūi iu-khó͘ lâi siau-iûⁿ;  Kiû Lí, chiàu Lí ê ōe, hō͘ góa ióng-kiāⁿ.
29)	Kiû Lí hō͘ góa lī-khui kan-chà ê lō͘,  Chiong Lí ê lu̍t-hoat un-sù góa.
30)	Góa ū kéng sìn-si̍t ê lō͘,  Chiong Lí ê phòaⁿ-sû hē tī góa ê bīn-chêng.
31)	Góa loân-bō͘ Lí kan-chèng ê ōe;  Iâ-hô-hoa ah, kiû Lí m̄-thang hō͘ góa kiàn-siàu.
32)	Lí khui-khoah góa ê sim ê sî,  Góa chiū cháu tī Lí kài-bēng ê lō͘.
33)	Iâ-hô-hoa ah, kiû Lí chiong Lí lu̍t-lē ê lō͘ chí-sī góa;  Góa beh thiat-tí chun-siú.
34)	Kiû Lí hō͘ góa tì-hūi, góa chiū siú Lí ê lu̍t-hoat;  Koh beh choan-sim chip-siú.
35)	Kiû Lí hō͘ góa kiâⁿ Lí kài-bēng ê lō͘,  In-ūi chit ê lō͘ sī góa só͘ hoaⁿ-hí ê.
36)	Kiû Lí hō͘ góa ê sim ǹg Lí kan-chèng ê ōe,  Bô ǹg put-gī ê chîⁿ-châi.
37)	Kiû Lí hō͘ góa ê ba̍k-chiu oa̍t-cháu, bô khòaⁿ hu-ké;  Koh hō͘ góa tī Lí ê lō͘-tiong lâi oa̍h.
38)	Lí ê lô͘-po̍k kèng-ùi Lí,  Kiû Lí ūi i kian-kò͘ Lí ê ōe.
39)	Kiû Lí hō͘ góa só͘ kiaⁿ ê lêng-jio̍k lī-khui góa;  In-ūi Lí ê phòaⁿ-sû sī hó.
40)	Góa him-bō͘ Lí kà-sī ê ōe;  Kiû Lí, tī Lí ê kong-gī, hō͘ góa lâi oa̍h.
41)	Iâ-hô-hoa ah, goān Lí chiàu Lí ê ōe,  Hō͘ Lí ê chû-ài, chiū-sī Lí ê kiù-un, lîm-kàu góa.
42)	Góa chiū ū ōe thang ìn hit ê lêng-jio̍k góa--ê;  In-ūi góa óa-khò Lí ê ōe.
43)	Kiû Lí hō͘ chin-lí ê ōe bô it-chīn lī-khui góa ê chhùi;  In-ūi góa ǹg-bāng Lí ê phòaⁿ-toàn.
44)	Góa beh siông-siông siú Lí ê lu̍t-hoat,  Ti̍t-kàu éng-oán.
45)	Góa beh kiâⁿ tī khoan-khoah ê só͘-chāi,  In-ūi góa ū káng-kiû Lí kà-sī ê ōe.
46)	Góa ia̍h beh tī kun-ông ê bīn-chêng káng-lūn Lí kan-chèng ê ōe,  Ia̍h bô tì-kàu kiàn-siàu.
47)	Góa beh tī Lí ê kài-bēng-tiong ka-kī khoài-lo̍k;  Chiah ê kài-bēng pêng-sò͘ sī góa só͘ thiàⁿ-sioh--ê.
48)	Góa thiàⁿ-sioh Lí ê kài-bēng, góa beh tùi i kia̍h-khí chhiú;  Lí ê lu̍t-lē góa ia̍h beh chēng-chēng siūⁿ i.
49)	Kiû Lí kì-tit tùi Lí ê lô͘-po̍k só͘ èng-ún ê ōe,  In-ūi Lí bat hō͘ góa ū ǹg-bāng.
50)	Lí ê ōe chiong góa kiù-oa̍h,  Góa tī hoān-lān-tiong tùi che tit-tio̍h an-ùi.
51)	Kiau-ngō͘ ê lâng chīn-chāi bú-bān góa;  Chóng-sī góa bē-bat phian-lī Lí ê lu̍t-hoat.
52)	Iâ-hô-hoa ah, góa kì-liām Lí tùi chá í-lâi ê phòaⁿ-sû,  Chiū ka-kī tit-tio̍h an-ùi.
53)	Góa in-ūi khì-sak Lí ê lu̍t-hoat ê pháiⁿ-lâng,  Chiū tōa siū-khì, chhin-chhiūⁿ hé to̍h.
54)	Góa tī kià-kha ê chhù,  Pêng-sî ēng Lí ê lu̍t-lē chòe si-koa.
55)	Iâ-hô-hoa ah, góa mî-kan kì-liām Lí ê miâ,  Siú Lí ê lu̍t-hoat.
56)	Góa tit-tio̍h án-ni,  Sī in-ūi góa siú Lí kà-sī ê ōe.
57)	Iâ-hô-hoa sī góa ê ki-gia̍p,  Góa bat kóng,  Góa beh siú Lí ê ōe.
58)	Góa bat choan-sim kiû Lí ê un,  Goān Lí chiàu Lí ê ōe lîn-bín góa.
59)	Góa chhim-chhim siūⁿ góa só͘ kiâⁿ ê lō͘,  Chiū oa̍t-tńg kha ǹg Lí kan-chèng ê ōe.
60)	Góa siú Lí ê kài-bēng,  Kóaⁿ-kín bô iân-chhiân.
61)	Pháiⁿ-lâng ê soh pa̍k-tîⁿ góa;  Chóng-sī góa bô bōe-kì-tit Lí ê lu̍t-hoat.
62)	Góa in-ūi Lí kong-gī ê phòaⁿ-toàn,  Pòaⁿ-mî beh khí-lâi kám-siā Lí.
63)	Kìⁿ-nā kèng-ùi Lí, kap siú Lí ê kà-sī ê lâng,  Góa kap in chòe-phōaⁿ.
64)	Iâ-hô-hoa ah, Lí chû-ài piàn-móa tōe-bīn;  Kiû Lí chiong Lí ê lu̍t-lē kà-sī góa.
65)	Iâ-hô-hoa ah, Lí bat hó khoán-thāi Lí ê lô͘-po̍k,  Sī chiàu Lí só͘ kóng ê ōe.
66)	Kiû Lí chiong hó ê chhang-miâ kap tì-sek, kà-sī góa;  In-ūi góa sìn Lí ê kài-bēng.
67)	Góa bē siū-khó͘ í-chêng, ū kiâⁿ bê-lō͘;  Chóng-sī góa taⁿ siú Lí ê ōe.
68)	Lí sī hó, só͘-kiâⁿ ia̍h sī hó;  Kiû Lí chiong Lí ê lu̍t-lē kà-sī góa.
69)	Kiau-ngō͘ ê lâng chō-chok bô-iáⁿ ōe, kong-kek góa;  Chóng-sī góa beh choan-sim siú Lí ê kà-sī.
70)	In ê sim tūn, chhin-chhiūⁿ iû pau-ba̍t;  Chóng-sī góa hoaⁿ-hí Lí ê lu̍t-hoat.
71)	Góa ū siū-khó͘, sī chòe góa ê lī-ek;  In-ūi beh hō͘ góa ha̍k-si̍p Lí ê lu̍t-lē.
72)	Lí só͘ kóng ê lu̍t-hoat sī chòe góa ê lī-ek;  Iâⁿ-kè chheng-bān ê kim-gûn.
73)	Lí ê chhiú chhòng-chō góa, chhiâⁿ-tî góa;  Kiû Lí hō͘ góa tì-hūi, thang ha̍k-si̍p Lí ê kài-bēng.
74)	Kèng-ùi Lí ê lâng khòaⁿ-kìⁿ góa chiū beh hoaⁿ-hí;  In-ūi tī Lí ê ōe, góa ū ǹg-bāng.
75)	Iâ-hô-hoa ah, góa chai Lí ê phòaⁿ-toàn sī kong-gī;  Lí hō͘ góa siū-khó͘ sī tùi tī sìn-si̍t.
76)	Kiû Lí ēng Lí ê chû-ài an-ùi góa;  Chiàu Lí tùi Lí ê lô͘-po̍k só͘ kóng ê ōe.
77)	Goān Lí ê chû-pi lîm-kàu góa, hō͘ góa oa̍h;  In-ūi Lí ê lu̍t-hoat sī góa só͘ hoaⁿ-hí--ê.
78)	Goān kiau-ngō͘ ê lâng siū kiàn-siàu, in-ūi in bô lí-iû óng-khut góa;  Chóng-sī góa beh chēng-chēng siūⁿ Lí ê kà-sī.
79)	Goān kèng-ùi Lí ê lâng kui-ǹg góa;  In chiū chai Lí kan-chèng ê ōe.
80)	Goān góa ê sim oân-choân siú Lí ê lu̍t-lē,  Hō͘ góa put-tì kiàn-siàu.
81)	Góa ê sim-sîn him-bō͘ Lí ê kiù-un kàu hūn--khì;  Chóng-sī tī Lí ê ōe, góa ū ǹg-bāng.
82)	Góa in-ūi ǹg-bāng Lí ê ōe, ba̍k-chiu hoe,  Kóng, Lí sím-mi̍h sî beh an-ùi góa?
83)	In-ūi góa chhin-chhiūⁿ tī hé-hun-tiong ê phê-tē;  Chóng-sī góa bô bōe-kì-tit Lí ê lu̍t-lē.
84)	Lí ê lô͘-po̍k ê ji̍t-chí ū jōa-chōe ah?  Lí beh tī-sî sím-phòaⁿ khún-pek góa ê lâng.
85)	Kiau-ngō͘ ê lâng, chiū-sī bô thàn Lí ê lu̍t-hoat--ê,  Ku̍t hām-khiⁿ, beh hāi góa.
86)	Lí ê kài-bēng it-chīn sêng-si̍t; in bô in-toaⁿ khún-pek góa;  Kiû Lí pang-chān góa.
87)	In hiám-hiám bia̍t-bô góa tī sè-kan;  chóng-sī góa bô pàng-sak Lí ê kà-sī.
88)	Kiû Lí chiàu Lí ê chû-ài hō͘ góa oa̍h;  Góa chiū beh siú Lí ê chhùi kan-chèng ê ōe.
89)	Iâ-hô-hoa ah, Lí ê ōe an-tiāⁿ tī thiⁿ--nih,  Ti̍t-kàu éng-oán.
90)	Lí ê sêng-si̍t chûn kàu bān-tāi;  Lí kiàn-li̍p tōe, tōe chiū tn̂g-tn̂g tī--teh.
91)	Chiàu Lí ê tēng-lē, in kàu-taⁿ iáu tī--teh;  In-ūi bān-mi̍h lóng sī Lí ê chhe-ēng.
92)	Góa nā m̄-sī hoaⁿ-hí Lí ê lu̍t-hoat,  Chiū chá-chá tī góa ê khó͘-lān-tiong bia̍t-bô lah.
93)	Góa éng-éng bô bōe-kì-tit Lí ê kà-sī;  In-ūi Lí ēng che hō͘ góa oa̍h.
94)	Góa sī Lí-ê, kiû Lí kiù góa;  In-ūi góa chhē Lí ê kà-sī.
95)	Pháiⁿ-lâng tng-tán góa, beh bia̍t-bô góa,  Chóng-sī góa beh káng-kiù Lí kan-chèng ê ōe.
96)	Góa khòaⁿ só͘-ū ê oân-choân, lóng sī iú-hān;  To̍k-to̍k Lí ê bēng-lēng ke̍k-kî khui-khoah.
97)	Góa thiàⁿ-sioh Lí ê lu̍t-hoat kàu cháiⁿ-iūⁿ ah!  Góa thong-ji̍t chēng-chēng siūⁿ.
98)	Lí ê kài-bēng siông-siông kap góa tī--teh,  Hō͘ góa pí góa ê tùi-te̍k khah ū tì-hūi.
99)	Góa pí góa lóng-chóng ê sian-siⁿ khah thong-ta̍t;  In-ūi góa chēng-chēng siūⁿ Lí kan-chèng ê ōe.
100)	Góa pí lāu-lâng khah bêng-pe̍k,  In-ūi góa siú Lí ê kà-sī.
101)	Góa kìm góa ê kha, it-chhè ê pháiⁿ-lō͘ bô kiâⁿ;  Hō͘ góa thang siú Lí ê ōe.
102)	Góa bô phian-lī Lí ê phòaⁿ-toàn;  In-ūi Lí ū kà-sī góa.
103)	Lí ê ōe tī góa ê chiūⁿ-kiuⁿ kàu jōa tiⁿ!  Tī góa ê chhùi, pí bi̍t khah-tiⁿ.
104)	Góa tùi Lí ê kà-sī tit-tio̍h bêng-pe̍k;  Só͘-í góa oàn-hūn it-chhè ê siâ-lō͘.
105)	Lí ê ōe chòe góa kha-chêng ê teng,  Chòe góa lō͘-chiūⁿ ê kng.
106)	Lí kong-gī ê phòaⁿ-toàn, góa bat chiù-chōa beh chun-siú;  Góa koat-toàn án-ni kiâⁿ.
107)	Góa siū-khó͘ kàu-ke̍k;  Iâ-hô-hoa ah, kiû Lí chiàu Lí ê ōe hō͘ góa oa̍h.
108)	Iâ-hô-hoa ah, kiû Lí kàm-la̍p góa ê chhùi só͘ hoaⁿ-hí hiàn ê o-ló,  Koh chiong Lí ê phòaⁿ-sû kà-sī góa.
109)	Góa ê sìⁿ-miā siông-siông tú-tio̍h gûi-hiám;  Iáu-kú góa bô bōe-kì-tit Lí ê lu̍t-hoat.
110)	Pháiⁿ-lâng siat lô-bāng beh hāi góa;  Chóng-sī góa bô phian-lī Lí ê kà-sī.
111)	Góa chiong Lí kan-chèng ê ōe, chòe éng-oán ê ki-gia̍p;  In-ūi che sī góa sim-lāi só͘ hoaⁿ-hí--ê.
112)	Góa hō͘ góa ê sim choan ǹg Lí ê lu̍t-lē;  Éng-oán chun-thàn, ti̍t-kàu lō͘-bé.
113)	Nn̄g-iūⁿ sim ê lâng sī góa só͘ thòng-hūn;  To̍k-to̍k Lí ê lu̍t-hoat sī góa só͘ thiàⁿ-sioh.
114)	Lí sī góa siám-bih ê só͘-chāi, koh sī góa ê tîn-pâi;  Góa tī Lí ê ōe ū ǹg-bāng.
115)	Chòe-pháiⁿ ê lâng ah, lín tio̍h lī-khui góa;  Hō͘ góa thang siú góa ê Siōng-tè ê kài-bēng.
116)	Kiû Lí chiàu Lí ê ōe hû-chhî góa, hō͘ góa oa̍h;  Ia̍h bô hō͘ góa in-ūi só͘ ǹg-bāng--ê lâi kiàn-siàu.
117)	Kiû Lí hû-chhî góa, góa chiū tit-kiù;  Góa beh siông-siông tùi-tiōng Lí ê lu̍t-lē.
118)	Kìⁿ-nā kiâⁿ chha-lō͘, lī-khui Lí ê lu̍t-lē ê lâng, Lí khòaⁿ-khin in;  In-ūi in ê khúi-chà sī hu-ké.
119)	Sè-kan ê pháiⁿ-lâng, Lí lóng kā in tû--khì, chhin-chhiūⁿ che-tái;  In-ūi án-ni, góa thiàⁿ-sioh Lí kan-chèng ê ōe.
120)	Góa in-ūi kiaⁿ-ùi Lí, góa ê bah chiū chhoah;  Lí ê phòaⁿ-toàn ia̍h hō͘ góa kiaⁿ-hiâⁿ.
121)	Góa péng-kong kiâⁿ-gī;  Kiû Lí m̄-thang chiong góa pàng hō͘ ap-chè góa ê lâng.
122)	Kiû Lí pó-jīn Lí ê lô͘-po̍k, thang tit-tio̍h hó kéng-gū;  Bo̍h-tit hō͘ kiau-ngō͘ ê lâng ap-chè góa.
123)	Góa in-ūi ǹg-bāng Lí ê kiù-un, kap Lí kong-gī ê ōe,  Tì-kàu ba̍k-chiu hoe.
124)	Kiû Lí chiàu Lí ê chû-ài khoán-thāi Lí ê lô͘-po̍k;  Chiong Lí ê lu̍t-lē kà-sī góa.
125)	Góa sī Lí ê lô͘-po̍k, kiû Lí hō͘ góa tì-hūi;  Hō͘ góa ōe chai Lí kan-chèng ê ōe.
126)	Hiān-kim tng sī Iâ-hô-hoa kiâⁿ tāi-chì ê sî;  In-ūi lâng hòe-bô Lí ê lu̍t-hoat.
127)	Só͘-í góa thiàⁿ-sioh Lí ê kài-bēng,  Iâⁿ-kè kim, ia̍h iâⁿ-kè hó-kim.
128)	Só͘-í Lí it-chhè ê kà-sī, bān-sū, góa lóng lia̍h-chòe chèng-ti̍t;  Koh góa oàn-hūn it-chhè ê siâ-lō͘.
129)	Lí kan-chèng ê ōe sī kî-biāu;  Só͘-í góa ê sim kín-sīn chip-siú.
130)	Lí ê ōe chi̍t-ē khui-thiah, chiū hoat-chhut kng,  Hō͘ gōng-lâng thong-ta̍t.
131)	Góa khui-chhùi ti̍t-ti̍t chhoán;  In-ūi góa chhiat-chhiat him-bō͘ Lí ê kài-bēng.
132)	Kiû Lí oa̍t-tńg ǹg góa, lîn-bín góa;  Chhin-chhiūⁿ Lí pêng-siông khoán-thāi hiah ê kèng-ài Lí ê miâ ê lâng.
133)	Kiû Lí ēng Lí ê ōe hō͘ góa ê kha-pō͘ ún-tàng;  Bo̍h iông-ún sím-mi̍h chōe-ok koán-hat góa.
134)	Kiû Lí kiù-sio̍k góa, thoat-lī lâng ê ap-chè,  Góa chiū beh siú Lí ê kà-sī.
135)	Goān Lí hō͘ Lí ê bīn ê kng chiò Lí ê lô͘-po̍k;  Koh chiong Lí ê lu̍t-lē kà-sī góa.
136)	Góa ê ba̍k-sái chhin-chhiūⁿ khoe-chúi teh lâu;  In-ūi in bô siú Lí ê lu̍t-hoat.
137)	Iâ-hô-hoa, Lí sī kong-gī-ê;  Lí ê phòaⁿ-toàn ia̍h sī chèng-ti̍t--ê.
138)	Lí só͘ bēng-lēng kan-chèng ê ōe, sī chiàu kong-gī,  Ke̍k-kî sêng-si̍t.
139)	Góa ê sim jia̍t, chhin-chhiūⁿ hé sio-bia̍t góa;  In-ūi góa ê tùi-te̍k bōe-kì-tit Lí ê ōe.
140)	Lí ê ōe thoàn-liān kàu chin cheng;  Só͘-í Lí ê lô͘-po̍k chin ì-ài.
141)	Góa pi-bî, hō͘ lâng khòaⁿ-khin,  Chóng-sī góa bô bōe-kì-tit Lí ê kà-sī.
142)	Lí ê kong-gī sī éng-oán ê kong-gī;  Lí ê lu̍t-hoat sī chin-si̍t.
143)	Góa tú-tio̍h hoān-lān iu-khó͘;  Chóng-sī Lí ê kài-bēng sī góa só͘ hoaⁿ-hí--ê.
144)	Lí kan-chèng ê ōe éng-oán sī kong-gī;  Kiû Lí hō͘ góa tì-hūi, góa chiū ōe oa̍h.
145)	Iâ-hô-hoa ah, góa choan-sim kiû-kiò Lí, kiû Lí ìn góa;  Góa beh kín-sīn siú Lí ê lu̍t-lē.
146)	Góa tùi Lí kiû-kiò, kiû Lí kiù góa;  Góa chiū beh siú Lí kan-chèng ê ōe.
147)	Góa thàn thiⁿ bē kng kiû-kiò Lí;  Tī Lí ê ōe góa ū ǹg-bāng.
148)	Mî--sî, kiⁿ iáu-bē chhim, góa ê ba̍k-chiu í-keng nih-khui;  In-ūi beh chēng-chēng siūⁿ Lí ê ōe.
149)	Kiû Lí chiàu Lí ê chû-ài, thiaⁿ góa ê siaⁿ;  Iâ-hô-hoa ah, kiû Lí chiong Lí ê phòaⁿ-toàn, hō͘ góa ōa oa̍h.
150)	Koàn-liān kiâⁿ-pháiⁿ ê lâng pek-óa lâi;  In lī-khui Lí ê lu̍t-hoat hn̄g-hn̄g.
151)	Iâ-hô-hoa ah, Lí sī kūn-kūn;  Lí ê kài-bēng lóng sī chin-si̍t.
152)	Góa káng-kiù Lí kan-chèng ê ōe, chá-chá í-keng chai,  Sī Lí li̍p-tiāⁿ kàu éng-oán--ê.
153)	Kiû Lí khòaⁿ-kò͘ góa ê khó͘-lān, lâi khan-kiù goa;  In-ūi góa bô bōe-kì-tit Lí ê lu̍t-hoat.
154)	Kiû Lí kā góa sin-oan, kiù-sio̍k góa;  Chiàu Lí ê ōe hō͘ góa oa̍h.
155)	Kiù-un lī-khui pháiⁿ-lâng hn̄g-hn̄g;  In-ūi in bô chhē Lí ê lu̍t-lē.
156)	Iâ-hô-hoa ah, Lí ê chû-pi sī tōa;  Kiû Lí chiàu Lí ê phòaⁿ-toàn hō͘ góa oa̍h.
157)	Khún-pek góa ê, tí-te̍k góa ê, chin-chōe,  Chóng-sī góa bô phian-lī Lí kan-chèng ê ōe.
158)	Góa khòaⁿ-kìⁿ kan-ok ê lâng, chiū chin iàm-ò͘ⁿ;  In-ūi in bô siú Lí ê ōe.
159)	Lí khòaⁿ góa cháiⁿ-iūⁿ thiàⁿ-sioh Lí ê kà-sī;  Iâ-hô-hoa ah, kiû Lí chiàu Lí ê chû-ài hō͘ góa oa̍h.
160)	Lí ê ōe ê chóng-kun-thâu sī chin-si̍t;  Lí it-chhè kong-gī ê phòaⁿ-toàn sī éng-oán tī-teh.
161)	Kùi-cho̍k bô in-toaⁿ khún-pek góa;  Chóng-sī góa ê sim kiaⁿ-ùi Lí ê ōe.
162)	Góa hoaⁿ-hí Lí ê ōe,  Chhin-chhiūⁿ lâng tit-tio̍h chōe-chōe thâi-iâⁿ ê mi̍h.
163)	Pe̍h-chha̍t-ōe sī góa só͘ thòng-hūn, só͘ iàm-chiān--ê;  Lí ê lu̍t-hoat sī góa só͘ thiàⁿ-sioh--ê.
164)	Góa in-ūi Lí kong-gī ê phòaⁿ-toàn,  Ta̍k-ji̍t chhit-pái o-ló Lí.
165)	Thiàⁿ-sioh Lí ê lu̍t-hoat ê lâng ū tōa pêng-an,  Bô chi̍t-hāng ōe tîⁿ-pòaⁿ in ê kha.
166)	Iâ-hô-hoa ah, góa ū teh ǹg-bāng Lí ê kiù-un,  Ū kiâⁿ Lí ê kài-bēng.
167)	Góa ê sim ū siú Lí kan-chèng ê ōe,  chiah ê ōe, góa chīn-chāi ì-ài.
168)	Góa ū siú Lí ê kà-sī, kap Lí kan-chèng ê ōe;  In-ūi góa it-chhè só͘ kiâⁿ--ê, lóng tī Lí ê bīn-chêng.
169)	Iâ-hô-hoa ah, goān góa kiû-kiò ê siaⁿ thàu-kàu Lí ê bīn-chêng;  Kiû Lí chiàu Lí ê ōe, siúⁿ-sù góa tì-hūi.
170)	Goān góa khún-kiû ê ōe kàu Lí ê bīn-chêng;  Kiû Lí chiàu Lí ê ōe khan-kiù góa.
171)	Goān góa ê chhùi-tûn hoat-chhut o-ló ê ōe,  In-ūi Lí chiong Lí ê lu̍t-lē kà-sī góa.
172)	Goān góa ê chi̍h chhiùⁿ-koa o-ló Lí ê ōe;  In-ūi Lí it-chhè ê kài-bēng lóng sī kong-gī.
173)	Goān Lí chhun-chhiú pang-chān góa;  In-ūi góa ū kéng Lí ê kà-sī.
174)	Iâ-hô-hoa ah, góa chhiat-chhiat him-bō͘ Lí ê kiù-un;  Lí ê lu̍t-hoat ia̍h sī góa só͘ hoaⁿ-hí--ê.
175)	Goān góa oa̍h--teh, góa ê sîn-hûn chiū beh o-ló Lí;  Goān Lí ê phòaⁿ-toàn pang-chān góa.
176)	Góa bê-lō͘ chhin-chhiūⁿ phah-m̄-kìⁿ ê iûⁿ; kiû Lí chhē Lí ê lô͘-po̍k;  In-ūi góa bô bōe-kì-tit Lí ê kài-bēng.

[120]	Chiūⁿ kiā-á ê si.
1)	Góa tī gûi-kip-tiong kiû-kiò Iâ-hô-hoa,  I chiū ìn góa.
2)	Iâ-hô-hoa ah, kiû Lí kiù góa thoat-lī pe̍h-chha̍t ê chhùi-tûn,  Kap khúi-chà ê chi̍h.
3)	Khúi-chà ê chi̍h ah, Chú beh hō͘ lí sím-mi̍h ah?  Beh ēng sím-mi̍h ke-thiⁿ hō͘ lí ah?
4)	Chiū-sī ióng-béng ê lâng ê lāi-chìⁿ,  Kap lô-thêng-chhâ ê jia̍t-thòaⁿ.
5)	Góa chin chhám ah, kià-kha tī Bí-siat,  Khiā-khí tī Ki-ta̍t hiah ê pò͘-pîⁿ ê tiong-kan.
6)	Góa kap hiah ê oàn-hūn hô-pêng ê lâng,  Kú-kú saⁿ-kap khiā-khí.
7)	Góa ài hô-pêng;  Chóng-sī góa khui-chhùi, in chiū beh cheng-chiàn.

[121]	Chiūⁿ kiā-á ê si.
1)	Góa beh kia̍h-ba̍k ǹg soaⁿ;  Góa ê pang-chān tùi toh-lo̍h lâi?
2)	Góa ê pang-chān tùi Iâ-hô-hoa lâi;  I sī chhòng-chō thiⁿ tōe ê.
3)	I bô beh hō͘ lí ê kha iô-choah;  Pó-siú Lí-ê tek-khak bô tuh-bîn.
4)	Khòaⁿ ah, pó-siú Í-sek-lia̍t ê, Iā bô tuh-bîn, iā bô khùn--khì.
5)	Pó-siú lí--ê sī Iâ-hô-hoa;  Iâ-hô-hoa tī lí ê chiàⁿ-pêng chòe lí ê ìm-ńg.
6)	Ji̍t--sî thài-iông bô siong lí,  Mî--sî ge̍h ia̍h bōe hāi lí.
7)	Iâ-hô-hoa beh pó-siú lí, bián siū it-chhè ê chai-hāi;  I beh pó-siú lí ê sìⁿ-miā.
8)	Lí chhut, lí ji̍p, Iâ-hô-hoa beh pó-siú lí,  Tùi chit-sî ti̍t-kàu éng-oán.

[122]	Chiūⁿ kiā-á ê si; Tāi-pi̍t só͘ chòe-ê.
1)	Lâng tùi góa kóng, Lán lâi khì Iâ-hô-hoa ê chhù,  Góa chiū hoaⁿ-hí.
2)	Iâ-lō͘-sat-léng ah,  Goán ê kha khiā tī lí ê mn̂g-lāi.
3)	Iâ-lō͘-sat-léng siū khí-chō,  Chhin-chhiūⁿ liân-lo̍k chéng-chôe ê siâⁿ.
4)	Chiah ê chi-phài, chiū-sī Iâ-hô-hoa ê chi-phài,  Chiàu Í-sek-lia̍t tiāⁿ-tio̍h ê lē,  Chiūⁿ-khì hia beh o-ló Iâ-hô-hoa ê miâ.
5)	In-ūi tī-hia siat-li̍p sím-phòaⁿ ê pó-chō,  Chiū-sī Tāi-pi̍t ke ê pó-chō.
6)	Tio̍h thòe Iâ-lō͘-sat-léng kiû pêng-an;  Kìⁿ-nā thiàⁿ lí ê lâng tek-khak an-lo̍k.
7)	Goān Lí siâⁿ-lāi pêng-an,  Goān Lí ê kiong-lāi an-lo̍k.
8)	In-ūi góa ê hiaⁿ-tī kap tâng-phōaⁿ ê iân-kò͘,  Góa beh kóng, Goān pêng-an tī lí ê lâi-bīn.
9)	In-ūi Iâ-hô-hoa lán ê Siōng-tè ê chhù ê iân-kò͘,  Góa beh thòe lí kiû hok-khì.

[123]	Chiūⁿ kiā-á ê si.
1)	Chē tī thiⁿ-téng ê Chú ah,  Góa kia̍h-ba̍k ǹg Lí.
2)	Khòaⁿ ah, chòe lô͘-po̍k--ê ê ba̍k-chiu, cháiⁿ-iūⁿ ǹg chú-lâng ê chhiú,  Chòe lú-pī--ê ê ba̍k-chiu, cháiⁿ-iūⁿ ǹg chú-bú ê chhiú,  Goán ê ba̍k-chiu ia̍h chiàu án-ni ǹg Iâ-hô-hoa goán ê Siōng-tè;  Ti̍t-ti̍t kàu I lîn-bín goán.
3)	Iâ-hô-hoa ah, khó-lîn goán, khó-lîn goán;  In-ūi goán hō͘ lâng khòaⁿ-khin, í-keng kàu-ke̍k.
4)	Goán ê sim hō͘ hiah ê lâ-êng ê lâng léng-chhiò,  Hō͘ kiau-ngō͘ ê lâng khòaⁿ-khin,  Í-keng kàu-ke̍k.

[124]	Chiūⁿ kiā-á ê si; Tāi-pi̍t só͘ chòe.
1)	Í-sek-lia̍t taⁿ tio̍h kóng,  Nā m̄-sī Iâ-hô-hoa chān goán,
2)	Nā m̄-sī Iâ-hô-hoa chān goán,  Tī lâng khí-lâi kong-kek goán,
3)	Tī in tùi goán hoat siū-khì ê sî,  Chiū chiong goán oa̍h-oa̍h thun--lo̍h-khì;
4)	Hit-sî chiah ê chúi tek-khak pôaⁿ-kè goán,  Hô-chúi tek-khak im-ba̍t goán.
5)	Hiong-kông ê chúi tek-khak im-ba̍t goán.
6)	Goān Iâ-hô-hoa siū o-ló,  In-ūi I bô chiong goán chòe chia̍h-mi̍h, kau hō͘ in pō͘-chia̍h.
7)	Goán ê sìⁿ-miā chhin-chhiūⁿ chiáu-á, thoat-lī lia̍h-chiáu--ê ê lô-bāng;  Lô-bāng phòa-li̍h, goán chiū thoat-lī.
8)	Goán tit-tio̍h pang-chān, sī khò Iâ-hô-hoa ê miâ,  I sī chhòng-chō thiⁿ-tōe--ê.

[125]	Chiūⁿ kiā-á ê si.
1)	Óa-khò Iâ-hô-hoa ê lâng  Chhin-chhiūⁿ éng-éng khiā-chāi, bōe iô-choah ê Sek-an soaⁿ.
2)	Chèng-soaⁿ pau-ûi Iâ-lô͘-sat-léng,  Iâ-hô-hoa ia̍h án-ni pau-ûi I ê peh-sìⁿ;  Tùi chit-tia̍p kàu éng-oán.
3)	Chōe-ok ê koân-pèng bōe tiāⁿ-tiāⁿ tī gī-lâng ê hūn-gia̍h;  Bián-tit gī-lâng chhun chhiú chòe-pháiⁿ.
4)	Iâ-hô-hoa ah, kiû Lí hó khoán-thāi hiah ê chòe hó--ê,  Í-ki̍p sim chèng-ti̍t ê lâng.
5)	Lūn-kàu hiah ê oai-chhoa̍h, kiâⁿ i oan-khiau ê lō͘ ê lâng,  Iâ-hô-hoa tek-khak hō͘ in kap chòe-pháiⁿ ê lâng tâng-téng.  Goān pêng-an kui tī Í-sek-lia̍t.

[126]	Chiūⁿ kiā-á ê si.
1)	Iâ-hô-hoa chhōa hiah ê siū-lia̍h ê lâng tò-tńg lâi Sek-an;  Hit-sî lán chhin-chhiūⁿ bîn-bāng.
2)	Hit-sî lán ê chhùi hah-hah-chhiò,  Lán ê chi̍h chhut tōa hoaⁿ-hí ê siaⁿ;  Gōa-pang-tiong chiū ū lâng kóng,  Iâ-hô-hoa ūi in kiâⁿ tōa-sū.
3)	Iâ-hô-hoa ū ūi lán kiâⁿ tōa-sū,  Lán chiū hoaⁿ-hí.
4)	Iâ-hô-hoa ah, kiû Lí hō͘ goán siū-lia̍h ê lâng tò-tńg,  Chhin-chhiūⁿ lâm-hng ê khoe-chúi koh lâu.
5)	Lâu ba̍k-sái iā chéng-chí--ê,  Beh chhut hoaⁿ-hí ê siaⁿ siu-koah.
6)	Hit ê lâu ba̍k-sái tòa chéng-chí chhut-khì--ê,  Tek-khak beh tòa i ê tiū-pé hoaⁿ-hoaⁿ hí-hí tò--lâi.

[127]	Chiūⁿ kiā-á ê si; Só͘-lô-bûn só͘ chòe-ê.
1)	Chhù-the̍h nā m̄-sī Iâ-hô-hoa khí-chō,  Khí-chō i ê lâng chiū khang-khang tio̍h-bôa;  Siâⁿ-tî nā m̄-sī Iâ-hô-hoa kò͘-siú,  Chiū kó͘-siú ê lâng khang-khang kéng-séng.
2)	Lín chá-chá khí, òaⁿ-òaⁿ khùn,  Chia̍h lô-lo̍k só͘ tit-tio̍h ê pn̄g, ia̍h sī khang-khang;  Iâ-hô-hoa só͘ thiàⁿ ê lâng, I beh hō͘ i hó-khùn.
3)	Khòaⁿ ah, kiáⁿ-jî sī Iâ-hô-hoa só͘ siúⁿ-sù ê sán-gia̍p;  Hoâi-īn ê thai, sī I só͘ hō͘ i ê pò-siúⁿ.
4)	Siàu-liân ê sî só͘-siⁿ ê kiáⁿ,  Chhin-chhiūⁿ ióng-sū chhiú-tiong ê chìⁿ.
5)	I ê chìⁿ-tē chhiong-móa ê lâng ū hok-khì;  In tī siâⁿ-mn̂g-kháu kap tùi-te̍k kóng-ōe,  Tek-khak put-tì kiàn-siàu.

[128]	Chiūⁿ kiā-á ê si.
1)	Kìⁿ-nā kèng-ùi Iâ-hô-hoa, kiâⁿ tī I ê lō͘--ê, Hit-hō lâng ū hok-khì.
2)	Lí beh chia̍h lí ê chhiú tio̍h-bôa só͘ tit-tio̍h--ê,  Lí beh hióng-hok, sū-sū heng-thong.
3)	Lí ê bó͘ tī lí ê chhù ê pâng-lāi, chhin-chhiūⁿ kiat chōe-chōe ké-chí ê phû-tô-chhiū;  Lí ê kiáⁿ-jî ûi-lûi lí ê toh, chhin-chhiūⁿ kaⁿ-ná-chai.
4)	Khòaⁿ ah, kèng-ùi Iâ-hô-hoa ê lâng,  Tek-khak beh án-ni tit-tio̍h hok-khì.
5)	Iâ-hô-hoa beh tùi Sek-an sù-hok lí;  Lí it-seng beh khòaⁿ-kìⁿ Iâ-lō͘-sat-léng ê hok-khì.
6)	Lí beh khòaⁿ-kìⁿ lí ê kiáⁿ ê kiáⁿ.  Goān pêng-an kui tī Í-sek-lia̍t.

[129]	Chiūⁿ kiā-á ê si.
1)	Í-sek-lia̍t tio̍h kóng, Tùi góa sòe-hàn ê sî,  In ta̍uh-ta̍uh khó͘-chhó͘ góa.
2)	Tùi góa sòe-hàn ê sî in ta̍uh-ta̍uh khó͘-chhó͘ góa;  Chóng-sī in bē-bat khah-iâⁿ góa.
3)	Hōaⁿ-lôe ê lâng lôe góa ê ka-chiah-phiaⁿ,  Lôe ê kau-hûn thoa chin-tn̂g.
4)	Iâ-hô-hoa sī kong-gī--ê;  I ū chām-tn̄g pháiⁿ-lâng ê soh.
5)	Kìⁿ-nā oàn-hūn Sek-an--ê, Goān in tú-tio̍h kiàn-siàu thè-āu.
6)	Goān in chhin-chhiūⁿ chhù-téng ê chháu,  Bē tōa-châng chiū ko͘-tâ;
7)	Koah-ê koah bô móa-pé,  Hâ-ê hâ bô kui-lám.
8)	Kè-lō͘ ê lâng ia̍h bô kóng,  Goān Iâ-hô-hoa sù lín hok-khì;  Goán hōng Iâ-hô-hoa ê miâ, kā lín chiok-hok.

[130]	Chiūⁿ kiā-á ê si.
1)	Iâ-hô-hoa ah, góa tùi chhim-ian kiû-kiò Lí,
2)	Chú ah, kiû Lí thiaⁿ góa ê siaⁿ;  goān Lí àⁿ hī-khang thiaⁿ góa khún-kiû ê siaⁿ.
3)	Chú Iâ-hô-hoa ah, Lí nā kiù-khàm chōe-ok,  Chī-chūi khiā-ōe-tiâu?
4)	Chóng-sī Lí ū sià-bián ê un,  Beh hō͘ lâng kèng-ùi Lí.
5)	Góa thèng-hāu Iâ-hô-hoa, góa ê sim-sîn teh thèng-hāu;  Tī I ê ōe góa ū ǹg-bāng.
6)	Góa ê sim-sîn thèng-hāu Chú,  Pí chiú-kiⁿ ê lâng thèng-hāu thiⁿ-kng khah-chhiat,  Pí chiú-kiⁿ ê lâng thèng-hāu thiⁿ-kng khah-chhiat.
7)	Í-sek-lia̍t ah, lí tio̍h ǹg-bāng Iâ-hô-hoa;  In-ūi tī Iâ-hô-hoa ū chû-ài,  Tī I ū hong-sēng ê kiù-sio̍k.
8)	I tek-khak kiù-sio̍k Í-sek-lia̍t,  Thoat-lī i it-chhè ê chōe-ok.

[131]	Chiūⁿ kiā-á ê si; Tāi-pi̍t chòe ê.
1)	Iâ-hô-hoa ah, góa sim bô kiau-ngō͘, góa ê ba̍k-thâu bô koâiⁿ;  Tōa-hāng ê sū, kap kî-biāu siūⁿ-bōe-chhut ê,  góa m̄-káⁿ kiâⁿ.
2)	Góa chin-chiàⁿ hō͘ góa ê sim pêng-ún an-chēng;  Chhin-chhiūⁿ tn̄g-lin ê gín-ná, óa tī i ê lāu-bú,  góa ê sim tī góa ê lāi-bīn chhin-chhiūⁿ tn̄g-lin ê gín-ná.
3)	Í-sek-lia̍t ah, lí tio̍h ǹg-bāng Iâ-hô-hoa,  Tùi chit-sî kàu éng-oán.

[132]	Chiūⁿ kiā-á ê si.
1)	Iâ-hô-hoa ah, Tāi-pi̍t só͘ siū it-chhè ê khó͘-lān,  Kiû Lí kì-liām i;
2)	I cháiⁿ-iūⁿ tùi Iâ-hô-hoa chiù-chōa,  tùi Ngá-kok ê tōa Koân-lêng--ê hē-goān;
3)	Kóng, Góa tek-khak bô ji̍p góa ê ke ê pò͘-pîⁿ,  Iā bô chiūⁿ góa ê bîn-chhn̂g;
4)	Góa bô iông-ún góa ê ba̍k-chiu khùn--khì,  Iā bô iông-ún góa ê ba̍k-chiu-phê ha̍p-óa;
5)	Thèng-hāu góa ūi-tio̍h Iâ-hô-hoa chhē-tio̍h só͘-chāi,  Ūi Ngá-kok ê tōa Koân-lêng--ê chhē-tio̍h khiā-khí ê só͘-chāi.
6)	Khòaⁿ ah, goán thiaⁿ-kìⁿ iok-kūi tī Í-hoat-tha;  goán tī chhiū-nâ ê chhân tú-tio̍h i.
7)	Goán beh ji̍p I khiā-khí ê só͘-chāi;  goán beh pài tī I ê kha-ta̍h-í chêng.
8)	Iâ-hô-hoa ah, kiû Lí khí-lâi;  Lí kap Lí ê khùi-la̍t ê iok-kūi saⁿ-kap ji̍p Lí hioh-khùn ê só͘-chāi.
9)	Goān Lí ê chè-si chhēng kong-gī chòe saⁿ;  goān Lí sèng ê peh-sìⁿ chhut hoaⁿ-hí ê siaⁿ.
10)	Kiû Lí in-ūi Lí ê lô͘-po̍k Tāi-pi̍t ê iân-kò͘,  Bo̍h-tit khì-sak Lí ê siū-boah-iû--ê.
11)	Iâ-hô-hoa ēng sêng-si̍t tùi Tāi-pi̍t chiù-chōa,  Tek-khak bô hoán-hok,  Kóng, Góa beh hō͘ lí só͘-siⁿ-ê chē tī lí ê pó-chō.
12)	Lí ê kiáⁿ nā siú Góa ê iok,  Kap Góa só͘ beh kà-sī in ê hoat-tō͘,  In ê kiáⁿ-sun beh éng oán chē tī lí ê pó-chō.
13)	In-ūi Iâ-hô-hoa ū kéng Sek-an,  Ài ēng i chòe pún-sin khiā-khí ê só͘-chāi;
14)	Kóng, Che sī Góa éng-oán hioh-khùn ê só͘-chāi;  Góa beh tiàm tī-chia,  In-ūi sī Góa só͘ ì-ài ê.
15)	Góa beh hō͘ i ê bí-niû hong-sēng,  góa beh ēng chia̍h-mi̍h hō͘ i ê sòng-hiong-lâng kàu-gia̍h.
16)	Góa beh hō͘ i ê chè-si chhēng kiù-un chòe saⁿ;  I sèng ê peh-sìⁿ beh chhut tōa hoaⁿ-hí ê siaⁿ.
17)	Góa beh hō͘ Tāi-pi̍t ê kak tī-hia hoat-siⁿ;  Góa ūi-tio̍h Góa ê siū-boah-iû--ê pī-pān kng-teng.
18)	Góa beh hō͘ i ê tùi-te̍k chhēng kiàn-siàu chòe saⁿ;  Chóng-sī i ê bián-liû beh tī i ê thâu-khak-téng hoat-chhut kng.

[133]	Chiūⁿ kiā-á ê si; Tāi-pi̍t só͘ chòe.
1)	Khòaⁿ ah, hiaⁿ-tī hô-hó saⁿ-kap khiā-khí,  Sī hô-téng ê hó, hô-téng ê an-lo̍k!
2)	Che thang pí-phēng hit ê kùi-khì ê iû thîn tī thâu-khak-téng,  Lâu kàu chhùi-chhiu,  Chiū-sī A-lûn ê chhùi-chhiu,  Koh lâu kàu i ê saⁿ-á-ku.
3)	Iā thang pí-phēng Hek-bûn ê lō͘-chúi,  Lo̍h tī Sek-an chiah ê soaⁿ;  In-ūi tī-hia Iâ-hô-hoa ū tiāⁿ-tio̍h sù-hok,  Chiū-sī éng-oán ê oa̍h-miā.

[134]	Chiūⁿ kiā-á ê si.
1)	Khòaⁿ ah, Iâ-hô-hoa chiah ê lô͘-po̍k, mî-kan tiàm Iâ-hô-hoa chhù-lāi ê,  Lín lóng tio̍h o-ló Iâ-hô-hoa.
2)	Lín tio̍h ǹg sèng-só͘ kia̍h-khí lín ê chhiú,  O-ló Iâ-hô-hoa.
3)	Goān chhòng-chō thiⁿ tōe ê Iâ-hô-hoa,  Tùi Sek-an sù hok-khì hō͘ lí.

[135]	Lín tio̍h o-ló Iâ-hô-hoa.  Lín tio̍h o-ló Iâ-hô-hoa ê miâ;  Iâ-hô-hoa chiah ê lô͘-po̍k, tiàm tī Iâ-hô-hoa ê chhù,
2)	Tiàm tī lán ê Siōng-tè ê chhù ê īⁿ-lāi ê,  Lín tio̍h o-ló I.
3)	Lín tio̍h o-ló Iâ-hô-hoa, in-ūi Iâ-hô-hoa sī hó;  tio̍h chhiùⁿ-koa o-ló I ê miâ, in-ūi che sī chin biāu.
4)	In-ūi Iâ-hô-hoa kéng Ngá-kok kui I ka-kī,  Kéng Í-sek-lia̍t chòe ka-kī te̍k-pia̍t ê peh-sìⁿ.
5)	Góa chai Iâ-hô-hoa chòe tōa,  Iā chai lán ê Chú pôaⁿ-kè lóng-chóng ê sîn-bêng.
6)	Iâ-hô-hoa tī thiⁿ-téng, tī tōe-chiūⁿ, tī hái-tiong, tī it-chhè ê chhim-ian,  Lóng chhut-chāi I ê ì-sù lâi kiâⁿ.
7)	I hō͘ hûn-bū tùi tōe-ke̍k chhèng-khí;  Ūi-tio̍h hō͘ chhòng-chō sih-ná,  Tùi I ê khò͘-pâng tiong tòa hong chhut-lâi.
8)	I chiong Ai-ki̍p lâng kap cheng-siⁿ thâu-chiūⁿ-ê,  Lóng kā in phah-sí.
9)	Ai-ki̍p ah, I kiâⁿ sîn-jiah kî-sū tī lí ê tiong-kan,  Tī Hoat-ló kap i ê chèng jîn-sîn.
10)	I phah-iâⁿ chōe-chōe pang-kok,  Koh thâi-sí tōa koân-lêng ê ông;
11)	Chiū-sī A-mô͘-lī ông Se-hông,  Kap Pa-san ông Go̍k,  Í-ki̍p Ka-lâm ta̍k-kok.
12)	Chiong in ê tōe chòe gia̍p,  Chiū-sī hō͘ I ê peh-sìⁿ Í-sek-lia̍t chòe gia̍p.
13)	Iâ-hô-hoa ah, Lí ê miâ lâu kàu éng-oán;  Iâ-hô-hoa ah, Lí thang kì-liām ê miâ lâu kàu bān-tāi.
14)	In-ūi Iâ-hô-hoa beh kā I ê peh-sìⁿ sin-oan;  Ūi-tio̍h I chiah ê lô͘-po̍k hê-sim tńg-ì.
15)	Gōa-pang ê ngó͘-siōng sī gûn--ê kim--ê,  Sī lâng ê chhiú só͘ chō--ê.
16)	In ū chhùi, iā bōe kóng-ōe;  Ū ba̍k-chiu, iā bōe khòaⁿ;
17)	In ū hī-khang, iā bōe thiaⁿ;  Chhùi-lāi iā bô chhoán-khùi.
18)	Chō-in--ê khò-in--ê,  Lóng beh chhin-chhiūⁿ in.
19)	Í-sek-lia̍t-ke ah, lín tio̍h o-ló Iâ-hô-hoa;  A-lûn ê ke ah, lín tio̍h o-ló Iâ-hô-hoa;
20)	Lī-bī ê ke ah, lín tio̍h o-ló Iâ-hô-hoa;  Kèng-ùi Iâ-hô-hoa ê lâng ah, lín tio̍h o-ló Iâ-hô-hoa.
21)	Iâ-hô-hoa khiā-khí tī Iâ-lō͘-sat-léng;  Goān I tùi Sek-an tit-tio̍h o-ló.  Lín tio̍h o-ló Iâ-hô-hoa.

[136]	Lín tio̍h kám-siā Iâ-hô-hoa, in-ūi I sī hó;  In-ūi I ê chû-ài éng-oán tī-teh.
2)	Lín tio̍h kám-siā chiah ê siōng-tè ê Siōng-tè;  In-ūi I ê chû-ài éng-oán tī-teh.
3)	Lín tio̍h kám-siā bān-chú ê Chú;  In-ūi I ê chû-ài éng-oán tī-teh.
4)	Kám-siā hit ê ka-kī kiâⁿ tōa kî-sū ê;  In-ūi I ê chû-ài éng-oán tī-teh.
5)	Kám-siā hit ê ēng tì-hūi chhòng-chō thiⁿ ê;  In-ūi I ê chû-ài éng-oán tī-teh.
6)	Kám-siā hit ê pho͘ tōe tī chúi ê téng-bīn ê;  In-ūi I ê chû-ài éng-oán tī-teh.
7)	Kám-siā hit ê chhòng-chō tōa ê kng-thé ê;  In-ūi I ê chû-ài éng-oán tī-teh.
8)	Chiū-sī ji̍t-thâu lâi koán ji̍t--sî;  In-ūi I ê chû-ài éng-oán tī-teh;
9)	Ge̍h kap chhiⁿ koán mî--sî;  In-ūi I ê chû-ài éng-oán tī-teh.
10)	Kám-siā hit ê phah-sí Ai-ki̍p lâng ê tōa-kiáⁿ ê;  In-ūi I ê chû-ài éng-oán tī-teh.
11)	Chhōa Í-sek-lia̍t lâng tùi in tiong-kan chhut-lâi ê;  In-ūi I ê chû-ài éng-oán tī-teh.
12)	Ēng tōa koân-lêng ê chhiú kap chhun-chhut-lâi ê chhiú-kut;  In-ūi I ê chû-ài éng-oán tī-teh.
13)	Kám-siā hit ê pun-khui Âng-hái ê;  In-ūi I ê chû-ài éng-oán tī-teh.
14)	Iā chhōa Í-sek-lia̍t tùi hit ê tiong-kan keng-kè ê;  In-ūi I ê chû-ài éng-oán tī-teh.
15)	Chiong Hoat-ló kap i ê kun-peng hiat tī Âng-hái ê;  In-ūi I ê chû-ài éng-oán tī-teh.
16)	Kám-siā hit ê chhōa I ê peh-sìⁿ kiâⁿ tī khòng-iá ê;  In-ūi I ê chû-ài éng-oán tī-teh.
17)	Kám-siā hit ê phah-sí tōa kun-ông ê;  In-ūi I ê chû-ài éng-oán tī-teh.
18)	Thâi-sí ū miâ-siaⁿ ê ông ê;  In-ūi I ê chû-ài éng-oán tī-teh.
19)	Thâi-sí A-mô͘-lī ông Se-hông;  In-ūi I ê chû-ài éng-oán tī-teh.
20)	Koh thâi-sí Pa-san ông Go̍k;  In-ūi I ê chû-ài éng-oán tī-teh.
21)	Chiong in ê tōe siúⁿ-sù chòe gia̍p;  In-ūi I ê chû-ài éng-oán tī-teh.
22)	Chiu-sī siúⁿ-sù I ê lô͘-po̍k Í-sek-lia̍t chòe gia̍p;  In-ūi I ê chû-ài éng-oán tī-teh.
23)	I siàu-liām lán tī pi-bî ê ūi;  In-ūi I ê chû-ài éng-oán tī-teh.
24)	Chín-kiù lán thoat-lī lán ê tùi-te̍k;  In-ūi I ê chû-ài éng-oán tī-teh.
25)	I siúⁿ-sù bí-niû hō͘ kìⁿ ū hiat-khì ê;  In-ūi I ê chû-ài éng-oán tī-teh.
26)	Lín tio̍h kám-siā thiⁿ-téng ê Siōng-tè;  In-ūi I ê chû-ài éng-oán tī-teh.

[137]	Goán bat chē tī Pa-pí-lûn ê hô-piⁿ,  Chi̍t-ē siūⁿ-tio̍h Sek-an, ba̍k-sái chiū lâu.
2)	Goán chiong goán ê khîm  Tiàu tī hit-ūi ê liú-chhiū.
3)	In-ūi tī-hia lia̍h-goán--ê, ài goán chhiùⁿ-koa,  Chhiúⁿ-goán--ê ài goán khoài-lo̍k,  Kóng, Lín tio̍h kā goán chhiùⁿ chi̍t siú Sek-an ê koa.
4)	Goán tī gōa-pang  Thái-thó ōe chhiùⁿ Iâ-hô-hoa ê koa?
5)	Iâ-lō͘-sat-léng ah, góa nā bōe-kì-tit lí,  Goān góa ê chiàⁿ-chhiú sit-lo̍h i ê pún-sū.
6)	Góa nā bōe-kì-tit lí,  Nā bô khòaⁿ Iâ-lō͘-sat-léng khah kè-thâu tī góa só͘ tē-it hoaⁿ-hí ê,  Goān góa ê chi̍h liâm tī góa ê chiūⁿ-kiuⁿ.
7)	Iâ-lō͘-sat-léng tú-tio̍h hoān-lān ê sî,  Í-tong lâng kóng, Thiah-húi i, thiah-húi i,  Ti̍t-ti̍t thiah kàu tōe-ki;  Iâ-hô-hoa ah, kiû Lí kì-tit hit-ji̍t.
8)	Teh-beh siū bia̍t ê Pa-pí-lûn siâⁿ ah,  Pò-éng lí chhin-chhiūⁿ lí khoán-thāi goán ê,  Hit-hō lâng ū hok-khì.
9)	Lia̍h lí ê eⁿ-á, siak tī chio̍h-pôaⁿ ê,  Hit-hō lâng ū hok-khì.

[138]	Tāi-pi̍t ê si.
1)	Góa beh choan-sim kám-siā Lí,  Tī chiah ê siōng-tè ê bīn-chêng beh chhiùⁿ-koa o-ló Lí.
2)	Góa beh ǹg Lí ê sèng-tiān kūi-pài,  In-ūi Lí ê chû-ài kap sêng-si̍t, o-ló Lí ê miâ;  In-ūi Lí hō͘ Lí ê ōe chòe tōa, iâⁿ-kè Lí só͘ ū ê miâ.
3)	Góa kiû-kiò ê ji̍t Lí chiū ìn góa,  Kó͘-bú góa, hō͘ góa ê sim ū khùi-la̍t.
4)	Iâ-hô-hoa ah, sè-chiūⁿ ê kun-ông lóng beh kám-siā Lí,  In-ūi in ū thiaⁿ-kìⁿ Lí ê chhùi só͘ kóng ê ōe.
5)	In beh chhiùⁿ-koa o-ló Iâ-hô-hoa ê kiâⁿ-chòe,  In-ūi Iâ-hô-hoa ê êng-kng chin-tōa.
6)	Iâ-hô-hoa sui-jiân chin koâiⁿ, iáu-kú khòaⁿ-kò͘ pi-bî ê lâng;  Chóng-sī I tùi hn̄g-hn̄g khòaⁿ-chhut kiau-ngō͘ ê lâng.
7)	Góa sui-jiân kiâⁿ tī hoān-lān-tiong, Lí beh hō͘ góa oa̍h;  Góa ê tùi-te̍k siū-khì, Lí beh chhun-chhiú lâi tí-tng i,  Lí ê chiàⁿ-chhiú ia̍h beh kiù góa.
8)	Koan-hē góa ê sū, Iâ-hô-hoa beh chiâⁿ--i;  Iâ-hô-hoa ah, Lí ê chû-ài éng-oán tī-teh;  Kiû Lí bo̍h-tit pàng-sak Lí ê chhiú só͘ chō--ê.

[139]	Tāi-pi̍t ê si, kau hō͘ Ga̍k-koaⁿ.
1)	Iâ-hô-hoa ah, Lí í-keng kàm-chhat góa, bat góa.
2)	Góa chē--lo̍h-khì, góa peh--khí-lâi, Lí lóng chai;  Lí tùi hn̄g-hn̄g chai góa ê liām-thâu.
3)	Góa kiâⁿ-lō͘, góa tó tī bîn-chhn̂g, Lí lóng siông-sè chai;  Góa it-chhè só͘-kiâⁿ--ê, Lí iā chhim-chai.
4)	Iâ-hô-hoa ah, góa ê chhùi só͘ kóng ê ōe,  Lí bô chi̍t-kù m̄-chai.
5)	Lí tī góa ê chêng-āu ûi góa,  Hōaⁿ-chhiú tī góa ê téng-bīn.
6)	Chit khoán ê chai-bat kî-biāu, góa bōe-ōe chhek-to̍k;  Chin-koâiⁿ, góa bōe-ōe kàu.
7)	Góa beh khì toh-lo̍h, siám-pī Lí ê sîn?  góa beh cháu-khì toh-lo̍h, siám-pī Lí ê bīn?
8)	Góa nā chiūⁿ thiⁿ, Lí tī-hia;  Góa nā khùn tī im-kan, Lí ia̍h tī-hia.
9)	Góa nā thí-khui chheng-chá ê si̍t,  Pe kàu hái ê ke̍k-thâu lâi khiā-khí;
10)	Chiū nā tī-hia, Lí ê chhiú ia̍h beh ín-chhōa góa,  Lí ê chiàⁿ-chhiú ia̍h beh khan góa.
11)	Góa nā kóng, O͘-àm beh jia-khàm góa,  Koh sì-ûi ê kng beh pìⁿ-chòe àm-mî;
12)	Chiū o͘-àm ia̍h bōe-ōe jia-khàm góa, hō͘ Lí bô khòaⁿ-kìⁿ;  O͘-àm mî chhin-chhiūⁿ ji̍t--sî hoat-kng.  O͘-àm kap kng-bêng chāi Lí khòaⁿ lóng sī chi̍t-iūⁿ.
13)	In-ūi góa ê chōng-hú, sī Lí só͘ chhòng-chō--ê;  Góa tī lāu-bú ê pak-tó͘-lāi, Lí ū pì-iū góa.
14)	Góa beh kám-siā Lí, in-ūi góa siū-chō kî-biāu thang kiaⁿ;  Lí ê só͘-chòe kî-biāu;  che sī góa ê sim chhim chai--ê.
15)	Góa tī àm-tiong siū-chō,  Tī tōe ê chin-tóe siū liân-lo̍k,  Hit-sî góa ê hêng-thé bô ún-môa tī Lí.
16)	Góa bē chiâⁿ-hêng ê thé-chit,  Lí ê ba̍k-chiu í-keng khòaⁿ-kìⁿ,  Só͘ tiāⁿ-tio̍h ê ji̍t, iáu-bē ū chi̍t-ji̍t,  Lóng kì tī Lí ê chheh.
17)	Siōng-tè ah, Lí ê ì-sù tùi tī góa, kàu chiah pó-pòe!  Hit ê siàu-gia̍h, kàu chiah chōe!
18)	Góa nā beh sǹg--i, pí hái-soa khah-chōe;  Góa khùn cheng-sîn ê sî, iû-goân kap Lí saⁿ-kap tī-teh.
19)	Siōng-tè ah, Lí tek-khak beh châu-bia̍t pháiⁿ-lâng;  Só͘-í lín chiah ê ài hō͘ lâng lâu-huih--ê, tio̍h lī-khui góa khì.
20)	In-ūi in kóng pháiⁿ-ōe, tú-tak Lí;  Lí ê tùi-te̍k ia̍h lām-sám chheng Lí ê miâ.
21)	Iâ-hô-hoa ah, oàn-hūn Lí--ê, góa kiám bô oàn-hūn in mah?  Khí-lâi kong-kek Lí--ê, góa kiám bô iàm-chiān in mah?
22)	Góa chīn-chāi oàn-hūn in, lia̍h in chòe góa ê tùi-te̍k.
23)	Siōng-tè ah, kiû Lí kàm-chhat góa, chai góa ê sim-su;  Chhì-giām góa, chai góa ê ì-sù.
24)	Khòaⁿ góa ū sím-mi̍h pháiⁿ só͘-kiâⁿ bô,  Chhōa góa kiâⁿ éng-oa̍h ê lō͘.

[140]	Tāi-pi̍t ê si, kau hō͘ Ga̍k-koaⁿ.
1)	Iâ-hô-hoa ah, kiû Lí kiù góa thoat-lī pháiⁿ-lâng;  Pó-hō͘ góa thoat-lī kiông-ok ê lâng.
2)	In ê sim-lāi tô͘-bô͘ kan-ok,  Siông-siông chū-chi̍p ài kau-chiàn.
3)	In hō͘ in ê chi̍h lāi chhin-chhiūⁿ chôa;  Chhùi-tûn-ē ū to̍k-chôa ê to̍k.	[sè-la̍h
4)	Iâ-hô-hoa ah, kiû Lí pó-siú góa thoat-lī pháiⁿ-lâng ê chhiú;  Pó-hō͘ góa thoat-lī kiông-ok ê lâng;  In siūⁿ beh chhia hō͘ góa poa̍h-tó.
5)	Kiau-ngō͘ ê lâng ūi góa àm-chīⁿ tiuⁿ oa̍h-tauh kap soh;  In tī lō͘-piⁿ an lô-bāng, Siat khoân-thò, beh hāi góa.	[sè-la̍h
6)	Góa bat tùi Iâ-hô-hoa kóng, Lí sī góa ê Siōng-tè;  Iâ-hô-hoa ah, kiû Lí àⁿ hī-khang thiaⁿ góa khún-kiû ê siaⁿ.
7)	Chú Iâ-hô-hoa, góa kiù-un ê la̍t ah,  Tī kau-chiàn ê ji̍t, Lí jia-cha̍h góa ê thâu-khak.
8)	Iâ-hô-hoa ah, kiû Lí m̄-thang chiàu pháiⁿ-lâng ê só͘ ài;  M̄-thang chiâⁿ in ê kè-bô͘, kiaⁿ-liáu in chū-ko.	[sè-la̍h
9)	Lūn-kàu hiah-ê ûi-khùn góa ê lâng ê thâu,  Goān in chhùi-tûn ê kan-ok im-ba̍t in ka-kī;
10)	Goān jia̍t-jia̍t ê hé-thòaⁿ lo̍h tī in ê sin-chiūⁿ;  Goān in siū hiat tī hé--nih,  Hiat tī chhim-khiⁿ-lāi, bōe koh khí-lâi.
11)	Kóng pháiⁿ-ōe ê lâng tī tōe-chiūⁿ tek-khak khiā-bōe-tiâu;  Chai-ē tek-khak tui-jip kiông-pō ê lâng, chiong in táⁿ-tó.
12)	Góa chai Iâ-hô-hoa beh ūi khùn-khó͘ ê lâng sin-oan,  Beh ūi sòng-hiong lâng piān-bêng un-khut.
13)	Gī-lâng tek-khak beh kám-siā Lí ê miâ;  Chèng-ti̍t lâng beh khiā-khí Lí ê bīn-chêng.

[141]	Tāi-pi̍t ê si.
1)	Iâ-hô-hoa ah, góa bat kiû-kiò Lí;  Kiû Lí kín-kín lîm-kàu góa;  Góa kiû-kiò Lí ê sî,  Goān Lí àⁿ hī-khang thiaⁿ góa ê siaⁿ.
2)	Goān góa ê kî-tó, chhin-chhiūⁿ hiuⁿ, pâi tī Lí ê bīn-chêng;  Goān góa ê kia̍h-khí chhiú, chhin-chhiūⁿ ê-hng-sî ê chè-sū.
3)	Iâ-hô-hoa ah, kiû Lí kò͘-siú góa ê chhùi;  Pé-siú góa chhùi-tûn ê mn̂g.
4)	Kiû Lí bô hō͘ góa ê sim phian-ǹg siâ-ok,  Tì-kàu góa kap chok-gia̍t ê lâng tâng-kiâⁿ pháiⁿ-tāi;  Ia̍h bô hō͘ góa chia̍h in ê hó-mi̍h.
5)	Gī-lâng phah góa, góa sǹg-chòe jîn-chû;  I chek-pī góa, góa sǹg-chòe thâu-khak-téng boah-iû;  Góa ê thâu-khak bô beh oa̍t-siám;  Tng in kiâⁿ-pháiⁿ ê sî, góa iû-goân beh kî-tó.
6)	In ê sím-phòaⁿ-koaⁿ siū hiat-lo̍h soaⁿ-khàm;  In beh thiaⁿ góa ê ōe, in-ūi che ōe sī tiⁿ.
7)	Goán ê kut-thâu sì-sòaⁿ tī bōng-piⁿ;  Chhin-chhiūⁿ lâng choh-chhân, lôe-khui hit ê thô͘.
8)	Chú Iâ-hô-hoa ah, góa ê ba̍k-chiu ǹg Lí;  Góa óa-khò Lí, kiû Lí m̄-thang pàng-sak góa ê sîn-hûn bô i-óa.
9)	Kiû Lí pó-hō͘ góa thoat-lī in ūi-tio̍h góa tiuⁿ ê oa̍h-tauh,  Kap kiâⁿ-pháiⁿ ê lâng ê khoân-thò.
10)	Goān pháiⁿ-lâng hām-lo̍h tī in ê lô-bāng;  Chóng-sī góa tit-tio̍h thoat-lī.

[142]	Tāi-pi̍t tī tōng-lāi ê sî, chòe chit ê kà-sī ê si; ia̍h sī kî-tó.
1)	Góa chhut-siaⁿ âu-kiò Iâ-hô-hoa,  Chhut-siaⁿ khún-kiû Iâ-hô-hoa.
2)	Góa tī I ê bīn-chêng thò͘-chhut góa ê khó͘-chêng.  Góa tī I ê bīn-chêng pâi-lia̍t góa ê hoān-lān.
3)	Góa ê sîn tī góa ê lāi-bīn hūn--khì ê sî, Lí chai góa ê lō͘;  Tī góa kiâⁿ ê lō͘, in ūi-tio̍h góa àm-chīⁿ tiuⁿ oa̍h-tauh.
4)	Kiû Lí ǹg góa ê chiàⁿ-pêng lâi khòaⁿ, in-ūi bô lâng bat góa;  Góa bô tè thang tô-siám, ia̍h bô lâng khòaⁿ-kò͘ góa.
5)	Iâ-hô-hoa ah, góa bat tùi Lí ai-kiû;  Góa kóng, Lí sī góa tô-siám ê só͘-chāi,  Tī oa̍h-lâng ê tōe, Lí sī góa ê ki-gia̍p.
6)	Kiû Lí àⁿ hī-khang thiaⁿ góa ê kiû-kiò; in-ūi góa lo̍h kàu ke̍k-kē ê ūi;  Kiû Lí kiù góa thoat-lī khún-pek góa ê lâng, in-ūi in pí góa khah-kiông.
7)	Kiû Lí chhōa góa chhut kaⁿ, góa chiū thang o-ló Lí ê miâ;  Gī-lâng beh ûi góa, in-ūi Lí ēng un-tián khoán-thāi góa.

[143]	Tāi-pi̍t ê si.
1)	Iâ-hô-hoa ah, kiû Lí thiaⁿ góa ê kî-tó, àⁿ hī-khang thiaⁿ góa ê khún-kiû;  Chiàu Lí ê sìn-si̍t, chiàu Lí ê kong-gī, lâi ìn góa.
2)	Kiû Lí bo̍h-tit sím-mn̄g Lí ê lô͘-po̍k,  In-ūi tī Lí ê bīn-chêng, oa̍h-teh ê lâng, bô chi̍t-ê chheng-chòe-gī.
3)	Tùi-te̍k khún-pek góa,  Chiong góa ê sìⁿ-miā, phah-tó tī tōe--nih;  Hō͘ góa tiàm tī o͘-àm ê só͘-chāi,  chhin-chhiūⁿ sí kú-kú ê lâng chi̍t-iūⁿ.
4)	Só͘-í góa ê sîn-hûn tī góa ê lāi-bīn hūn-khì;  Góa ê sim tī góa ê lāi-bīn chhiⁿ-chhìn.
5)	Góa kì-tit kó͘-chá ê ji̍t;  Siàu-liām Lí it-chhè ê só͘-kiâⁿ;  Chēng-chēng siūⁿ Lí ê chhiú ê só͘-chòe.
6)	Góa ǹg Lí kia̍h-khí chhiú,  Góa ê sim him-bō͘ Lí, chhin-chhiūⁿ khòng-hān ê tōe chi̍t-iūⁿ.	[sè-la̍h
7)	Iâ-hô-hoa ah, kiû Lí kín-kín ìn góa;  Góa ê sim-sîn hùi-liáu-liáu;  M̄-thang tùi góa ng bīn;  Bián-tit góa chhin-chhiūⁿ lo̍h-bōng ê lâng.
8)	Kiû Lí hō͘ góa chá-khí-sî thiaⁿ-kìⁿ Lí chû-ài ê siaⁿ,  In-ūi góa óa-khò Lí;  Kiû Lí hō͘ góa chai eng-kai kiâⁿ ê lō͘.  In-ūi góa ê sim gióng-bōng Lí.
9)	Iâ-hô-hoa ah, kiû Lí kiù góa thoat-lī góa ê tùi-te̍k;  Góa cháu--khì bih tī Lí hia.
10)	Lí sī góa ê Siōng-tè, kiû Lí kà-sī góa kiâⁿ Lí ê chí-ì;  Lí ê sîn sī hó, kiû Lí chhōa góa tī pîⁿ-ti̍t ê tōe.
11)	Iâ-hô-hoa ah, kiû Lí ūi-tio̍h Lí ê miâ hō͘ góa oa̍h;  Chiàu Lí ê kong-gī, chhōa góa chhut hoān-lān-tiong.
12)	Chiàu Lí ê chû-ài, tû-khì góa ê tùi-te̍k,  Châu-bia̍t it-chhè khó͘-chhó͘ góa ê lâng;  In-ūi góa sī Lí ê lô͘-po̍k.

[144]	Tāi-pi̍t ê si.
1)	Iâ-hô-hoa góa ê chio̍h-pôaⁿ, sī eng-kai o-ló--ê;  I kà-sī góa ê chhiú ōe cheng-chiàn,  Kà-sī góa ê chńg-thâu-á ōe saⁿ-thâi.
2)	I sī góa ê chû-ài, góa ê soaⁿ-chē,  Góa ê koâiⁿ-tâi, góa ê kiù-chú;  Góa ê tîn-pâi, sī góa só͘ óa-khò--ê;  I hō͘ góa ê peh-sìⁿ hâng-ho̍k tī góa ê ē-bīn.
3)	Iâ-hô-hoa ah, lâng sī sím-mi̍h, Lí kéng-jiân bat i?  Lâng ê kiáⁿ sī sím-mi̍h, Lí kéng-jiân siàu-liām i?
4)	Lâng chhin-chhiūⁿ pûn chi̍t ê khùi;  I ê ji̍t-chí chhin-chhiūⁿ iáⁿ kè--khì.
5)	Iâ-hô-hoa ah, kiû Lí hō͘ thiⁿ sûi-lo̍h, chhin-sin kàng-lîm;  Bong soaⁿ, soaⁿ chiū chhut ian.
6)	Kiû Lí hoat-chhut sih-nà, hō͘ in sì-sòaⁿ;  Siā-chhut Lí ê chìⁿ, hō͘ in jiáu-loān.
7)	Lí tùi téng-bīn chhun-chhiú kiù góa;  Kiù góa chhut tōa-chúi,  Kiù góa thoat-lī gōa-pang lâng ê chhiú.
8)	In ê chhùi kóng pe̍h-chha̍t,  In ê chiàⁿ-chhiú sī kan-chà ê chiàⁿ-chhiú.
9)	Siōng-tè ah, góa beh tùi Lí chhiùⁿ sin ê koa;  Ēng cha̍p-tiâu-hiân ê sek, chhiùⁿ-koa o-ló Lí.
10)	Lí sī hit ê chín-kiù lia̍t-ông--ê,  Lí sī hit ê kiù lô͘-po̍k Tāi-pi̍t thoat-lī hāi-miā ê to--ê.
11)	Kiû Lí chín-kiù góa, kiù góa thoat-lī gōa-pang lâng ê chhiú;  In ê chhùi kóng pe̍h-chha̍t,  In ê chiàⁿ-chhiú sī kan-chà ê chiàⁿ-chhiú.
12)	Goán ê ta-po͘-kiáⁿ tng siàu-liân ê sî, chhin-chhiūⁿ chhiū-á tōa-châng;  Goán ê cha-bó͘-kiáⁿ chhin-chhiūⁿ chhù-kak ê chio̍h, chiàu khí-keng ê khoán-sit tiau-tok--ê.
13)	Goán ê chhek-chhng móa-móa, ōe chhut ta̍k-iūⁿ ê bí-niû;  Goán ê iûⁿ tī soaⁿ-iá siⁿ-thòaⁿ, chiâⁿ-chheng chiâⁿ-bān.
14)	Goán ê gû thoa-mi̍h móa-chāi;  Bô ū lâng ji̍p-lâi chhim-chiàm, ia̍h bián chhut-khì cheng-chiàn;  Goán ê koe-chhī, ia̍h bô ū thî-khàu ê siaⁿ.
15)	Tú-tio̍h chit-hō kéng-hóng ê peh-sìⁿ, ū hok-khì;  Ū Iâ-hô-hoa chòe in ê Siōng-tè, chit-hō ê peh-sìⁿ ū hok-khì.

[145]	Tāi-pi̍t o-ló ê si.
1)	Góa ê Siōng-tè góa ê Ông ah, Góa beh chun Lí chòe koâiⁿ, góa beh éng-oán o-ló Lí ê miâ.
2)	Góa beh ji̍t-ji̍t chiok-siā Lí;  Ia̍h beh éng-oán o-ló Lí ê miâ.
3)	Iâ-hô-hoa chì-tōa, eng-kai siū tōa ê o-ló;  I ê tōa kàu bōe chhek-to̍k--tit.
4)	Chit-tāi beh tùi hit-tāi o-ló Lí ê só͘-chòe;  Ia̍h beh pò-iông Lí tōa koân-lêng ê sū.
5)	Góa beh chēng-chēng siūⁿ Lí chun-kùi êng-kng ê ui-giâm,  Kap Lí kî-biāu ê só͘-chòe.
6)	Lâng-lâng beh kóng-khí Lí thang kiaⁿ ê sū ê tōa koân-lêng;  Góa ia̍h beh pò-iông Lí ê chì-tōa.
7)	In beh pò-iông Lí tōa-un ê kì-liām,  Ia̍h beh chhiùⁿ-koa o-ló Lí ê kong-gī.
8)	Iâ-hô-hoa ū un-hūi, ū lîn-bín;  Bô khoài-khoài siū-khì, tōa-tōa ū chû-ài.
9)	Iâ-hô-hoa hó khoán-thāi bān-lūi;  I ê lîn-bín tì-ìm I it-chhè só͘ chō--ê.
10)	Iâ-hô-hoa ah, Lí it-chhè só͘ chō--ê beh kám-siā Lí;  Lí sèng ê peh-sìⁿ ia̍h beh o-ló Lí.
11)	In kóng-khí Lí ê kok ê êng-kng;  Tâm-lūn Lí ê tōa koân-lêng.
12)	Thang hō͘ sè-kan-lâng chai Lí tōa koân-lêng ê só͘-chòe,  Kap Lí kok ui-giâm ê êng-kng.
13)	Lí ê kok sī éng-oán ê kok;  Lí chip-chiáng ê koân-pèng kàu bān-tāi.
14)	Hoān-nā poa̍h-tó--ê, Iâ-hô-hoa hû-chhî in;  Hoān-nā siū ap-chè--ê, hû in khí--lâi.
15)	Bān-hāng-ū lóng kia̍h-ba̍k ǹg Lí,  Lí chiàu-sî hō͘ in chia̍h-mi̍h.
16)	Lí khui Lí ê chhiú,  Hō͘ ū oa̍h-khì--ê lóng chiàu só͘-ài pá-chiok.
17)	Iâ-hô-hoa tī I it-chhè só͘ kiâⁿ--ê, bô m̄ kong-gī,  Tī I it-chhè só͘ chòe--ê, lóng ū chû-ài.
18)	Hoān-nā kiû-kiò Iâ-hô-hoa ê, Iâ-hô-hoa kap in chhin-kūn,  Chiū-sī chhin-kūn hiah ê sêng-si̍t kiû-kiò I ê.
19)	Kèng-ùi I ê, I beh chiâⁿ in ê sim só͘ ài;  Ia̍h beh thiaⁿ in ê kiû-kiò, lâi chín-kiù in.
20)	Iâ-hô-hoa pó-hō͘ it-chhè thiàⁿ I ê lâng;  Chóng-sī it-chhè chòe-pháiⁿ ê lâng, I beh bia̍t-bô in.
21)	Góa ê chhùi beh kóng-chhut o-ló Iâ-hô-hoa ê ōe;  Goān kìⁿ ū hiat-khì--ê, lóng éng-oán o-ló I ê sèng-miâ.

[146]	Lín tio̍h o-ló Iâ-hô-hoa.  Góa ê sim ah, lí tio̍h o-ló Iâ-hô-hoa.
2)	Góa it-seng beh o-ló Iâ-hô-hoa;  Góa iáu-oa̍h ê sî, beh chhiùⁿ-koa o-ló góa ê Siōng-tè.
3)	Lín bo̍h--tit óa-khò kun-ông, bo̍h--tit óa-khò sè-kan lâng;  In chi̍t-tiám-á bōe-ōe pang-chān.
4)	I chi̍t-ē tn̄g-khùi, chiū kui-thó͘;  I só͘ kè-e̍k--ê, tī hit-ji̍t chiū siau-bia̍t.
5)	Ū Ngá-kok ê Siōng-tè chòe i ê pang-chān,  Ǹg-bāng i ê Siōng-tè Iâ-hô-hoa ê, chit-hō lâng ū hok-khì;
6)	I sī chhòng-chō thiⁿ, tōe, hái, kap kî-tiong ê bān-mi̍h;  I pó-siú sêng-si̍t kàu tī éng-oán;
7)	I ūi-tio̍h siū un-khut ê lâng sin-oan;  Siúⁿ-sù chia̍h-mi̍h hō͘ iau-gō--ê.  Iâ-hô-hoa tháu-pàng siū koaiⁿ-kaⁿ--ê;
8)	Iâ-hô-hoa khui chhiⁿ-mî-lâng ê ba̍k-chiu;  Iâ-hô-hoa hû-khí siū ap-chè ê lâng;  Iâ-hô-hoa thiàⁿ-sioh gī-lâng;
9)	Iâ-hô-hoa pó-hō͘ chhut-gōa lâng;  Hû-chhî ko͘-jî kóaⁿ-hū;  To̍k-to̍k pháiⁿ-lâng ê tō-lō͘, hō͘ i oan-khiau.
10)	Iâ-hô-hoa beh chòe ông kàu éng-oán;  Sek-an ah, lí ê Siōng-tè beh chòe ông kàu bān-tāi.  Lín tio̍h o-ló Iâ-hô-hoa.

[147]	Lín tio̍h o-ló Iâ-hô-hoa;  In-ūi chhiùⁿ-koa o-ló lán ê Siōng-tè, sī chin-hó chin-biāu;  O-ló sī ha̍p-gî.
2)	Iâ-hô-hoa khí-chō Iâ-lō͘-sat-léng;  Chū-chi̍p Í-sek-lia̍t tiong siū chhian-sóa ê lâng;
3)	I i-hó siong-sim ê lâng;  Pau in ê siong.
4)	I sǹg chhiⁿ-sîn ê siàu-gia̍h;  Sûi-lia̍p kā i hō-miâ.
5)	Lán ê Chú chì-tōa, ke̍k ū khùi-la̍t;  I ê tì-hūi bû-kiông-chīn.
6)	Iâ-hô-hoa hû-chhî khiam-pi ê lâng;  Chiong pháiⁿ-lâng kàng-kē kàu thô͘-kha.
7)	Lín tio̍h ēng kám-siā ǹg Iâ-hô-hoa chhiùⁿ-koa;  Tôaⁿ-khîm chhiùⁿ-koa, o-ló lán ê Siōng-tè.
8)	I khí-hûn jia-thiⁿ,  Ūi-tio̍h tōe pī-pān hō͘,  Hō͘ soaⁿ hoat-chháu.
9)	I siúⁿ-sù chia̍h-mi̍h hō͘ cháu-siù,  Kap teh-háu ê o͘-a-kiáⁿ.
10)	I bô ì-ài bé ê la̍t tōa,  I bô hoaⁿ-hí lâng ê kha gâu-cháu.
11)	Iâ-hô-hoa sī hoaⁿ-hí kèng-ùi I,  Kap ǹg-bāng I chû-ài ê lâng.
12)	Iâ-lō͘-sat-léng ah, lí tio̍h chheng-ho͘ Iâ-hô-hoa;  Sek-an ah, lí tio̍h o-ló lí ê Siōng-tè.
13)	In-ūi I kian-kò͘ lí ê mn̂g-kông;  Sù-hok hō͘ lí tiong-kan ê kiáⁿ-jî.
14)	I hō͘ lí ê kéng-lāi thài-pêng;  Ēng siōng-hó ê be̍h hō͘ lí chia̍h-pá.
15)	I hoat-chhut bēng-lēng tī tōe--nih,  I ê ōe pan-hêng chin-kín.
16)	I kàng-lo̍h seh chhin-chhiūⁿ mî-hoe,  Ia̍h lo̍h-sng chhin-chhiūⁿ hé-hu.
17)	I hiat-lo̍h pha̍uh chi̍t-tè chi̍t-tè;  I hoat-chhut kôaⁿ-chhìn, chī-chūi tòng-ōe-tiâu?
18)	I chi̍t-ē chhut-lēng, chiah-ê chiū lóng iûⁿ;  I hō͘ hong chhe, chúi chiū lâu.
19)	I chiong I ê ōe chí-sī Ngá-kok,  Chiong I ê lu̍t-lē kap phòaⁿ-toàn, chí-sī Í-sek-lia̍t.
20)	I m̄-bat án-ni khoán-thāi pa̍t-kok;  I ê phòaⁿ-toàn, in lóng m̄-bat.  Lín tio̍h o-ló Iâ-hô-hoa.

[148]	Lín tio̍h o-ló Iâ-hô-hoa.  Tùi thiⁿ-téng o-ló Iâ-hô-hoa;  Tī koâiⁿ ê só͘-chāi o-ló I.
2)	I ê chèng sù-chiá ah, lín tio̍h o-ló I.  I ê chèng thian-kun ah, lín tio̍h o-ló I.
3)	Ji̍t kap ge̍h ah, lín tio̍h o-ló I;  Hoat-kng ê chhiⁿ-sîn ah, lín lóng tio̍h o-ló I.
4)	Thiⁿ-téng ê thiⁿ, kap thiⁿ í-chiūⁿ ê chúi ah,  Lín lóng tio̍h o-ló I.
5)	Chiah-ê lóng tio̍h o-ló Iâ-hô-hoa ê miâ;  In-ūi I chi̍t-ē bēng-lēng, chiū lóng siū chhòng-chō.
6)	I chiong chiah-ê kiàn-li̍p, kàu éng-éng oán-oán;  I ū tēng-lē, bōe-ōe hòe-bô.
7)	Tùi tōe-chiūⁿ tio̍h o-ló Iâ-hô-hoa,  Chiū-sī tōa-hî kap it-chhè ê chhim-ian;
8)	Hé kap peng-pha̍uh, seh kap hûn-bū;  thàn I ê ōe ê kông-hong;
9)	Tōa-soaⁿ kap it-chhè ê sió-soaⁿ;  Kiat ké-chí ê chhiū, kap it-chhè ê pek-hiuⁿ-chhiū;
10)	Iá-siù kap it-chhè ê cheng-siⁿ;  Thâng-thōa kap pe-chiáu;
11)	Sè-chiūⁿ ê kun-ông kap bān-bîn;  Kùi-cho̍k kap sè-chiūⁿ it-chhè ê sím-phòaⁿ-koaⁿ;
12)	Siàu-liân-lâng kap chāi-sek-lú;  Lāu-lâng kap gín-ná;
13)	Chiah-ê lóng tio̍h o-ló Iâ-hô-hoa ê miâ;  In-ūi chí-ū I ê miâ siū chun chòe koâiⁿ;  I ê êng-kng pôaⁿ-kè thiⁿ tōe.
14)	I heng-khí I ê peh-sìⁿ ê kak,  Hō͘ I sèng ê peh-sìⁿ lóng o-ló I,  Chiū-sī Í-sek-lia̍t lâng, chhin-kūn Chú hit ê peh-sìⁿ.  Lín tio̍h o-ló Iâ-hô-hoa.

[149]	Lín tio̍h o-ló Iâ-hô-hoa.  Tio̍h chhiùⁿ sin ê koa, o-ló Iâ-hô-hoa;  Tī sèng ê peh-sìⁿ ê hōe-tiong o-ló I.
2)	Goān Í-sek-lia̍t in-ūi chō i ê Chú lâi hoaⁿ-hí;  Goān Sek-an ê peh-sìⁿ in-ūi in ê Ông lâi khoài-lo̍k.
3)	Goān in thiàu-bú o-ló I ê miâ;  Phah-kó͘ tôaⁿ-khîm, chhiùⁿ-koa o-ló I.
4)	In-ūi Iâ-hô-hoa hoaⁿ-hí I ê peh-sìⁿ;  I beh ēng kiù-un chòe khiam-pi ê lâng ê chng-thāⁿ.
5)	Goān sèng ê peh-sìⁿ in-ūi só͘ tit-tio̍h ê êng-kng lâi hoaⁿ-hí;  Goān in tī bîn-chhn̂g--nih chhut hoaⁿ-hí ê siaⁿ.
6)	Goān in ê chhùi o-ló Siōng-tè chòe-koâiⁿ,  Chhiú kia̍h siang-bīn lāi ê kiàm;
7)	Thang pò-èng gōa-pang,  Hêng-hoa̍t lia̍t-kok;
8)	Ēng liān pa̍k in ê kun-ông,  Ēng thih-khàu lâi só in ê jîn-sîn;
9)	Beh tī in ê sin-chiūⁿ kiâⁿ só͘ kì-chài ê phòaⁿ-toàn;  I sèng ê peh-sìⁿ lóng ū chit-hō êng-kng.  Lín tio̍h o-ló Iâ-hô-hoa.

[150]	Lín tio̍h o-ló Iâ-hô-hoa.  tio̍h tī Siōng-tè ê sèng-só͘ o-ló I;  Tio̍h tī I koân-lêng ê kiong-chhong o-ló I.
2)	Tio̍h in-ūi I tōa koân-lêng ê kiâⁿ-chòe, o-ló I;  Chiàu I bí-biāu ê koâiⁿ-tōa, o-ló I.
3)	Tio̍h pûn sàu-kak o-ló I;  Tôaⁿ-sek tôaⁿ-khîm o-ló I.
4)	Phah-kó͘ thiàu-bú o-ló I;  Ēng si-hiân ê ga̍k-khì kap pûn-siau o-ló I.
5)	Ēng siaⁿ-tōa ê lâ-poa̍h o-ló I;  Ēng im-koâiⁿ ê lâ-poa̍h o-ló I.
6)	Hoān-nā ū chhoán-khùi--ê, lóng tio̍h o-ló Iâ-hô-hoa.  Lín tio̍h o-ló Iâ-hô-hoa.

